
stia 


Lui Mihai Taraşi, 
în al cărui atelier 
au fost schițate multe din 
„analizele” care urmează : 


De ce „analiza operei de artă” ? 





Într-un impunător tratat de istoria artei intitulat Oglinda lumii şi 
subintitulat O nouă istorie a artei, Julian Bell reproduce Venus din Urbino 
a lui Tiţian şi, sub reproducere, scrie: „O pictură care depăşeşte supoziţiile 
sociale comune. Trebuie să presupunem că modelul era o tînără femeie 
plătită de Tiţian. Ea se bucură de propria frumuseţe, se bucură literalmente 
de propriul sex. Şi totuși, nimic din ea nu sugerează că ar fi vorba de o 
prostituată sau că avem un simplu caz de pornografie. Din contră, ea are 
situația sub control, este infățişată de Tiţian ca o stăpînă a unei case cu 
servitori...Probabil pînza lui Tiţian era destinată dormitorului conjugal al 
clientului său. Cum vor fi trăit ei alături de ea, cum se vor fi iubit”? 

Vizitînd Toledo printr-o excursie de o zi organizată din Madrid, am 
intrat în celebra catedrală considerată de specialişti cel mai bun exemplu de 
gotic francez adaptat în chip inspirat viguroasei tradiții mozarabe. 
Invitîndu-ne să ridicăm privirile spre „copleşitoarea frumuseţe” a 

timpanului, ghidul nostru a relatat apoi, pe larg, povestea mustind de 
picanterii a unei prințese medievale logodită în această catedrală, după care 
ne-a cerut să ne grăbim spre Alcazar, căci intrasem în criză de timp. 

Cu ceva timp în urmă, am asistat la un vernisaj al unei expoziţii de 
pictură din principala galerie de artă a Filialei U.A.P. laşi. Factura 
tablourilor expuse fiind una vag figurativă, criticul a început prin a spune 
că, dacă ne lăsăm slobodă fantezia, putem identifica pe Don Quijote într-un 
tablou, pe Sancho Panza în altul, ba chiar şi pe Rosinanta în altul. A urmat 
apoi un lung expozeu despre geniul lui Cervantes, după care s-a trecut la 
pişcotul de rigoare şi la licoarea lui Bachus din pahare de plastic. 

Amatorii de artă s-au confruntat, fără îndoială, cu numeroase situații 
de acest gen, în care opera de artă devine simplu pretext pentru o retorică 
nu lipsită de interes uneori, de-a dreptul plictisitoare alteori, dar cel mult 
tangentă cu planul artei în ambele cazuri. 

MI Cartea de față este o pledoarie, cel mai adesea implicită, pentru 
cornentariul de artă care porneşte de la premisa fundamentală că arta este în 
esență un limbaj, un mod specific de comunicare între oameni, iar această 
specificitate constă în faptul că elementele de limbaj utilizate în artă se 
disting net de cele ale altor moduri de comunicare interumane. În plus, ceea 
ce comunică artistul prin acest limbaj (emoții, semnificaţii etc.) nu este 
reductibil la ceea ce poate comunica printr-un alt limbaj mai limpede şi mai 
repede. Ca atare, atitudinea cea mai adecvată față de opera de artă este 
aceea care se focalizează pe elementele de limbaj artistic, pe mijloacele de 
expresie la care a recurs artistul spre a o zamisli. 

Pentru cazul picturii, privilegiată în cartea de faţă, aceste elemente 
sunt reprezentate de culoare, linie, formă, spațiu plastic, compoziţie, ritm, 
structură, valoare etc., fiecare dintre acestea atrăgînd alte elemente 
corelative, Spaţiul plastic, bunăoară, poate lua o infinitate de ipostaze, de la 
bidimensionalul bizantin sau matissean la iluzia tridimensionalului 
renascentist, iar aceasta în funcţie de tipul de perspectivă utilizat (inversă 
sau liniară), de ecleraj (neutru, ca la bizantini, sau clarobscur, ca la 
renascentişti). Ajutînd privitorul să-şi facă o imagine de ansamblu asupra 
unei opere de artă supusă atenţiei, analiza acestor elemente se impune a fi 
aprofundată pentru a înțelege de ce o operă de artă este mai valoroasă față 
de altele. De altfel, valoarea operei rezultă chiar din modul în care autorul 
ei foloseşte mijloacele de expresie, mai exact, pentru ca opera să aibă 
valoare este imperios necesar ca autorul ei să fi imprimat o notă personală 
în utilizarea mijloacelor de expresie sau, şi mai bine, să propună noi 


mijloace de expresie. Opera va fi cu atît mai valoroasă cu cît inovaţia 
i 


probată în execuție a fost mai profundă. 
i DA 





—— 





Frescele lui Masaccio de la Capela Brancacci (biserica Santa Maria 
del Carmine, Florența), de exemplu, au devenit un reper în istoria picturii 
pentru că, în contrast puternic cu stilul epocii, apare aici un spaţiu de o 

„profunzime nemaiîntilnită, sugerat de artist prin procedee Te el inventâte, 

` precum dispunerea personajelor în diagonală sau după o schemă circulară, 
jocul de lumini şi umbre care conferă volum personajelor şi modulează 
spaţiul etc. 

În final, analiza operei de artă trebuie să conducă la încadrarea ei 
într-un anumit stil, dar la fel de important este să se evidenţieze 
particularitatea acestei opere în cadrul stilului respectiv, ştiut fiind că o 
operă profund nov e refuză simpla aliniere la creațiile ce o preced. 

Confrapusă radical efuziunilor lirice şi speculațiilor sterile, 
biografismului irelevant şi contextualizării debordante, analiza operei de 

artă nu exclude ca neîndreptățite abordările sociologice, psihologice, 
filosofice, istorice etc. Consider însă că aceste abordări nu pot avea 


Li - A 3 A H CE 73 < A = A, 
consistență decît atunci cînd pornesc de la analiza estetică astfel înțeleasă. 
a 


Donatello, Gattamelata 


Gattamelata lui Donatello (1386-1466) este prima mare statuie 
ecvestră a Renaşterii (1447-1453). Lucrată în bronz, pe o bază de marmură 
aşezată pe un soclu de calcar, statuia este înaltă de 3,40 m, lungă de 3,90 m, 
înălțimea de la sol fiind de 7,80 m. Este plasată în Piazza del Santo din 
Padova, lîngă Catedrala San Antonio. Iniţial, soclul a fost acoperit cu 
reliefuri în care apăreau cîțiva „putti? cu armele lui Gattamelata, distruse 
între timp şi înlocuite în 1854 cu alte reliefuri copiate după originalele lui 
Donatello. 

La romani exista obiceiul de a celebra succesele militare prin 
monumente ecvestre. Obiceiul e reînviat de italieni în secolul XIV, de data 
aceasta statuile celebrind Condotierii şi fiind plasate în ansambluri care 
includ şi mormintele acestora. 

Donatello va trata tema condotierului de o manieră mult mai 
apropiată de tipul clasic, inspirat fiind probabil de monumentul ecvestru al 
lui Marc Aureliu de la Roma (Bazilica Sf. loan de Latran), Gattamelata 
este de fapt căpitanul Erasmo de Narni, care activase în serviciul Veneţiei şi 
care moare exact în anul instalării lui Donatello la Padova. 

Comandată de Senatul Veneţiei, statuia a fost realizată, se pare, în 
deplină libertate de concepție, atît văduva lui Gattamelata cît şi fiul acestuia 
nefiind implicaţi în contract. 

Originalitatea proiectului lui Donatello rezidă nu numai la 
renunțarea la contextul mortuar şi la dimensiunile mici, ci, mai ales, la 
interpretarea temei din perspectiva tradiţiei imperiale. Într-adevăr, este 
prima dată cînd unui simplu particular i se consacră un asemenea 
mònufnent comparabil cu cel al împăratului Otton I, la Magdeburg, sau al 
lui Friederich al II-lea, la Bamberg. 

Original este Donatello şi în alegerea materialului: în loc de 
marmură sau piatră, el optează pentru bronz, folosit anterior doar în statuile 
de mici dimensiuni. Această opțiune se explică prin aceeași grijă pentru 
prestigiul operei proiectate, bronzul fiind socotit la mijlocul secolului XV 
un metal nobil — „metalul marii sculpturi”. 

Reputația de dificilă, pe care o avea în epocă operațiunea de turnare 
în bronz (în afară de Pisano şi Ghiberti, puţini erau cei care se puteau lăuda 
atunci că au învins cu succes asemenea dificultăți) va fi fost un motiv în 

plus să-l incite pe Donatello, mai ales că, în cazul unui monument de 
asemenea dimensiuni, dificultățile turnării dintr-o dată sporeau 
considerabil. 





Elementele clasicității antice sunt evidente: costumaţia de erou 
gesturile sale stăpînite, atitudinea calului, însăşi figura lui Gattamelata, 

probează o idealizare în stil antic. Calul merge la pas, se sprijină în trei 
picioare, cel de-al patrulea fiind suspendat asupra unei sfere — simbol al 
puterii asupra lumii. 

Calul şi călărețul înaintează, fără ca dinamismul ansamblului să 
dăuneze caracterului său solemn. 

Ținuta condotierului aminteşte de prototipul antic, armura fiind de 
asemenea romană. În ornamentul centurii, ca şi în cel de pe şa, se observă 
figuri de „putti”, care, asemenea Gorgonei de pe pieptul cavalerului, 
amintesc în egală măsură de prototipul antic. În sfîrşit, idealizarea figurii lui 
Gattamelata (care moare la 70 de ani, iar aici apare ca un bărbat în plină 
putere) probează că Donatello nu s-a inspirat doar din modelele antice ci și 
din estetica greco-romană. 

—p Capodoperă a genului, statuia ecvestră a lui Donatello va deveni 
model sau sursă de inspirație pentru numeroase asemenea monumente 
ridicate în Europa pînă în epoca barocului. Dintre cele mai vechi care s-au 
păstrat, este de menționat mai intii ecvestra căpitanului venețian 
Bartolomeo Colleoni, realizată între anii 1479-1488 de către Verrocchio şi 
aflată în prezent în piața Sfinţii loan şi Paul din Veneţia. 


Luca della Robbia, Cantoria 


Luca della Robbia (1399-1482) ajunge foarte timpuriu să concureze 
cu Donatello, prin comanda pe care o primeşte în 1431 pentru a realiza o 
Cantoria la Domul florentin. 





Spre depsebire de Cantoria lui Donatello, cea a lui Luca este mai 
atașată de formula tradițională, cu structură arhitectonică, în Care 
basorelieful este delimitat prin bordură şi pilaştri. În panourile dintre pilaştri 
apar grupaţi copii de vîrste diferite, modelaţi cu grija pentru grație mai 
degrabă decît pentru forță. Sub influența lui Donatello (cei doi au lucrat ani 
de-a rîndul la aceste „tribune ale cîntăreților”), Luca optează şi el pentru 
realismul viziunii, inspirîndu-se după modele vii, dar fără a merge prea 
departe sau, mai exact spus, alegînd acele modele vii care se apropie de 
grația gotică. 

Adevărata originalitate a lui Luca della Robbia este dată de 
procedeul personal pe care l-a inventat în tehnica teracotei, astfel vernisată 
cu smalţ încît să se obțină efecte de sculptură colorată. Perfecţionînd 
această tehnică, Luca a pus bazele unei adevărate industrii ceramice, în care 
s-au afirmat mai mulți dintre moştenitorii săi (nepotul Andrea, strănepoţii 
Giovanni şi Gerolamo). 





Detaliu din pagina anterioară 


Cu asemenea reliefuri, în care figurile umane sunt modelate după 
gustul gotic, cu o tehnică desăvîrşită, Luca a acoperit mici suprafețe din 
diverse biserici florentine. Tematic, cele mai răspîndite au fost reliefurile 
inspirate de Madona cu Pruncul. Cu o capacitate de individualizare a 
chipurilor puţin obişnuită, Luca a reuşit să evite caracterul „industrial” al 
producţiilor sale pe aceeaşi temă, ceea ce nu se va putea spune despre 
succesorii săi, 

Foarte apreciat de contemporani (mai mult, se pare, decît 
Donatello), datorită creaţiei sale care sintetizează aspirațiile epocii într-o 
formă accesibilă, fără îndrăzneli derutante, Luca della Robbia este un artist 
tipic pentru indecizia în fața confruntării dintre cele două estetici ale 
timpului, gotică şi renascentistă. 


Masaccio şi Masolino, Frescele din Capela Brancacci 


Geneza acestor fresce (Istoria Sfântului Petru) este încă o problemă 
insuficient lămurită. După Vasari şi mulți alți istorici de artă, decorația 
capelei a fost comandată de către bogatul negustor de mătase Felice 
Brancacci, în 1424, lui Tommaso di Panicale, zis Masolino (1383 sau 1384- 
1440), pictor reprezentativ în acel moment pentru orientarea dominantă, a 
goticului internațional (caracterizat prin predominanţa efectelor grafice, 
vibrația colorată a ornamentelor, grația siluetelor, spaţiu ireal, etc.). Alţi 
istorici de artă, precum Mary Hollingswort (L'art dans l'histoire de 
L'homme, Larousse, 1992), susțin că ciclul de fresce ar fi fost încredinţat de 
Brancacci foarte tînărului Masaccio (1401-1428) pentru că, în 1424, el era 
deja purtătorul de cuvînt al noului stil, opus limbajului figurativ „oficial” şi 
orientat spre simplicitate şi raționalitate, realism şi plasticitate. 

Fapt este că încă de la primele fresce se observă uşor cele două 
stiluri atît de diferite. Indiferent care dintre cei doi artişti a primit comanda, 
ei au demarat împreună lucrările. 

Faptul nu este de mirare, pentru că Masolino şi Masaccio începuseră 
să colaboreze de cîțiva ani, probabil prin pictarea unui episod din Viaţa 
Sfîntului Iulian pe predela tripticului Carnescchi (Florența, muzeul Home), 
cu certitudine în cazul polipticului Co/onna. 

Teza simultaneității şi a colaborării strînse, cel puțin în cazul 
registrului superior (frescele bolții au dispărut complet la incendiul din 
1771) este mai mult decît plauzibilă. Împărţirea scenelor s-a facut în mod 
vădit după o concepţie unitară şi, în plus, s-a confirmat chiar faptul că cei 
doi artişti şi-au împărțit în mod egal numărul de „giornate”, după cum tot 
egal pare a fi împărțit şi spaţiul capelei. 

În absența oricăror documente, examenul stilistic este singurul mijloc care 
permite să se stabilească cine şi ce a pictat în această capelă, Acest examen 
este însă înlesnit de marea diferenţă stilistică dintre cei doi pictori. 

Apoi, frapează versiunile complet diferite pe care le cunosc aceleaşi 
personaje, Adam şi Eva, în cele două fresce din stânga 7ributului şi, 
respectiv, din dreapta scenei cu Învierea Tabitei. În a doua scenă, Ispitirea 
lui Adam, cele două personaje au siluete graţioase, alungite și senzuale, cu 
talie fină şi gît delicat, fețele fiind lipsite de expresie, iar corpurile 

aplatizate, fără volum şi fără greutate. Fondul, tratat în negru, nu conține 
nici o notație de profunzime. Chiar şi copacul, pe a cărui tulpină se 
încolăceşte şarpele ispititor, are ramurile desfăşurate într-un singur plan, 
deşi pictorul se străduie să redea cît mai complet bogata coroană cu frunze 
şi fructe, Istoricii sunt toți de acord că această frescă este realizată de către 
Masolino. 





Masolino, Masaccio, 
Ispitirea lui Adam Izoonirea din paradisul terestru 


În scena atribuită lui Masaccio, Izzonirea din paradisul terestru, 
corpurile personajelor sunt bondoace, mici şi îndesate, jocul de lumini şi 
umbre transformîndu-le într-un fel de statui cu volum puternic reliefat. 
Spaţiul are oarecare profunzime, sugerată prin redarea în perspectivă liniară 
a colinelor şi prin umbrele proiectate de cele două personaje. Anatomic, 
reprezentarea corpului uman este de o precizie nemaiîntalintă. Durerea 
celor doi este redată prin gesturi violente, bărbatul acoperindu-şi fața cu 
palmele, în timp ce femeia, cu gura deschisă şi sprîncenele căzute, are 
chipul devastat de strigătul disperării. 

Cele două maniere de a picta se recunosc şi în alte fresce ale capelei, 
deşi nu la fel de uşor pentru că, foarte probabil, vechiul maestru s-a 
contaminat treptat de stilul tînărului de geniu. 

Unele fresce, a căror factură omogenă este evidentă, este cert că 
aparţin unei singure miîlini. În cazul 7ributului (598/255 cm), cea mai 
faimoasă frescă a capelei, specialiştii sunt unanim de părere că lucrul 
aparține exclusiv lui Masaccio. Spaţiul este clar definit prin arhitectura cu 
volume riguroase şi prin munții reprezentați tot mai mici în adîncime. 
Perspectiva liniară este şi mai evidentă în redarea arborilor şi a personajului 
izolat din stînga (Petru prinzînd peştele), 





Masaccio, Plata tributului 


Distanţele diferențiate sunt sugerate şi prin gradaţii coloristice, 
culorile topindu-se spre orizont, astfel încît culoarea munților se confundă 
cu cea a văzduhului. În fine, ideea de profunzime, de spaţiu tridimensional 
este susținută şi de dispunerea personajelor în diagonală şi, în cazul 
grupului central, după o schemă circulară. O noutate remarcabilă este şi 
diversitatea de expresii ale personajelor (de la calmul senin al lui Iisus la 
încruntarea rău prevestitoare a lui Petru). 

Nou este şi procedeul prin care se indică importanța unui personaj în 
raport cu altele: Isus nu mai apare supradimensionat față de apostoli, însă 
plasarea punctului de fugă în spatele capului său subliniază, mult mai 
simplu şi la fel de convingător, poziția sa centrală în schema 
compozițională. 

Alte fresce dovedesc, dimpotrivă, colaborarea strînsă dintre cei doi 
pictori. Aşa este Vindecarea infirmului şi Invierea Tabirei din registrul 
superior al peretelui din dreapta capelei. Aici edificiile arhitectonice din 
primul plan sînt stîngaci trasate, ca şi cum s-ar înşirui pe o pantă accentuată. 





Sfintul Petru vindecînd infirmul şi Învierea Tabitei 


În schimb, arhitectura şi drumurile din spate urmează o perspectivă riguros 
exactă. Dar şi mai evidentă este diferenţa stilistică în schițarea personajelor: 
tinerii din centru au siluete alungite şi sunt înfăşuraţi în draperii brodate, în 
timp ce personajele din planul îndepărtat sunt mai îndesate şi au o înfăţişare 
rustică. Porţiunile pictate de Masolino se disting prin lipsa de preocupare 
pentru o perspectivă coerentă şi pentru autenticitatea personajelor. Cele 
executate de Masaccio se remarcă prin prezența elementelor novatoare 
legate de perspectivă, spaţiu, volum etc. 

Acelaşi contrast se observă între Predica Sfântului Petru şi Sfântul 
Petru botezînd neofitiții, deşi intervenţii reciproce par greu de tăgaduit 
(tînărul înfrigurat din dreapta Botezului evocă mîna lui Masolino, în rest 
Masaccio pare să fie autorul). 

Se ştie astăzi că registrele de jos ale capelei au fost executate abia 
între 1481-1485 de către Filippino Lippi, pictor aparținînd altei generații 
din Renașterea timpurie. 

Registrele de sus, care în urma restaurării din 1981-1989, sub 
direcția Ornellei Casazza, au o înfăţişare foarte apropiată de cea inițială, pot 
fi socotite un veritabil schimb de ştafetă între cele două stiluri care se 
confruntau la început de quattrocento. 

Masaccio, Trinitatea 
(Santa Maria Novella, Florența) 


Pictat între 1426-1428, ansamblul reprezintă un imens altar 
(667/317) simulat în pictura direct pe perete, sugerînd în acelaşi timp 
elemente în fața suprafeței pictate (altarul propriu-zis şi gisantul) și altele 
situate în spatele acesteia (nişa arhitecturală în care sunt plasate personajele 
Sfintei Treimi). 

Este prima proiecţie iluzionistă perfect realizată, dintre cele 
cunoscute în istoria artei şi, pentru că la baza ei se află un desen realizat cu 
deplină. rigoare matematică, nu este exclusă ipoteza colaborării cu 
Brunelleschi (îndeosebi în ceea ce priveşte bolta casetată a capelei, al cărei 
desen contribuie decisiv la materializarea liniilor perspectivice). În tot 
cazul, iluzia de adincime este atît de puternică încît, cum s-a spus, ai 
senzaţia că te afli în fața unei camere. Iluzia este generată nu doar de 
perspectivă (ale cărei linii converg la baza crucii) ci şi de faptul că cele 
doua personaje lumești sunt plasate în fața nișei, deci într-un plan distinct 
decît cel al Sfintei Treimi. 

Regăsim şi aici tratarea plastică şi monumentală a personajelor, ca şi 
realismul redării figurilor (în afară de cele trei ipostaze ale lui Dumnezeu, 
apar încă patru personaje, Maria şi loan, la care se adaugă doi donatori, 
dispuse simetric în raport cu Isus răstignit), dar exprimate acum cu o 
concizie de limbaj fără precedent. 

Dacă arhitectonica spațiului aminteşte involuntar de Brunelleschi, 
consistenţa volumetrică şi materială a personajelor proiectate în spațiu ca 
nişte statui, aminteşte de Donatello. De remarcat este şi perfecta încadrare a 
personajelor, dispuse după o schemă piramidală în spaţiul arhitectural: 
personajele şi motivele arhitecturale, pilaştri cu caneluri şi bolta în plin 
cintru formează un tot unitar, organic închegat. 

Adevărat testament plastic al celui care poate fi considerat părintele 
stilului renascentist în pictură, fresca Sfintei Treimi este revoluţionară şi pe 
plan iconografic; ea concentrează, într-o imagine coerentă, mai multe teme 
biblice, temei centrale a Sfintei Treimi (cu Dumnezeu Tatăl, Fiul şi 
porumbelul Sfîntului Duh) adăugîndu-i-se cea a Răstignirii şi cea a Deisis- 
ului, (Fecioara şi loan rugîndu-se la Isus pentru iertarea tuturor oamenilor), 

precum şi tema Tronului glorios (imaginea Tatălui care îl susţine pe Fiul 
răstignit) 





Cu toate acestea, imaginea este aerisită, la polul opus supraîncărcării 
excesive din Adorația Magilor, realizată de Gentile da Fabriano cu mai 
puţin de cinci ani în urmă. 

Prin creația sa, Masaccio impune noul stil în pictura florentină. 
Posibilităţile oferite de procedeul perspectivei liniare vor fi larg exploatate 
de generaţiile următoare, ca şi estetica în care se inserează acesta, cea a 
tabloului conceput ca o fereastră deschisă spre lumea reală şi a spaţiului 
conceput la scară umană, dominat de către om. 

Dar aceasta nu înseamnă că stilul goticului tîrziu iese din scenă. El 
va fi practicat, chiar la Florenţa, încă multă vreme, dar nu în forma pură de 
altădată. 

Însuşi Masolino, care pare să-l fi prețuit în mod deosebit pe 
Masaccio, va ezita să se desprindă de goticul internaţional. Solicitat în 1435 
să picteze baptisteriul bisericii construită de Branda di Castiglione în 
Varese, el îşi alege colaboratori conservatori. 

Atitudinea ambiguă a urmaşilor este ilustrată şi de faptul că, în 
împrejurări rămase încă neelucidate, această capodoperă a lui Masaccio va 
fi „ascunsă”” în secolul al XVI-lea de un retablu al lui Vasari şi un altar de 
piatră cu autor necunoscut. Sfinta Treime va fi redescoperită şi pusă în 
valoare abia în 1861, în contextul mai larg al unui nou interes pentru arta 
maeștrilor renascentişti. 

Paolo Uccello, Bătălia de la San Romano 


Ucenic al lui Ghiberti, la Florența, Paolo Uccello (1397-1475) 
studiază cu multă atenție operele novatoare ale lui Masaccio şi Donatello, 
fără însă a le adopta cu totul. 

Mai mult decît amintirea lui Gentile da Fabriano (ale cărui opere le- 
a putut cunoaşte bine între 1425-1430, la Veneția), această utilizare a 
perspectivei ca un joc conferă creaţiilor sale un aer de irealitate, de 
abstracție intelectuală. Picturile sale par mai degrabă construcții 
geometrice, chiar şi atunci cînd lipsesc cadrele arhitectonice, ca în cea mai 
cunoscută operă a sa, Bătălia de la San Romano. 

Deşi mulți cercetători de astăzi situează execuţia acestei opere în 
anii care au urmat bătăliei dintre oştile florentine şi cele ale milanezilor 
aliați cu sienezii (1432), rămîne mai plauzibilă datarea tradiţională, 1455- 
1460, atunci cînd artistul se afla în faza de maturitate a carierei sale. Din 
cele cinci panouri comandate de Cosimo di Medici şi destinate să-i 
încadreze patul, se păstrează doar trei, avînd fiecare cca 180/320 cm şi 
aflate în prezent fiecare în alt muzeu, anume la Uffizi, Florența, National 
Gallery — Londra şi Louvre — Paris. Consacrate unor episoade diferite ale 
războiului din 1432, aceste picturi în tempera pe lemn sunt reprezentative 
pentru modul particular în care Uccello înțelege să folosească perspectiva, 
fără a adopta cu adevărat noua viziune estetică. Această adaptare personală 
a perspectivei a fost receptată ca stîngăcie în utilizarea ei, de unde şi datarea 
panourilor în anii 1432-1440. Dar Uccello va proceda la fel şi în picturile 
despre care ştim sigur că au fost realizate mai tîrziu. 

Asupra aceleiaşi scene de luptă, artistul foloseşte mai multe unghiuri 
de privire, astfel încît planurile delimitate par a reprezenta lucrări de sine 
stătătoare, nu se articulează într-o imagine unitară. 

Deşi în primele planuri schema perspectivei liniare este concretizată 
prin poziția soldaţilor, cailor şi a armelor, în fundalul variantelor de la 
Florenţa şi Londra apare o ciudată combinaţie dintre perspectiva montantă 
medievală şi cea liniară, renascentistă. Întrucît artistul nu ordonează totul în 
funcţie de un punct de privire unic (deşi este sigur că-i erau cunoscute 
cercetările lui Brunelleschi şi Alberti asupra perspectivei centrale), el 
recurge şi la construcţii bifocale inspirate din tratatele de optică medievală; 

formele nu se încheagă volumetric prin jocul de lumini şi umbre, ele rămîn 
în genere plate şi decorative. Nota decorativă este accentuată şi de coloritul 
arbitrar, ca şi de aglomerarea imaginii cu numeroase detalii şi elemente 
nesemnificative. 

Lipsa de unitate a imaginii este izbitoare mai cu seamă în alăturările 
nefireşti de cai redați în perspectivă şi cai sau soldați reprezentați în 
raccourci. De altfel, grija pentru trasarea unei scheme de perspectivă liniară 
pare să o fi avut Uccello numai la nivelul solului, unde elementele sunt 
dispuse după o geometrie riguroasă. 


E 


is VA 





Panoul de la Londra 


Astfel, în panoul de la Londra, partea de jos apare ca un platou 
neted de culoare roz, pe care se ordonează lănciile căzute, negre şi galben 
formînd un cadrilaj aproape perfect, cu respectarea perspectivei liniare, 

Acelaşi cadrilaj apare, în alte culori, şi în panoul de la Uffizi, deşi 
aici este abia vizibil din cauza numărului mare de cai şi soldați căzuți la 
pămînt (este, de altfel, momentul cel mai fierbinte al bătăliei, în care se 
prăbuşeşte comandantul forțelor milaneze, Bernardino della Ciarda). 

În panoul de la Louvre, geometrizarea zonei de jos se menţine, dar 
ea este mult mai discretă pentru că, de data aceasta, caroiajul în perspectivă 
este realizat din elementele gazonului. 


22 


Preocuparea pentru geometrizare este sesizabilă şi în trasarea 
diverselor forme din cele trei panouri. 





Panoul din Florența 


Nu doar lănciile au formă geometrică, de linii drepte, dar şi caii sunt 
trataţi tot prin forme geometrice simple, sfera şi cercul, cum se vede cel mai 
bine în partea dreaptă a tabloului de la Florența. 





Panoul de la Louvre 


Obsesia cercului şi a derivatelor sale o regăsim în multe alte 
numeroase forme ale celor trei panouri şi tot ea explică prezența unor 

elemente de mirare, precum acele „mazzocchi” (un fel de turbane rigide, cu 
structură de răchită acoperită cu țesături). 

Toate acestea sporesc impresia de irealitate, transformînd 
reprezentarea scenelor de război autentic într-o cronică fantezistă a 
bătăliilor legendare. 

Reconstituirea bătăliei istorice dintre florentini şi milanezi cedează 
locul fabulei în mod deliberat, căci artistul recurge la numeroase procedee 
pentru a obține acest efect: tehnica foiţelor de aur și argint (care era deja 
arhaică în epocă), folosită pentru a reprezenta plăcile de metal de pe 
hamurile cailor și armurile luptătorilor, coloritul arbitrar în care predomină 
galbenul, oranjul şi verdele-albăstrui, iepurii care fug în toate direcțiile în 
planurile îndepărtate, fugăriţi de cîini, înşişi călăreții şi caii, cu înfăţişarea 
unor apariții de vis — totul evocă mai curînd o scenă ludică, o totală evadare 
din spaţiul real. 

Această viziune la limita fantasticului nu poate fi pusă pe seama 
pretențiilor lui Cosimo di Medici, care a comandat panourile, pentru că o 
regăsim în multe din creaţiile lui Uccello, unele inspirate, este adevărat, de 
subiecte legendare (Potopul şi Legenda lui Noe, fresce realizate între 1430- 
1446 în foişorul mănăstirii Santa Maria Novella), altele însă dintre cele mai 
prozaice, cum este Vînătoarea în pădure, pictată în jur de 1470 și aflată 
acum la muzeul Ashmolean din Oxford. 

Piero della Francesca, Biciuirea lui Christos 


„Pictura luminii”, despre care s-a scris mult în ultima vreme (vezi L. 
Bellosi, Pittura di luce, Milano, 1990, publicată cu ocazia expoziției pe 
aceeaşi temă), va fi ilustrată în mod deosebit de colaboratorul apropiat al lui 
Veneziano, Piero della Francesca (1416-1492). 





O primă capodoperă a lui Piero este considerată Biciuirea lui 
Christos, pictată între 1455 şi 1465 (sau, după Castelfranchi, chiar înainte 
de 1452), lucrată în tempera pe lemn şi aflată în prezent la Galleria 
Nazionale din Urbino. 

Pe o suprafață de numai 60/80 cm, pictorul concentrează o 
problematică plastică extrem de complexă. Scena biciuirii este împărțită în 
două spaţii diferite şi în acelaşi timp unitare. Diferite, nu numai pentru că 
sunt separate clar printr-o coloană, ci mai ales, pentru că unul, cel din 
stînga, este o scenă de interior, altul, cel din dreapta, este o scenă de 
exterior. Cu toate acestea, cele două spaţii sunt unitare întrucat ele sunt 

structurate printr-un acelaşi punct de fugă. Întreg ansamblul apare ca o 
compoziţie perfect ordonată de principiile perspectivei lineare ale lui 
Brunelleschi, coloane, arhitrave, tavane, pavimente şi personaje reprezintă 
linii verticale şi orizontale care formează o rețea pe deplin armonioasă şi 
ritmată, rezultînd un univers matematic desăvîrşit. 

Deşi unitară, compoziţia poate fi receptată ca alăturare a două 
tablouri distincte, după mai vechiul procedeu al artiştilor medievali. Tema 
principală, a „biciuirii”, este plasată în stînga, mai în spate, pe un fundal 
arhitectonic de factură clasică, redat după principiile perspectivei liniare şi 
cu unele accente decorative care trădează influența lui Alberti. Cele cinci 
personaje (Hristos, biciuitorul, Pilat, reprezentanții autorităţilor) au chipuri 
şterse, în concordanță cu distanța la care se află față de privitor. 
Dimpotrivă, cele trei personaje din partea dreaptă, fiind plasate în prim 
plan, au chipuri clare, par adevărate portrete (de altfel, au şi fost 
identificate; personajul central este fratele ducelui de Urbino Federico da 
Montefeltro, iar celelalte două sunt consilierii săi trădători). Ideea de 
perspectivă este astfel încă o dată marcată. 

Autorul probează apoi o profundă cunoaştere a raporturilor 
complexe lumină-perspectivă: în dreapta, scena din prim plan este scăldată 
de lumina clară a zilei, în timp ce interiorul din stînga plonjează într-o 
lumină difuză, care catifelează formele fără a le afecta precizia conturului. 

S-a spus (Jacek Debicki) că lumina din interior are o misterioasă 
sursă aflată în dreapta sus, dar dacă ar fi așa am avea multiple efecte de 
clar-obscur. În realitate, interiorul nu are nici un fel de umbre, ca în 
picturile bizantine scăldate în lumină neutră. Surprinzător este faptul că şi 
în scena exterioară, luminată în principiu de soare, constatăm acelaşi lucru: 
absența totală a efectelor de clar-obscur. 

Piero della Francesca se dovedeşte şi aici un discipol al lui 
Veneziano, folosind adică procedeul luministic al medievalilor, deşi adoptă 
cu entuziasm perspectiva renascentistă. 

Cu rol de primă vioară într-o formaţie complexă, lumina pătrunde 
peste tot, impregnează personajele şi cadrele arhitectonice la limita 
imaterialităţii, fixînd orice detaliu cu o precizie cristalină. 

Pentru interpretarea întregii lucrări, ingenioasă este ipoteza că 
scărița din stînga Jos ar sugera deschiderea spre un al treilea spațiu, cel al 
lumii cereşti; Hristos biciuit ar apărea astfel ca aflindu-se în ipostaza 
iminentă a încheierii misiunii sale în lumea terestră şi, prin aceasta, a 
înălțării la Tatăl, 

Piero della Francesca, Legenda crucii 


Cea mai importantă operă a lui Piero della Francesca este 
considerată Legenda Crucii, marea frescă din corul Bisericii San Francesco 
din Arezzo, la care lucrează din 1452 pînă în 1458 împreună cu mai mulți 
colaboratori (fresca a suferit o importantă restaurare în 1980). 





Adoraţia lemnului Crucii 


Legenda aurea din care s-a inspirat Piero, a fost creată de 
dominicanul Jaques de Voragine pe la 1260. Conform ei, fiul lui Adam, 
Set, a sădit o ramură din Pomul cunoaşterii pe mormîntul tatălui. Din 

ramură, a crescut un pom maiestuos pe care regele Solomon l-a tăiat pentru 
a construi templul Ierusalimului. 

Vizita reginei din Saba la curtea regelui Solomon 


Negăsind loc potrivit, foloseşte lemnul pentru a face un pod. Aflată 
pe punctul de a trece peste acest pod, regina din Saba are o revelaţie şi 
refuză să calce pe lemnul sfint; ea cade în genunchi, adorîndu-l. 

Pe lîngă Moartea lui Adam şi Vizita reginei din Saba la curtea 
regelui Solomon, Piero ilustrează aici şi alte opt miracole legate de lemnul 
„Adevăratei Cruci”: Vīsul [ui Constantin — prințului adormit îi apare în 
somn o cruce strălucitoare care îi vesteşte victoria contra lui Maxențiu; 

Descoperirea şi dovada Adevăratei Cruci - cele trei cruci de pe Golgota 
sunt scoase din locul în care au fost îngropate şi cea pe care a fost răstignit 
Isus este identificată grație unui miracol, anume învierea unui tînăr; 
Înfiîngerea lui Chosroes de către Heraclius şi Victoria lui Constantin 
asupra lui Maxenţiu — scene în care Adevărata Cruce influențează decisiv 
confruntarea dintre creştini şi păgîni. Ciclul se încheie cu Bunavestire care 
prevestește Mîntuirea. 

Întrucît bolta capelei centrale a corului fusese pictată de florentinul 
Bicci di Lorenzo, între 1447-1452, Piero acoperă cu scenele inspirate din 
legendă pereţii laterali, începînd cu partea din dreapta sus. 

Pentru a reprezenta această legendă, artistul inventează un vocabular 
pictural în mare parte inedit. Mai întîi este de observat că artistul nu 
urmează firul cronologic al legendei, ordonînd scenele după cerințe 
compoziționale, între care au prioritate simetria între pereții pictaţi şi 
ritmica formelor pe fiecare perete, ansamblul reprezentînd un exemplu de 
echilibru şi armonie în pictura de mari dimensiuni (Bătălia dintre Heraclius 
şi Chosroes, de exemplu, are 749/329cm). 

De altfel, ca şi în Bicruirea, se poate spune că adevărata temă a 
artistului este şi aici experimentarea geometriei și a perspectivei în pictură. 
Corpurile personajelor apar, cel mai adesea, ca nişte coloane, prin 
imobilitate şi economie a gesticulaţiei, care asigură osatura compoziţiei de 
ansamblu, 

Schiţate după legile eterne ale geometriei, personajele prind viață 
prin cromatica suavă şi lumina învăluitoare, ambele amintind de goticul 
tîrziu şi sugerînd, ca şi ordinea geometriei, universul divin. 

Surprinzător, acest artist care evită procedeul clar-obscurului 
adoptat tot mai mult în epocă, a reuşit una din primele scene nocturne din 
istoria artei, Visu/ Jui Constantin (190-329 cm). Ocupînd prim-planul 
compoziției, cortul împăratului este scăldat de o lumină strălucitoare 
emanată de către înger, fulgerînd parcă pe împărat şi un servitor. Partea 
opusă a cortulu şi munţii din depărtare, dar şi o bună parte a interiorului 
cortului sunt învăluiți de întuneric. Interesant este că acest contrast agh n 
pe detalii (caschete, haine etc., făcînd ca lumina să pară celatantă, 
întunericul mai dens. 

În Descoperir ea şi dovada Adevăratei Cruci, apare pictată o biserică 
ale cărei forme riguros geometrizate îi conferă un caracter straniu. 

În planul îndepărtat al acestei fresce este reprezentat un oraș de o 
fascinantă frumuseţe, dar ale cărui clădiri se articulează tot din forme pur 








Descoperirea şi dovada Adevăratei Cruci 


geometrice (cuburi, cercuri, triunghiuri, etc). În mod inexplicabil, orașul 
pare inundat de o lumină orbitoare, deşi, conform principiilor perspectivei, 
zonele îndepărtate ale compoziţiei trebuie să fie mai întunecate, dar Piero 
probează încă o dată o gîndire personală în ecuația lumină-perspectivă. 

În plus, oraşul pare animat de freamătul cotidian, sugerat prin 
subtile detalii: găurile unui porumbar, băncile unei străzi, barele de sprijin 
ale ferestrelor deschise, etc. În fine, în acest peisaj de o admirabilă rigoare, 
personajele sunt dispuse ca într-o friză şi au aspectul unor statui de 
marmură, îmbrăcate şi colorate discret: ele se înşiruie drepte, cu partea de 
jos a corpurilor potențată de amploarea veşmintelor. 

Cu deosebire interesant este faptul că nici personajele care extrag 
crucile nu se abat de la această liniaritate „cariatidică”. Aceasta este o 
dovadă că artistul foloseşte aici, în mod deliberat, o viziune geometrizantă, 
socotită desigur, adecvată subiectului, cu solemnitatea și mistica pe care le 
implică. Stîngăcia reproşată lui Piero în redarea mişcării (de către Virgil 
Vătăşianu, la noi) este, de fapt, o manieră de structurare a formelor impusă 
de tratamentul precumpănitor abstract al subiectului. 

Că este așa, ne dăm seama şi din faptul că artistul alege cu grijă 
fiecare scenă legată de conţinutul legendei; în cazul Victoriei lui Constantin 
asupra lui Maxenţiu, de pildă, el nu reprezintă momentul luptei propriu- 
zise, cum ne-am aştepta, ci unul care a urmat după încheierea acesteia, 
anume oprirea cavalerilor în faţa fluviului. 

Cînd optează totuşi pentru o scenă plină de mişcare, ca în Bărălia 
dintre Heraclius şi Chosroes, Piero ştie să sugereze încleștarea şi 

dramatismul luptei corp la corp, dar şi atunci prevalează ritmica de 
ansamblu, atenţia pictorului fiind captată îndeosebi de regularitatea 
verticalelor şi de alternanţele cromatice (inclusiv în partea de sus a frescei, 
unde stindardele se desfăsoară în văzduh, iar panaşele se înalță deasupra 
coifurilor). 





Bătălia dintre Heraclius şi Chosroes 


Perfecţiunea statică a formelor şi nota de irealitate a luminii 
învăluitoare desprind faptele înfăţişate din coordonatele lor crono-spaţiale 
şi le plasează într-un orizont de o intensă spiritualitate. 

Caracterul narativ specific abordărilor exterioare ale temei este 
înlocuit cu aparența de reprezentație sacră. 

Acest înţeles de epifanie conferit de Piero ilustrării Legendei aurea 
explică şi unele incongruente frapante, precum lipsa de profunzime a 
spațiului, în condiţiile folosirii corecte a perspectivei liniare, sau aspectul 
nepămîntesc al luminii, deşi abundența unor detalii pare să evoce 
evenimente terestre cît se poate de precise. 


3] 


Botticelli, Primăvara 


În atmosfera culturii neoplatonice va crea Botticelli şi faimoasele 
picturi cu teme mitologice şi alegorice, în frunte cu Primăvara (sau 
Alegoria Primăverii, Uffizi) şi Naşterea Afroditei (Uffizi), precum şi ciclu 
de desene ilustrînd Divina Comedie a lui Dante. 





Lucrată într-o tehnică mixtă, tempera şi ulei, pe o pînză de 203/314 
cm între 1477 şi 1481, Primăvara este inspirată de Stanțele lui Poliziano, 
deşi primul imbold ar fi putut veni din Eneida lui Vergiliu („În mijlocul 
pădurii, ea a luat chipul şi atitudinea unei fecioare...şi-a abandonat pletele 
capriciilor vîntului, cu picioarele goale pînă la genunchi şi cu pliurile 
vălurite ale rochiei...”). Botticelli imaginează un peisaj cu un pîlc de 
portocali în fundal şi o pajişte înflorită în prim plan, pe care se mişcă cu o 
lentoare de vis şase tinere elegante şi un tînăr cu veşminte diafane fluturînd 
în vînt şi cu priviri melancolice, vag surizătoare. Personajele sunt distribuite 
în imagine precum notele într-o compoziție muzicală sau rimele într-o 
poezie: locul lor nu corespunde unei necesități narative, ci unei preocupări 

ritmice şi metrice. În fundal, cadența este marcată prin alternanța 
trunchiurilor de pomi care se profilează pe cerul luminos, mai groase sau 
mai subțiri. Aceşti pomi formează un plan secund fără profunzime, care 
opreşte imediat privirea: în contrast cu cei mai mulți pictori florentini ai 
secolului, dar şi cu unele creaţii proprii, precum Sfntul Sebastian, Botticelli 
nu se preocupă aici să plaseze, în spatele scenei reprezentate, un peisaj 
proiectat după o savantă perspectivă şi cu efecte de clar-obscur menite să 
sugereze volume. Dimpotrivă, el compune imaginea cu mijloace medievale, 
respectiv ca pe o tapiserie cu două dimensiuni, sfidînd exigența lui Alberti 
după care tabloul trebuie să dea iluzia că este o fereastră deschisă în zid. 

Tapiseria, şi în special tapiseria „mille-fleurs” (vezi ciclul francez 
Doamna cu licornă executat la finele secolului pentru Jean Le Vista şi aflat 
acum la muzeul Cluny din Paris), este în mod cert sursa de inspiraţie pentru 
pictarea în detalii a unei naturi bogate în flori şi fructe. Dar tocmai excesiva 
minuțiozitate în transpunerea ştiinţifică a naturii, corelată cu nota de 
imponderabilitate a personajelor, face ca imaginea să devină i-realistă, să 
dea senzaţia de reverie poetică. 

Numele de Primăvara a fost dat tabloului de comentatorii moderni, 
el fiind sugerat de Flora, (personajul feminin înveşmiîntat complet în flori), 
dar şi de zeița fecundității şi deci a reînnoirii naturii care este Afrodita, 
plasată în centru, sub Eros, micuțul zeu al amorului. Titlul corespunde pe 
deplin intenției lui Botticelli, care s-a inspirat direct dintr-o „stanță a 
primăverii”, compusă de Angelo Poliziano în 1475: „În care toate Graţiile 
sunt în sărbătoare;/ Frumuseţea este încoronată de flori / În care totul 
aşteaptă pe Flora,/ Zephir zboară şi iarba verde creşte”, Într-adevăr, în 
tablou apar cele trei Graţii în stînga, Flora este în dreapta, iar Zephir, tînăr 
înaripat, lingă ea, încercînd să răpească o nimfă. În plus, Botticelli mai 
adaugă trei personaje, Afrodita şi Eros în centru, Hermes în extrema stîngă 
(identificabil după sabie şi caduceu). 

Conform celei mai sugestive dintre interpretările istoricilor de artă, 
Primăvara este o alegorie a celor şase luni din an în care natura este fertilă; 
Zephir, cu pletele şi mantoul învolburate de vînt, este februarie; Chloris, 
nimfa aflată pe punctul de a fi răpită de Zephir, purtînd o floare între buze, 
este martie; Flora, nimfa care distribuie flori, este aprilie; Afrodita este mai; 
cele trei Graţii simbolizează aici lunile de vară şi, în fine, Hermes care 
scutură fructe slujindu-se de caduceu, este septembrie. 

Această alegorie a lunilor în care natura lucrează a fost îmbogăţită 
cu o semnificaţie simbolică, de tip inițiatic: Botticelli ar fi urmărit să 
reprezinte purificarea progresivă a dorinței erotice, de la atracția sexuală 

(Zephir încercînd să o violeze pe Chloris), la atracția pur platonică, 
încamată de Hermes (Zeul Înţelepeiunii), sub auspiciille Afroditei 
metamorfozată în zeița castităţii. 

Mai important este însă faptul că aceste semnificaţii ale tabloului 
sunt exprimate prin ingenioase mijloace plastice. Formele sunt corelate într- 
o armonie desăvîrşită, în care eleganța desenului se împletește cu subtile 
procedee de compoziţie. De la dreapta la stînga personajele sunt astfel 
dispuse încît ochiul este călăuzit de la unul la altul, ca într-un rond de 
figuri. Corpul înclinat al lui Zephir asigură legătura cu cel al nimfei Chloris, 
în timp ce din gura acesteia iese o floare care face legătura cu cele ale 
următoarei nimfe, Flora. În centru, Afrodita este singurul personaj izolat, 
ceea ce îi conferă un statut aparte, de zeiță a reînnoirii vegetale. Dar mîna 
sa dreaptă este ridicată într-un gest care arată cele trei Graţii, orientînd 
privirea către partea stîngă a imaginii. 

Exprimate discret, mişcările personajelor sunt amplificate de către 
pliurile veşmintelor. Siluetele ating solul cu un singur picior sau cu vîrfurile 
picioarelor, fapt care le conferă o mare lejeritate şi o alură dansantă. Totuşi, 
cu excepţia lui Zephir, nici un personaj nu pare să se deplaseze cu adevărat. 
Nici cele trei Graţii nu dau impresia că se mişcă — numai cutele draperiilor 
transparente care le acoperă corpurile şi se învolburează subliniază sugestia 
de dans. 

Dar rolul cutelor nu se rezumă aici la sugerarea mişcării, 
Transparenţa lenjeriilor, fineţea lor, permite pictorului să pună în valoare 
formele corpului feminin: curbele dulci ale abdomenului, ale sînilor și 
feselor se evidențiază sub fasciculul de arabescuri albe ale voalurilor care 
acoperă Graţiile, iar forma coapselor Florei este pusă în relief de rochia 
înflorită care, din cauza mişcării, se mulează pe corp. Cu discreţie şi 
suavitate, artistul redă astfel frumuseţea şi senzualitatea acestor figuri dintr- 
un paradis pierdut. 

Cu studii aprofundate de anatomie umană începute cu Filippo Lippi, 
Botticelli a creat un ideal de frumuseţe feminină imediat recognoscibil prin 
grație şi zveltețe, inocență şi melancolie, podoabă capilară bogată şi în 
culori aprinse. Desenul impecabil, culorile limpezi şi o lumină care elimină 
orice umbră vin să desăvîrşească stilul inconfundabil al acestui reprezentant 
de frunte al Renaşterii italiene aflate încă în plină şlefuire a noilor mijloace 
de expresie plastică. 

De necrezut, dată fiind prețuirea de care se bucură astăzi Botticelli, 
Primăvara a rămas timp de peste patru secole într-un con de umbră, fiind 
integrată la Ufizzi abia în 1979. 

Botticelli, Calomnia 


După 1490, cînd criza religioasă stîrnită de fanaticul Savonarola se 
asociază cu cea socială, provocată de exilul familiei Medici, avînd între alte 
urmări şi distrugerea operelor de artă cu subiecte religioase, Botticelli, mai 
mult ca oricare alt artist, se șesimte de prăbuşirea idealurilor umaniste. 





Limbajul său devine dramatic şi excesiv de intelectualist, include 
ostentiv arhaisme şi tonalități naive de pioşenie populară, temele rămînînd 
religioase şi mitologice. Reprezentative în acest sens sunt desenele în creion 
inspirate de Divina Comedie a lui Dante, cu viziunile sale pe alocuri 
apocaliptice, dar emblematică este Calomnia, pictură pe lemn executată în 
1495, cu dimensiuni de 91/62cm, (Uffizi), inspirată de o povestire a 
scriitorului antic Lucian în care este descrisă o pictură pierdută a clasicului 
Apelles. Pe o scenă de teatru antic, cu un fundal arhitectonic dominat de 
arcade, compoziţia se desfăşoară pe orizontală, începînd din dreapta, unde 
judecătorul Mida, înconjurat de figurile alegorice ale Ignoranței şi Invidiei, 

întinde mîna spre bărbatul îmbrăcat în negru personificînd Calomnia, în 
spateie căruia trei furii agresează victime. 

Urmează, izolată, Remușcarea, înveşmîntată de asemenea în negru, 
care priveşte îngrozită spre extrema stîngă a imaginii, unde se află un nud 
feminin de cea mai bună marcă botticelliană, întruchipînd Adevărul. 
Mişcarea nu mai păstrează nimic din regularitatea Primăverii, corpurile 
sunt în cele mai variate poziţii, unele încovoiate sau contorsionate, iar 
dinamismul acesta, cu vectori haotici în toate direcțiile, este accentuat de 
linia de ansamblu a compoziţiei, care nu mai este semicercul, ci o elipsă 
aceidentată, cu fragmente arcuite în fel şi chip. 

În contrast puternic cu această agitație excesivă de linii, verticala 
Adevărului se profilează monumental, contrastantă fiind şi atitudinea, sobră 
şi tristă, a acestui ultim personaj care pare să nu dea nici o atenție 
zvîrcolirilor deşarte din cuprinsul imaginii. 

Simbolismele plastice, precum negrul Calomniei şi al Remuşcării. 
puritatea azurie a cerului îndepărtat sau glociunea Victimei şi a Adevărului 
sunt menite să accentueze expresia dramatică, semnificaţia deloc optimistă 
atribuită acestei alegorii antice, dar de o mare actualitate în acel final de 
secol, cu bulversarea religioasă din anii 1494-1498 mai ales. 

Încă mai dramatică, în planul mijloacelor de expresie plastică şi ca 
semnificație, este Pieta de la Alte Pinacothek din München şi cealaltă Preta 
de la muzeul Poldi-Rezzoli, Milano, compoziţii datînd din ultimii ani ai 
secolului. În această tragică îngrămădire de trupuri sub apăsarea pietrelor de 
mormînt, agitația liniilor este şi mai exagerată, lipseşte orice schemă clasică 
de compoziție, iar chipurile au o expresie patetică, în consonanță cu 
stilizarea la limita maniersimului. 

Aceeaşi interpretare dramatică, dar fără patetismul semnalat, se 
regăseşte în tablourile inspirate din viața Sfîntului Zenovie (aflate acum la 
diverse muzee din Londra, Dresda şi New York), în care viermuiala de 
corpuri umane, se petrece în spații publice, pe un fundal puternic 
contrastant de arhitectură clasică simplificată şi riguros geometrizată. 

Filippo Brunelleschi, Spitalul Inocenților 


Aceeaşi puritate şi simplitate a structurilor de la cunoscuta Cupolă a 
Domnului Florentin se regăseşte şi la următoarea operă arhitecturală a lui 
Brunelleschi (1377-1446), Spitalul Inocenţilor, construit între 1421-1424. 





Porticul impunător cu nouă arcade, ca şi scara monumentală care se 
deschide spre piață sunt menite să sublinieze destinația urbană a edificiului. 
Eleganța şi lejeritatea fațadei ar putea să pară de factură gotică, dar şirurile 
de coloane surmontate de capiteluri corintice şi ferestrele de la etaj cu 
frontoane demonstrează un curajos recurs la limbajul arhitecturii antice. 

În acest edificiu, Brunelleschi introduce cele cîteva principii de bază 
care vor fi dezvoltate de către urmaşii săi în cursul veacului al XV-lea; 
recuperarea ordinilor antice şi adaptarea lor astfel încît să se îmbine cu 
arcuri gotice şi bolți de asemenea gotice, simplitate şi sobrietate atît a 
ansamblului cît şi a elementelor componente, regularitate şi echilibru etc, 
Puritatea liniilor este pusă în evidență prin readucerea drastică a 

elementelor decorative, fapt care conferă ansamblului o eleganță devenită 
marcă a stilului său inconfundabil. 

Nou este şi faptul că Brunelleschi rezolva în stadiul de proiect toate 
problemele legate de realizarea edificiului, ceea ce va conferi arhitecturii 
demnitatea creației matematice. 

Între 1421-1428, Brunelleschi construieşte Vechea Sacristie a 
bisericii San Lorenzo, biserica însăşi fiind reconstruită tot atunci, după 
proiectele lui Brunelleschi, dar terminată după moartea sa de Manetti. 
Edificiu de sine stătător, Vechea Sacristie este emblematică pentru 
„reforma” săvîrşită de Brunelleschi în arhitectură. 





Vechea Sacristie 


Bazată pe raporturi matematice riguroase, cupola este sprijinită pe 4 
pandantivi de racord şi lesene corintice în colțuri. Soluţia tehnică este 
perfectă pentru spațiul cubic, dar şi de această dată edificiul impresionează 

încă mai mult ca rezolvarea artistică, prin echilibrul proporţiilor, 
simplicitatea decorului care asociază pilaştri, cornişe şi bandouri, tratate, ca 
şi structurile de rezistență ale bisericii, în pietra serena, cu griul ei deschis 
ce contrastează față de albul pur al tencuielii. 

În același timp cu sacristia de la San Lorenzo, Brunelleschi a 
conceput şi capela Pazzi de la biserica Santa Croce, considerată capodopera 
sa arhitecturală, dar care a suferit mai multe modificări în timp, după 
moartea sa (începută în 1423, ea a fost terminată abia în 1461). Faţă de 
Vechea Sacristie, artistul introduce aici numeroase inovaţii stilistice: planul 
nu mai este pătrat ci rectangular, după proporţia de aur, iar învelitoarea este 
sub forma bolților în plin cintru ce se întîlnesc în centrul cupolei, Cu totul 
nouă este, în exterior, ideea celor patru ferestre de deasupra porticului 
prevăzut cu şase coloane grupate cite trei, în mijloc spațiul rămînînd 
deschis printr-o arhivoltă. 

Din păcate, mai toate proiectele lui Brunelleschi vor avea aceeași 
soartă, de a rămîne neterminate la moartea sa. Aşa se întîmplă şi cu 
planurile pentru bazilica Santo Spirito”, desenate încă în 1432, dar 
construcţia începe în 1444 şi se termină cu mult după 1446, anul morții 
sale. Ca în fiecare din numeroasele sale proiecte, şi aici apar idei noi față de 
realizările precedente. Faţă de San Lorenzo, accentul este pus acum pe 
suporţi şi pe dublarea colonadei de la navele laterale printr-un aliniament de 
semicoloane angajate şi prin prelungirea sa în jurul corului şi a transeptului. 
Raporturile matematice se regăsesc sub forma proporțiilor dintre nava 
principală şi cele laterale, în aplicarea secțiunii de aur la proporţiile pe 
verticală, ca şi în relaţiile dintre nava centrală, navele mici şi capelele de 
formă concavă, care toate formează un organism plastic armonios închegat. 

Giovanni Bellini, Retablul Sfintului Iov 


Pictat pe lemn pentru altarul bisericii franciscane Sfintul Iov din 
Veneția, monumentalul retablu al lui Giovanni Bellini (1433-1516) are 
dimensiunile de 258/471cm şi se află în prezent la Galeria Academiei din 
Veneţia. 





Operă de maturitate a artistului care a revoluţionat pictura venețiană, 
acest retablu din 1487 este o replică venețiană la picturile cu tema „Sacra 
Conversaţie”” realizate de Piero della Francesca şi Antonello da Messina 
(1472-1476). 

În raport cu abordările anterioare ale temei (Sacra conversazione), o 
primă noutate introdusă de Giovanni este dispunerea după o subtilă schemă 
geometrică a personajelor. 

Fecioara cu pruncul este plasată, ca de obicei, în centrul grupului, 
dar mult înălțată pe tron. Cei şase sfinți sunt repartizați în două grupuri 
compacte, în dreapta şi stînga Fecioarei, astfel încît să încheie un triunghi 
isoscel. 

La picioarele Fecioarei sunt aşezaţi trei îngeri care formează un 
triunghi mai mic, ce face ecou celui mare. Ansamblul personajelor 
formează o piramidă cu baza largă, avînd ca ecou în partea de sus a 
imaginii candelabrul, de asemenea piramidal. 

Totuşi, această îngrijită structurare a celor unsprezece personaje nu 
afectează naturaleţea scenei. De altfel, impresia de naturalețe este 
accentuată de ideea — nouă şi ea — de a reprezenta sfinții ca nişte credincioşi 
obişnuiţi care s-au adunat să se roage Fecioarei. 

Interesul acestei lucrări este dat în principal de opțiunea fermă a lui 
Giovanni pentru noul spaţiu plastic tridimensional. Chiar dacă perspectiva 
este atenuată, imaginea se încheagă după principiile proiecției geometrice 
(care se vede mai ales în reprezentarea bolţii casetate), ea a fost destinată să 
acopere un zid de marmură al bisericii Sfintului lov şi să creeze iluzia 
prelungirii spațiului interior. 

Pentru credincios, spaţiul real al bisericii şi cel iluzoriu al picturii lui 
Giovanni apăreau ca un tot unitar și astfel, prin acest „trompe l'oeil”, 
credincioşii intrau ei înşişi în scena sacră, aşa cum sugerează gestul de 
chemare al Sfîntului Francisc din retablu. 

Lumina specifică lui Giovanni, estompată şi molcomă, se regăseşte 
şi aici. Întregul fragment al bisericii reprezentat este scăldat de o lumină 
oranj care luminează chipurile, sclipeşte pe aurul mozaicului, dă o culoare 
de miere marmurei parietale şi mîngiie uşor corpurile personajelor 

Formele par să se nască prin această lumină, mai curînd decît prin 
desen. Veşmintele personajelor sunt redate prin jocul de lumini clare şi 
umbre profunde, iar corpurile nude sunt tratate prin infime gradaţii de 
culoare. 

Această armonie dintre culoare şi lumină dă imaginii o deplină 
unitate vizuală, ceea ce constituie punctul forte al picturii lui Giovanni 
Bellini, baza evoluţiei viitoare a picturii venețiene. 

În 1505, Bellini reia tema „Sacrei Conversaţii” (Biserica San 
Zaccaria din Veneţia), cu importante invenţii atît în privința spațiului 

(arhitectura este deschisă în ambele laturi), cît şi în privința luminii 
(deschiderea arhitecturii spre peisaj face ca lumina să fie cea naturală şi în 
consecință să apară importante efecte de clar-obscur). Aceste invenții 
conferă operei un plus de umanism, atmosfera fiind accentuat terestră. 

Giovanni Bellini, Tînăra la oglindă 


Competiţia cu „tinerii furioşi” pare să fi fost ambiția ultimă a lui 
Giovanni Bellini: Pala di San Giovanni Crisostomo din 1513 este la fel de 
sigur o ripostă la cea pictată puţin mai înainte de Sebastiano del Piombo la 
aceeaşi biserică venețiană, iar Tînără la oglindă (1515, pictură pe pînză 
(79/62cm), acum la Kunsthistoriches Museum din Viena) pare a fi rodul 
unui nou pariu cu Giorgione, care în 1508 pictase Giovane ignuda (azi la 
Academia din Veneţia). 





Îndeosebi această ultimă lucrare, primul şi probabil singurul său nud 
feminin, este o supremă dovadă a uimitoarei capacități de regenerare 
caracteristică lui Giovanni Bellini. 

Pictată cu puţin înainte de a muri, Ținăra la oglindă poate fi privită 
ca un autentic testament al pictorului cvasioctogenar: deloc întîmplător, 
lucrarea include zone aparent disparate, dar în fapt rezumative pentru marea 
aventură estetică a unei lungi cariere cu inepuizabile resurse de primenire: 
în dreapta jos o mostră de decorativism gotic, căruia i se contrapune în 
stînga jos un pur „cîntec al culorii”, cu modeleu intens pictural; în stînga 
sus o proiecţie perspectivică larg desfăşurată, cu edificii abia schițate şi 
natura nesfirşită în fundal, în timp ce zona din dreapta sus, cea mai amplă 
din imagine, este un negru omogen care pune și mai mult în relief corpul 
tinerei, subtil modelat prin jocul luminii blînde şi al umbrelor uşoare, 
amintind de sfumato-ul leonardesc, 

Aparent disparate, cele patru zone se încheagă armonios într-o 
compoziţie unitară asigurată de cromatica luminoasă care operează treceri 
fireşti de la figură la peisaj, de la aproape la departe, în fine, de la decorativ 
la plastic. 

Această deschidere spre tematica profană (sens în care ar mai fi de 
menționat şi Festinul Zeilor, din 1514, azi la National Gallery din 
Washington) era în parte anunţată de bogata sa portretistică, marcată adesea 
de o viguroasă viziune realistă (Portretul dogelui Leonardo Loredan, 1501- 
1505, National Gallery, Londra, Portretul lui Jacopo Marcello, National 
Gallery, Washington, Portretul lui Pietro Bembo, Royal Collections, 
Hampton Court, etc.). 

Dotat cu o extraordinară coerență, atît pe plan formal, cît şi pe cel al 
concepției estetice, mereu în schimbare, dar mereu el însuşi, Giovanni 
Bellini şi-a conturat treptat un stil ale cărui caracteristici vor fi definitorii 
pentru pictura venețiană din anii apogeului: modelarea formei prin culoare 
şi recursul savant la lumină pentru a exalta sau potoli culorile în funcție de 
exigenţele compoziției. 

Vittore Carpaccio, Sfintul Gheorghe omorînd 
Balaurul 


Lucrarea face parte din ciclul Scuola di San Giorgio degli Schiavoni 
(alături de Sfintul Augustin în cabinetul său de lucru, Sfintul Ieronim 
purtind leul prin mănăstire, Funerariile Sfîntului leronim, Sfintul Gheorghe 
omorînd balaurul, Triumful Sfântului Gheorghe, Botezul Selenarilor). Deşi 
destinate să decoreze pereţi întregi ai şcolii San Giorgio, aceste lucrări, 
realizate între 1502-1507, se prezintă ca imense picturi în ulei pe pînză, 
Carpaccio fiind între primii artişti ai Renașterii care procedează aşa, 
renunțînd la tehnica frescei în sens strict. Pe pînza fixată pe perete, artistul 
aşternea un prim strat subțire de grund, pe care culoarea prindea cu mare 
uşurinţă. 





În Sfintul Gheorghe omorind balaurul, mai mult decât decorul 
orientalizant, detaliile morbide sunt cele care îl frapează pe spectator. După 
Legenda aurea, se ştie că ținutul în cauză era terorizat de mulţi ani de cruda 
sălbăticiune. Carpaccio reprezintă cu o uimitoare acuratețe cranii de oameni 
şi animale, ca şi numeroase fragmente de corpuri; busturi, capete, braţe, 
picioare, despuiate şi învineţite sau rămase doar oase, izolate sau suprapuse 

după înfricoșătorul joc al masacrului. În centrul tabloului, două jumătăți de 
corpuri proaspăt sfişiate: cel al unei tinere cu plete blonde, cu pieptul încă 
acoperit de o rămăşiţă a veșmintelor, şi cel al unui tînăr nud, cu braţul şi 


coapsa secționate, încă sîngerînd. Deși pe o temă mitologică, lucrarea 


frapează prin viziunea realistă cu o groasă notă expresionistă. 

Din punct de vedere compozițional, lucrarea este tipică pentru 
talentul lui Carpaccio de a imagina ample scene narative, cu un mare număr 
de personaje şi pe un fundal care îmbină armonios construcții urbane şi 
elemente naturale (arbori, flori, lacuri, nori, etc.). În ciuda numeroaselor 
detalii descriptive, artistul ştie să pună în evidență subiectul lucrării, 
folosindu-se în acest scop de mijloacele de expresie renascentiste, precum 
diferenţierea planurilor în perspectivă liniară, diferenţierea luminii şi a 
intensității culorilor etc. Îndeosebi, bogăţia efectelor spațiale, inspirate 
probabil de rigoarea desfăşurărilor perspectivale ale lui Antonello da 
Messina, probează inegalabile resurse de scenograf. Cît priveşte efectele de 
ecleraj, spectrul acestora este foarte larg, de la strălucirile prim-planului la 
licăririle norilor din depărtare. 

Aflat mereu în căutare de noi soluții plastice şi expresive, Carpaccio 
nu va mai relua atmosfera de groază creată în lucrarea pe care o discutăm. 
Chiar în acelaşi ciclu va picta Sfntu/ Augustin într-o ambianță profund 
contrastantă, de pace, calm şi serenitate perfecte. Întreg interiorul din 
cabinetul de lucru al lui Augustin este conceput în funcţie de lumina 
miraculoasă care pătrunde prin fereastră şi îl învăluie uşor pe călugăr, pe 
cățeluş şi pe fiecare obiect din chilie, senzația de trăire mistică fiind 
împărtăşită firesc şi privitorului. 

Aflate şi în prezent în amplasamentul originar, lucrările din acest 
ciclu, La Scuola di San Giorgio, oferă posibilitatea de a ne face o idee 
despre modul în care un spațiu impus stimula artistul să inventeze cele mai 
adecvate soluţii inconografice şi tehnice. 

Andrea Mantegna, Camera soților 


Format la Padova, în preajma lui Donatello dar şi a altor artişti 
toscani activi în nordul Italiei, Mantegna (1431-1506) se afirmă foarte de 
tînăr, prima sa realizare de excepție fiind Tripticul de pe altarul principal al 
Bazilicii San Zeno din Verona (1458), care, foarte probabil, a atras atenţia 
ducelui Gonzaga din Mantova, unde va ajunge pictor de curte în 1460. 

Opera majoră din perioada mantovană este fresca Camera degli 
Sposi (Camera soţilor) din aripa nordică a Palatului Ducal (zis şi Castelul 
San Giorgio). 





Executate între 1465 şi 1474, frescele camerei matrimoniale sunt 
reprezentative nu numai pentru creația lui Mantegna, ci şi pentru întreaga 

maturizare a picturii din Renaşterea timpurie, în sensul desprinderii depline 
de factura goticului tîrziu, 

Meticulozitatea şi prețiozitatea compoziţiei tradiționale fac loc aici 
unor scene de amplă respirație, concepute în temeiul unor perspective 
unitare de largă cuprindere şi al unui ascuţit simţ de observaţie realistă. Un 
uzaj foarte personal al clar-obscurului face ca personajele să aibă o 
prestanță sculpturală, iluzie care accentuează realismul viziunii lui 
Mantegna. 

Caracterul unitar al fiecărei scene se extinde şi la ansamblul 
frescelor din Camera soților, fapt pentru care documentele timpului au 
denumit-o Camera picta. 

Astfel, două laturi sunt acoperite de un drapaj mărunt ce se deschide 
pe pereţii unde apar pictați membrii familiei Gonzaga, în scene reprezentate 
pe platforme imaginare care par a se sprijini pe cîte un soclu de asemenea 
aparent. 





Întilnirea dintre Ludovico şi fiul său, cardinalul 


La intrare, pe un perete ritmat de pilaştri decoraţi cu motive clasice, 
este reprezentată Intilnirea dintre Ludovico şi fiul său, cardinalul, însoțiți 

de un somptuos cortegiu, totul avînd ca fundal un peisaj bogat în elemente 
ce amintesc de monumentele antice. 

Pe peretele alăturat apare Curtea fâmiliei Gonzaga, cu ducesa în 
centru şi ducele Ludovico în stînga, citind o scrisoare, în care pictorul își 
pune în valoarea vocația sa remarcabilă de portretist, individualizînd cu 
multă precizie chipurile fiecărui personaj. 





Curtea fămiliei Gonzaga 


Ambele scene sunt amplificate prin ingenioase soluţii de iluzionism 
perspectival, iar subiectul laic este exploatat pentru a spori nota de realism a 
viziunii, inclusiv prin aluzii politice şi culturale de actualitate în epocă. 

Avînd ca temă apoteoza lui Ludovico Gonzaga, frescele plafonului 
îl prezintă pe duce ca succesor al împăraților romani şi ele converg către un 

trompe l’oeil figurînd cerul şi norii, un „oculus” circular prin care se ivesc 
îngeraşi, tinere femei şi alte vietăți. 





Oculus 


Este pentru prima dată în istoria artei cînd se creează iluzia de 
spargere a spaţiului interior. Această îmbinare dintre spaţiul iluzionist al 
picturii şi spaţiul real va preocupa, de aici înainte, mulţi pictori, pe 
Coreggio din generaţiile următoare, dar şi mai mult pe artiştii Barocului. 

Opera se singularizează şi din punct de vedere tehnic: folosind 


tehnica temperei grase pe suport de ghips, Mantegna obține unele subtilități 
de expresie fără precedent. 

Andrea Mantegna, P/îngerea lui Hristos mort 


Capodoperă renascentistă în materie de racursi, Christos mort (sau 
Plîngerea lui Christos mort, astăzi la Brera, Milano) este o pictură în 
tempera pe pînză de 68/81 cm. Menţionat în inventarul casei lui Mantegna 
la moartea sa (1506), tabloul este plasat de cei mai mulţi istorici de artă în 
jurul anului 1480, adică în perioada de apogeu al cercetărilor asupra 
reprezentării corpului uman în racursi. Pictat, se pare, pentru propriul uzaj 
devoțional, tabloul a cunoscut şi cîteva replici (sau copii?), menționate în 
unele colecţii din secolul al XVII-lea. 





Temă dintre cele mai frecvente în istoria picturii, P/îngerea lui 
Christos mort a fost tratată de obicei după o schemă stereotip: Hristos întins 
pe o dală, în fața mormîntului în care urmează să fie îngropat, sau întins pe 

pămînt în fața crucii, cu Maria ţinîndu-i capul şi alte personaje apropiate în 
jur, lamentîndu-se. 

Cu totul altfel înțelege Mantegna să trateze acest subiect. 
Continuînd preocupările sale asupra racursiului, el îl pictează pe Hristos 
perpendicular pe lungimea tabloului şi alunecînd uşor în față, în aşa fel încît 
privitorul are în prim plan tălpile picioarelor. 

Considerat cel mai impresionant racursi din istoria picturii, tabloul 
prezintă pentru prima dată un asttel de cadraj extraordinar: pe de o parte, 
corpul lui Hristos mort este redat într-o perspectivă frapantă, care dezvăluie 
mai întîi părțile de jos ale corpului (tălpile picioarelor marcate de semnele 
răstignirii pe cruce, sexul pus în relief de cearşaful ondulat, palmele de 
asemenea găurite, apoi cutia toracică puternică, cutele gîtului, nările şi, în 
fine, sprîncenile); pe de altă parte, corpul debordează lespedea pe care este 
pus, în aşa fel încît picioarele, prin proiecția umbrelor pe bordura dalei, pare 
a bascula către spectator, În plus, punerea în pagină este atât de strînsă încît 
secționează corpurile celorlalte personaje; din Maria se vede doar chipul şi 
un antebraţ, iar celelalte două apar doar cu jumătate de cap — pe verticală în 
cazul lui loan evanghelistul, pe orizontală în cazul „gurii urlînd” din 
fundalul tenebros, 

Neobişnuită este în acest tablou şi cromatica, extrem de atenuată: 
corpul lui Hristos este pictat în tonuri livide, verzui, piatra de sub acesta 
este de un roz cenuşiu, fundalul încăperii fiind tratat în tonalități de brun, 
toate aceste culori găsindu-se şi în reprezentarea personajelor. 

De altfel, paleta cromatică extrem de austeră este una din trăsăturile 
definitorii ale artei lui Mantegna. 

Practicînd deopotrivă şi gravura (între primii în Europa), pictorul 
preferă linia, culorii. Această preferință se resimte şi în Christos mort 
pliurile cearşafului şi cele ale veşmintelor Fecioarei sunt tratate prin linie şi 
umbre, anatomia cadavrului este redată printr-un desen extrem de precis, iar 
multiple riduri, trasate cu un penson foarte fin precum mina creionului, 
marchează chipul Fecioarei. 

Dar, dincolo de preferinţele tehnice, refuzul unei mari varietăți de 
culori este justificat teoretic. Încă în frescele de la Ovetari, Mantegna 
adoptă o gamă de culori restrînsă, atrăgîndu-şi reproşul comanditarilor de a 
fi pictat „ca și cum ar fi imitat marmurile antice” (Vasari). Reproşul nu era 
deloc deplasat, artistul fiind realmente preocupat să regăsească grandoarea 
şi noblețea artei din timpurile romane, rămînîndu-i străină pasiunea pentru 
imitarea materiei. 

Întreaga viaţă, el va picta obsedat de motive clasice — basoreliefuri 
antice monocrome, vestigii de statui, ruine de edificii arhitectonice, Către 
sfîrşitul carierei, artistul renunță aproape cu totul la culoare, pictînd în 
camaieuri de gri pe fond roz (conform tehnicii cameelor, scumpe 
romanilor) scene care par să reproducă diverse sculpturi romane, ca în 
Samson şi Dalila (1493) şi Introducerea cultului Cybelei la Roma (1500), 
ambele aflate acum la National Gallery din Londra. 

Îmbinarea acestor două inovaţii ale elementelor de limbaj, 
geometrizarea şi cromatica austeră, au ca rezultat crearea unei imagini 
tulburătoare, care trezeşte compasiunea. 

Cadrajul strîns îi permite lui Mantegna să focalizeze atenția asupra 
esențialului — cadavrul lipsit de sînge, rece şi dur precum piatra de sub el, 
fețele schimonosite de durere, gurile deschise, lacrimile curgînd pe obraji 
ale celor care-l plîng pe Hristos. 

Bascularea corpului nu este doar un simplu exercițiu de racursi, ea 
constrînge privirea să se fixeze asupra tălpilor, apoi, mai departe, asupra 
dosului palmelor, adică asupra celor patru semne ale torturii la care a fost 
supus Hristos. La fel se explică și importanța acordată capului: Mantegna 
nu face capul mai mic, aşa cum s-ar fi impus dacă respecta regula 
perspectivei liniare, ci îi dă dimensiunile cerute de puterea de sugestie 
scontată În lumina slabă a cămăruţei de morgă, într-o ambianţă redusă la 
esenţial, chipul lui Hristos, puternic marcat de supliciu, domină autoritar 
spaţiul acesta mult prea meschin. 

Un plus de forță a imaginii este obținut de Mantegna şi prin 
subtilităţile jocului de lumini şi umbre, care conferă figurilor aspectul unor 
sculpturi. 

Pietro Perugino, Înmînarea cheilor 


Etapa de mijloc a activității lui Perugino (1450-1523) este mereu 
marcată de celebra capodoperă /nminarea cheilor, cea mai veche dintre 
scenele pictate de la Capela Sixtină. Lucrată în tehnica obişnuită a frescei, 
în anul 1481, ea are dimensiunile de 350/335 cm şi nu a cunoscut alterări 
prin restaurările operate în timp. 





Solemnă şi cu înțelesuri simbolice legate de învestirea primului 
papă (Sf. Petru) de către Hristos, compoziţia se remarcă printr-o noutate de 
fond: scena înmînării cheilor, cu numeroase personaje, este plasată mult în 
fața unui fundal arhitectonic şi natural, astfel încît, printr-o perspectivă 
liniară  desăvîrşită (punctată în mod expres de rețeaua liniară a 

pavimentului), se obține un spațiu de amplă respiraţie, cu goluri imense dar 
totuşi bine integrate compozițional. 

În ton cu orientarea timpului, artistul îmbină elementele clasicizante 
(cele două arcuri de triumf, romane ca factură) cu elemente arhitectonice 
din realitatea imediată (moderna biserică din centrul planului îndepărtat) şi 
un peisaj realist, deşi vag exotic. 

Personajele, deşi biblice în principiu, sunt în fapt portretizări ale 
unor persoane reale, între care şi pictorul însuşi (al patrulea din dreapta). 
Îmbrăcămintea acestora, deşi acoperă corpul din cap pînă la pămînt, 
evidențiază apăsat formele anatomice. (Perugino a studiat îndelung 
anatomia în tinereţe, în special cu Verrochio). 

Compoziţia frapează prin eleganță şi finețe, claritate şi simetrie 
perfectă, calități care vor influienţa arta genialului său discipol Rafael. 

Surprinde lumina ireală care scaldă întregul ansamblu, ceea ce este o 
dovadă că artistul nu s-a desprins cu totul de limbajul artei medievale. De 
altfel, în pofida aprecierii de care se bucură în etapa deschisă de această 
capodoperă (devine, timp de două decenii, cel mai solicitat pictor italian), 
Perugino va intra după 1500 în umbră într-o aşa măsură încît, în 1534, 
Michelangelo nu ezită să-i radă una din fresceie sixtine pentru a face loc 
celebrei sale Judecăți de apoi. 

Leonardo da Vinci, Cina cea de taină 


Considerată încă în timpul vieții lui Leonardo o culme a puterii sale 
de expresie plastică, Cina [I] Cenacolo] pictată în refectoriul mănăstirii 
Santa Maria delle Grazie din Milano - (1495-1497) este o capodoperă 
(904/422 cm) a întregii arte renascentiste prin solemna monumentalitate a 
compoziţiei, prin intima întrepătrundere dintre spațiul real şi spațiul 
iluzoriu, ca şi prin extraordinara imediateţe a efectelor psihologice produse 
de cuvinte. 





Dacă, anterior, artiştii care ilustrau tema Cinei optau pentru 
momentul instituirii euharistiei sau pentru cel al dezvăluirii trădării de către 
Iuda, Leonardo alege momentul imediat premergător, în care Isus anunță pe 
apostoli că „unul dintre voi mă va trăda”. Opţiunea pentru acest moment 
dramatic exprimă, pe un plan general, nevoia de a reîntări mesajul creştin în 
acel timp de multiple amenințări, iar pe plan artistic, intenția de a imprima 
grupului de personaje un dinamism accentuat și de a diversifica la 

maximum expresiile psihice ale celor doisprezece apostoli: surpriză sau 
stupoare, indignare sau deznădejde, spaimă sau nedumerire etc. 

Inovaţiile lui Leonardo în materie de compoziţie şi interpretare sunt 
semnificative pentru schimbările intervenite către 1500, atît pe plan stilistic, 
cît şi pe un plan mai general, în modul de a înțelege arta. Utilizarea 
perspectivei pentru a da iluzia unei extensii a spațiului real al refectoriului, 
rezumă cuceririle din întreg quattrocento. Spaţiul arhitectural al compoziției 
este structurat după regulile perspectivei cu un singur punct de privire. 
Alegînd ca punct de fugă al întregii scheme perspectivale capul lui Isus, 
acesta devine centrul focal al întregului tablou. 

Modelînd viguros personajele, acestea par ca nişte statui şi astfel 
impresia de spaţiu tridimensional se accentuează. Precedentele interpretări 
ale acestei teme accentuau orizontalitatea şi frontalitatea, plasind de regulă 
Cina în faţa unui perete. Leonardo procedează invers, accentuînd 
dimensiunea profunzimii, subliniind astfel personajul central, Isus, care 
apare prezentat pe ecranul luminos ca o aură al ferestrelor din fundal, şi 
întărind această subliniere prin agitația apostolilor de o parte şi de alta, 
agitaţie provocată chiar de vorbele mîntuitorului — „Unul dintre voi mă va 
trăda” (apostolii se grupează cîte trei, fiecare grup altfel structurat). 

În plus, eliminînd orice element anecdotic sau detaliu 
nesemnificativ, Leonardo concentrează puternic interesul asupra atitudinilor 
şi mimicei expresive ale personajelor. 

Nevoia de a întîrzia cu răbdare asupra oricărui semn exterior prin 
care se exprimă „vibraţiile sufletului” l-a determinat pe artist să inoveze şi 
în plan tehnic, încercînd o alternativă la tradiționalul procedeu al frescei 
care, cum se ştie, impune o execuție rapidă. Pe un suport de ghips umed, 
Leonardo a pictat nu numai cu tempera, ci şi cu ulei, procedeu care s-a 
dovedit nefericit: la numai cîțiva ani de la terminarea frescei, a trebuit să o 
restaureze. Numeroase alte intervenții, de-a lungul secolelor, au denaturat 
în mare parte execuția originară. 

Abia recent, între 1986-1999 o restaurare cu adevărat ştiinţifică 
(operată de M. Pelliccioli) a pus în evidență ceea ce s-a mai păstrat din 
tuşele marelui artist sub intervențiile succesive ale atîtor restauratori. În 
aceste condiţii, nu se poate spune nimic sigur despre cromatica iniţială dar, 
din fericire, compoziția de ansamblu s-a păstrat în forma ei iniţială. 

Din punct de vedere compozițional, este de remarcat că pertectei 
simetrii a cadrelor arhitecturale i se contrapune marea agitaţie a formelor 
generate de mișcarea personajelor. 

Leonardo da Vinci, Gioconda 


Concomitent cu lucrul la fresca ratată, Leonardo începe (poate chiar 
în 1503) şi celebrul Portret al Monei Lisa, cunoscut şi sub numele de 
Gioconda. În 1513, artistul încă mai lucra la portret. 





Lucrat în ulei pe lemn (77/53 cm), acest portret feminin 
(reprezentînd pe soția gentilomului italian Francesco del Gioconda sau, 
după o altă ipoteză, curtizana Pacifica Brandano, favorita lui Giuliano de 

Medici) a devenit faimos datorită frumuseţii feminine, dar mai ales 
surisului misterios al Groconde pictate. 

Proiectat pe un vast peisaj natural, portretul bust, cu umerii văzuţi 
din trei-sferturi, mîinile încrucişate şi chipul din față, privind în ochi 
spectatorul, este conceput „pe muchie de cuţit”: senzual, dar fără-a fi trivial, 
spiritualizat, dar evitînd morga monahală. 

Această ambiguitate între tentativa de ispitire şi rezervă transpare nu 
doar din tulburătorul surîs, ci din întreaga atitudine a femeii: ea stă într-o 
poziție care-i pune în valoare formele încîntătoare — rotunjimea umerilor, 
volumul sînilor, gîtul lung, degetele fine, etc. Totuşi, înfăţişarea sa nu este 
deloc provocatoare, gestul mîinilor încrucişate fiind cel al bunei-cuviințe 
recomandat în epocă femeilor virtuoase. 

Dar farmecul aparte a] Giocondei nu ține numai de suris şi de 
atitudinea sa. El este datorat mai ales tehnicii perfecte folosite de artist, care 
asigură fuziunea figurii feminine cu peisajul fantastic scăldat într-o lumină 
aurie. În spatele Giocondei se desfăşoară larg o cîmpie spre mare şi spre un 
orizont închis de piscuri montane. 

Mai mult decît descriere a unui peisaj, această privelişte oferă 
imaginea unui univers mental. O lumină extrem de blîndă, degradeuri 
infinit nuanțate permit trecerea imperceptibilă de la contururile personajului 
expus în contrejour spre peisajul mai luminos din fundal. 

Aceste procedee cromatice, pe care istoricii de artă le includ în 
noțiunea de „sfumato” [învăluit în fum”, în italiană], permit să se 
stabilească o legătură subtilă între personaj şi decorul pe care acesta îl 
domină: femeia însăși apare ca o viziune de vis, situată într-un peisaj ideal. 

Mod cu totul personal de a înțelege clarobscurul, sfimato-ul este 
principalul element prin care creaţia de tinereţe a lui Leonardo se distinge 
de cea a maestrului său Verrocchio. Văl uşor, abia perceptibil, asemănător 
unui fura, sfimato-ul face să dispară complet urmele desenului, el acoperă 
şi îndulceşte formele încă din 1472-1475, cînd Leonardo pictează îngerul 
din prim-plan din Botezul lui Christ atît de diferit de vecinul său, executat 
de Verrocchio. Sfimato-ul se precizează tot mai bine în lucrările următoare 
(îngerul din Bunavestire, La Belle Ferronière şi, în general, portretele sale 
de femei), dar apogeul este atins în Gioconda, unde artistul reuşeşte să evite 
rigiditatea conferită de precizia tăioasă a portretelor realizate de 
predecesorii săi. 

Deşi nu se poate spune despre renascentişti că au receptat adecvat 
ambiguitatea funciară, cu sursele ei tehnice, a Giocondei (inventariile 
colecțiilor regale menționează tabloul cînd sub numele de „curtizană”, cînd 

sub cel de „Virtuoasă doamnă italiană”), ei au fost unanim fascinaţi de 
acestă lucrare, după cum rezultă din documentele epocii. 

Ajungînd repede celebră, ea este imitată copios, dar la fel de 
simplist, cei mai mulți pictori din secolul al XVI-lea executind Gioconde 
sumar îmbrăcate sau chiar nude. 

Devenită cu timpul un adevărat mit, Gioconda cunoaşte, în ultimul 
secol, cele mai bizare dovezi de admiraţie, de la adoraţie la profanare. În 
1911 este furată de la Luvru şi dusă în Italia (fiind descoperită abia peste 
doi ani), iar în 1957 este lovită violent cu o piatră de către un bolivian. 

Michelangelo, David 


Revenit la Florența, după un scurt sejur la Siena, în 1501, 
Michelangelo (1475-1564) îşi continuă intensa activitate, realizînd 
medalionul Tondo Pitti (Bargello) şi Tondo Toddei (Colecțiile regale, 
Londra), influențate de Leonardo, precum şi primele sale capodopere în 
pictură, Sfinta familie (Tondo Doni, pictură pe lemn, Uffizi), şi sculptură, 
David (cunoscut şi sub numele de Gigantul, inițial în Piaţa Segnoriei, azi la 
muzeul Academiei din Florența). 

Înaltă de 4,34 m, statuia lui David este sculptată în marmură, între 
1501 şi 1504. Comandată de Republica recent instaurată la Florenţa, statuia 
legendarului personaj urma să simbolizeze tinerețea noului regim şi 
triumful imprevizibil a] celui ce pare slab (aici pătura burgheziei) contra 
puternicului Goliat (aici clanul Medici). Incredinţată inițial lui Leonardo 
(care a refuzat comanda pentru că i s-a impus să o realizeze în marmură, nu 
în bronz. cum prefera el). sarcina realizării statuii simbol s-a impus printr- 
un concurs între Michelangelo şi Andrea Sansovino, cîştigat de tînărul în 
vîrstă de 26 de ani. 

Înainte de Michelangelo, tema „David” a reținut atenţia lui 
Donatello (o versiune în marmură şi alta în bronz) şi lui Verrocchio (un 
David în bronz). În comparaţie cu predecesorii renascentişti, care pun în 
valoare graţia şi fragilitatea tînărului luptător, Michelangelo propune un 
David care degajă o formidabilă impresie de putere. Dar, interesant este că 
o asemenea impresie se degajă în condițiile în care talia rămîne încă fină, 
bustul subţire, doar gîtul este viguros, iar capul enorm în raport cu trupul. 
Palmele par ale unui gigant, ataşate însă pe brațe cu o musculatură de 
copilandru. Chipul, cu obrajii rotunzi, ilustrează de asemenea ceva din 
caracterul adolescentin. Senzaţia de forță nu vine nici din vehemența 
mişcării, căci eroul nu este în acțiune, el se sprijină pe un picior, cu un braţ 
în lungul corpului, iar cel de-al doilea ținînd uşor cureaua praştiei aruncate 
pe umăr. Impresia de vigoare se naşte din expresia determinată pe care 
Michelangelo o dă figurii eroului. Nasul este drept, voluntar, gura are 
buzele strînse, dar nu încleştate — în scurt, aerul este al unui războinic decis 
şi netemător, sigur de sine, dar stăpînit. 

Redarea structurii anatomice contribuie şi ea la sugerarea puterii 
eroului: muşchii şi venele se văd sub piele, de-a lungul braţului și pe dosul 
palmei — mai ales venele sunt redate cum nu s-a mai văzut vreodată în 

istoria artei. În fine, tendoanele gîtului evocă rapiditatea mişcărilor 
potențiale. 

Ca atitudine, David nu vine cu multe inovații. Avem de-a face cu 
anticul contraposto, cu acel contrast dintre partea stîngă, care desenează o 
linie frântă, şi latura dreaptă, cu linia dreaptă din cauza sprijinirii pe picior, 
cu mîna lipită de corp — formulă întîlnită şi la Donatello în sculptura 
profetului Ieremia de la campanila Domului florentin: (J. Wilde a explicat 
astfel semnificaţia contrastului menţionat, în gîndirea medievală: jumătatea 
dreaptă a corpului se află sub protecția divină şi este deci asigurată, în timp 
ce partea stîngă este expusă forțelor răului, de unde linia frîntă şi piciorul în 
recul). Nouă este distanța mare dintre picioare, prin excesiva deplasare în 
faţă a piciorului stîng, ceea ce face ca bustul să încline spre dreapta şi mîna 
dreaptă să pară astfel mai mare. 

Vigoarea sugerată simplu de câtre corp şi figură este caracteristică 
forței stăpînite, sigure de sine, inspirată de o furie îndreptăţită. Forţa şi furia 
sunt cele două calități slăvite ca virtuți civice necesare Republicii libere, în 
doctrina politică de la 1500. 

Reper în întreaga istorie a sculpturii, David este primul nud 
masculin de proporții monumentale scuiptat după Hristos (realizările 
predecesorilor- Donatello, Verrocchio şi alții- nu ating nici 2 metri). Acest 
simbol al gigantismulu: se regăseşte, de altfel, în cele mai multe 
reprezentări umane din creaţia iui Michelangelo, atit în sculptură, cum este 
cazul cu ansamblul statuilor din biserica florentină San Lorenzo, cît şi în 
pictură, ca în Judecata de Apoi unde imaginea supraumană a lui Hristos 
este multiplicată parcă prin numeroase personaje herculiene. Este vorba, cu 
certitudine, de o viziune personală a artistului asupra glorificării 
potenţialului uman, o viziune eroică și dramatică în acelaşi timp. 

Michelangelo, Facerea Lumii 
(Capela Sixtină, tavanul) 





În timp ce lucra încă la proiectul mausoleului lui Iuliu al II-lea, 
artistul primeşte comanda să. decoreze bolta Capelei Sixtine. Ansamblul | 
mural de aici, realizat între 1508-1512, este cea mai mare pictură clasică 
din lume (40/13 m). Pentru a aprecia mai exact grandoarea acestei opere, 
trebuie adăugat că ea se află la o înalțime de 21 m și a fost executată 
exclusiv de Michelangelo, fără nici un asistent. 

| 
| 





Plafonul Capelei Sixtine, jumătatea dreaptă 


Impresionantă este mai întîi complexitatea compoziției în condiţiile 
iconografiei sale unitare şi ale suprafeței imense cu prelungiri verticale. 

Imensa boltă a fost divizată de artist în sectoare cu ajutorul unei 
structuri arhitectonice pictate, disimulată în parte prin corpurile imitînd 
personaje reale sau figuri sculptate. 

Diferitele elemente ale acestei structuri dau iluzia unei prelungiri a 
motivelor arhitectonice reale: pilaştrii falşi continuă pilaştrii veritabili ai 
capelei, o cornişă simulată face ecou cornişei care există cu adevărat 
deasupra ferestrelor. 

O densă rețea a construcției în „trompe l'oeil” ocupă astfel bolta şi 
determină pe suprafața pictată un quadrilaj în care artistul plasează 
elementele decoraţiei sale, accentuînd totodată efectul de elevaţie al bolții. 
Este evident că executarea acestei opere de artă a presupus, în acelaşi timp, 
vocaţii de pictor, sculptor şi arhitect — Michelangelo fiind unicul care putea 
duce la bun sfîrşit o asemenea întreprindere ieșită din comun. 

Programul iconografic conceput de Michelangelo include apoteoza 
Creaţiunii. Imediat sub tavan, în partea de sus a pereţilor, forme în arc de 
cerc conțin portretele strămoşilor lui Christ, bărbaţi şi femei din Vechiul 
Testament care formează genealogia Mariei. 

În spaţiile triangulare care fac joncțiunea dintre pereți şi tavan, 
grupuri de cîte trei personaje completează această enumerare a 
ascendenţilor lui Isus. În cele patru colțuri ale capelei, triunghiuri de 
dimensiuni mai mari includ patru momente importante din istoria lui Israel: 
Triumui lui Ester, Șarpele de bronz, ludita şi Holofern, David şi Goliat. 

Între triunghiuri apar figurile monumentale ale Profeţilor şi Sibilelor 
(una din acestea, Cumae, a prezis naşterea lui Isus de către Fecioara). În 
sfîrşit, în centrul tavanului, compartimente dreptunghiulare (alternativ — 
mari şi mici) ilustrează episoade din Geneză, de la Creaţia lumii la Beţia lui 
Noe: Despărțirea întunericului de lumină, Crearea lui Adam, Crearea Evei, 
Păcatul originar şi Izgonirea din Rai etc. 

Trebuie observat că Michelangelo nu a dispus la întîmplare 
diferitele elemente ale acestei istorii. Înaintea sa, pereţii capelei fuseseră 
pictați cu scene inspirate din viața lui Moise şi a lui Isus. 

Din partea de jos a Sixtinei pînă la axul central al tavanului, 
programul iconografic se desfăşoară astfel în sens invers cronologiei, de la 
întemeierea creştinismului pînă la Geneza lumii. 

Tocmai pentru că geneza s-a petrecut într-un timp foarte îndepărtat, 
ea este reprezentată în orizontul cel mai depărtat față de credinciosul care 
intră în capelă. 

Michelangelo a gîndit la fel de mult şi asupra ordinii care prezidează 
repartiția scenelor centrale ale tavanului, ca şi asupra succesiunii Sibilelor şi 
Profeților. 

Intrîind în capelă prin uşa mare situată sub profetul Zaharia, 
credinciosul avansează către altarul situat sub Sfîntul lona, el fiind reţinut la 
jumătatea parcursului de către peretele ajurat care îl izolează de preoți. 
Acest parcurs influențează distribuţia imaginilor. 

Dintre profeţi, Jona este cel care anunță cel mai direct pe Hristos 
pentru că, aşa cum Hristos a murit şi a înviat în mormînt, şi el a fost înghiţit 
de monstrul marin şi apoi a ieşit viu dintre viscerele monstrului. Este 
motivul pentru care Michelangelo îl plasează într-un loc privilegiat — 
deasupra altarului, de unde Iona domină întreaga capelă prin masa sa 
impozantă şi prin torsiunea bustului său, în încercarea de a scăpa de peştele 
gigantic reprezentat în spatele său. 

La fel, compartimentele consacrate Genezei sunt astfel repartizate 
încît cel ce pătrunde în Capelă are sentimentul că reface istoria omului în 
sens invers, coborînd progresiv pînă la originea păcatului şi ajungînd în 
postura prielnică purificării. 





Beţia lui Noe 


Aproape de intrare se află scena Beției lui Noe, simbol al umanității 
dedicate răului, pentru că ea înfăţişează, după episodul Potopului — în care 

o singură familie se salvează, pe Noe și descendența sa reluînd calea 
păcatului. Urmează Păcatul originar (Ispitirea lui Adam) şi Izgonirea din 
rai. Dominînd spațiul rezervat clericilor, ultimile panouri istoriate 
înfăţişează lumea în primele zile ale Creaţiei, atunci cînd omul nu exista 
încă şi cînd natura nu cunoştea viciul. 

Se vede, aşadar, că întreaga iconografie a Sixtinei este fundamental 
antropomorfică, ceea ce-i dă lui Michelangelo posibilitatea să probeze 
excelenta cunoaştere a anatomiei umane. 





Ispitirea lui Adam şi Izgonirea din Rai 


Peste tot cuprinsul tavanului sunt pictate corpuri umane. Unele sunt 
înveşmîntate (în lunete, unde personajele obişnuite se dedică ocupaţiilor 
cotidiene, şi în spaţiile arhitecturale consacrate Profeţilor şi Sibilelor), altele 
sunt însă nude, precum copiii. de la baza cornişei în trompe l'oeil şi acei 
„ienudi” din colțurile compartimentelor consacrate Genezei. 

Din punct de vedere compozițional, ansamblul reprezintă o imensă 
compoziție articulată din numeroase compoziții de dimensiuni diverse. 
Aceeaşi claritate se constată atît în privința ansamblului, cît şi în privința 
fiecăreia dintre compozițiile componente. 

Astfel, Facerea Iui Adam (570/280 cm) apare ca o compoziţie pe cît 
de simplă, pe atît de ingenioasă: lumea pămîntească în stînga jos, lumea 
cerească în dreapta sus, lumi distincte dar cuprinse de un dinamism 
unificator. 

Cromatic, predomină culorile calde, menite să confere viață acestei 
compoziţii profund animată prin forme. 

Michelangelo, Judecata de apoi 


În anii 1530-1533, artistul lucrează şi la o altă comandă a familiei 
Medici: scara monumentală a Bibliotecii Lorenziene. Dar nici acest proiect 
nu va fi finalizat pentru că, în 1533, papa Clement VII îl cheamă la Roma 
pentru a executa alte două mari fresce la Capela Sixtină, pe temele: 
Căderea îngerilor rebeli şi Judecata de apoi. Murind Clement VII în 1534, 
comanda este reînnoită de noul papă, Paul III, dar artistul va realiza, între 
1536-1541, doar Judecata de apoi. 

Fresca, măsurînd 13,70/12,20 m, ocupă peretele din fund al Capelei 
Sixtine şi are la bază proiectul executat încă din 1533-1534. Pentru a o 
realiza, artistul a distrus două fresce pictate de el însuși între 1508-1512, 
anume cele aflate pe spațiul lunetelor actualei /udecăţi, precum şi o frescă 
mare executată pe această suprafață de Perugino, sacrificiu impus de 
grandoarea noului său proiect. 

Renunţind complet la structura formală cu motive arhitectonice, 
Michelangelo concepe o imensă compoziţie unitară centrată pe Hristos 
purtînd stigmatele. Întreaga parte superioară este plasată sub semnul 
Patimilor. 

La picioarele lui Hristos, îngeri viguroşi şi fără aripi suflă în 
trompete pentru a scula morții. Sfinţii care-l înconjoară pe Hristos au o 
pronunțată expresie acuzatoare, desigur că la adresa exceselor pasionale 
figurate inclusiv prin instrumentele corespunzătoare. 

Modalitate expresionistă de încarnare a temei Patimilor, Bartolomeu 
— la piciorul stîng al lui Hristos — ține în mînă propria-i piele, pe care apare 
chipul lui Michelangelo. 

Acest autoportret crud, cu fața îmbătrînită, brăzdată de riduri şi 
grimase, concentrează semnificaţia principală a compoziţiei — o reflecţie 
asupra îmbătrinirii şi a morţii, dar mai ales asupra Judecăţii divine. Corului 
de martiri îi răspunde, în partea stîngă, ansamblul patiiarhilor. 

Încălcînd, în parte, principiile perspectivei liniare, artistul scoate în 
evidență prin proporţii cîteva personaje — pe Sfintul Petru care, cu cheile în 
mînă, priveşte spre Hristos din stînga , simetric acestuia, în dreapta, apare 
un personaj despre care s-a spus că este loan Botezătorul, Sfintul Pavel sau, 
poate, Adam. 

La limita de jos a frescei sunt figurate scenele tipice pentru /udecata 
de apoi. morții ieşind din mormintele lor şi, pe alocuri amestecați, cei aleşi 
urcă spre cer, iar cei damnați se prăbuşesc într-un infern dantesc evocînd 
lumea inferioară a antichităţii. În partea dreaptă, lupta dintre îngeri şi 
demoni degenerează pe alocuri într-un crîncen pugilat. În imediata 
apropiere a scenei, un bărbat prins de picioare spre a fi tras în jos de un 
demon îşi ascunde fața cu mîna, fără a opune vreo rezistență. Detaşindu-se 
pe fundalul albastru, acest personaj ne oferă morala întregii Judecăți: 
necesitatea resemnării față de caracterul ineluctabil al morții. 

Privită strict plastic, compoziţia frapează mai întîi prin dinamismul 
ei ameţitor. De sus în jos şi de la dreapta la stînga, nenumărate corpuri nude 
sau sumar acoperite par a se precipita să ocupe întreg spațiul, unele urcînd, 
altele coborînd, îmbrăţişindu-se sau respingîndu-se, gesticulind sau 

executînd operații semnificative pentru statutul lor, generînd astfel o 
dezordine dintre cele mai teribile care se pot imagina. 

Această fantastică busculadă de corpuri este cu atît mai 
surprinzătoare dacă ne gîndim că Judecățile de apoi anterioare se 
caracterizau printr-o ordine compozițională riguroasă, cu personajele 
distribuite strict de o parte sau de alta, sus sau jos, astfel încît să se vadă 
numaidecît statutul fiecăruia în ziua judecății. În aceste opere predecesoare, 
Dumnezeu-Fiul este reprezentat în cer, în poziţie centrală, înconjurat de 
îngeri şi sfinți, iar mai jos apar cei înviați, dispuşi şi ei separat — la dreapta 
cei aleşi, la stînga cei damnați. 

Aşa se întîmplă, de exemplu, cu Judecata de apoi a lui Rogier van 
de Weyden (Polipticul din L'hâtel Dieu, Beaune, pictat după 1445). 

Michelangelo nu mai adoptă o asemenea simplitate a organizării 
compoziţiei. În afară de plasarea lui Hristos în partea de sus, pe axa 
mediană a frescei, totul este răvăşit: unii martiri apar în stînga, alții în 
dreapta (identificabili după instrumentele torturii lor — Caterina cu roata, 
Lorenzo cu grătarul, etc.), unii sfinți, precum Petru, sunt reprezentați în 
stînga, alții (Fecioara, Sf. Pavel) în dreapta. 

Mai mult decît atît, sfinții şi martirii sunt amestecați printre 
numeroase personaje a căror sfințenie nu este prin nimic desemnată. Ba ei 
înşişi par îngroziți de furia divină. 

Chiar şi Maria, care prin tradiție se identifică, practic, cu 
intercesiunea (rugăciunea în favoarea păcătoşilor), îşi îndepărtează capul de 
Hristos, gest care semnifică renunțarea la solicitarea oricărei indulgenţe. Cu 
brațul drept ridicat ameninţător, Hristos face un gest de violenţă, niciodată 
exprimată în pictura anterioară, gest care provoacă teamă şi printre sfinţi 
(Lorenzo face o mişcare de recul, Petru şi Pavel privesc vădit speriați, iar 
sfîntul din dreapta lui Petru — loan Botezătorul ? — ridică mînca ca pentru a 
se apăra). 

Cu un cuvînt, s-ar spune că ierarhia pămîntească, (cu disocierea netă 
între păcătoşi, credincioşi, clerici şi canonizații bisericii) se prăbuşeşte 
complet în fața mîniei divine. 

Reducerea tuturor muritorilor pe acelaşi plan este o idee subliniată 
de Michelangelo şi prin alte mijloace, anume eliminarea completă a oricărei 
aureole menite să evidențieze sfințenia, şi cvasigeneralizarea nudității — 
procedeu de-a dreptul şocant în epocă. 

Totuşi, opțiunea lui Michelangelo pentru nud are, și aici, o rațiune 
preponderent formală. Prețuind sculptura mai mult încă decît pictura, 
artistul era încredințat că şi corpul poate fi la fel de expresiv precum chipul, 

iar marii diversități caracteriologice a chipurilor îi corespunde o şi mai mare 
diversitate a individualizării corpurilor. 

Deconcertantă nu numai prin amploarea nudităţii (în 1564, Daniele 
da Voltera este pus să acopere părţile intime ale personajelor cu văluri şi 
drapaje), ci mai ales prin extremul dramatism al scenelor de violenţă, 
susținute de tonurile sumbre şi metalice, pe fondul rece al albastrului, 
capodopera lui Michelangelo a fost primită cu vii critici în epocă, dar a 
trezit şi veritabile entuziasme, atît printre gînditori, care au privit-o ca pe o 
sintetică vizualizare a tragediei omului strivit de vîrtejul divin, cît şi printre 
artişti, care o vor adopta adesea ca sursă de inspirație pentru creaţiile lor, 
mai ales în epoca Barocului şi Rococo-ului. 

În tot cazul, diferența dintre claritatea compozițională a Facerii 
lumii şi vârtejul din Judecata de apoi exprimă diferența dintre optimismul 
renascentist şi neliniştea apăsătoare care domină veacul al şaisprezecilea. 

Ca şi frescele tavanului, Judecata de apoi a fost recent restaurată 
(1994), fresca dobîndind o limpezime cu totul neaşteptată și o bogăţie 
cromatică ce şubrezeşte teza tradițională despre austeritatea paletei lui 
Michelangelo. 

Rafael, Stanza de la Segnatura 


La recomandarea lui Bramante, noul papă Iuliu al II-lea invită 
tînărul pictor Rafael (1483-1520) să repicteze apartamentele predecesorului 
său Nicolas al V-lea. 





Triumfi! Euharistiei 


Sosit la Roma către finele lui 1508, Rafael este nevoit să schimbe 
totul — tematica, tehnica, suportul, dimensiunile — pentru a face față acestor 
exigențe ale picturii murale, în care era mai curînd un novice (pînă la 
această dată, artistul încercase să execute o frescă la San Severo din 
Perugia, dar chemarea papei Iuliu II l-a împiedicat să o ducă la bun sfîrşit). 
Situația este semnificativă, încă o dată, pentru uimitoarea capacitate de 
adaptare a lui Rafael: fără să se sperie de atîtea schimbări cărora urma să le 

facă față sau de programul iconografic extrem de sofisticat (elaborat de 
către un eclesiast umanist din anturajul papei, acesta îmbina fundamentele 
teologice cu cele filosofice şi prevedea numai pentru Stanza della 
Segnatura, reprezentarea alegorică a teologiei, filosofiei, dreptului şi 
poeziei), el a acceptat din primul moment comanda. Mai mult decît atît, el a 
asimilat în aşa măsură subtilitatea alegoriilor umaniste, încît interpretarea 
pe care o va da excelează prin spontaneitate şi naturalețe. lar aceasta în 
condiţiile în care nu mai avusese ocazia să se confrunte cu asemenea 
probleme intelectuale şi, aparent cel puțin, nimic din formația sa nu-l 
predispunea la o asemenea abordare. 

Prezentîind papei proiectul pentru Stanze, acesta este atît de 
entuziasmat incît renunță complet la pictorii care lucrau deja la decorarea 
palatului, încredințind tînărului pictor (avea atunci doar 25 de ani !) 
misiunea ornării tuturor camerelor. 

După consultarea erudiților din anturajul lui Iulian II, Rafael se pune 
pe lucru cu ardoarea-i cunoscută şi realizează singur, în prima sală (Stanza 
della Segnatura), un ansamblu de fresce remarcabile, atît în privința 
calităților formale, cît şi sub aspectul semnificaţiilor teologico-filosofice 
(1509-1510). 

Birou al papei în care acesta parafa documentele oficiale (de unde şi 
numele sălii), Stanza della Segnatura (cunoscută şi sub numele de Camera 
Tribunalului Suprem al Vaticanului) era şi sala de primire a 
reprezentanţilor diverselor comunități creştine. În consecință, picturile de 
pe pereţi trebuiau să aibă semnificații cu totul particulare, concordante cu 
mesajul de ansamblu al papalității la adresa întregii creştinătăţi. Rafael 
concepe două categorii de frescă: unele cu un conţinut religios fără echivoc, 
altele menite să sugereze datoria Bisericii față de tradiţia păgînă. Triumful 
euharistiei (sau Disputa Sacramentului, 700 cm lăţime) este fresca de mari 
dimensiuni care reuneşte, deasupra altarului comuniunii, Trinitatea cu 
sfinții, iar în registrul inferior, de o parte şi de alta a altarului, sunt înfăţişate 
cele mai mari personaje ale Bisericii creştine de la înfiinţarea sa. Alte două 
fresce la fel de mari și plasate tot în partea de sus a pereților, sunt 
consacrate unor subiecte laice: Școala din Atena, 770 cm lăţime, 
reprezentînd pe marii filosofi ai antichităţii discutînd sub bolta unei bazilici 
romane, şi Parnasul, 670 cm lățime, rezervat poeziei, de la Homer la 
Ludovico Ariosto (marii poeţi ai vîrstei păgîne sunt reuniți în jurul lui 
Apolo, care cîntă la liră, şi al muzelor). Menţinînd acest echilibru între 
tematica religioasă şi cea păgînă, artistul pictează cel de-al patrulea perete 
cu scene inspirate din istoria dreptului roman (într-o parte a ferestrei) şi din 

dreptul canonic (în partea cealaltă a ferestrei), pentru ca deasupra acestora 
să execute două panouri pictate cu o tentă roşcată imitînd piatra, avînd ca 
temă, iarăşi, unul tradiția Legii biblice, altul cutuma păgînă. 

Stilul frescelor este şi el în concordanță cu această dublă moștenire 
spirituală: Rafael utilizează deopotrivă aurul picturilor religioase medievale 
(în 7riumfal euharistiei) şi un limbaj nou, inspirat din proaspătul clasicism 
renascentist care este adoptat în pictura marelui tavan casetat sau în Școala 
de la Atena, unde personajele sunt dispuse după o riguroasă proiecție 
perspectivică. S-a spus (Arthur F. Jones) că, pe lîngă influențe stilistice 
venind dinspre Leonardo (cu Cina cea de taină în privința grupării 
personajelor) şi Bramante (spaţiul arhitectural imens), cea mai evidentă 
relație este aceea cu stilul lui Michelangelo de la Capela Sixtină. 





Şcoala din Atena 


Afirmaţie, totuși, hazardată pentru că Michelangelo lucra chiar 
atunci la Sixtină şi, după cum se ştie, nu a acceptat nici un fel de vizite pînă 
în august 1511, cînd a avut loc prima dezvelire a decoraţiei, 

De altfel, tocmai în aceste fresce Rafael atinge un nivel al stilului 
care, prin compoziția clară şi ritmica echilibrată, va fi considerată drept 
„clasică”. 

În mod deosebit, Triumful euharistiei şi Școala din Atena sunt 
considerate ca o adevărată desăvîrşire, dar şi depăşire a experienţelor floren 
tine din quattrocento. 

Este interesant de notat că, în legătură cu Școala din Atena, Vasari 
consideră că impecabila perspectivă a fundalului arhitectonic ar fi fost 
executată de către Bramante, opinie neîmpărtăşită de specialişti (Châtelet), 
care argumentează că simţul arhitectural al pictorului era atît de mare încât 
îşi permitea cu uşurinţă să realizeze asemenea performanţe, fără ajutorul 
arhitecților de profesie. 

Aceeaşi rigoare ieşită din comun poate fi constatată şi în ordonarea 
marelui număr de personaje din această lucrare, constituite în grupuri care 
atrag succesiv atenția spectatorului, într-o progresie bine calculată de artist. 

Pe de altă parte, este demn de observat că o amploare spaţială 
similară întîlnim şi în Zriumful euharistier, deşi aici nu mai apare nici cel 
mai mic suport arhitectonic: singură structurarea personajelor în grupuri 
asigură a rigoare a simetriei axiale încă mai evidentă decît în Școala de la 


Atena, 

Giorgione, Pala de la Castelfranco 


Este neîndoielnic că, în formarea sa, Giorgione (1477/8- 1510) a 
îmbinat studiile de artă cu cele de filosofie, lucru firesc în condițiile în care, 
ca membru asiduu al curții reginei cipriote de la Asolo, Caterina Cornaro, a 
intrat în contact cu rafinatul cerc de intelectuali venețieni (filosofi 
neoplatonici, poeți, artişti, muzicieni). 





Neîndoielnică este şi ucenicia pe lîngă Giovanni Bellini, precum şi 
cunoaşterea timpurie a operelor lui Carpaccio, Leonardo, Mantegna și chiar 
ale nordicilor. Lucrările sale certe trădează asimilarea unor elemente 
preluate de la aceşti maeştri, dar, încă în primele sale creații, se observă şi 

aspirația tînărului pictor de a se emancipa și de a-şi închega un stil propriu. 
Noutăţile introduse de Giorgione in pictura venețiană vizează două aspecte. 
Mai întîi, detașarea de viguroasa tradiție perspectivală, întemeiată pe 
structura desenului care asigura proiecția iluzionistă şi o foarte clară 
disociere a planurilor în compoziţiile complexe. În al doilea rînd, accentul 
aproape exclusiv pe tematica profană, inspirată de speculațiile filosofice și 
poetice, uneori atît de subtile în privința conținutului lor alegoric, incît şi 
astăzi se ezită adesea cînd este să se precizeze semnificaţia unei lucrări 
precum Trei filosofi sau Furtuna. Este vorba, deci, de o schimbare de 
viziune, dar vom vedea că Giorgione este novator și în planul tehnicii 
picturale. 

Incă în Pala de la Castelfranco, (pictură în ulei pe lemn, cu 
dimensiuni de 200/152 cm, aflată şi în prezent în domul din Castelfrano- 
Veneto), datată pînă de curînd în 1504, dar despre care M. Lucco 
(„Giorgrone”, Electa, 1995) crede, cu argumente solide, că a fost executată 
în 1501-1502, Giorgione rupe temerar cu tradiția venețiană. Înnoirea sa se 
constată mai întîi în viziune: procedeul obişnuit de a reprezenta personajele 
Sacrei conversații în jurul şi sub un baldachin în interiorul unei structuri 
arhitectonice, este substituit cu o organizare picturală, pornind de la un 
peisaj. Compoziţia se concentrează pe doar cîteva personaje, numărul 
sfinților fiind redus la doi, dispuşi astfel încît să formeze bazele piramidei al 
cărei vîrf este Fecioara cu Pruncul, totul fiind proiectat într-un spațiu 
deschis. El reduce mult importanța desenului, preferînd trecerile cromatice 
ale tonalităţii în locul contururilor ferme. Acest modeleu foarte suplu 
conduce la o magistrală accentuare a perspectivei atmosferice, într-o gamă 
cromatică luminoasă şi caldă. Giorgione propune astfel un echivalent al 
„sfumato”-ului leonardesc, într-o lumină iradiantă şi un colorit cu 
dominanta caldă. Procedeul său este legat, poate, şi de înlocuirea lemnului, 
ca suport, cu pînza, care oferă o suprafață mai puțin netedă şi, prin aceasta, 
antrenează o factură mai largă şi mai sugestivă. Păstrînd unitatea 
compoziţiei, Giorgione realizează totuşi acea separare netă (care încă la 
Rafael este obţinută prin registre distincte) între orizontul divin şi cel 
terestru: tronul pe care stă Fecioara cu Pruncul este înălțat pînă deasupra 
capetelor celor doi sfinți, deşi formal, toate personajele se înscriu într-o 
schemă piramidală. De pe tronul astfel înălțat, Fecioara şi Pruncul domină 
nu numai spațiul închis în care se află sfinții (mijlocitori între lumesc şi 
divin), ci şi întreg cadrul natural care se desfăşoară larg în spate. Extrem de 
nuanțată este, aici, ca şi în alte lucrări, distribuirea luminii. În planul 
îndepărtat, artistul experimentează efectele luminii razante care, în prim- 

plan, lasă în semiobscuritate pe cei doi sfinți. O altă lumină venind de sus 
inundă corpul Pruncului, învăluind uşor chipul Fecioarei şi țesăturile din 
jur, trimiţînd totodată reflexe fulgerătoare pe platoşele Sfintului Liberale. 

Această importanță acordată luminii ca instrument de expresie 
plastică va fi aprofundată de Tiţian, Sebastiano del Piombo, Palma Vecchio 
şi alți urmaşi, în special pe direcția modelării nudurilor prin infinite variații 
de lumină. 

Tiţian, Înălțarea Maicii Domnului 





Piesa fundamentală din prima perioadă a lui Tiţian (1477/80-1576) 
este enorma pictură de altar Înălțarea Maicii Domnului (Assunta) de la 
Santa Maria Gloriosa dei Frari. Terminată în 1518, această pictură pe lemn 
(cu înălțimea de 690 cm şi lățimea de 360 cm) este încă giorgionescă prin 
modeleul şi bogăţia coloritului, dar o operă clasică prin echilibrul solemn şi 
armonia compoziției. Elementele simetriei sunt uşor mişcate, anunțînd 

compozițiile puternic asimetrice de mai tirziu (vezi Bachus şi Ariadna din 
1523, aflată în prezent la Galeria  Natională din Londra). 

Contrastul între cele trei niveluri ale compoziţiei este foarte riguros 
calculat: forța şi agitația domină registrul terestru al grupului de apostoli 
uluiți, elanul senin al Fecioarei înconjurate de îngeri şi îngeraşi 
caracterizează al doilea nivel, în fine, solemnitatea maiestuoasă a lui 
Dumnezeu- Tatăl se degajă din registrul superior. 

Acest simț exacerbat al punerii în scenă îl anunţă deja pe Tiţian ca 
un strălucit precursor al Barocului, mai ales că acel calm al poeziei 
giorgioneşti face loc aici unor elanuri patetice (în nivelele unu și doi). 

Peste toate, se manifestă o dată în plus marele său talent de colorist, 
paleta sa caldă şi luminoasă particularizîndu-se prin intense accente de roşu 
(ca în toate lucrările importante din prima perioadă). Restrîngerea gamei 
cromatice menţine impresia de bogăție cromatică grație marii varietăți 
tonale. 

Centrată în mijlocul tabloului, în linia tradiţiei renascentiste italiene, 
compoziția îmbină formele grațioase ale lui Rafael cu aerul teribil al 
expresiei lui Michelangelo (vezi apostolii cu figuri înspăimîntate din primul 
registru). 

Tiţian, Venus şi Muzica 


Devenită de timpuriu tematica preferată (Châtelet), mitologia este 
interpretată tot mai liber după Bacchus şi Ariadna (1520-1523, National 
Gallery, Londra), care ilustrează aproape literal versiunea lui Ovidiu pe 
acest subiect. Artistul se simte în largul său atunci cînd temele nu răspund 
unei teologii vii, ci se oferă ca pretexte neconstrîngătoare. Adesea, el 
asociază elemente împrumutate de la mai multe legende, imaginînd 
compoziții vag mitologice, care nu corespund unui mit bine precizat. 





Este şi cazul lucrării Venus și Muzica (1545 ?), aflată în prezent la Prado, 
un „ulei” pe pînză de dimensiuni relativ mari (136/220 cm), care 
contrariază prin asocierea dintre personajul mitologic şi muzicantul 
îmbrăcat după moda timpului (procedeu reluat peste trei veacuri de către 
Manet în acel Dejun pe iarbă care va scandaliza contemporanii), ca şi prin 
inserția unor elemente de recuzită clasică în peisajul de factură 
renascentistă. Despovărat de nevoia ilustrării unui mit, Tiţian se 

concentrează exclusiv pe problemele compoziției, complicînd-o într-un 
chip care contrastează, de asemenea, cu simplitatea subiectului. 

Abordată de la dreapta spre stînga, compoziţia pare că rezervă două 

treimi din tablou corpului Venerei şi o treime muzicantului. Dar, 
surprinzător, cînd lectura urmează traseul invers, se constată că muzicantul 
acoperă două treimi, proiecția sa pe „vedute” subliniindu-i apăsat prezența 
în tablou. Astfel, dreptunghiul în care se înscrie nudul şi cel corespunzător 
muzicantului se dovedesc egale şi subtil întrepătrunse, iar împreună se 
înscriu în dreptunghiul mai mare al „vedutei”. 
Părțile compoziţiei se leagă, deci, şi prin mişcarea în care este antrenată 
privirea spectatorului. Pe de altă parte, spațiul nu mai este închis, ca la 
Venus din Urbino, el se deschide larg spre orizont, atrăgînd privirea spre o 
profunzime nedefinită, ceea ce face ca Venus să se estompeze, în ciuda 
formelor sale sensibil mai ample decît în Venus din Urbino. 





Venus din Urbino 


Alt mijloc plastic folosit pentru a da unitate compoziţiei este lumina: 
dacă în Venus din Urbino lumina contribuie, prin efecte de clarobscur, la 

accentuarea fiecărui detaliu al formei, aici ea învăluie trupul zeiţei pentru a- 
] decupa uşor dintre draperii, topind componentele anatomice în favoarea 
formei de ansamblu. 

În Venus din Urbino, chiar şi elementele din ultimul plan (inclusiv 
copacii care se văd pe fereastră) sunt ferm reliefate de lumină, în timp ce, în 
Venus şi Muzica, copacii şi celelalte elemente din fundal primesc o lumină 
lăptoasă, care abia dacă se oglindeşte în apă. 

Nici culorile nu se mai juxtapun distinct, pentru a deosebi net 
elementele compoziţiei; ele sunt mai puține şi par că se contopesc pentru a 
crea o ambianță cromatică dominată de un ton roşcat (roşu-grena în cazul 
perdelei ample, roşu-castaniu în cazul cuverturii) care accentuază sclipirea 
contururilor şi le slăbeşte, astfel, precizia. 

Modeleul este abia perceptibil în cazul nudului, mai pronunţat în 
tratarea stofelor vălurite, dar rostul său nu este atit să sugereze volume, cît 
să imprime compoziţiei o ritmică dinamică. 

Fiecare din cele două personaje are corpul uşor arcuit şi generează 
în jur unde ritmice care construiesc spaţiul plastic fără intervenția 
perspectivei ştiinţifice (aceasta ordonînd doar elementele din planul 
îndepărtat). Senzaţia de profunzime a spațiului este dată, de altfel, nu atît de 
perspectiva liniară, cit de perspectiva cromatică- acea stingere a culorilor 
(verzui, în cazul copacilor, albăstrui, în cazul cerului mohorît). 

În fine, o noutate frapantă este şi tratarea materiei picturale de către 
Tiţian: dacă în interiorul formelor pasta este în straturi groase, aceasta se 
subțiază către contururi, mergînd pînă a lăsa să se vadă pe alocuri grundul 
de pe pînză- procedeu nemaiîntilnit pînă atunci în istoria picturii. 

Începînd cu Venus dormind de la Dresda, pe care a definitivat-o 
după moartea lui Giorgione, Tiţian a reluat în nenumărate rînduri tema 
nudului feminin; Amor sacru si Amor profan (1515), Venus din Urbino 
(1538), Danae (1545, Napoli), Danae (1553, Prado) etc. Reluată de 
numeroşi artişti, tema va fi relansată de Manet cu Olimpia sa care a prilejuit 
lui Picasso 27 de variante în ulei şi 140 în creion. 

Donato Bramante 
Tempietto, San Pietro in Montorio, Roma 


Disoluţia curții milaneze la sosirea francezilor l-a determinat pe 
Bramante (1444-1514) să plece la Roma, cel mai tîrziu în 1499 (unii 
cercetători cred că el se afla aici încă din 1493), 

Opţiunea pentru Roma a fost determinată, probabil, de dorința 
aprofundării studiului antichității. După ce construieşte mai întîi mănăstirea 
Santa Maria della Pace, pe linia realizărilor sale milaneze, Bramante începe 
în 1502, celebrul 7empieto de la San Pietro in Montorio, singura 
componentă terminată dintr-un proiect mai vast comandat de către 
puternicul cardinal napolitan Oliviero Carafa (sau, după alte surse, de către 
suveranii spanioli Ferdinand de Aragon şi Isabela de Castilia). 

Edificiul marchează brusc noua orientare a arhitecturii renascentiste, 
caracterizîndu-se prin simplicitate şi proporționalitate, măsură și armonie. 
Sanctuarul rotund este înconjurat de o colonadă circulară care susține o 
elegantă balustradă surmontată de tamburul unui dom delicat. 

În ciuda dimensiunilor mici (diametrul interior este de 4,5 m), 
ansamblul crează impresia de grandoare antică, efect datorat în principal 
raporturilor special calculate dintre componentele edificiului, în 
conformitate cu regulile secțiunii de aur. 

Interesant este şi faptul că Bramante abordează creaţia arhitecturală 
nu ca pe o construcţie, ci ca pe o problemă de compoziţie picturală. 

Astfel, atenția principală este acordată jocului de lumini şi umbre, 
rezultat din ingenioasa alternare a plinurilor şi golurilor. 

Coloanele şi pilaştrii, pe de o parte, ferestrele şi nişele străpunse în 
ziduri, pe de altă parte, crează zone de lumini şi penumbre, în timp ce forma 
rotunjită a edificiului generează degradeuri în repartiția luminilor şi 
umbrelor. 

Citatele, cum spunem astăzi, din antichitatea clasică sunt multiple, 
chiar dacă planul circular aminteşte de construcțiile paleocreştine de tip 
martyrium. Coloanele care înconjură prin exterior edificiul (tip peripter) 
sînt evident de inspirație dorică, chiar dacă suportă unele adaptări toscane. 
Friza care surmontează coloanele alternează cu metope şi triglife de certă 
factură dorică. Opţiunea pentru elementele dorice, cu binecunoscuta lor 

simbolistică vizînd forța şi virilitatea, este în deplină consonanță cu spiritul 
renascentist al epocii (să amintim doar pe David al lui Michelangelo 
sculptat începînd din 1501). Gîndul că și opera de arhitectură trebuie să 
transmită un mesaj prin stilul său îl stăpînea pe Bramante ca şi pe 
Michelangelo. 





Din păcate, înainte de a duce la bun sfîrşit cutezătorul proiect, 
artistului i se încredințează o răspundere şi mai mare, conducerea 
şantierului de la San Pietro. 

Planul să în cruce greacă este conceput de proporții gigantice pentru 
a include corul vechii biserici. Deși nici acest proiect nu a putut să-l 

înfăptuiască, el va servi ca punct de plecare pentru imensa cupolă realizată 
de Michelangelo peste aproape cincizeci de ani. 

Sintetizînd magistral evoluţia minuțios elaborată de către florentini 
în quattrocento (nu atît în construcţiile propriu-zise, cît în construcţiile 
ideale ale unor pictori ca Piero della Francesca), Bramante a pus bazele 
evoluţiei viitoare a arhitecturii renascentiste. Să menționăm doar faptul că 
peste numai doi ani, Rafael reia acest tip de plan circular în Căsătoria 
Fecioarei (Pinacoteca Brera, Milano), iar Michelangelo, cînd, în 1546, i se 
încredințează finalizarea bazilicii San Pietro, reia planul bramantesc „clar şi 
pur, luminos şi izolat în acelaşi timp”” (Vasari). 

Fiorentino Rosso, Coborirea de pe cruce 





Rosso (1495-1540) lucrează independent la Florenţa din 1517 şi, în 
1518, pictează pe lemn o Sacra conversazione (Uffizi), în care tendința spre 
deformare este împinsă pînă aproape de grotesc, culoarea arsă şi lividă 
accentuînd dinamismul expresiv al compoziției. 

Tot pe lemn pictează, în 1521, şi Coborirea de pe cruce cu 
dimensiuni de 341/201 cm (Pinacoteca Volterra), cu o structură 
compozițională complexă şi forțată, cu personaje pietrificate în poziții 
nefireşti, dramatice, cu o cromatică artificială, cu treceri abrupte de la zone 
luminate la zone de umbră colorată, în fine, cu un cer negru care face încă 
mai apăsătoare expresia imaginii. Eliminînd complet procedeul clar- 
obscurului care în epocă devenise o achiziţie generalizată în tehnica 
picturală, Rosso diferențiază zonele luminoase de cele umbrite prin 
diferențieri de intensitate a culorii, 

Ultima lucrare pictată la Florenţa, tot pe lemn, este Căsătoria 
Fecioarei (1523, San Lorenzo, Florenţa), are o compoziție mai liniştită, dar 
ea este alterată de comprimarea spațiului datorită succesiunii rapide a 
treptelor, ca şi de îngrămădirea pe verticală, pe fond întunecat, a 
personajelor principale fulgerate de culori incandescente, în vreme ce 
lumina se opreşte pe cele trei personaje secundare din prim-plan. Tuşa este 
energică, unele fragmente de lucrare fiind abia schiţate sau tratate în regim 
„nervos” (degete alungite, etc.). 

Instinctiv, senzual şi extrovertit, autor al unei opere bogate și 
şocante în epocă, Rosso este considerat unul din principalii inițiatori ai 
Manierismului şi, îndeosebi prin frescele de la Fontainebleau, unde se 
stabileşte din 1530 a influențat considerabil schimbările de viziune în 
pictura europeană a epocii. Concentrările complexe de personaje, mişcările 
şi pasiunile lor exaltate, culorile luminoase, uneori nuanțate, alteori în 
ample tuşe omogene, iată cîteva caracteristici care vor deveni definitorii 
pentru Manierismul italian, cunoscînd adese exagerări, în conformitate cu 
obiectivul prioritar — de a reprezenta în mod exacerbat latura artificială din 
viața societății. 

Compoziţia este clasică prin echilibru şi simetrie, prin preocuparea 
de a îmbina armonios plinurile şi golurile, dar sfidează realismul 
renascentist prin aglomerarea celor trei scări care răspund doar cerințelor 
compoziționale, fiind neverosimile în asemenea dispuneri. În plus, utile ca 
elemente plastice care conferă unitate compoziţiei, scările dau acesteia o 
notă de încărcătura excesivă, în dezacord iarăşi cu simplitatea tipică 
clasicismului renascentist aflat la apogeu în anii în care Rosso lucra la acest 
tablou considerat de specialişti ca unul din cele mai tulburătoare din întreg 
secolul al şaisprezecilea (Stefano Zuffi). 

Chipurile personajelor nu păstrează nimic din acea preocupare 
pentru portretizare frecventă în epocă, ele par mai degrabă măşti pe care au 
fost imprimate anumite expresii, în cazul de față de „cruzime şi disperare” 

(Vasari). Dar nu numai figurile, ci şi trupurile personajelor cunosc 
deformări deliberate, în consonanţă de altfel cu agresivitatea culorilor acide 
şi artificiale. 

Deşi lucrare de tinerețe, această compoziție agitată şi 
descumpănitoare, cu fundal abstract şi cu o accentuată dinamică în spirală, 
devine deja emblematică pentru estetica manieristă italiană. 

Jacopo Pontormo, Punerea în mormânt 


Clasicismul de tinerețe al lui Pontormo (1494-1557) cedează treptat 
locul unui manierism original şi tensionat care atinge apogeul în Coborirea 
de pe cruce de la capela Capponi a bisericii florentine Santa Felicita. 








Contrastele între tonurile vii şi luminoase pe de o parte, culorile reci 
pe de altă parte, amintesc de frescele lui Michelangelo de la Capela Sixtină. 

Pictată în ulei pe lemn între 1525-1528, această icoană de altar, cu 
dimensiuni de 313/192 cm, este socotită un adevărat, „Manifest” al 
Manierismului incipient datorită modului aparte în care structura simetric 
regulată a compoziției clasice se fărimițează într-o compoziție voit 
ambiguă, lipsită de puncte ferme arhitectonice, de centru de interes și de 
perspectivă. Artistul renunță chiar şi la cruce, care nu doar că ar fi slujit la 
articularea compoziţiei, dar este impusă de titlul însuși, de temă mai exact. 

Personajele, cu priviri şi gesturi care trădează suflete puternic 
răvăşite, par să plutească fără țintă într-un spaţiu nesigur, ambianța stranie 
fiind subliniată de lumina rece care face culorile şi mai ireale, ca şi cum 
sursa de lumină ar fi un neon. 

Spre deosebire însă de Michelangelo, Pontormo nu include în 
compozițiile sale decît personaje ale căror draperii le transformă siluetele în 
mari planuri colorate. Dispreţul pentru anatomia reală se vădeşte nu doar în 
absența preocupării pentru sugerarea muşchilor sub piele, dar şi în lipsa 
diferențierii morfologice a celor două sexe şi a diferențierii lor în funcţie de 
vîrstă. Doar veşmintele, mai scurte la bărbați şi lungi pînă la pămînt în 
cazul femeilor, elimină ipoteza că ar fi vorba de hermafrodiţi. Corpurile 
umane, alungite şi sinuoase, devin simple forme subsumate unei compoziţii 
nu foarte încărcate dar foarte agitate, cu circuite în serpentină care se 
întrețes şi se stînjenesc reciproc, elimiriînd cu desăvirşire linia dreaptă. Nu 
este o întîmplare că partea de sus a icoanei este un semicerc: forma rotunjită 
devine principalul element de organizare a ansamblului compoziţiei. 

Preocuparea pentru desprinderea totală de clasicismul epocii nu se 
rezumă la tratarea insolită a compoziţiei, cromaticii, luminii sau a anatomiei 
umane. Aceasta se constată şi în sfidarea tradiției privind plasamentul 
personajelor biblice. Astfel, Hristos nu mai este în centrul compoziției sau 
pe axa centrală, ci în stînga jos, Mama acestuia nu este în stînga tabloului, 
ci în dreapta, în timp ce Sfîntul loan, figurat de obicei în dreapta tabloului, 
apare aici în stînga. Dacă la Rosso Fiorentino apare măcar o sugestie de 
peisaj ca fundal al compoziţiei, Pontormo elimină complet peisajul 
tradițional al Golgotei, tema acoperind întreaga suprafață a tabloului ca în 
picturile de factură „all-over”” de după 1950. 

Artist neconformist şi deschis mereu spre experimente, totdeauna 
curajos şi uneori genial, Pontormo este astăzi primul nume invocat de 
regulă cînd se discută despre cotitura Renaşterii mature spre Manierism. 

Correggio, Înălțarea Fecioarei 


Elaborînd un stil propriu în temeiul unei sinteze care include 
preluări din Rafael (echilibrul compoziţiei, fluiditatea desenului etc.), 
Leonardo da Vinci (sfumato, perspectivă profundă etc.) şi Michelangelo 
(forța plastică şi tensiunea dramatică), Correggio (1489-1534) ajunge să fie 
un pictor novator la finele epocii renascentiste, cum se poate lesne constata 
în capodopera sa intitulată Înălțarea la Cer a Fecioarei, o frescă avînd 
dimensiuni de 1195/1093 cm şi realizată între anii 1526-1529, pe cupola 
catedralei din Parma. 

Consecvent aspirației sale de a sugera un spaţiu infinit, Correggio 
nu renunță nici în /nălțarea Fecioarei, la perspectiva larg desfăşurată în 
adincime, dar și aici imprimă imaginii un dinamism apropiat de vîrtejurile 
manieriste. Inspirat poate de inovațiile iluzioniste experimentate de 
Mantegna la Padova, Correggio exploatează forma octogonală a cupolei de 
la Parma şi reuşeşte aşa-numita „perspectivă plafonantă””, apreciată ca o 
invenţie la fel de importantă ca cele ale lui Michelangelo de la Capela 
Sixtină (D. Gallo, Ph. Sénéchal). Eliminînd orice elemente ordonatoare 
arhitecturale, pictorul face corpurile umane să se înalțe libere în spaţiu ca 
acționate de o forță contragravitațională. Iluzia de spaţiu deschis spre cer 
este accentuată de virtejul ascendant care pare să fi cuprins în iureşul său pe 
Fecioara încercuită de îngeri, dar și pe drept credincioşii situați într-un cerc 
mai depărtat. Lumina puternică ce vine din înalturi pătrunde prin norii 
modelați de un sfumato mult descătușat din rigorile leonardeşti. 





Detaliu din pagina anterioară 


Aceleaşi caracteristici, cu o notă în plus de ireal datorată îndeosebi 
culorilor, apar în Madona de la San Giorgio (pictură pe lemn, 1530, 
Gemăldegalerie, Dresda). 

Cele două surse de lumină — una slabă venind dinspre orizont, alta 
puternică, supranaturală, oferă prilejul unui subtil tratament al efectelor de 
lumină-umbră, amintind de „pittura di luce” din quattrocento. 

Raportat la arta timpului său, Correggio rămîne un artist 
independent, amator de inovaţii, dar fără curajul de a-şi tăia orice legătură 
cu tradiția. 

Dacă prezența unor elemente căutate sau chiar forţate în opera sa nu 
poate fi contestată, acestea sunt de regulă asociate unui sens al echilibrului 
şi refuzului pozițiilor extreme. 

Arta sa rămîne mai apropiată de stilul clasic decît de Manierism, 
oferind în acelaşi timp însemnate puncte de plecare pentru cercetările 
baroce de mai tirziu, îndeosebi prin aglomerarea savant controlată a 
corpurilor imateriale văzute în racursiu şi prin destructurarea axialităţii 
clasice a compoziţiei. 

Cert este că vasta frescă a Înălţării Fecioarei a devenit model sau 
sursă de inspirație pentru numeroase fresce de boltă iluzioniste, timp de 
peste două veacuri. 

Parmigianino, Fecioara cu gîtul lung 


Format cu Correggio în Parma, unde lucrează mai mulți ani cu 
„acesta la frescele catedralei, Parmigianino (1503-1540) pleacă în 1534 la 
Roma, unde studiază cu ardoare operele lui Rafael. 





La declanşarea jafului Romei din 1527, Parmigianino se refugiază la 
Bologna, unde rămîne timp de patru ani, după care va reveni în oraşul natal 

cel mai tarziu în 1531. 

Timp de opt ani el se consacră aici frescelor de la Santa Maria della 
Steccata (1531-1539), în 1534 începînd, în paralel, şi celebra sa Fecioară 
cu gîtul lung (1534-1540, pictură pe lemn, cu dimensiuni de 216/132 cm, 
Uffizi), la care a lucrat mai mulți ani. Stilul său se definitivează în aceşti 
ani, tipică devenind alungirea nefirească a siluetelor, în poziții şerpuitoare, 
precum şi cromatica armonioasă, susținută de o execuție tehnică desăvîrşită. 

Fecioara cu gîtul lung este considerată o capodoperă cu valoare de 
sinteză a creaţiei artistului (Stefano Zuffi). Într-adevăr, la această lucrare 
Parmigianino a revenit şi în ultimii ani cînd, izolat de lume şi pasionat de 
experienţe alchimice, abandonează de fapt pictura. Aici el îşi manifestă 
definitiv opţiunea anticlasicistă în plan formal. Astfel, frapantă este 
asimetria compoziției, aglomerarea personajelor în partea dreaptă a 
Fecioarei, cu puternic efect de dezechilibru, 

Personajele, de o sofisticată eleganță, ating limitele verosimilității 
anatomice, cu alungirile lor exagerate. Exploatarea pînă la ultimile 
consecinte a alungirii formelor (căci şi elementele arhitecturale sunt tratate 
similar) contrastează cu frumuseţea clasică a figurilor şi cu o cromatică 
blîndă, apropiată şi ea de factura clasică. Aceste concesii făcute 
clasicismului sunt însă prompt contracarate de misterioase simboluri şi 
neliniştitoare prezențe care împiedică imaginea să devină calmă şi senină, 
dîndu-i, dimpotrivă, o notă de insinuant ezoterism. Astfel, Pruncul pare că 
alunecă inert din brațele Fecioarei, prefigurînd poate moartea lui Hristos. 

Coloana din dreapta nu este fără legătură cu gîtul Fecioarei, dată 
fiind izbitoarea analogie lingvistică (în italiană, columna-collum). Misterul 
Imaculatei Concepţiuni este aluziv şi prin vasul din stînga care pare a 
simboliza vasul mistic în care a fost conceput Pruncul. 

În fapt, sofisticata țesătură a simbolurilor nu putea să se vizualizeze 
decît într-o compoziţie deopotrivă de sofisticată stilistic, în care eleganța 
formelor şi armonia culorilor sînt contrabalansate de o construcţie cerebrală 
ce desfide legile perspectivei (vezi personajul din dreapta jos) şi proporţiile 
naturale (vezi raportul trup-picioare). 

Influenţa lui Parmigianino asupra evoluției artei italiene în direcția 
Manierismului a fost dintre cele mai mari, un rol important în acest sens 
avînd şi desenele sale, foarte numeroase şi de o remarcabilă calitate (ele se 
află astăzi în mai multe muzee din lume — la Luvru, British Museum, 
Uffizi, Budapesta etc.). 

Tintoretto, Răstignirea 


Artist de prim-plan al şcolii venețiene din veacul al şaisprezecilea, 
Tintoretto (1518-1594) este autorul unei inspirate sinteze între rafinamentul 
şi acurateţea picturii florentine, pe de o parte, şi lejeritatea tuşei picturii 
specifice tradiţiei venețiene. 





Pictată în 1565, Răstignirea, cu cei peste 60 m? ai ei, (1224/536) 
este o probă a extraordinarei capacități de a aborda, într-o compoziţie 
unitară, suprafeţe grandioase, cu sute de personaje, cai, copaci etc. 

Coerenţa ansamblului, în condiţiile unei infinite varietăți a detaliilor 
descriptive, conferă acestei lucrări calitatea de unicat, ea devenind, de 
altfel, un foarte instructiv material didactic pentru formarea tinerilor pictori 
din multe generații. 

Optînd pentru o pînză de asemenea dimensiuni pentru o compoziţie 
unitară, cu o încărcătură nemaiîntilnită, artistul a urmărit să epuizeze 

diversitatea de reacții, atitudini şi sentimente față de această temă 
dramatică, cu toate implicațiile sale spirituale şi afective. 

Dar, cu siguranță, ambiția lui Tintoretto mergea încă mai departe: de 
a realiza, cum s-a mai spus, „un exemplu strălucit de compoziție, nu numai 
al artei venețiene, ci din toate timpurile” (Pallucchini). 

Într-adevăr, compoziția este de o logică desăvîrşită, concepută pe o 
osatură clasică, cu lisus în centrul imaginii, în jurul său grupîndu-se 
întreaga mulţime și celelalte elemente (cai, copaci, etc.) după riguroase linii 
de forță. 

Ca o noutate, Tintoretto prezintă pe cei doi hoți, cu crucile lor, într-o 
fază decalată față de Hristos (deja răstignit), scopul fiind desigur acela de a 
accentua focalizarea pe Hristos. 

Perspectiva geometrică, deformată adesea de Tintoretto, este aici 
impecabil aplicată, sugerînd deschideri infinite. Cele două diagonale care 
vin din adîncime şi se întîlnesc la picioarele crucii sunt subliniate de lumini 
puternice, articulînd o perspectivă emoțională ce avansează spre privitor. O 
altă lumină, avînd ca sursă aureola lui Hristos, are şi ea rostul de a evidenția 
personajul central al compoziţiei. Presărate pe toate elementele primelor 
planuri, contrastele de lumini şi umbre au ca scop să anime spațiul, mai 
mult decît o fac contrastele cromatice. 

Peisajul din fundal rămîne într-o umbră deasă, oprind privirea şi 
forțind-o astfel să se concentreze pe scenele dramatice din primele planuri. 
Ca de obicei în marile sale compoziţii, Tintoretto urmăreşte şi aici să 
trezească în spectator emoții şi sentimente atît prin dinamismul acţiunilor în 
care implică toate personajele, cît şi prin expresiile figurilor, prin tumultul 
şi vertijul care cuprinde ansamblul compoziţiei, ca şi prin intensitatea unor 
culori (al roşului în primul rînd). Prin toate acestea şi în pofida elementelor 
de clasicism menţionate, Tintoretto contribuie substanțial la consolidarea 
tendinței manieriste la Veneţia, 

Veronese, Nunta din Cana Galileii 





Deşi se formează şi este activ în plină epocă manieristă, Paolo 


Veronese (1528-1588) nu se angajează în experimentele de acest gen nici 
măcar în 1553 cînd, chemat la Veneţia să participe la decorarea Palatului 
Dogilor, colaborează strîns cu manieriştii Ponchino și Zelotti. Este atras 
mai curînd de stilul maiestuos şi monumental din operele lui Michelangelo 
și Rafael, deși nu-i lipseşte îndrăzneala şi aspirația spre originalitate și nici 
nu scapă de influențele manierismului. 





În marile tablouri Nunta din Cana Galileii (Nozze di Cana, 1562- 
1563, Luvru) şi Ospăț în casa lui Levi, care sînt două dintre variațiile pe 
tema cinei biblice, Veronese realizează o primă sinteză a preocupărilor sale 
artistice. 

În Nunta din Cana Galileii (cu lungimea de 990 cm și înălțimea de 
660 cm, în tehnica ulei pe pînză) lucrată pentru refectoriul Mănăstirii San 

Giorgio Maggiore el atinge apogeul în reprezentarea somptuoasei lumi 
venețiene, reprezentată de o manieră iluzionistă, cu arhitecturi impunătoare 
şi personaje reale ivindu-se în false balcoane, cu paji şi copii intrînd prin uşi 
aparente sau cîini instalați pe scări interioare, creînd prin toate aceste 
elemente de un realism suculent o ironică distanță estetică față de ambigua 
civilizație a „deşertăciunilor”. Tot în aceşti ani pictează celebra Cină care a 
scandalizat Inchiziția şi pe care artistul, fără a o renega sau modifica, va 
concede în cele din urmă să o reboteze, Banchetul din casa lui Levi (1573, 
Gallerie dell' Accademia, Veneţia), o pînză încă mai mare, de 1310 cm 
lungime și 556 cm înălțime. 





Banchetul din casa lui Levi 


Încă o dată, aici, Veronese transforma tema biblică intr-un simplu 
pretext pentru a colora o suprafață după reguli care sînt ale picturii. 
Semnificativ este răspunsul dat Inchiziției, care nu înțelegea cum au putut fi 
introduse în Cină figuri de pitici, bufoni şi alte personaje fără legătură cu 
subiectul: „dacă în tablou rămîne un spațiu, eu îl umplu cu figuri”. Viziunea 
apăsat realistă o elimină complet pe cea religioasă, o împinge în deriziune. 

În ambele lucrări se constată abandonarea completă a clar 
obscurului, Veronese preferînd culori clare și luminoase, armonizate cu 
umbre colorate și transparente. 

Considerat primul pictor care recurge sistematic la culorile 
complementare  (Fride-Carrassat), în special contrastul roșu-verde, 
Veronese este într-o aşa măsură preocupat de cromatică, încît o compoziție 
a sa poate fi privită ca pictură pură, ca simplă structură de culori, în ciuda 

aglomerației de personaje şi elemente figurative (acestea putind fi ușor 
percepute ca simple pete de culoare), 

Sub influența manierismului, recurge la perspective multiple, cum 
se vede mai ușor în Nunta din Cana Galileii unde aglomeraţia din josul - 
compoziției răspunde unui unghi de privire, balustrada este concepută din 
alt unghi și la fel cadrele arhitectonice cu cerul ușor înnorat din depărtare. 

S-a remarcat că nu există, la Veronese, nici o diferență importantă 
între modul cum tratează temele religioase şi cel rezervat temelor profane 
(Châtelet). Într-adevăr, şi unele şi altele devin tablouri compuse cu aceeaşi 
ușurință în ordonarea spațiului, populate cu aceleaşi tipuri de personaje, cu 
aceeaşi splendoare vestimentară, cu aceeaşi densitate şi strălucire 
cromatică. Această nu înseamnă însă că lui Veronese îi era indiferentă 
tema, că el însuşi era străin de orice sentiment religios. Îi era însă 
caracteristică o  religiozitate specifică, înriurită mult de spiritul 
Contrareformei, care nu putea admite că Dumnezeu ar putea să se manifeste 
într-un cadru mediocru. De aici acel cult pentru fast şi lux, pentru ambiante 
vesele şi strălucitoare pe care îl întîlnim în mai toate lucrările sale, fie ele 
religioase sau profane. 

Original în epocă, Veronese este un deschizător de drumuri pentru 
maeştrii barocului și ai rococoului, dar și pentru romantici (Delacroix), 


/ 

Robert Campin, Tripticul Seilern 





Identificat abia în veacul trecut ca artistul ascuns sub numele de 
Maestrul din Flemalle, Robert Campin (către 1375-1444) se formează, după 
toate probabilitățile, într-un atelier din Tournai, unde este atestat ca maestru 
într-un document din 1406. 

Tripticul Seilern (Institutul Cortauld, Londra) este una din cele mai 
vechi lucrări care i se atribuie lui Robert Campin. Viziunea adaptată denotă 
o bună cunoaştere a lui Sluter şi Malouel, linie pe care o va accentua curînd 
adoptînd o factură monumentală. În alte trei panouri din acelaşi altar, 
Fecioara cu Pruncul, Sfânta Veronica şi Trinitatea (astăzi la Institutul 
Stădel, Frankfurt) figurile sînt reprezentate pe un cîmp înverzit îngust, în 
fața unei preţioase draperii de damasc. Fără să fie modelate propriu-zis în 
volum, aceste figuri se impun plastic și sînt împrumutate din lumea 
țărănească, inclusiv cea a Fecioarei. 





Detaşarea lui Campin de spiritul gotic nu se rezumă la modelarea 
personajelor după modele vii din epoca sa, ea se vădeşte mai cu seamă în 

refuzul arabescurilor elegante, cărora li se preferă o compoziție frămîntată, 
cu linii mereu rupte, ceea ce dă lucrărilor un caracter aproape violent şi o 
expresivitate pe care nu o întîlnim anterior. 

Foarte important pentru viziunea realistă din acest retablu este 
efortul artistului de a sugera spațiul real, cu trei dimensiuni, chiar dacă 
procedeele folosite în acest scop — inclusiv aşa-numita fereastră albertiană — 
nu sînt dintre cele mai eficace. Perspectiva liniară este folosită cu destulă 
inconsecvenţă: dacă în cazul voletului din stînga ea este corectă, pe panoul 
central pare a fi utilizată perspectiva inversă, iar pe voletul din dreapta se 
revine la procedeul medieval de dimensionare a personajelor în funcție de 
importanţa lor și la perspectiva montantă. 

Lumina, fără să aibă o sursă bine precizată care ar genera efecte de 
clar-obscur, este totuşi astfel folosită încît să sugereze consistenţa materială 
a personajelor şi a lucrurilor. 

Vestimentația şi decorul nu mai au acea austeritate gotică, dar este 
departe de fastul şi scenografia elaborată pe care o vom întîlni la urmaşi, 
începînd chiar cu Jan van Eyck. În consecință, nici gama cromatică nu va fi 
bogată sau exuberantă, rămînînd în consonanță şi cu simplicitatea 
compoziției. 

Considerat astăzi ca unul dintre fondatorii şcolii flamande, Campin 
este între primii pictori occidentali preocupați de redarea volumului şi a 
detaliilor unui obiect. Deşi respectă iconografia tradițională, el modifică 
substanțial, în sens realist, cadrul în care se petrec scenele biblice. 

Jan van Eyck, Fecioara cancelarului Rolin 


Prima operă religioasă datată a lui Jan van Eyck (cca 1390-1441) 
este Fecioara cu Pruncul, numită şi Fecioara lui Ince Hall (1433, National 
Gallery, Londra), unde este ilustrat un tip iconografic reluat şi în Fecioara 





lui Lucca (S. K., Frankfurt): Fecioara este reprezentată stînd, într-o cameră 
profană, ținînd pe genunchi Pruncul care foiletează o carte. Incăperea este 

decorată cu un covor obişnuit în epocă și cu un baldachin redat în 
perspectivă, cu un pronunțat racursi. În Fecioara canonicului Van der 
Paele (1434, Kunstmuseum, Bruges) tipul se amplifică, devenind ceea ce, 
mai tîrziu, se va numi la Florenţa, „Sacra conversazione”: Fecioara tronează 
într-o capelă, înconjurată de sfinţii care îi prezintă donatorul. 

Pe aceeaşi linie de preocupări se înscrie şi celebra Fecioara 
cancelarului Roiin (Luvru), pictată probabil în 1435 în ulei şi tempera pe 
lemn, de 66/62 cm. Cancelarul lui Filip al Ill-lea este reprezentat 
îngenunchiat în fața Mariei, dar avînd astfel de dimensiuni încît cele două 
personaje apar pe picior de egalitate, fapt subliniat şi de renunțarea la 
sfîntul care, de obicei, prezintă pe donator Fecioarei. 

Scena are loc într-un interior opulent, un fel de sală a tronului, care 
se deschide prin ample ferestre spre o loggie, şi încă mai departe, spre 
oraşul traversat de un rîu şi spre munţii care se pierd în zare. 

Artistul reuşeşte aici să creeze un echilibru armonios între spaţiul 
interior şi cel exterior, acesta din urmă desfăşurîndu-se în mai multe planuri 
succesive sugerate printr-o perspectivă geometrică surprinzător de corectă 
pentru aceşti ani în care Alberti lucra încă la „Tratatul” său de pictură. 

O contribuție majoră aduce Jan van Eyck în domeniul portretisticii, 
fiind între primii care a elaborat şi impus acest gen. El este socotit primul 
pictor care a înlocuit bustul cu portretul demi-corp şi care a introdus 
vederea din trei-sferturi. Jan van Eyck este cel care a dat naştere unui stil de 
portret care nu se mai leagă de arta sacră şi nici nu se limitează la a 
simboliza o anumită clasă socială, ci se concentrează asupra trăsăturilor 
anatomice ale modelelor, reprezentîndu-le ca individualități bine definite şi 
nu ca indivizi inter-şanjabili. 

Nu este deci întîmplător că, încălcînd tradiția scenei biblice, Jan van 
Eyck introduce în compoziție un adevărat portret lucrat după model viu. 
Minuţiozitatea extremă probată în portretizarea cancelarului se conjugă cu 
aceeași grijă pentru redarea detaliilor de vestimentaţie. 

Exploatînd luminozitatea și strălucirea picturii în ulei, artistul obține 
efecte extraordinare de transparente prin suprapunerea mai multor straturi 
de glasiuri, într-o gamă bogată dominată de culori calde — roşu și galben. 

Compoziţia este clasică, dar cu puncte de privire ușor diferite la 
interior şi exterior. 

Jan van Eyck, Soții Arnolfini 


Ca şi cele mai multe tablouri pe teme religioase, portretele lui Jan 
van Eyck sînt de mici dimensiuni. 





În opoziție însă cu tablourile religioase, portretele sînt reduse cu 
severitate la esenţial: personajul este proiectat pe un fond întunecat şi foarte 

rar se întîmplă să țină ceva în mînă ( Thymotheos, portret pictat în 1432 şi 
aflat în prezent la National Gallery din Londra). 

O excepţie de la această linie este dublul portret al Soţilor Arnolfini 
(1434, National Gallery, Londra), poate cea mai importantă operă a 
artistului şi, în tot cazul, cea mai cunoscută. Pictată în ulei pe lemn, cu 
dimensiuni modeste (82/60 cm), lucrarea îi reprezintă pe cei doi soți în 
picioare, acoperiți cu veşminte bogate şi înconjurați de diverse simboluri 
ale fidelității conjugale, începînd cu liliputanul căţel din prim-plan. Printre 
cele două personaje care se ţin de mînă vedem, pe peretele din fundal, o 
oglindă rotundă în care se reflectă soţii Arnolfini văzuţi din spate şi alte 
personaje cu fața, printre care și artistul, aflate — judecînd după legile 
reflecției şi ale perspectivei geometrice — chiar în spatele privitorului. 

Este pentru prima dată cînd un artist încearcă să includă şi privitorul 
în spaţiul iluzoriu al tabloului, invenţie pe care o va prelua şi Velasquez în 
Meninele. În același timp, lucrarea este încă o probă a capacităţii lui Jan van 
Eyck de a reconstitui în spaţiul tabloului atmosfera specifică a unui 
fragment de realitate, în speță interiorul burghez al soților Arnolfini, cu 
toate elementele menite să evoce intimitatea locuinței. Şi pentru a sublinia 
că el descrie și nu imaginează, artistul a ținut să precizeze, în inscripţia de 
sub oglindă, că „Johann van Eyck fuit hic”, adică „Johann van Eyck a fost 
aici”. 

Dimensiunile relativ sporite oferă artistului posibilitatea de a-şi pune 
şi mai bine în valoare capacitatea sa neobişnuită de a „trece” în tablou, cu o 
precizie hiperrealistă, un dat real — aici un luxos interior cu obiecte dintre 
cele mai felurite şi cu personaje (cele din oglindă) care au dimensiuni nu 
mai mari de 1 cm înălțime. 

Exemplară este, de această dată, arta de a folosi şi culoarea pentru a 
reda materialitatea fiecărui obiect şi îndeosebi a somptuoaselor țesături şi 
stofe. Blîndă şi totuși insistentă, lumina invadează totul, punînd în evidență 
fantastica bogăţie a detaliilor. 

O noutate este şi prezentarea frontală a unui personaj (Arnolfini), 
după cum tot pentru prima dată în istoria picturii occidentale este și 
prezentarea unei scene profane de interior, cu toate elementele specifice 
acestuia în epocă. 

În fine, nouă este şi prezentarea a două personaje reale ţinîndu-se de 
mină, ceea ce specialiştii apreciază ca fiind primul portret de grup din 
Istoria picturii. Realismul portretizării este necruţător, artistul notînd cu 


fidelitate nu doar particularităţile ce avantajează modelele, ci și defectele 
lor. 

Compoziţia este de factură clasică, structurată în jurul unui ax 
central care coboară de la candelabru, prin oglindă, la căţel. Pe acest ax 
central converg liniile oblice care construiesc tabloul, începînd cu mîinile 
celor doi soți. 

Îmbinînd un relism viguros cu narativitatea și simbolistica artei 
gotice, Soții Arnolfini este un tablou tipic pentru începuturile Renașterii din 
nordul Europei, care în parte au evoluat independent de cele italiene. 

Rogier van der Weyden, Coborirea de pe cruce 





Discipol sau poate colaborator al lui Robert Campin la Tournai, 
admirator al lui Jan van Eyck, Rogier van der Weyden (către 1400-1464), 
începe prin a picta pe lemn Madone, precum cea păstrată în prezent la 
muzeul Thyssen-Bornemisza din Madrid. 





Dar prima sa operă notabilă şi certă este Coborirea de pe cruce 
(Prado, 1435 sau, cel mai tîrziu, către 1443), a cărei atribuire este definitivă 
şi care este atît de originală încît sînt de presupus multe alte lucrări ale lui 
Van der Weyden anterioare, pregătitoare ale acestei veritabile capodopere. 
Oricum, artistul se dovedeşte aici stăpîn pe o formulă stilistică personală. 
Pictat în ulei pe lemn pentru o confrerie din Louvain, pe dimensiuni relativ 
mari, 220/262 cm, tripticul a fost dezmembrat şi se mai păstrează în prezent 

doar panoul central, suficient însă pentru a se face o imagine satisfăcătoare 
` pentru arta lui Van der Weyden, ajunsă la deplină maturitate. În pofida 
tematicii grave, tabloul este extrem de viu şi de marcat de amprenta 
cotidianului. Pe un fond pictat în stilul goticului tîrziu, cu aspectul unui 
relicvariu aurit, este prezentată o înlănțuire de figuri pline de viață, în 
mărime aproape naturală, cu Isus mort în centru și Maica Domnului 
prăbuşindu-se în stînga, în timp ce, în extrema dreaptă se află Maria 
Magdalena într-o postură de intensă, dar reținută trăire a durerii 
copleșitoare. 

Noutatea este că artistul nu pictează un simplu retablu, ci integrează 
acestuia elemente statuare şi materiale la limita realului, în spatele scenei 
propriu-zise. 

Privitorul nu se mai află în fața unei picturi de altar, el este implicat 
să participe la un act sacru prin forța emoţiei care i se induce. Este modul 
inspirat în care înțelege Van der Weyden să îmbine viziunea statică a lui 
Campin cu vitalitatea imaginilor lui Van Eyck. 

Aceeaşi preocupare pentru sinteză asociază ritmica alertă a șirului 
de figuri cu o curgere bine controlată a liniei. Personajele au oarecare 
volum, dar ele sînt circumscrise unui spaţiu restrîns, aglomerarea lor 
închizînd accesul spre eventuala profunzime (pe care în alte lucrări, precum 
Întilnirea Mariei cu Elisabeta, Rogier probează că știe să o redea, utilizînd 
dezinvolt perspectiva liniară). 

Gesturile aproape expresioniste, corelate cu forme corespunzătoare, 
dezvăluie deja caracteristicile picturii viitoare a lui Van der Weyden. Paleta 
cromatică se bazează pe contrastul dintre albastru şi roşu, primul îmbrăcînd 
figurile patetice ale Mariei, tînărului de pe scară, celorlalte femei, iar roșul 
colorează veşmintele lui Ioan şi pune accente în jurul trupului lui Isus. 

Compoziţia este construită clasic, cu axe duble — verticală și 
orizontală, prima avînd ca element de bază crucea, a doua picioarele lui 
Isus. Deloc rigidă, compoziția este animată de mulțimea diagonalelor și mai 
ales a curbelor, între care se evidenţiază cele două arce de cerc desenate de 
trupurile lui Isus si al Mariei. În aceste condiții, nu mai regăsim simetria 
eyckiană și nici spațiul simfonic al acestuia. 

Aceste noutăţi, dar în special realismul ne-iluzionist, dinamismul 
compoziţiei şi accentul pus pe exteriorizarea trăirilor prin mijloace plastice, 
vor influența mult pe urmașii săi (Memling, Hugo van der Goes, Petrus 
Christus și alții). 

ieronymus Bosch, 


H 


Grădina deliciilor, 


panoul central 

Născut într-o familie olandeză de pictori, Hieronymus Bosch (1450- 
1516) manifestă din copilărie un interes pasionat pentru religie şi filosofie, 
care se va resimți în creația sa de pictor. 

Reprezentat în Grădina plăcerilor (ulei pe lemn, între 1505-1510, 
de 389/220 cm, în prezent la Prado, Madrid), acest Paradis terestru (chiar 
aşa se numeşte voletul din stînga), în care nuditatea personajelor exprimă 
nuditatea adamică, era într-adevăr un ideal obsesiv pentru „Homines 
Intelligenti”, sectă care, prin „Cartea Spiritului”, cunoscută încă din secolul 
al XIV-lea, vedea în Adam o ființă neatinsă de păcat, susceptibil de a reda 
omului inocența inițială. 

Revenirea în „paradisul terestru” urma să se producă printr-o sinteză 
de credinţe creştine, păgîne şi populare — şi tocmai la această sinteză pare a 
face aluzie Bosch prin eterogena şi isolita sa iconografie. 

Ca şi în cazul altor creaţii cu vădit conţinut ideatic la origine, este cu 
mult mai important pentru privitorul zilelor noastre să se limiteze la o 
abrodare ne-istorică. Indiferent de mesajul lor inițial, operele lui Bosch 
rezistă în timp grație remarcabilelor lor calități de picturi pur şi simplu. 
Remarcabil este mai întîi simţul compozițiilor, care ordoneaza formele şi 
echilibrează culorile. 

Remarcabilă este apoi vivacitatea scriiturii, artistul creionînd gesturi 
şi atitudini expresive doar prin cîteva trăsături de penson de o rară 
eficacitate. Nu în ultimul rînd, remarcabilă este capacitatea fabulatorie care 
permite lui Bosch, în ameţitoare aglomerații de forme, să nu se repete 
niciodată. 

În ultimă instanță, esenţial este că artistul, pe de o parte, dovedeşte 
că este la curent cu descoperirile de concepție şi meşteşug introduse de 
renascentişti, (perspectivă geometrică şi atmosferică, clar-obscur etc.), pe 
de altă parte el le aplică în mod creator, le încalcă ori de cîte ori i se pare 
necesar pentru a obține expresia dorită: proporțiile obişnuite sînt bulversate 
(păsări şi fructe gigantice fac ca omul să pară minuscul), dimensiunile şi 
relaţiile terestre nu mai au curs, peisajele se compun din planuri mişcătoare, 
amenințind să deschidă abisuri apocaliptice, nimic nu pare a avea un loc în 
spațiu bine precizat, sus şi jos se confundă, ideea de viziune realistă — 
scumpă italienilor în epocă — este complet bulversată. 

Privit prin prisma artei contemporane, Bosch este un artist modern 
prin înverşunarea sa de a răstălmăci principii şi reguli ce amenință să 
devină canoane. 

Nu întîmplător a fost revendicat ca precursor de onirici şi de 
suprarealişti, de expresionişti şi de pictura fantastică, metafizică etc. 

Merite importante are Bosch şi în planul tehnicii. Cum arată Robert 
Genaille, el a fost un maestru al „grisaille”-ului, pe care îl reînnoiește 
susținîndu-l cu tuşe de ocru, de brun închis, de verde, de carmin. 

_ În acest fel, el ajunge la o poezie picturală, axată pe valori: nuanțele 
rare şi fine, griurile luminoase şi limpezi, precum şi petele tonale intense 
capătă în arta sa toată puterea lor de expresie şi farmec. 

Compoziţia rămîne oarecum medievală, înrudită cu schemele 
practicate de obicei în miniatură şi tapiserie, dar viziunea asupra spațiului 
este modernă, pictorul compunînd atît prin culoare cît și prin linie. 

Lucas van Leyden, Judecata de apoi 


Olandezul Lucas van Leyden (cca 1490-1533) este unul din primii 
pictori care abordează direct pictura de gen. Între 1510-1520, el realizează o 
serie de lucrări cu subiecte foarte libere, precum Jucătorii de şah (Berlin) şi 
Jucătorii de cărți (Wilton House, Dunsany Castle), 





Capodopera sa este însă tot o lucrare pe temă religioasă, Judecata de 
apoi (executată în 1527, după Genaille, dar, după Châtelet, abia prin 1536- 
1537, Stedelijk Museum, Leyda), un triptic în ulei pe lemn, care frapează 
prin amploarea planului compozițional, puritatea coloritului şi aspectul 
aproape imaterial al figurilor, scăldate într-o lumină ireală și aflate în cele 
mai variate poziții, fapt care dovedește că artistul era mai interesat de 
problemele studiului anatomic al corpului uman decît de tema biblică. 

Închis, tripticul înfăţişează apostolii Petru şi Pavel, pe fondul unui 
admirabil peisaj marin construit în perspectivă liniară, deşi în tabloul 
central al tripticului deschis precumpăneşte perspectiva montantă. 

Lucas a ajuns să aibă un renume mondial datorită gravurilor sale. 
Înzestrat cu o mare capacitate de invenție, el a ilustrat numeroase subiecte 
biblice şi din istorie sau din viața cotidiană, dar, cum se vede şi în Judecata 
de apoi, temele religioase nu se deosebesc formal de cele domestice. 

Stilistic, Lucas este desigur un „manierist”, dar de o factură aparte, 
în care aportul maeştrilor italieni nu este nicidecum unul de prim plan, mai 
vizibile fiind influențele lui Diirer şi Jan Gossaert. 

Originalitatea sa constă în adaptarea temei religioase — Judecata de 
apoi — la un stil narativ propriu picturii de gen. 

Albrecht Diirer, Cei patru apostoli 


Cu o formaţie inițială în Germania, Diirer (1471-1528) studiază 
temeinic arta renascentistă italiană (Bellini, Leonardo, Mantegna), realizînd 
o originală sinteză între tradiţiile artei nordice şi înnoirile italienilor 
contemporani lui. 

Pictate pe lemn (în 1526), pentru hotelul orăşenesc din Nürnberg, 
aceste tablouri au fost receptate drept capodopere ale artei portretului de la 
sfirşitul Evului Mediu german. Lucrate în tehnica uleiului și avînd 
dimensiuni de 215/76 cm fiecare panou, tablourile se află în prezent la Alte 
Pinakothek din Miinchen. Aflat la apogeul carierei sale de artist, Diirer 
sintetizează aici vasta sa experienţă de portretist începută încă din 1496, 
cînd face portretul prințului elector de Saxonia, Friederich cel Înțelept, şi cu 
autoportretele sale din anii 1493-1500. 

Este sigur însă că, prin aceste tablouri, Diirer exprima prin culoare 
criza religioasă în care, cum atestă documentele, intrase prin 1519, cînd 
învățăturile lui Luther începuse să tulbure apele bisericii catolice. 
Prezentînd în prim plan pe apostolul Ioan, a cărui Evanghelie era favorizată 
de către reformatori, şi pe apostolul Paul, preferat de toți protestanții, Dürer 
lua poziţie în favoarea lui Luther, în aprinsele dispute religioase ale epocii. 
Caz mai rar, religiozitatea nu l-a împiedicat să fie un pasionat cercetător al 
naturii și al anatomiei umane îndeosebi. 

Din punctul de vedere al limbajului artistic, acesta atinge culmea 
clasicismului, cu forța expresiei şi seninătatea sa specifică, frapante prin 
comparaţie cu unele lucrări de început, precum P/îngerea lui Isus din 1500 
(A. P., München). Cele patra personaje sînt reprezentate în mărime ușor 
peste cea naturală, ceea ce accentuează prestanța lor statuară. 
Monumentalitatea apostolilor este sporită şi de amploarea robelor lipsite de 
orice element decorativ şi desfăşurate larg pînă la pămînt, volumele cu 
consistență fiind evidenţiate de efectele lumină-umbră și prin modularea 
culorii. 

Proiecția pe un fundal foarte întunecat face ca toate cele patru 
personaje să pară a fi în același plan, impresie întărită de eliminarea 
aproape cu totul a perspectivei liniare. Dar, simplificată prin construcţie, 
compoziţia este complicată de Diirer prin diversificarea vîrstei celor patru 
personaje, fapt care dă posibilitatea artistului să-şi probeze cunoștințele de 
anatomie. În acelaşi scop, fiecare personaj are o altă expresie, fapt care 
deschide unghiul interpretărilor psihologice. 

Cromatica simplificată lasă şi ea impresia că avem în față două 
statui, contrastul cald-rece (și mai ales cel roșu-verde) conferind 
compozişiei monumentalitate. 

Preocupat de timpuriu de arta portretului, Dürer a adus o contribuţie 
majoră la evoluția acestui gen, mai exact, la geneza portretului tipic pentru 
Renaştere. În afară de autoportrete, repere ale creaţiei sale în acest sens sînt 
portretele în mărime naturală ale împăraților Carol cel Mare şi Sigismond 

(1509, Germanisches Nationalmuseum, Niirnberg), cele două portrete ale 
împăratului Maximilian (unul la K.M. , Viena, altul la G.M., Nürnberg) şi 
seria capodoperelor din ultimii ani ai vieții, precum portretul lui Bernhart 
von Resten (1521, G.S., Dresda), cel al umanistului Willibald Pirckheiemer 
(Prado), al senatorului Hieronymus Holzschuher 1526, (Dahlem, Berlin) 
sau al lui Johann Kleberger (K.M., Viena). 

Atît în portrete cît şi în autoportrete, Dürer exprimă noua concepție 
despre raportul om - Dumnezeu, specifică Renaşterii mature. Departe de a 
se mai considera un simplu instrument prin care Dumnezeu îşi afirmă 
necontenit forța creatoare, ca în Evul Mediu, omul renascentist în general şi 
artistul în special devine conştient de propria capacitate creatoare şi ca atare 
el poate ocupa singur întreg spațiul unui tablou sau poate ocupa centrul 
unui tablou mai complex iconografic, 

Albrecht Altdorfer, Bătălia lui Alexandru 


Interesul lui Altdorfer (1480-1538) pentru motivele arhitectonice 
plasate în plină natură se accentuează în Cina cea de taină (1517, S.M., 
Regenburg) şi mai ales în Suzana la baie şi pedepsirea calomniatorilor 
(1526, A.P., München). 

Artistul îmbină aici înclinația sa de redare meticuloasă, cu lupa 
chiar, a vegetației îmbelşugate cu geometrizarea la fel de migăloasă a unor 
sofisticate construcții arhitectonice, inspirate din realitate şi, în acelaşi timp, 
prelucrate în direcția fantasticului. 

Contrastul puternic dintre ordinea severă a arhitecturii şi superba 
spontaneitate a naturii, cu o notă „taşistă” în cazul norilor, devine 
adevăratul subiect al acestor lucrări. Se poate aprecia că Aldorfer a resimţit 
nevoia picturalului pur pentru că nu numai tema devine un pretext pentru 
orchestrații cromatice, dar inclusiv natura şi arhitectura, cu alte cuvinte, 
toate elementele iconografice ale compoziţiei. 

Apogeul artei lui Altdorfer este considrat tabloul Bătălia lui 
Alexandru (sau Alexandru învinge pe Darius la Arbela, 1529, A.P., 
Miinchen), grandioasa alegorie a puterii, realizată la comanda ducelui 
Wilhelm al Bavariei. S-a spus că este prima vedere panoramică a unei 
bătălii, interpretată pe un plan artistic major. Tabloul este mult mai mult 
decît atît, pentru că reprezintă în acelaşi timp şi o vedere panoramică a 
naturii, incluzînd în plus şi o vedere iarăşi panoramică a unui peisaj urban 
lucrat cu lupa (ca şi stofajul, de altfel, cu toate accesoriile bătăliei). 

Pe o suprafață de numai 158/120 cm, în tehnica ulei pe lemn, artistul 
reuşeşte să figureze cele două armate nesfirşite cu soldați călări sau 
pedeştri, reprezentați realist în prim plan şi tot mai sumar în planurile 
îndepărtate, pînă devin nişte puncte minuscule, după procedeul impresionist 
de peste trei secole şi jumătate. In plus, el găseşte loc pentru masivi 
muntoşi, cetăți, edificii civile, corturi de război, un amplu peisaj marin, şi 
un şi mai amplu peisaj de văzduh cu nori răvăşiți de fîn, lună nouă și soare 
în amurg. lar aceasta, fară să se creeze impresia de supraîncărcare, ochiului 
oferindu-i-se ample spaţii deschise în care poate rătăci fără constrîngeri. 
Explicaţia performanţei este unghiul de privire extrem de sus plasat şi 
desăvîrşita unitate a spațiului obținută în special prin trecerea 
imperceptibilă a culorilor una în alta. 

Senzaţia de dinamism exacerbat este dat nu numai de amețitoarea 
învălmăşeală a liniilor, ci şi de infinitezimala întrepătrundere de tonuri 
calde (roşu-oranj) şi reci (albastru-verzui), în vasta scenă a bătăliei propriu- 
zise, şi de „eroica” bătălie pe care o duce roşul-oranj al soarelui spre asfințit 
cu nenumăratele nuanţe de albastru-verzui al cerului pîndit de întuneric, în 
jumătatea de sus a tabloului. 

Afirmînd că Altdorfer este primul mare colorist german, Robert 
West avea în vedere îndeosebi această veritabilă demonstraţie de 

virtuozitate coloristică din Bătălia lui Alexandru, pe care o percepe mai 
întîi ca peisaj și în rîndul al doilea ca bătălie. 

Trebuie adăugat însă că, în ciuda șocului resimţit de privitor în fața 
sugestiei percutante de bătălia apocaliptică, la o analiză rece se vede 
limpede că, în fapt, artistul acordă egală importanță armatelor, apelor mării, 
norilor de pe cer, munților, clădirilor — toate acestea devenind pretexte 
pentru libera desfăşurare a talentelor sale de colorist. 

Dar principala noutate a tabloului lui Altdorfer iese în evidență 
comparînd aceasta lucrare cu cele ale predecesorilor. Dacă la Paolo Uccello 
(Bătălia de la San Romano) sau Pierro della Francesca (Bătălia lui 
Heraclius contra lui Cosroes) aproape întreg spațiul este consacrat luptelor 
corp la corp ale soldaților, la Altdorfer luptele terestre par copleşite de 
luptele stihiilor, luptele dintre lumină și întuneric. Nu este întîmplător faptul 
că, în tablou, apar în acelaşi timp și soarele şi luna: cele două surse de 
lumină atacă din tot atîtea unghiuri tenebrele,asigurînd astfel echilibru între 
clar și obscur. Acest procedeu, al combinării de două sau mai multe surse 
de lumină în același tablou, cu scopul de a diferenția efectele luministice, se 
regăseşte și în alte lucrări ale lui Altdorfer, de pildă în Retab/u/ lui San 
Florian din 1511. 

Prin inventivitatea pusă la lucru în peisajele cu forțele naturii 
dezlănțuite, cu clădiri asaltate de vegetații cotropitoare, prin limbajul său 
plastic exuberant şi prin predilecția pentru personaje dramatice, Altdorfer 
este receptat adesea ca unul dintre precursorii sensibilităţii romantice. 
Partea de sus a imaginii, cu turbulențele cerului care generează dramatice 
efecte de lumină, umbră și culoare, aminteşte izbitor de Ploaie, abur și 
viteză a lui William Turner. 

Mathias Griinewald, Răstignirea 





Exponent al goticului tîrziu german, dar cu inovaţii formale şi 
picturale moderne, Griinewald (1460/1480-1528) se singularizează printr- 
un realism expresionist care îl consacră drept precursor al expresionismului 
din secolul al douăzecilea. 





Retablul din Isenheim este considerat în prezent capodopera lui 
Griinewald (azi la Museum Underlinden, Colmar). 

Pictat la fața locului, foarte probabil între 1513-1515, retablul are o 
lăţime totală de 8m şi o înălțime maximă de 6m. Tehnica — ulei și tempera 
pe lemn. 

Închis, retablul înfăţişează Răstignirea, compoziţia desfăşurîndu-se 
e ambele panouri centrale şi rămînînd clasică în pofida ușoarei decentrări 
prin plasarea corpului lui Isus mai la dreapta față de axa verticală. 

Cînd obloanele sînt deschise se văd , de la stînga la dreapta, trei 
scene distincte: Bunavestirea, Nativitatea şi concertul îngerilor, Invierea. 
Caz foarte rar, panoul central al retablului deschis se deschide şi el, lăsînd 
să se vadă partea sculptată-statuile sfinților Augustin, Anton şi Ieronim, iar 
la nivelul predelei, busturile lui Isus şi ale celor doisprezece apostoli. 
Retablul este specific goticului germanic, cu îmbinarea picturii şi sculpturii, 
dar aici sculptura se reduce la cîteva reliefuri. Reprezentarea personajelor 
urmează tradiția iconografică a goticului tîrziu, cu unele modificări privind 
viziunea picturală. 

Voleţii, în număr de patru, nu mai sînt dirijaţi, ca în perioada gotică, 
în mici secțiuni izolate, fiecare reprezentînd o secvență din istoria unui 
sfint: fiecare volet prezintă un sfînt care acoperă aproape întreaga suprafață 
picturală (Sfîntul Anton şi Sfîntul Sebastian ). 

Din punct de vedere iconografic, dar și față de tradiţie, Răstignirea 
(sau Crucificarea) este şi ea sensibil simplificată : în afară de Isus răstignit 
pe cruce, care ocupă partea centrală a imaginii, vedem pe Ioan Botezătorul 
în dreapta, arătînd Mintuitorul cu un gest insistent, şi, în stînga, Sfîntul loan 
Evanghelistul susținînd-o pe Maria care se prăbuşeşte, iar la picioarele 
acesteia este figurată, exagerat de mică, păcătoasa Maria Magdalena, 
îngenunchiată şi cu mîinile ridicate spre Isus. Prezența lui loan Botezătorul 
în scena Răstignirii conferă o dimensiune suplimentară calvarului, 
accentuînd ideea mîntuirii prin sacrificiul Fiului lui Dumnezeu, idee 
accentuată de scena Punerii în mormint, ilustrată sub Răstignire, pe predelă. 

Ca și în celelalte scene ale polipticului, în Răstignirea este 
remarcabilă extraordinara forță emoţională, degajată mai ales de corpul lui 
Isus cu picioarele contorsionate și bustul deformat de durere, ca și de capul 
atîrnînd inert şi cu o zguduitoare expresie de deznădejde împietrită pe chip. 
Din punct de vedere plastic, dramatismul scenei este sugerat de contrastul 
puternic dintre fundalul negru și albul presărat în pete mai mari (veșmintele 
Mariei) sau mai mici (cartea din mîna lui loan Botezătorul), ca şi de 
accentele de roșu răspîndite deasemenea pe întreaga suprafață a 
compoziţiei. Cromatic, alternează zone dense cu altele translucide. Lumina 
este şi ea diferențiată — solară în cazul zonei în care se află Maria, lunară în 
cazul lui Isus şi al lui loan Botezătorul, fapt care, cu siguranță, are conotaţii 
simbolice, dar plastic accentuează complexitatea compoziției. 

In scena centrală a retablului deschis, Naşterea şi Concertul 
îngerilor, ni se prezintă numeroase caracteristici medievale care 
simbolizează feciori, precum coroana de trandafiri fără spini , sticla 


traversată de lumină (metaforă a 
închisă (hortus conclusus). 

„imaculatei concepțiuni”) şi grădina 


Hans Holbein cel Tînăr, Hristos în mormânt 


Cel mai important dintr-o adevărată dinastie de pictori germani 
renascentişti, Hans Holbein cel Tînăr (1497/1498-1543) asimilează indirect 
noutăţile introduse de renascentiștii italieni, fără a se rupe de tradiţia 
nordică (Lucas Cranach, Altdorfer, Griinewald şi alţii). 

Pe linia realismului rece german, ilustrat anterior şi de Griinewald, 
Holbein ajunge la cele mai violente efecte expresive în scenele cu Patimile 
şi mai ales în Hristos în mormânt (pictat în ulei pe lemn, în anii 1521-1522 
şi aflat acum la Kunstmuseum din Basel). 


1 -di 
E ut ma ma- 

În viziunea lui Holbein, imaginea lui Hristos nu mai păstrează 
absolut nimic din natura sa divină. 

Doar rănile de la mîini, picioare şi de sub coastă sugerează că acest 
cadavru este al lui Isus. În rest, privitorului i se prezintă imaginea crudă a 
unui corp omenesc devastat de suferințe groaznice şi însemne ale mortii. 
Mai mult, pentru a-i sublinia omenescul, Isus mort este scos din context şi 
prezentat în spațiul meschin de 2 m lungime şi 0,30 m înălțime. 

Realismul neîndurător al acestei opere a fost magistral subliniat de 
Dostoievski: „aici apare într-adevăr cadavrul unui om care a suferit suplicii 
cumplite înainte de a fi fost răstignit, care a fost lovit, schingiuit, torturat de 
soldaţi, bătut de mulțime atunci cînd îşi purta crucea, în sfirşit, care a 
îndurat vreme de şase ceasuri... înspăimîntătorul chin al răstignirii,.. fața 
este tumefiată, acoperită cu vînătăi şi răni sîngeroase, oribile; ochii căscaţi, 
cu pupile piezişe; albul enorm al ochilor încremeniţi şi cu luciri sticloase” 
(citat după Victor leronim Stoichiţă, „Efectul Don Quijote”, Humanitas, 
Bucureşti, 1995). Cu tabloul lui Holbein, viziunea naturalistă opusă de 
germani reprezentării bizantine a morţii lui Dumnezeu-Fiul, atinge punctul 
extrem. Semnificativă este caracterizarea dată de un contemporan al său 
acestei capodopere de factură veristă: „imaginea unui mort purtînd titlul de 

Isus Hristos Rex Judaeorum”(Histoire générale de ! art, Ed. E. Mâle, 
1950). 

Redată cu o minuție fotografică, realitatea fizică a morţii este 
indiscutabil respingătoare. Complet detașat de problematica religioasă a 
morții lui Isus, Holbein este preocupat doar de latura estetică a creaţiei 
artistice: o realitate urîtă poate inspira o reprezentare frumoasă fără ca ea să 
fie înfrumuseţată. Disjuncţia frumos-urit aplicată realității ca motiv nu este 
aceeaşi ca disjuncția frumos-urît cu privire la opera de artă inspirată de 
motiv. Dacă facem abstracție de ceea ce reprezintă opera și percepem doar 
formele şi culorile care o compun putem constata cu surprindere că ne place 
sau, cel puțin, că opera are meritul de a vizualiza cu maximă obiectivitate 
ipostaza de groază prin care ştim din cărți că a trecut Isus. Această 
accentuată obiectivitate nordică se împletește însă, în portrete, cu noblețea 
idealizantă împrumutată poate de la italieni, cum s-a spus adesea, ori pur şi 
simplu impusă de la sine de prestigiul aparte al modelelor — mai toate 
celebrități ale timpului; Erasmus, Thomas Morus, Henric al VIII-lea, 
ambasadori, membri ai familiei regale engleze. 

Aşa se explică, în bună parte, caracterul universal al artei sale din 
faza deplinei maturităţi, axată vădit pe idealul echilibrului clasic, pe sinteza 
dintre decantarea italiană a structurilor formale şi simțul acut al observaţiei 
nordicilor, dintre grația formelor rafinate şi expresivitatea deformărilor 
temperate. Cu Holbein cel Tinăr, arta germană se desprinde pe deplin de 
goticul tîrziu, intrînd cu adevărat în noua fază de evoluție, renascentistă. 

Pieter Bruegel, Vinători pe zăpadă 


Influențat în primele opere de arta flamandă şi, mai tirziu, de 
renascentiștii italieni, Pieter Bruegel cel Bătrîn (cca 1525-1569) se impune 
totuşi, în cele din urmă, ca un descendent al olandezului Hieronymus 
Bosch, într-o notă profund originală. În peisaje cu multe personaje şi 
diverse detalii, artistul amuză spectatorul cu scene ţărăneşti și proverbe 
populare. 





Începînd cu lucrările din 1565, se constată o viziune mai modernă 
asupra spațiului figurativ şi o preocupare pentru construcţia sintetică a 
imaginii, pentru forța expresivă a culorii. Din acest an datează Vinători pe 
zăpadă, pictată în ulei pe lemn, de 162/117 cm, aflată în prezent la Viena 
(Kunsthistoriches), făcînd parte din seria Anotimpurilor. 

În Vinători pe zăpadă este eliminată complet impresia de 
aglomerare haotică, nimic nu mai este pus la întimplare, rigoarea 
compoziției este primul aspect care ne frapează. 

Reduse drastic, verticalele şi orizontalele vertebrează suprafața 
picturală cu autoritate, iar formele reprezentate de vînătoni, arbori şi cîini se 
detaşează tranşant de fondul alb al zăpezii, constituindu-se într-un joc de 
curbe şi volume aplatizate la limita decorativului. Unghiul de privire este 
plasat la fel de sus ca şi altădată, dar dispunerea planurilor în profunzime nu 
mai are aspectul unor registre tranșant disociate în succesiunea lor. Prin 
perspectiva liniară perfect stăpînită, artistul obține o adîncime a peisajului 
rar întîlnită. 

Ansamblul are un plus de realism, peisajul fiind tipic olandez şi 
putînd fi chiar identificat, deşi elementul fantastic nu este eliminat, ci doar 
sensibil deplasat spre limita poeticului botticellian. Bruegel este între primii 
artişti care acordă cotidianului aceeaşi importanță acordată temelor 
religioase, de unde renumele de realist al cotidianului. 

Nouă în preocupările pictorului este, în întreg ciclul Anotimpuri şi în 
următoarele lucrări, atenţia acordată efectelor de lumină — strălucitoare în 
Vinători pe zăpadă, intensificată de contrastul puternic dintre negru şi alb, 
absorbită şi reflectată de verdele şi auriul cîmpului în Secerișul, 
crepusculară în Zi întunecată, sumbră şi misterioasă în Predica sfântului 
loan Botezătorul (Szepmuveszeti Muzeum, Budapesta), stinsă în Parabola 
orbilor etc. 

Cromatic, artistul mizează acum pe contraste şi mai ales pe forța de 
expresie a unei dominante într-o gamă restrînsă — albul în Vinători pe 
zăpadă şi Numărătoarea din Betleem, ocrul în Turnul Babel (1563, 
Kunsthistoriches Museum, Viena), violetul subtil în Parabola orbilor etc. 

Prin Vinători pe zăpadă, Bruegel marchează un punct de cotitură în 
istoria peisajului, datorită îndeosebi capacităţii remarcabile de redare a 
atmosferei acestui anotimp — calitate care se regăsește în multe peisaje ale 
sale (vezi, de exemplu, Recensămintul de la Betleem, Muzeele Regale de 
Arte Frumoase, Bruxelles). 

Pieter Bruegel, Parabola orbilor 





Parabola orbilor (originalul se află la Capodimonte, iar copia la 
Luvru) este pictată în 1568, în tehnica tempera pe pînză, 86/154 cm, fiind 
concepută ca o ilustrare a avertismentului lui Isus: „Dacă un orb conduce 
alt orb, ei vor cădea împreună în groapă” (Evanghelia după Matei, 15.14). 
Un grup de şase orbi, înlănțuiți cu ajutorul bastoanelor, înaintează 
inexorabil spre gîrla în care conducătorul grupului este deja prăbușit. 

Neașteptat este aici faptul că Bruegel nu s-a limitat să figureze cele 
şase personaje cu ochii închişi. Animat de un realism implacabil, el s-a 
documentat cu o minuție excesivă şi a disociat cinci tipuri de cecitate 
diferite din punct de vedere clinic (în limbajul de astăzi este vorba de 
leucom, atrofie a globului ocular, ochi scos etc.). Manifestă şi în alte 
lucrări, această grijă pentru exactitatea redării deformărilor provocate de o 
maladie este cu atît mai semnificativă în cazul orbirii, care nu era mai deloc 
cunoscută de către medicina timpului. 

Din punct de vedere compozițional, dominantă este diagonala care 
coboară din stînga sus spre colțul din dreapta jos, diagonală pe care sînt 
poziționaţi cei şase orbi. De la primul orb, deja căzut în poziţie orizontală, 
pînă la ultimul, care este în picioare, fiecare personaj are o înclinație tot mai 

accentuată, ceea ce imprimă compoziţiei un dinamism dramatic, sporit şi de 
bastoanele orbilor care, de asemenea, au înclinații diferite, 

Ca de cele mai multe ori, Bruegel plasează scena într-un peisaj 
dominat de natură, dar în care apar şi elemente de arhitectură, între care o 
biserică. Artistul are astfel prilejul să-şi probeze cunoştinţele solide de 
organizare a spaţiului în perspectivă liniară. 

Alternînd construcţia în desen cu cea în culoare, Bruegel îmbină 
viziunea realistă cu invențiile sale fantastice cerute de temă. Astfel, 
ambianța este un sat care a și fost identificat datorită fidelității cu care a fost 
redat (în special biserica), anume Pede Santa Anna din împrejurimile 
Bruxellesului. Dar nici unul din locuitorii satului nu apare în imagine, doar 
acest şir de orbi care, în fapt, simbolizează populaţiile din toate timpurile 
care s-au lăsat conduse spre dezastru de conducători orbi. 

Cu alte cuvinte, este vorba de o dramă, redată plastic și prin roşul 
sîngeriu care, atît de nefiresc, acoperă pămîntul pe care calcă orbii. Altfel, 
factura pensulației este îngrijită, chiar dacă pictorul lasă deliberat mici urme 
de penson într-o textură care alternează zone dense cu altele diluate. 

Difuză în lumea terestră şi foarte clară deasupra orizontului, lumina 
aduce un alt accent în sublinierea dramei, a opoziţiei dintre lumea 
pământească, a tenebrelor, și universul ceresc, al luminii atotputernice. 
Această opoziţie între contrarii pe planul expresiei se regăsește, de altfel, în 
cele mai multe lucrări ale lui Bruegel: opoziţia dintre post şi carnaval, viață 
şi moarte, veselie și tristeţe etc. 

El Greco, Înmormântarea contelui de Orgaz 





Domenicos Theotocopoulos, pe numele său adevărat, se naște în 
Creta, pe la 1541, şi moare la Toledo, în 1614, după ce a ucenicit la Veneția 

cu Tiţian și Tintoretto (1568-1570), a lucrat la Roma (1570-1577) şi mai 
ales la Toledo. 

Capodopera lui El Greco este considerată de regulă Înmormintarea 
contelui de Orgaz probă grăitoare a fanteziei vizionare mulțumită căreia 
artistul s-a detaşat decisiv de orice reziduuri ale culturii sale renascentiste 
(cu excepția elementelor manieriste). 

Pictată în ulei pe pînză pentru capela funerară a contelui de Orgaz 
de la biserica Santo Tome din Toledo, unde se află şi în prezent, 
Înmormintarea contelui de Orgaz este o lucrare impunătoare, lată de 360 
cm şi cu înălțimea de 480 cm (latura de sus este în semicerc). Începută în 
primăvara lui 1586, la comanda preotului de la Santo Tomé, execuţia operei 
a durat mai bine de doi ani. 

Subiectul tabloului este unul neobişnuit, dar foarte potrivit pentru 
înclinația lui El Greco spre fantazări mistice. Contele de Orgaz fusese în 
fapt un mic nobil din Toledo care, după o viață marcată de generozitatea 
pentru instituţiile religioase locale, murise în 1323. Potrivit legendei, la 
înmormîntarea sa ar fi avut loc un miracol — în momentul precedent punerii 
corpului în cavou au apărut sfinţii Ştefan şi Augustin, care au efectuat ei 
înşişi operaţiunea respectivă. Pus în temă, El Greco a semnat şi un contract 
în care se precizau cu lux de amănunte elementele pe care le comporta 
reprezentarea funeraliilor lui Gonzalo de Ruiz, conte de Orgaz: artistul 
urma să picteze scena în care „preotul parohiei şi alți ecleziarhi rostesc 
rugăciunile şi se pregătesc să pună în mormînt pe Don Gonzalo de Ruiz, 
moment în care sfinţii Augustin şi Ştefan coboară din cer pentru a înhuma 
corpul acestui gentilom, unul ținîndu-l de cap, altul apucînd defunctul de 
picioare şi plasîndu-l în cavou. Trebuie, în jurul acestei scene, să se vadă 
numeroşi spectatori şi, pe deasupra acestora, prin cerul deschis, să se vadă 
Gloria divină”. 

Din punct de vedere compozițional, este de observat mai întîi că El 
Greco a urmat cu strictețe prescripțiile din contract, El operează acea 
diviziune a tabloului pe verticală, delimitînd în partea de jos, 
„înmormîntarea” şi în partea de sus „Gloria cerească”. Respectarea acestor 
instrucțiuni explică şi abundența detaliilor realiste din partea de jos a 
tabloului, lucru neobişnuit, altfel, în creația lui El Greco, Artistul reprezintă, 
în centrul tabloului, jos, mortul îmbrăcat în armura sa meticulos redată şi, la 
fel de meticulos, pictează somptuoasele veşminte ale celor doi sfinți. Cu 
aceeaşi grijă sînt redate şi guleraşele infinit vălurite ale numeroşilor 
participanţi la înmormîntare. 

În schimb, partea de sus a tabloului redă artistului libertatea de a se 
desfăşura în stilul său predilect, cu deformări anatomice, poziții complicate, 
voaluri fluturînde, culori ireale etc. — elemente tipice pentru stilul manierist 
în care se înscrie opera de maturitate a artistului. Efectul dinamic al 
registrului superior, accentuat de diversitatea curbelor, contracurbelor şi 
oblicelor, contrastează cu impresia de static dată de orizontale și verticale 
registrului inferior: viața spirituală se opune morţii fizice. 

Disociind cele două registre (terestru şi celest) şi tratîndu-le 
diferențiat, El Greco reuşeşte să asigure, totuşi, un caracter unitar întregii 
compoziţii, exploatind în acest sens cu multă abilitate acordurile şi 
contrastele cromatice. Este una din primele opere de acest gen, care se va 
impune ulterior ca formulă. 

Valoarea lucrării este dată, însă, de caracterul original al formelor şi 
culorilor la care recurge artistul. Forţa viziunii sale se exprimă în invenţia 
unui spațiu care se dispensează de orice arhitectură şi de orice peisaj pentru 
a sugera impresia de profunzime. De sus în jos, formele se desfăşoară şi se 
întrepătrund, siluetele lungi şi grațioase se profilează printre norii care par 
nişte perdele sfişiate şi învolburate de vînt. Renunțind la tipologia 
musculoasă a figurilor de inspirație michelangeolescă din lucrări precum 
Trinitatea, pictorul dă siluetelor aspectul unor flăcări pîlpîind (în registrul 
celest) sau le învăluie în ample veşminte neobizantine. 

Eliminînd complet perspectiva și spațiul tridimensional, cele două 
registre ale compoziţiei se aștem direct pe un fundal întunecat, astfel încît 
lumina se manifestă sub forma unor ecleraje fantastice care, din punct de 
vedere plastic, sporesc unitatea compoziţiei, iar în planul expresiei aduc o 
notă în plus de supranatural și fantastic. 

O notă de viguroasă noutate definește paleta cromatică folosită în 
această Înmormintare. Pe acel fond de negru profund, se detaşează 
contraste violente, accentuate de zig-zag-urile luminii albe formate de 
gulerele spectatorilor, cu ecouri în întreaga imagine, ca şi de suprafețele 
pictate în nuanţe de galben și oranjuri eclatante. 

Surprinzător în aparență, multe din chipurile alungite în stil 
manierist din registrul terestru sînt ale unor personaje reale din Toledo, 
Chipul soției este împrumutat sfintului Ştefan, copilul care arată cu mîna 
miracolul este chiar fiul pictorului, iar acesta din urmă apare el însuşi în 
partea de sus a grupului de spectatori. 

Portretistica a reprezentat, de altfel, o preocupare constantă în 
cariera lui El Greco, concretizată în adevărate capodopere, precum portretul 
poetului Gongora sau cel al marelui inchizitor Nino de Guevara. Se ştie, pe 

de altă parte, că mulți dintre sfinții reprezentați de El Greco erau în realitate 
portrete după modele vii (Sântul Jeronim, National Gallery, Londra, Sfântul 
Luca, Toledo, Sfintul Filip, Metropolitan Museum, New York). 

El Greco, Vedere din Toledo 


O nouă fază a creaţiei lui El Greco debutează prin 1600. Culorile 
sînt din nou luminoase, iar repertoriul cromatic se lărgeşte. Predilecte devin 
episoadele fericite care ilustrează răscumpărarea omenirii prin kenoza lui 





Dumnezeu-Fiul, dar nu lipsesc nici scenele din viața domestică (pictura de 
gen) sau temele istorice. 

Artistul păstrează însă acelaşi mod de organizare a suprafeței, cu 
spațiul comprimat pînă la limita bidimensionalului şi cu acelaşi unghi de 
privire asupra personajelor plasat foarte jos, unghi care le alungește fără să 
le confere însă monumentalitate. Ilustrativă în acest sens este celebra 
Vedere din Toledo (către 1607, Metropolitan Museum, New York), în care 
oraşul este reprezentat într-o atmosferă misterioasă, de furtună rău 
prevestitoare, 

Compoziţia este structurată din mici volume cubice şi alte forme 
geometrice, cu o extraordinară siguranță a pensonului, prefigurînd arta lui 
Cezanne din versiunile geometrizante ale Muntelui Saint- Victoire. 

Viziunea este parţial realistă, reperele arhitectonice ale oraşului sînt 
respectate cu strictețe ca amplasament şi aspect general, dar clădirile sînt 
redate direct în culoare, într-o pensulație energică prevestind maniera 
impresionistă. Cromatic, predomină un roşu de magmă vulcanică acoperind 
toate formele de relief, care conferă imaginii o atmosferă fantastică. reale 
sînt şi culorile norilor și ale cerului care se vede prin spărturile norilor. 

Lumina nu are o sursă bine localizată, pare mai curînd că răzbate din 
spatele tabloului, generînd efecte de strălucire şi matități. Nu există umbre 
propriu-zise, ceea ce face ca spațiul, în ciuda unei ușoare perspective 
liniare, să se comprime ca și atunci cînd scena este plasată pe un fundal 
întunecat. 

S-a invocat adesea şi o circumstanță mai prozaică, astigmatismul de 
care ar fi suferit. În realitate, la originea stilului său se află o opțiune 
estetică şi mijloace de expresie picturale. 

Climatul mistic din Toledo a putut facilita evoluția sa în sens 
manierist, dar formele artistice de această factură le-a cunoscut bine El 
Greco încă la Roma, ele decurgînd din creația ultimă a lui Michelangelo şi 
fiind curent practicate, în anii şederii grecului la Roma, de către Salviati şi 
mulți alţi artişti. 

În lucrările sale cele mai importante, de la Espolio la Înmormîntarea 
şi de la Sfintul Martin la Peisajul cu Toledo, ni se relevă un artist de real 
talent, sensibil atît la sugestiile subiectului, cît şi la organizarea formală şi 
cromatică a imaginii. Elocvenţa formelor şi culorilor este constanta creației 
sale, în timp ce irealismul se intensifică de la un capăt la altul al carierei 
artistice. 

Peter Paul Rubens, Coborîrea de pe cruce 


Format cu artiștii flamanzi din Anvers, Rubens (1577-1640) este 
considerat astăzi reprezentantul cel mai important al barocului în pictură. 





Coborirea de pe cruce este un retablu în formă de triptic: 
Vizitațiunea;, Coborirea de pe cruce, Prezentarea la Templu, realizat în 

1611 pentru catedrala archebuzierilor din Anvers (în prezent tabloul se află 
la Notre Dame din Anvers). Comanda apare pe fondul revenirii Flandrei la 
catolicism în 1596, odată cu revenirea la putere a lui Albert. Ansamblul este 
deconcertant: în Vizitaţiunea şi Prezentarea la Templu predomină liniile 
verticale şi orizontale (liniile arhitecturii, personaje în picioare), iar panoul 
central este dominat de oblice şi curbe — corpurile în dezechilibru formează 
o piramidă pe care ochiul nu se poate odihni, Crucea însăşi nu este vizibilă, 
doar parțial scara sprijinită pe ea, creînd astfel diagonale marcate. 

Corpul lui Hristos glisează din mînă în mînă, construindu-se astfel o 
nouă diagonală, orientată invers, diagonală puternic evidențiată de cearşaf. 
Braţele întinse se ating, accentuînd mişcarea coborîrii corpului lui Hristos. 

Complexă ca în cele mai multe din lucrările sale, compoziția, deşi 
construită pe cele două diagonale, este centrată pe corpul lui Isus care, 
alunecînd în jos ireductibil, este o combinație formidabilă de curbe şi 
contracurbe. Mare şi inert, corpul lui Hristos, pal şi însîngerat pe alocuri, nu 
inspiră nici o spaimă — în jur nu se remarcă nici o gesticulație, nici strigăte, 
nici lacrimi sau oroare. 

Corpul, fără nici o crispare, cu capul fin căzînd delicat pe un umăr, 
nu poartă nici o urmă de stigmate ale suferinței, iar prețioasa povară pe care 
o susțin actorii scenei pare plină de beatitudine. Maica Domnului are 
expresia unei dureri reținute, cum nu s-a mai pictat. Rubens vrea să creeze 
imaginea grandorii sufletului Mariei, nu slăbiciune. 

Predomină tentele întunecate, dar aceasta pentru a pune mai bine în 
evidență extraordinara albeață a cearşafului pe care alunecă corpul lui 
Hristos. În spatele crucii, orizontul este închis, scena se petrece noaptea, 
cum spune Biblia, o opacă perdea de nori opreşte privirea, forțînd privitorul 
să se concentreze pe drama pictată. Fundalul întunecat comprimă spațiul 
fără însă a-l apropia de bidimensional pentru că artistul folosește 
clarobscurul care conferă volum personajelor. 

Trăirile sînt reţinute, însă culorile au o violență care, detaşindu-se pe 
fondul negru, dau adevărata măsură a dramei reprezentate. Roşul eclatează 
mantaua tînărului din prim plan (Sf. loan Evanghelistul) şi face ecou direlor 
de sînge de pe corpul lui Isus. 

Un roşu-vermillon curge din mîna ridicată a lui Isus, pe corp, pe 
mîna care cade, şi se scurge în jos ca o cascadă. Cu excepția oranjului de pe 
roba aurită a bătrînului (losef) din fața lui loan, culorile veşmintelor sînt 
reci şi închise (bleu, verde, gri), care pun în valoare roşul sîngelui. 
Tenebrismul n-are egal decit în strălucirea culorilor şi contrastele puternice. 

Ca tehnică artistică, Rubens a acoperit mai întîi suportul de lemn cu 
un strat alb, peste care a așternut culorile propriu-zise, fapt care generează 
efectele de glasiu şi transparenţă. 

Rubens, Răpirea fiicelor lui Leucip 





La 41 de ani Rubens pictează, după Tizian, Veronese, Carracci, 
Răpirea fiicelor lui Leucip. Compoziţia nu este o derulare narativă şi nici 
nu are un caracter dramatic, ci un savant echilibru al forțelor, resimţit de 
privitor în pofida accentuatei senzualități a corpurilor şi a intensității 
cromatice. Prin tuşa sa energică, coloritul diferențiat pe sexe, vigoarea 
contrastelor şi comentarea metaforică a evenimentelor, Rubens depăşeşte 
tot ceea ce-i slujeşte ca sursă de inspirație. În plus, față de flamanzii 
înaintași, el introduce gustul pentru tabloul de mari dimensiuni. 

Răpirea fiicelor lui Leucip este pictată în ulei pe pînză, 222/209 cm, 
executată în 1616-17, azi la Alte Pinakothek din Munchen. Tema este 
preluată din antichitatea clasică: cei doi frați mitologici, Castor şi Pollux, 
răpesc fiicele regelui Leucip al Messinei, Phoebs şi Hilaire. Furtul intervine 
în momentul ospățului care celebra nunta fetelor cu verişorii lor. 

Legenda spune că, în timpul luptei, Castor este omorît, iar Zeus îl 
învie. Dar Rubens reţine doar scena luptei dintre corpurile masculine 
(Castor şi Pollux) și feminine (Phoebe şi Hilaire) complet dezbrăcate (plus 
calul şi îngeraşii). Cu alte cuvinte, tema mitologică este redusă la un simplu 
pretext, adevărata temă fiind aici nudul feminin. 

El pictează contactul fizic al acestor corpuri: mîna brună a lui Castor 
trece pe sub genunchiul uneia dintre fete, degetele mîinii lui Pollux se ivesc 
din subsuoara celeilalte femei, iar piciorul său trece pe sub bustul acesteia, 
Rubens se axează pe torsiunile şi contorsiunile anatomiei feminine, pe 
freamătul pielii lor atinse de bărbaţi, el desenează revărsarea părului blond, 
asimetria sînilor femeii ridicate de Castor. 

Notează apoi afluxul de sînge pe obrajii şi pe buzele femeilor, redă, 
cu voluptate, gura deschisă, ochii privind spre cer, mîna delicat pusă pe 
braţele lui Pollux ale frumoasei Hilaire, deja abandonată. 

Vehemența mişcării este redată prin oblicele care domină această 
compoziție. Capetele celor doi bărbați şi ale uneia dintre femei creează o 
primă diagonală ce traversează tabloul din unghiul superior stîng către 
unghiul inferior drept, diagonală întărită de traseul schițat de părțile vizibile 
ale unuia din cai. 

O altă diagonală, orientată în sens invers, include corpul femeii din 
josul compoziţiei şi se prelungeşte cu mîna ridicată a acesteia şi cu 
picioarele calului din dreapta compoziției. 

În detaliu domină de asemenea oblicele, mişcarea elimină orice 
direcție stabilă. Corpurile se arcuiesc sau se apleacă, braţele sînt proiectate 
în toate direcţiile, coafurile, coamele şi veşmintele sînt învolburate, lipsesc 
cu totul verticalele şi orzontalele. 

Această mişcare generală dominată de arcuiri face la fel de 
îndreptățită o lectură a imaginii ca o compoziție circulară structurată pe 
diagonala ascendentă stînga jos — dreapta sus care separă cele două cupluri, 
dar accentuează, prin contrast, coliziunea de arcuri şi semicercuri, cu multe 
curbe în S care se întretaie şi se pierd ca într-un labirint. 

Nu aşa stau lucrurile în fondul tabloului. Aici este schițat un peisaj, 
o cîmpie cu ondulaţii abia sensibile, sub un cer pe care norii se etalează în 
trasee orizontale. La dreapta, în prim plan, cîteva plante şi ierburi, a căror 

imobilitate pare a desena o natură moartă. Lucru rar la Rubens, este folosită 
perspectiva liniară pentru a sugera profunzimea spațiului, cu o linie de 
orizont foarte joasă. 

Calmul locului face să pară încă mai vehementă gesticulația 
actorilor. Acesta este contrastul cel mai evident. Există însă în tablou și alte 
opoziții care servesc limbajul pictural: contrastul între brun şi galben folosit 
în redarea epidermei personajelor, contrastul între aspectul polisat al 
corpurilor femeilor şi aspectul velurat al draperiilor de pe cai etc. Foarte 
important este şi contrastul dintre culorile calde din prim-plan şi cele reci 
din fundal. 

Culorile în primul plan formează un buchet incandescent, obținut 
prin asocierea rozului, argintului, a roşului aprins şi a ocrului intens. Fondul 
e schițat rapid în tente albastre şi verzi. Aceste opoziții, noutatea radicală în 
tratarea unei teme împrumutate din pictura clasică, importanța mişcării, a 
oblicelor, toate acestea creează o pictură de stil nou — Barocul. Răpirea 
fiicelor lui Leucip este prima operă a lui Rubens în care opțiunea pentru 
Baroc este evidentă. 

Participant la această caracterizare a Barocului, travaliul corpurilor 
în sensul unei senzualități puternice, este de asemenea de inspirație nouă. 

Reprezentarea cărnii şi mai ales a cămii feminine este una din 
marile particularități ale picturii lui Rubens şi una din marile sale reuşite. 
Nudurile foarte numeroase în tablourile sale, se încadrează în tipuri precise. 
Bărbaţii sînt zvelţi, musculoşi, de o complexă vitalitate, cu pielea de 
culoare brună şi părul roşu sau brun. 

Femeile sînt cu trăsături contrare: părul blond de obicei desfăcut, 
carnaţia pală. Mai ales carnea femeilor este invariabilă — moale, iar corpul 
lor este dominat de curbă şi cerc. Preocupat de studiul nudului feminin, 
Rubens face să se vadă întregi corpurile femeilor, în ciuda învălmășelii 
care, altfel, caracterizează această compoziție. 

În anatomia lor, nici o articulaţie nu e vizibilă; umerii şi celelalte 
încheieturi sînt disimulate sub o avalanşă de pliuri şi de curbe. Atitudinile 
lor sînt lascive — femeile lui Rubens sînt cel mai adesea tandre, neajutorate 
şi voluptuoase. Ele se agită, gem, ridică ochii spre cer, îşi mişcă corpurile în 
toate modurile posibile, îşi ating pielea de ale altora sau sînt atinse. 

Corpul femeii lui Rubens este triumful ei şi artistul îl redă ca pe un 
obiect al dorinţei, oferit admiraţiei spectatorului. 

În planul tehnicii artistice, este de remarcat că, așa cum s-a constatat 
în investigaţiile cu raze X, Rubens a recurs la suprapuneri şi întrepătrunderi 

de numeroase nuanțe de culoare pentru a obţine acel ton al pielii, realist şi 
idealizat în același timp. 

Modelînd direct în culoare, Rubens alterna straturi groase de pastă 
cu fulgerări de penel, imprimînd şi pe această cale dinamism compoziției de 
ansamblu. 

Rembrandt, Rondul de noapte 


Unanim apreciat ca figură centrală a Epocii de Aur a picturii 
olandeze, Rembrandt (1606-1669) începe ca ucenic al lui Pieter Lastman 
din Amsterdam, dar încă de la 19 ani își deschide atelier propriu la Leiden, 
oraşul său natal. 





În 1642 (anul morții soției sale, Saskia), Rembrandt pictează Rondul 
de noapte (ulei pe pînză, de 437 cm pe 363 cm). Calvinismul interzicea 
scenele religioase, de aici abundența de portrete (individuale, de grup, 

autoportrete). Devine cel mai mare portretist al epocii. Apelează la puneri 
în scenă care apropie genul de pictura istorică. 

Ca temă, Rondul de noapte surprinde momentul în care căpitanul 
Frans Banning Cocq dă locotenentului ordinul de plecare în campania sa. 
Grup în mişcare. Cu 26 de ani înainte, Hals pictase un grup plin de viață 
(Banchetul ofițerilor din Saint-Georges). Rembrandt urmărește mai mult, să 
reprezinte un grup de personaje aflate în plină mișcare, dar fără ca grupul să 
fie în mers, pentru că atunci nu ar mai fi putut portretiza toate personajele. 
Cocq dă semnalul - toţi ridică arma... extremă animaţie. 

O dezordine savant calculată. În fapt, animația nu rezultă din 
mişcare decît parțial. Mişcările sînt redate prin contururi vagi, dar asta nu 
afectează chipul (scopul principal al lucrării). Sursa animației — dezordinea 
grupului pestriţ, bătrîni şi tineri amestecați, cu veşminte foarte diferite, ca şi 
armele (lăncii, halebarde, archebuze etc.). 

Mişcarea e dată şi de actorii secundari (cîinele şi mai ales copila cu 
rochie scăldată în lumină). Apoi, încrucișările de lăncii. În fine, impresia de 
mişcare e dată de alternanța umbră-lumină. Lumina se concentrează mai 
ales în patru puncte (locotenentul, căpitanul, fetița, personajul din stînga), 
în rest umbre dese. O succesiune lumină-umbră (ca în Ţările de Jos) care 
devine principalul mijloc de expresie în pictura celebrului artist olandez, 
într-o aşa măsură încît nu se poate spune dacă scena reprezentată se petrece 
noaptea sau ziua (titlul de Rondul de noapte a fost dat tabloului cu mult 
după moartea lui Rembrandt). Gradarea subtilă a luminii generează iluzia 
de spaţialitate, în pofida întunericului intens din fundal. 

Cu totul remarcabilă este tehnica perfecționată în Rondu/ de noapte, 
în special prin importanța acordată glasiurilor, pentru a obţine străluciri 
intense sau, dimpotrivă, întuneric intens. Astfel, în primul caz, el aşterne 
glasiul peste împăstări de alb sau gri, iar în al doilea caz, glasiul este pus 
peste mai multe straturi de tonuri întunecate. Pentru a obţine efecte mai 
puternice, el foloseşte, pe lîngă penson, și cuțitul, aştemînd pasta cu mișcări 
energice care să-i confere vibrație. De aici rezultă faimosul său clarobscur 
care dă impresia că lumina țișnește din interiorul ființelor şi obiectelor, 
adică invers decît în cazul eclerajului din exterior pe care îl întîlnim în 
pictura de pînă atunci. 

Vermeer, Atelierul artistului 


Maestru al picturii de gen, Jan Vermeer (1632-1675) este autorul 
unor complexe compoziții cu interioare olandeze de secol șaptesprezece, în 
care apar adesea femei tăcute şi atemporale, obiecte tipice vieţii domestice 
sau preocupărilor spirituale, mai rar siluete masculine. 





Lucrarea cea mai tipică a lui Vermeer este Atelierul artistului, 
pictată în 1665-1666 şi aflată la Kunsthistoriches Museum din Viena. Este 

cea mai mare dintre lucrările sale (120/100 cm) și a fost realizată în ulei pe 
pînză, fiind semnată, dar nu şi datată (de unde unele dubii în acest sens). 

Operă de sinteză a tendințelor epocii: interior, portret, autoportret, 
dar şi manifest plastic despre concepţia artistului privind rostul artei, 
Artistul e reprezentat din spate; ocultarea chipului poate semnifica ideea că, 
pentru artist, esențială este opera sa, nu contingența anatomică și nici 
trăirile sale în timpul elaborării operei. 

Deşi se numeşte Afe/ierul..., este de fapt o încăpere a locuinţei sale, 
în care artistul descinde ad-hoc, cu un şevalet, o pînză, un penson şi cu 
bastonul. Atît camera, cât şi mobilierul seamănă cu cele ale altor interioare 
de Vermeer, realizate începînd din 1657, într-un număr mult mai restrîns, 
aproximativ treizeci, decît ale lui Rembrandt. 

Se pare că Vermeer nici nu avea un atelier, preferînd să-şi mute 
şevaletul în diverse camere, în funcție de lumină. Pentru Vermeer, lumina 
este problema cheie. Aici, tabloul este scăldat într-o lumină deosebită de 
cea a lumii obişnuite, asigurînd o extraordinară claritate chiar şi celor mai 
mici detalii din tablou. 

El pare un decor de teatru (procedeu frecvent în epocă), cu o imensă 
perdea dată în stînga pentru a dezvălui privitorului acest interior magic. 
Perdeaua este o tapiserie bogat ornamentată, pictată în tonuri închise şi 
cîteva accente de alb şi oranj, culorile fiind nuanțate de jocul de lumini şi 
umbre care dă motivului o mare bogăţie plastică. Incăperea este luminată de 
fereastra din stînga, care însă nu se vede, o ghicim doar după delimitările 
nete dintre zonele luminoase și cele întunecate. 

Această lumină mîngiie chipul şi corpul femeii din fundal, 
iluminînd puternic un triunghi format de perdea, harta murală şi trompetă, 
punînd în valoare contrastul dintre negru şi alb al podelei cadrilate şi al 
vestimentaţiei pictorului (cămaşă şi ciorapi albi). Aceeaşi lumină pune în 
evidență masca de pe măsuţă, care sigur este un simbol. 

În fine, aceeaşi lumină conferă o tentă luminoasă roşului de la 
gambele artistului şi cuprului din lustră, pe care se schițează vag forma 
ferestrei, ca în tablourile flamande din secolul al XV-lea. Este o lumină 
foarte particulară, pe care o găsim în toate tablourile lui Vermeer. 

Ea creează o atmosferă de pace, de serenitate extraordinară. 
Încăperile lui Vermeer par astfel refugii foarte îndepărtate de lume. Nu se 
simte deloc agitația oraşului, timpul pare a se fi oprit. Interioarele lui 
Vermeer par a fi refugii în care nici o dramă nu răzbate (Marcel Proust). 

Harta de pe perete este meticulos reprodusă după un original din 
1635, cu încreţituri şi ondulări datorate păstrării în sul, dar extrem de 

precisă în redarea teritoriilor cartografiate. Semn de bogăţie şi patriotism, 
Dar harta este aici şi un mod de a introduce lumea exterioară în tabloul cu 
scenă de interior, ea resuscitind procedeul oglinzii renascentiste (Van 
Eyck). 

Femeia e Clio; cartea, trompeta şi coroana din frunze de laur fiind 
convenții iconografice ale secolului șaptesprezece pentru desemnarea 
acestei muze (a istoriei). 

Pe masă o natură moartă, de asemenea bogată în semnificaţii: caiet 
= schițe de desen, cap de gips = sculptura, carte = importanța subiectului, 
stofe de decor care contribuie la prestigiul picturii, glorificată de însăşi 
muza istoriei. 

Aceleaşi obiecte semnifică, pe plan prozaic, meseriile practicate în 
epocă la Delft (Ghilda Sf. Luca). Tabloul este deci o a/egorie a artelor 
timpului, portretele indivizilor fiind înlocuite cu evocarea simbolică a 
activităților. Este şi un manifest al artei picturii. 

Deşi Vermeer foloseşte constant procedeul perspectivei liniare, el 
nu se arată interesat de sugerarea depărtărilor profunde, ci de iluzia unei 
spațialități consistente. Această iluzie o obține combinînd cu măiestrie 
perspectiva liniară cu efectele de lumină care inundă nu doar zonele 
controlate de fascicolul emis de sursă (fereastra, aici), dar — mai slab, 
desigur — și zonele care la Rembrandt ar fi fost complet întunecate. 

În plan tehnic, Vermeer alternează materia picturală onctuoasă cu 
tuşe delicate sau glasiuri, în funcţie de materialitatea lucrurilor reprezentate, 
Este de reținut că artistul începea tabloul cu schițe în desen, care se pierd 
însă complet sub pasta colorată. 


148 





Diego Velasquez, Lăncile 


Predarea Bredei sau Lăncile este cea mai mare pictură ce s-a păstrat 
de la Velasquez (1599-1660), cu dimensiunile de 367/307 cm. Ulei pe 
pînză, executată în 1635, la comanda lui Filip al IV-lea pentru a comemora 
victoria din 1625 împotriva acestei cetăți olandeze, se află în prezent la 
Prado. 





Față de nenumărate tablouri ce au ilustrat asemenea scene, 
compoziţia lui Velasquez este mult deosebită. Anterior, pictorii care redau 
capitulări erau preocupați să arate puterea învingătorului şi să-l înjosească 
pe învins. Primul era, de regulă, reprezentat călare, înconjurat de armata sa, 
cel de-al doilea, îngenunchiat în fața lui, fără arme, fără soldaţi, într-o 

poziție de supunere umilă. Or, în tabloul lui Velasquez, ni se înfăţişează o 
cu totul altă situație. 

Acesta imaginează o întîlnire între învingător şi învins, de o 
neobişnuită afecțiune. Şeful olandez este escortat de soldații săi, coborit de 
pe cal, însă generalul spaniol este prezentat la fel, coborit de pe cal, şi cu 
armata în spate, purtînd un mare număr de lăncii care însă nu au nimic 
amenințător. 

El îşi priveşte adversarul cu un larg suris, făcînd un gest cu totul 
neaşteptat în asemenea circumstanţe, anume, întinde braţul pentru a 
împiedica olandezul să îngenuncheze, înclinîndu-se către el pentru a primi 
cheile. Invenţia lui Velasquez transformă predarea în ceva mai mult decît o 
simplă victorie militară: atitudinea învingătorului, generoasă şi elegantă, 
semnifică grandoarea morală a Spaniei şi, deci, dreptul ei natural de a 
domina. 

Puterea armatei spaniole este subtil evocată în spatele 
învingătorului, motivul vertical al lănciilor, care a dat şi numele inițial al 
lucrării, semnifică numeroasele regimente de infanterie ale lui Filip al IV- 
lea şi disciplina lor. Ordinea aproape perfectă a acestor lăncii contrastează 
cu dezordinea şi varietatea armelor olandezilor (puşti, lăncii mai scurte, 
halebarde puţine la număr şi dispuse neregulat). 

Echipamentul soldaților învinşi contrastează de asemenea cu cel al 
oiițerilor spanioli. Acelaşi contrast îl regăsim şi în portretele celor două 
armate. În stînga, în cadrul forţelor olandeze, soldații de trupă sînt în primul 
plan, cu fețe nebărbierite, obosite. Unul dintre aceştia, văzut din spate, este 
îmbrăcat cu un mantou de căprioară, somptuos tratat, care face ecou 
draperiei de pe calul învingătorului din dreapta, În spatele generalului 
Spinolo comandanții trupelor spaniole asistă la ceremonie într-o ținută 
remarcabilă. Radiografia tabloului a arătat că Velasquez nu a ajuns dintr-o 
dată la această imagine puternică. 

Precedată de desene pregătitoare realizate în plein-air (ceea ce este 
excepțional în opera lui Velasquez), această lucrare se prezintă analizei cu 
raze X ca o trăsătură de linii aproape indescifrabilă. Multiple schimbări au 
intervenit în cursul execuției, principalele rectificări vizînd elementul 
simbolic major, grupul de lăncii spaniole, pe care Velasquez le-a 
reprezentat mai scurte într-o primă fază. 

Forţa tabloului ţine de această elaborare lentă. Pozele personajelor 
au fost şi ele subtil modificate pe măsură ce tabloul prindea formă, dînd 
astfel mai multă viață capodoperei. Un personaj e reprezentat privind spre 
spectatori, în loc să fie atent la scenă. Altul, precum magnificul căpitan în 

alb, admonestează se pare un cîine sau un mic valet de arme, ascuns sub 
marile siluete din primul plan. În fine, un al treilea, un spaniol cu fața putin 
neliniștită, sub marea sa pălărie cu margini largi, pare a fi dus pe gînduri. 

Aceste repictări au lăsat trăsături vizibile cu ochiul liber, în tablou: 
sub brațele generalului Spinolo, tuşa neagră marchează vechea formă a 
mînecii, mai largă; un pic mai sus, pălăria infanteristului deja amintit, se 
dedublează, fiind vizibilă şi prima formă pe care a schițat-o Velasquez. 

Un lucru totuşi pare să nu se fi schmbat deloc în tablou: echilibrul 
de tente, care opune primul plan, cu personajele sale în culori brune, negre 
sau verzi, puternic contrastante, şi peisajul care se dezvoltă în fundal, cu 
tente roze și albăstrui, ale căror transparențe sidefate amintesc acuarela. 

Deşi portretist de excepție, Velasquez nu urmăreşte aici să prezinte 
chipuri bine conturate, inclusiv cei doi comandanţi avînd figurile abia 
schițate. Această renunțare la detalii se remarcă și mai bine în peisajul care 
serveşte ca fundal și care este, mai degrabă unul impresionist (de altfel, unii 
istorici de artă îl plasează pe Velasquez între predecesorii impresioniștilor) 
prin rapiditatea tuşei care reproduce realitatea cu o largă aproximație — atît 
cît este nevoie pentru a evoca clădiri urbane, cîmpuri, ape sau cerul înnorat. 

Inclasificabil stilistic, Velasquez recurge cu discernămînt Ja tradiţie, 
este atent la inovatiile contemporanilor și, mai ales, este el însuşi preocupat 
de inovatie. 

Velasquez, Meninele 





La vîrsta de 57 de ani (1656), Velasquez realizează Meninele, una 
din cele mai mari lucrări ale sale (310/276 cm), un tablou care a provocat, 

probabil, cel mai mare număr de interpretări din istoria artei, de la Antonio 
Palomino (la începutul secolului XVIII), la M. Foucault (în secolul XX). 

Este o pictură în ulei pe pînză, numită inițial Familia lui Filip al 
V-lea, intrată în muzeul Prado în 1819. În aparență, tabloul reprezintă un 
moment de intimitate din viața familiei regale a Spaniei. 

În realitate, lejeritatea subiectului disimulează o reflecţie care face 
din acest tablou un veritabil manifest asupra artei de a picta. Ca şi în alte 
ocazii, acest subiect simplu este abordat de Velasquez într-o manieră 
personală, care include o fermecătoare invenție. Velasquez se reprezintă pe 
el însuşi în timpul pictării suveranilor Spaniei. Scena are loc în palatul 
regal, într-o mare încăpere luminată din partea dreaptă, transformată ad-hoc 
în atelier. 

Cum şedinţa este de durată, mai mulţi vizitatori vin să distreze 
modelele, fără a opri din lucru pe portretist. Artistul a optat pentru sosirea 
micii prințese Marguerita, pe atunci în vîrstă de 5 ani. Ea este acompaniată 
de suita sa, domnişoarele de companie — meninas (cuvînt portughez care 
desemnează şi pajii), bufonii însărcinaţi să distreze mica prinţesă, un mare 
cîine liniştit care stă tolănit. un bărbat îmbrăcat în negru abia vizibil, în 
penumbră, supraveghetoarea domnişoarelor de onoare şi, în sfîrşit, un alt 
vizitator abia intră prin uşa din fund. 

Ideea de a reprezenta nu numai modele cu sau fără pictorul în plină 
activitate, ci şi atelierul in care este creat tabloul şi vizitatorii care defilează 
în încăpere, este în întregime nouă. Ea este probabil o invenţie a artistului, 
dar regele a fost încîntat de ea din moment ce tabloul a fost pus în 
apartamentele private ale Alcazarului. Tabloul poate fi privit ca o scenă de 
gen, întrucît redă personaje angajate în activități cotidiene, în locuinţa lor. 

Artistul amestecă personaje foarte diferite ca rang: membri ai 
familiei regale, servitorii lor, pictorul. 

Este o transpunere a scenelor de interior flamande, concepute pentru 
burghezi, în scene ale curții madriliene, care implică solemnitate şi 
intimitate. Această influență explică și maniera de a trata spaţiul, ca şi ideea 
de a sugera, prin reflecția în oglindă, prezența cuplului regal, în timp ce 
regele şi regina se găsesc într-o parte a încăperii care nu se vede în imagine. 
Las meninas aminteşte într-adevăr de tablourile flamande din veacul al 
XV-lea şi mai ales de portretele soților Arnolfini ale lui Van Eyck, 

Ambele reprezintă un portret de grup, arată o încăpere care ia forma 
unui vast paralelipiped luminat dintr-o parte şi, mai ales, conţin în fundal o 
oglindă care reflectă prezenţa personajelor din afara cîmpului nostru vizual. 
Ca și în Soții Arnolfini, în Meninele aceste personaje se văd în oglindă, ele 

atrag atenția spectatorului datorită roşului contrastant al perdelei care se 
observă în partea de sus a oglinzii. 

Faptul că siluetele reflectate sînt foarte mici sugerează că modelele 
sînt plasate destul de departe în fața tabloului. Încercînd să le plaseze exact 
în spațiu, spectatorul constată intrigat că acestea se află în spatele său, ceea 
ce înseamnă că el însuși e inclus în spațiul tabloului. 

Pentru a executa această operă, Velasquez s-a plasat în fața infante; 
şi a suitei sale. Regele şi regina se află în spatele său, dar, în acelaşi tirnp, 
pictorul se reprezintă pe el însuşi în interiorul tabloului. 

Aceasta înseamnă că Meninele, operă deosebit de complexă, nu e în 
fapt, nici un portret mascat al regelui şi reginei, nici o reprezentare a 
infantei, ci, în esență, un autoportret al artistului executînd o operă. Or, 
pictorul s-a reprezentat cu o pensulă în mînă, nu aplicînd culoare pe pînză, 
ci analizînd subiectul - reflectînd la cea mai bună manieră de a-l reprezenta. 

Această opțiune este semnficativă, Ea evocă Autoportretul lui 
Poussin, realizat cu 7 ani înainte, în care lipseşte orice instrument de 
pictură, dar apar mai multe tablouri pictate. La Velasquez pensonul, paleta, 
băţul de sprijinit mîna, sînt prezente, dar pictorul e îmbrăcat elegant, 
semănînd mai curînd cu un gentilom, iar încăperea în care lucrează este mai 
curînd un salon decît un atelier. 

Acest refuz de a consemna aspectele materiale ale meseriei 
pictorului este caracteristică epocii. În fundalul tabloului, deasupra oglinzii, 
apar două picturi care, deşi abia vizibile, dau cheia lucrării. Ele ilustrează 
două episoade din legenda cu Minerva şi Arachne, pe de o parte, Apolo şi 
Pan, pe de altă parte, care demonstrează superioritatea artei de inspiraţie 
divină asupra activităților manuale. Or, în secolul XVII, într-un mediu care 
rămîne neoplatonician, deci convins de superioritatea ideei asupra practicii, 
pictorii se preocupă să demonstreze că arta lor este, înainte de toate, 
intelectuală, că ea constă în a imagina, inventa, încarna o idee, execuţia 
fiind la fel de secundară ca trăsăturile de creion ale poetului. În 1556, 
Velasquez ambiţiona să obțină de la rege una din cele mai înalte 
recompense spaniole şi anume ordinul S£ Jacob. 

Lucrarea Meninele i-a servit în acest scop, dovedind suveranului că 
o asemenea favoare recompensează inteligența unui creator şi nu un simplu 
meşteşug (savoir-faire). 

Complexitatea compoziției, insistența asupra reflectiei pictorului 
mai mult decît asupra practicii sale, fac totuşi pereche cu o tehnică 
admirabilă, 

Cîteva pete de roşu plasate ici şi colo animă un tablou elaborat în 
mod intenționat în tente atenuate pentru a evita un exces de senzualitate. 
Pigmenţii sînt puşi cu artă desăvîrşită, pata picturală rămînînd atît de fină 
încît redă transparența aerului în această încăpere vastă, scăldată în 
penumbră, sau devenind opacă pentru a evoca strălucirea unei țesături 
bogate. Toate acestea fără nici o reluare, rapiditatea de execuție însoțind 
libertatea unei gîndiri artistice infinit novatoare. 

Compoziţia este clasică, structurată în jurul centrului de interes 
reprezentat de mica prințesă care este scoasă în relief prin intensificarea 
luminii, mai ales pe chip. Fără a respecta regula perfectei simetrii în 
dispunerea personajelor, compoziţia este totuși armonioasă şi echilibrată. 

Cele două surse de lumină, una deasupra privitorului, alta fiind 
lumina naturală care pătrunde prin ușa deschisă din fundal, generează efecte 
de lumină-umbră care pun în evidență personajele principale. De remarcat 
însă că umbrele nu acoperă complet nici una din zonele tabloului, mai mult, 
zona cea mai întunecată ascunde chiar cheia întregii compoziţii — tablourile 
cu legenda despre Minerva şi celelalte personaje mitologice. 

Același joc de lumini şi umbre, cu gradaţii fine şi în combinaţie cu 
perspectiva liniară, crează iluzia unei spațialități vaste, extinsă încă prin 
artificiul oglinzii care trimite la cuplul regal pozînd şi chiar la spectator. 

La terminarea operei, pictorul a obţinut efectiv ordinul pe care-l 
aştepta. Crucea roşie, care se observă pe haina sa, este singura parte a 
Meninelor care nu a fost executată de mîna sa. Se pare că însuși regele Filip 
IV a pictat-o după moartea lui Velasquez. 

Giambattista Tiepolo (1696-1770) este moştenitorul unei lungi 
tradiții a frescei italiene care, încă din secolul XVI, a cunoscut o 
considerabilă înflorire cu Michelangelo, Rafael, Carracci, Mantegna, iar în 
perioada imediat anterioară, Pietro Da Cortona şi mai ales Andreea Pozzo. 
Cortona şi Pozzo au dezvoltat inovațiile lui Mantegna şi Corregio care, la 
Mantova şi respectiv Parma, au executat fresce de plafon în care apare 
iluzia că bolta edificiilor se deschide către cerul adevărat, ocupat de 
personaje văzute în perspectivă, de Jos în sus. 

Intre realizările de excepție ale lui Tiepolo este de reţinut decorația 
imensului plafon de la Santa Maria dei Gesuate, din Veneţia, executată între 
1737-1739. În centrul plafonului este /nstituirea Rosariului, cu 
dimensiunile de 14/4,5 m, lucrată în tehnica temperei pe tencuiala 
proaspătă. În această scenă, Tiepolo dovedeşte o incredibilă virtuozitate în 
redarea perspectivei. 

În centrul frescei, Sf. Dorainie poartă Rosariul, înconjurat de 
grupuri de oranți. În partea de jos a scării, un eretic cade în vid. În cer, 
Fecioara cu Pruncul contemplă evenimentul. 

Deşi evită clar-obscurul, compoziţia exploatează cu o aparte știință 
perspectiva liniară, dată fiind suprafața dificilă. Efectul perspectiva] este 
împins la maximum prin degradeul planurilor, prin micşorarea foarte 
puternică a personajelor, în funcție de depărtarea lor şi prin racursiuri 
folosite atit în redarea arhitecturii cît şi a unor personaje, inclusiv a 
Sfîntului. Această virtuozitate în redarea spațiului este însoţită de o totală 
reînnoire a culorilor în raport cu operele anterioare de la Veneţia şi cu cele 
ale Italiei în general. 

În vreme ce picturile secolului XVII se caracterizează prin contraste 
puternice de umbră și lumină, fresca lui Tiepolo este realizată în culori 
clare, luminoase şi armonii delicate. Este adevărat că această revoluție 
cromatică nu se datorează numai lui Tiepolo, dar Tiepolo domină 
incontestabil arta altor maeştri ai epocii. În imensa compoziţie care este 
Instituirea  hRosariului, el dispune degradeunile, înşiruindu-le subtil, 
echilibrează petele întunecate și masele luminoase, sugerează mişcarea, fără 
a o desena prin gesturi excesive, precum pictorii Barocului, ci evocînd-o 
printr-un joc de linii şi direcții oblice, care converg sau se opun. Această 
manieră de a picta scene religioase este inspirată în parte de opera lui 
Veronese, care a realizat în secolul XVI vaste compoziții cu numeroase 
personaje ordonate teatral. 

Tot de la Veronese este preluată figura halebardierului întors pe 
spate, pe o cornișă văzută de jos în sus, şi însăşi plasarea arhitecturilor în 
pictură, 

Dar arta lui Tiepolo este mult mai lejeră decit cea a vechiului 
maestru. Un aer nou circulă între creaturile imaginate de el şi pe care le 
dispune în spațiu asemenea personajelor unui balet. 

Cerul picturii este populat de o suită de îngeri şi de sfinți, care evocă un 
sentiment de bucurie şi de veselie fără precedent în arta europeană. 

Dedesubtul Fecioarei, un grup de îngeri-cariatide par a suporta norii, 
pretext pentru a întrețese corpurile lor nude sau semiîmbrăcate şi a exhiba 
gambe durdulii şi tulburătoare. 

Contrastînd cu albeața norilor prin rozul micilor lor corpuri, 
îngeraşii par cupidoni care parcurg în toate sensurile înălțimea compoziţiei, 
ca într-un zbor de porumbei jucăuşi. Fresca lui Tiepolo este o acţiune de 
graţie şi nu o tînguire, ca la Sebastiano Ricci sau alți contemporani. 

Pe suprafața al cărei contur este neconvențional, compoziția este 
clasică, structurată pe un ax central, dar fără rigori academiste. 
Impresionantă ştiinţa de a dispune numeroasele personaje în grupuri mai 
mari sau mai mici, astfel încît să obțină o armonie fără simetrii rigide. 
Alternanța de spaţii aglomerate cu zone aerisite conferă compoziţiei 
dinamism și o ritmică plină de viață. Această senzaţie este accentuată de 
eliminarea aproape completă (excepție fac treptele de Jos) a liniei drepte, în 
profitul curbelor şi contracurbelor. 

Dacă iluzionismul şi teatralitatea expresiei il plasează pe Tiepolo în 
barocul tîrziu, iar bogăția de detalii decorative în rococo, artistul rămîne 
totuşi greu de încadrat cu stricteţe într-un singur stil, date fiind îndrăznelile 
sale atît pe plan compozițional, cît şi cromatic. 

Jean-Honoré Fragonard, Scrînciobul 





Cu o formaţie inițială în atmosfera barocului francez, Fragonard 
(1732-1806) ajunge să ilustreze prin excelenţă stilul rococo. 





Scrînciobul, cunoscut şi sub numele de Întîmplările cunoscute ale 
scrînciobului, este un ulei pe pînză, 83/65, realizat în 1767. Tabloul se află 
în prezent în Colecţia Wallace din Londra. 

Este reluată aici tema Sărbătorilor galante a lui Watteau în tablouri 
destinate amatorilor burghezi sau micilor nobili. În 1767, Fragonard avea 
reputația onorabilă conferită de Marele Premiu al Romei în 1752. 

Printre numeroasele comenzi pe teme mitologice şi decorative i se 
oferă de către un amator această comandă singulară, prin care devine un 
pictor la modă. Fragonard execută comanda respectînd în detaliu indicațiile 
amatorului, cum se obișnuia pe atunci: 

„Doresc să pictaţi astfel femeia într-un scrînciob tras de un evec, 
iar eu să fiu astfel plasat încit să-i pot vedea picioarele şi, mai mult încă, 
dacă vreți să înveseliţi tabloul”. El substituie însă personajul eclesiastic din 
fundal cu un altul, care pare a fi mai degrabă tatăl fetei, înveşmîntat ca un 
burghez, sau un soţ mult mai în vîrstă decît ea. In acest fel, Scrinciobul/ nu 
mai ridiculizează clerul, ci autoritatea paternală sau mariajul nepotrivit — 
vechi motive de farse și satire, care i-au inspirat multe comedii lui Molière 
în secolul XVII, cunoscute de Fragonard. 

Tînăra femeie îşi descoperă picioarele, fără prea multă pudoare în 
faţa privirii seducătorului abia disimulat în tufişuri. Departe de a ignora 
prezența sa sau de a se indigna, ea îi suride uşor şi lansează în faţă gamba sa 
dreaptă. Această mişcare face să-i sară pantoful din picior, ceea ce satisface 
din plin pe galantul care pare a nu-şi putea reține un strigăt şi un gest de 
admiraţie, riscînd să se deconspire. Ceea ce i se relevă acestuia, în ciuda 
ciorapilor şi a dantelelor juponului, îl trînteşte la pămînt de emoție, foarte 
aproape de soclul unei statui a lui Cupidon. În penumbră, victima acestui 
joc de-a dragustea, ignoră nenorocul său şi trage de corzile care îi servesc 
pentru a pune în mişcare balansoarul. El pare să nu vadă şi să nu înțeleagă 
nimic din ceea ce se întîmplă în fața sa. 

În compoziție, Fragonard include o serie de simboluri bine 
cunoscute în epocă. Astfel, pantoful pierdut de femeie simbolizează 
pierderea virginității, delfinii semnifică pasiunea clandestină, amoraşii 
exprimă binecunoscutul mesaj al iubirii senzuale etc. 

Scrînciobul nu ar fi decît o galanterie picturală dintre numeroasele 
realizate în epocă, dacă Fragonard nu ar fi ştiut să armonizeze stilul şi 
subiectul. Lumina, tuşa şi culoarea îi sînt tot atîtea mijloace utile pentru a 
spori intensitatea operei cu un asemenea subiect. 

Lumina este folosită într-un mod foarte personal; bărbatul care trage 
corzile este abia sesizabil într-o umbră cu atît mai profundă cu cît ea e 
încadrată de ramuri luminate de soare. Dimpotrivă, tînăra plasată în centrul 
tabloului este învăluită în lumină, o lumină naturală uşor filtrată printre 
crengi. 

Ea se detaşează de fond şi de ramuri, astfel încît un fascicul de raze 
solare coboară oblic asupra ei. Cît despre galant, căzut în flori, el este la 
limita dintre lumină şi umbra în care s-a ascuns. Semiumbra alegorică este 
sugestivă pentru poziția sa de seducător, curajos şi prudent în acelaşi timp. 

Din punct de vedere cromatic observăm un nucleu de roz şi de alb 
care flutură în centrul tabloului, scoțînd în evidență carnaţia tinerei femei, 
dantelele, satinul, muselina. Întregul peisaj, cu tufişurile şi statuile de 
îngeraş, este redat într-o armonie de verde-albastru şi albastru-gri, iar partea 
de sus se pierde într-un degradeu din ce în ce mai întunecat, astfel încît pata 
roză iese şi mai mult în evidență, prin contrast. 

Ea este aceea pe care ochiul o percepe de la prima privire. O 
adecvare exactă se stabileşte astfel între subiect şi construcția cromatică, dat 
fiind că subiectul lucrării este chiar spectacolul oferit de dezgolirea femeii. 

Tuşa are o vivacitate şi o virtuozitate care sugerează un sentiment de 
ardoare şi plăcere. Fragonard se dovedeşte aici egalul maestrului său, 
Boucher, în arta fă presto — execuție rapidă. El uzează de ceea ce 
contemporanii săi numeau stil de schiță, care urmăreşte mai curînd efectul 
de ansamblu decit detaliile. Acestei tușe libere, viguroase şi curgătoare, 
artistul îi asociază o paletă cromatică cu nuanţe pastelate de roz, roșu, verde 
şi albastru, pe deplin adecvate formelor rafinate și grațioase, tipice pentru 
frivolitatea stilului rococo, 

Fragonard pictează mişcarea scrînciobului, pantoful care zboară, 
ramurile care se pliază, vîntul care suflă rochia şi o ridică. Totul e dinamism 
şi ritm, cum e nimerit pentru apologia dorinţei amoroase. 

Scriînciobul nu e singura operă senzuală executată de Fragonard. 
Anterior a pictat Femei la scăldat (1763, Luvru), în care etalează farmecele 
unor tinere privite din unghiuri diferite, iar mai tîrziu pictează Pygmalion 
(1770, Muzeul Berry, Bourges), unde vechiul mit devine un pretext pentru 
un nud feminin de un erotism debordant. 

Succesul Scrînciobului provoacă o schimbare în cariera celui care 
va fi supranumit divinul Frago. El devine un pictor foarte căutat, va avea de 
acum mulți elevi şi va picta tot mai mult variații succesive pe motivul erotic 
al „Scrînciobului” sau al iubirii adulterine. 

Cele mai multe tablouri sînt punere în scenă de cupluri care se 
spionează, se deghizează, se descoperă şi se îmbrățişează, fie în parcuri 
crepusculare, fie în interioare intime (Sărutul, 1770, Luvru). 

Această poetică a plăcerii întirziate şi, în sfîrşit satisfăcute, este dusă 
la paroxismul intensității într-un tablou din 1776, intitulat Zăvorul (aflat în 
prezent la Luvru). 

Jacques Louis David, Jurămîntul Horaţilor 


Pasionat de timpuriu de arta antichităţii, pe care o studiază în Italia 
între 1775 şi 1780, David (1748-1825) este principalul promotor al 
neoclasicismului francez. 

Jurămîntul Horaţilor este o pictură în ulei pe pînză, de 330/425 cm. 
Elaborată în 1784 și cumpărată în 1785 de regele Franţei (Louis XVI) 
pentru a decora Salonul artiştilor în viață de la Luvru, opera a rămas totuşi 
în atelierul lui David pînă în 1803, cînd a fost plasată în palatul Luxemburg. 
Din 1826 se află la Luvru, menţinîndu-se tot timpul între lucrările expuse 
ale acestui prestigios muzeu. 





Printre multele elogii la adresa lucrării, cu ocazia expoziției din 
1785, un savant a făcut observația că unele detalii arhitectonice din fundal 
nu existau încă în arhitectura romană. 

David găseşte rezonabilă această observație, iar în tablourile sale 
ulterioare va avea grijă ca decorul arhitectural să fie conform datelor 
arheologice. Acest fapt dovedeşte că şi în faza sa „antică” el era deja 
preocupat pentru redarea realistă a subiectului, acordînd mult timp 
documentării legate de subiect. 

În cazul lucrării de faţă, fiind vorba de a reprezenta într-un decor 
roman un episod exemplar din virtutea romană, pictorul ține ca acesta să fie 
adevărat, atît în detalii cît şi în expresia sentimentelor şi a nobleței 
personajelor antice. 

De la costumele femeilor la armele bărbaţilor, orice detaliu se vrea 
autentic. Pentru a le reprezenta, David a consultat gravurile pe care anticarii 
le realizau plecînd de la medalii, basoreliefuri, bronzuri şi picturi romane, 
aşa cum pentru elemente de arhitectură consulta tratate și specialişti. 

Doi ani mai tirziu, în Durerea Andromacăi, el a reprodus, între 
altele, un candelabru de bronz abia restaurat şi a cărui imagine urma să fie 
publicată. În schițele pentru Jurămîntul, figura un fotoliu şi o vază, 
desenate în aceeaşi manieră (de la anticari). Ele au fost suprimate din 
compoziția respectivă, probabil din rațiuni compoziționale. Dar le regăsim 
4 ani mai tirziu, într-o altă pînză importantă L/ctori/ prezentînd lui Brutus 
corpurile fiilor săi. 

Această grijă exagerată pentru precizia istorică este explicată de 
specialişti prin fenomenul anticomaniei, specific secolului XVII şi XVIII, 
Trebuie subliniat însă că David nu comite greşeala multor artişti ai 
timpului, de a sufoca tabloul cu antichități exacte, transformîndu-l într-o 
reconstituire pitorească. David înțelege să introducă rigoarea şi 
simplificarea, claritatea şi sobrietatea în arta sa, preluînd astfel spiritul 
anticilor şi reacționînd împotriva gustului galant şi grațios al Rococo-ului şi 
Barocului tîrziu. 

Compozițiile lui David, geometrice şi viguros structurate pe 
diagonală şi paralele, amintesc mai mult de Rafael decît de picturile 
antichităţii, claritatea şi simplitatea compozițiilor acordindu-se firesc cu 
eleganța și distincția marelui renascentist. 

Acuratetea desenului, manifestă în puţinele detali ale acestei 
compoziții altfel aerisite, se îmbină fericit cu sobrietatea cromatică și cu 
tuşa netedă. 

Organizată simetric în jurul siluetei centrale a tatălui Horaţilor, 
compozițiia contracarează lunga tradiție a construcției în piramidă inițiată 
încă de Leonardo, 

Lumina rece care pare a veni dintr-o sursă îndepărtată este suficientă 
pentru a ajuta modeleul sculptural al personajelor, dar lasă într-o umbră 
deasă fundalul, generînd astfel un spațiu limitat, dar de o perfectă coerență. 

Ca tehnică se ştie că David a apelat la un arhitect pentru desenul 
cadrelor arhitectonice şi a elementelor de perspectivă liniară, după care 
transcria pe pînză crochiurile personajelor realizate anterior cu maximă 
precizie. Pentru ca transcrierea să fie precisă, el recurgea frecvent la 
caroiajul fiecărei figuri. Personajele erau shițate mai întîi ca nuduri după 
modele vii, după care proceda la înveșmîntarea lor. 

Antoine-Jean Gros, Bătălia din Eylan 


Format prin ucenicie la David, Gros (1771-1835) va fi marcat în 
întreaga sa carieră de stilul neoclasic al acestuia. 





Bătălia din Eylan, ulei pe pînză, 521/724 cm. Începută la 5 
săptămîni după bătălie, a fost gata în februarie 1808, cînd a fost expusă la 
Salon şi apoi la Luvru. Văzînd-o, împăratul a fost atît de impresionat încît 
şi-a desprins de la piept Legiunea de onoare şi a oferit-o lui Gros, în plin 
Salon, numindu-l Baron al Imperiului. Subiectul tabloului fusese precizat 
de însuşi împăratul: momentul vizitării de către Napoleon — a cîmpului de 
bătălie de la Eylan, pentru a distribui ajutoare răniților şi, mai exact, 
momentul în care un tînăr husar lituanian, al cărui genunchi strivit de o 
ghiulea este pansat de o asistentă, se adresează împăratului, spunînd: 

„Cezar, tu vrei să trăiesc. Ei bine, dacă mă voi VREI, te voi servi la fel de 
fidel cum l-am servit pe Alexandru”. 

Accentul este pus deci pe umanitatea datul care va fi 
exprimată explicit de acesta: „Dacă toți regii din lume ar contempla un 
asemenea spectacol, ei ar fi mai puțin avizi de războaie şi de cuceriri”, 
vorbă care sună straniu în rostirea ferocelui războinic. 

Coloritul în demitentă, seducător în reflexele sale sidefii, exprimă 
îndoielile lui Napoleon în legătură cu rostul acestei bătălii. Pentru Napoleon 
Eylan este o victorie indecisă şi devastatoare, în care au căzut 25 de mii de 
soldați. În imensul său tablou, Gros nu poate ocoli acest adevăr, plasînd în 
primul plan numeroşi morți sau muribunzi. Se spune că spectatorii 
Salonului din 1808 se retrăgeau înspăimîntați din fața acestor corpuri 
dezarticulate, supradimensionate, care anunţă P/uta Meduzei a lui Gericault 
din 1819. 

Sîngele coagulat pe o baionetă, o gură deschisă care pare încă a 
striga, grimasa unui soldat călcat în picioare de un cal, sînt doar cîteva 
semne că moartea este aici în plină acţiune. Supraviețuitorii înşişi trăiesc 
încă în plin coşmar: un soldat rus refuză să primească îngrijirile unui 
infirmier. Cu un cuvînt, Gros renunță la discursul obișnuit eroic, pentru a 
înfățişa o istorie ambiguă, cu accente i-ai probînd o deplină detaşare de 
maestrul său în acest plan. 

Este un ra a] unei noi percepții a istoriei, al unei noi 
Gros a ştiut să evite acea manieră convenţională de a ilustra un asemenea 
subiect, cum procedau cei mai mulți artişti din epoca napoleoniană, 
preocupați „doar să-l măgulească pe împărat. 

Într-o cîmpie rece, el, pictorul, răspîndeşte o claritate cladă, care 
scaldă în centru roba calului. Punctată de străluciri roşii ale uniformelor, el 
aminteşte calea coloristului pe care a urmat-o încă de la început, sub 
influenţa lui Rubens. Aceste accente luminoase dau scenei strălucirea vieţii. 
În acest sens contribuie şi libertatea tuşei, acea uşurinţă a pensonului, 
remarcată de criticii timpului, şi mai ales dinamismul compoziției de 
ansamblu. Un simbol ar fi opoziţia celor doi cai din centrul tabloului, 
încordaţi în mişcări contrare. 

Deşi generalii par înțepeniţi în atitudini de poză, celelalte grupuri 
diversifică atitudinea şi rup monotonia. Tabloul este astfel o sumă de 
tablouri, solicitînd ochiul şi spiritul în multiple direcții deodată. Este 
încălcată astfel regula unităţii de acțiune, atît de scumpă Neoclasicismului. 

Totuși, tabloul nu este un simplu mozaic de anecdote, impresia pe 
care o face este de monumental şi sublim, dar și de un profund dramatism 
subliniat de norii grei care amenință la orizont. 

Unificarea scenei este realizată aici de peisaj, care nu mai apare ca 
un decor artificial care să încadreze scena: cerul negru, cimpia îngheţată în 
care se înalță biserica din Eylan şi unde se ghicesc detașamente de soldaţi în 
refacere, acompaniază acest episod de istorie umană, în care se întrepătrund 
grandoarea şi moartea. 

Spaţiul are profunzime, perspectiva liniară fiind folosită ca în 
tablourile renascentiste de după 1500. 

Un peisaj asemănător ca notă tragică, se regăseşte în tabloul lui 
Delacroix din 1831, Bătălia de la Nancy, replică de altfel mărturisită a 
Bătăliei din Eylan. 

Francisco Goya, Tres de Maio 1808 


Artist prin excelență nonconformist şi inclasificabil, Goya (1746- 
1828) marchează o puternică ruptură față de convențiile renascentiste în 
vigoare, cel puțin parțial, pînă după 1800. 





Tabloul 3 Mai 1808 este pictat în 1814, în ulei pe pînză, cu 
dimensiuni de 222/354 cm. Cumpărat de Prado, în 1834, el nu este expus 
pînă în 1872, din cauza implicaţiilor politice. În timpul războiului civil din 
1936, tabloul a suferit unele stricăciuni, care nu-i alterează însă suprafața 
picturală. 

Deşi pictat la 6 ani după sîngeroasele evenimente de reprimare a 
revoltei spaniole de către trupele napoleoniene, amintirea momentului 
tragic țişneşte cu forță inegalabilă, îndeosebi privirea halucinantă a 
personajului în cămaşă albă dînd pinzei o expresie teribilă. Este aici o 
intenţie clară de demistificare a războaielor și a bătăliilor în general, pe care 
artistul le reduce la esența lor care nu este altceva-decît ferocitate barbară. 

Dacă în 2 Mai Goya s-a lăsat sedus de strălucitoarele costume ale 
mamelucilor, astfel că în ciuda violenței sale scena păstrează o notă de 
exotism, iar roşul pantalonilor pe care-i poartă figura centrală iluminează 
întreaga compoziţie, în 3 Ma! războiul îşi pierde orice strălucire, lăsînd să 
transpară cu virulență doar forțele întunericului, atît la figurat (maşina de 
ucidere), cît şi la propriu (amenințătorul întuneric din fundal). 

Micul grup de spanioli este înveşmîntat în haine cotidiene, acestea 
fiind tratate ca şi uniformele soldaților francezi, în culori sumbre, pamîntii, 
cu excepția luminoasei cămăși albe a personajului central din grupul supus 
crudului masacru, | - ` - ; 

Nici gesturile nu fac moartea glórioasă, nici un eřoism spactacular 
nu detectăm în grupul. victimelor, cadavrele se prăbuşesc într-o mare de 
sînge, cu mişcări dezarticulate, un om al bisericii face o ultimă şi umilă 
rugăciune. Personajul principal; în plină lumină, cu privirea îngrozită, îşi 
depărtează braţele sale scurte în semn de neputinţă și cedare necondiționată 
în fața ucigaşilor. > > 

Această atitudine o âduce în memorie pe cea a lui Christ: Christ pe 
muntele măslinilor, singur “şi disperat, pictat mai tîrziu de Goya. Cu forță, 
dar fără emfază, pictorul redă mizeria celor lipsiţi de apărare în faţa celor 
puternici care provoacă dezastre din simple capricii, ca să reluăm termenii 
impuşi chiar de către Goya. 

Pare o replică negativă a tabloului lui David, cu paleta surdă, 
atitudini reduse la zvicniri primitive, decor ingrat, întunecat şi aceeaşi 
factură violentă şi sumară care dă operei accente expresioniste, prefigurînd 
cu aproape un secol mai devreme curentul care a dominat tot veacul al 
douăzecilea mai mult ca oricare altul. 

Deşi adevărată şi zguduitoare, această viziune a războiului nu e 
totuşi realistă pur și simplu, cum nu este realistă nici Guernica lui Picasso 
şi nici altă capodoperă inspirată de tema războaielor. 

Este vorba mai puţin de un episod bine precizat, cît de o sinteză a 
tuturor experiențelor trăite în cursul celor 5 ani de conflict. În ciuda 
cercetărilor specialiştilor, peisajul nu a putut fi pus în raport cu 
amplasamentul istoric unde s-a desfăşurat. El a fost inventat în funcţie de 


169 


nevoile punerii în scenă a unei compoziții tragice prin subiect şi mijloace de 
expresie. 

În fața masei unforme de o eminenţă terroasă şi urmînd diagonala 
strictă desenată de lumină pe solul gol, Goya organizează frontal oamenii 
care dau moartea și cei care o primesc. Contrastul puternic dintre violența 
perfect organizată și supunerea haotică este accentuat de contrastul la fel de 
puternic dintre lumina focalizată pe cămașa albă şi întunericul din fundal. 

În această reducere la esențial, grupul soldaţilor francezi este 
exemplar. Siluetele sînt în linii simplificate, fără față, iar paralelismul de 
picioare şi baionete face din ei maşini de omorît, Se observă aici maniera 
gravorului obişnuit să trateze cu fermitate contururile (de altfel în multe din 
planşele Dezastrelor apar aceleaşi profile de bărbaţi, cu figuri reduse la o 
simplă mască multiplicată). 

Astfel epurată, împuşcarea concepută de Goya este mai mult decît o 
insurecție madriliană: redusă la esenţial şi despuiată de orice detaliu, ea 
aminteşte de limbajul universal al unei icoane, în planul mijloacelor de 
expresie plastică, și poate semnfica orice genocid pe plan istoric. 

Nu e de mirare că mulţi pictori care vor trata violența între oameni, 
vor împrumuta schema acestei confruntări tragice, începînd cu Masacrul 
din Chios pictat de Eugene Delacroix în 1824 (Muzeul Luvru, Paris), unde 
agresorii strivesc în copitele cailor oameni în atitudini deloc belicoase. 

Clasică, dar ușor decentrată, compoziția se construiește pornind de 
la personajul devenit centru de interes prin maxima luminozitate proiectată 
asupra sa de o sursă plasată în mod straniu chiar în faţa picioarelor 
soldaților. 

Deși construită cu respectul perspectivei liniare, cu o catedrală care 
abia se zăreşte în depărtare, compoziţia are un spațiu modelat mai mult prin 
culoare, cu o tușă amplă și energică, aproape impresionistă prin eliminarea 
detaliilor și caracterul de schiță al transpunerii personajelor pe suprafața de 
pînză. 

Cromatica, drastic restrînsă de umbrele patetice de factură 
rembrandtiană, este folosită pentru redarea expresivității şi a emoției, în 
special prin accentele de roşu care fac să vibreze tonurile gălbui. 

Caspar David Friedrich, Mănăstire într-o pădure 


Artist al metaforei vizuale și al imaginaţiei fertile în simboluri, 
Caspar David Friedrich (1774-1840) se formează în ambianța unuia din 
cele mai romantice centre artistice din Europa, Dresda. 





Mănăstire într-o pădure sau Ruine în pădure (1810) este un peisaj 
în ulei pe pînză, de 110/17lcm, fiind un pandant al unei lucrări de 
dimensiuni identice — Călugărul la malul mării (trimise la expoziţia din 
1810 de la Academia din Berlin sub titlul 2 peisaje). Foarte apreciate 
atunci, se păstrează astăzi în colecţiile castelului Charlottenburg din vestul 
Berlinului. 

Încă de la început, lucrările sale privilegiază stranietatea şi tristeţea. 
Temperamentul său depresiv, înclinat spre melancolie (vizibil şi în 

autoportrete, nu doar în peisaje) este datorat, poate, morții fratelui său, 
înecat în 1787. 

Mănăstirea... este tipică pentru sensibilitatea romantică; arbori 
desfrunziți, încadrînd ogivele unei ruine gotice, își înalță spre cer torsiunile 
lor patetice. Cele două treimi superioare ale tabloului sînt scăldate într-o 
stranie lumină, care nu se poate explica prin timida înălțare a lunii. La sol, 
într-o penumbră deasă, se ivesc crucile înclinate ale unui cimitir abandonat, 
Totuşi, mai multe siluete vagi de călugări şi o aparență de sicriu trimit 
gîndul la o ceremonie funerară. Astfel, subiectul tabloului pare a fi moartea 
naturii, a omului şi a creaţiei sale. Decorul amenințător, prin precizia sa 
halucinantă, prin lumina şi întunericul ce-şi dispută parcă acest spaţiu 
exotic, accentuează nota angoasantă a subiectului literar. 

Centrată pe ruina impunătoare, compoziţia rămîne clasică, 
armonioasă şi echilibrată, cu două planuri net disociate, contrarii chiar, 

În alte lucrări, ruinele, clarul de lună şi arborii desfrunziţi, sînt 
înlocuiţi cu pietre ostile, păduri impenetrabile sau solitudini înnourate, 
înzăpezite — dar efectul este acelaşi: angoasă, opresiune, mister, melancolie, 

În mod curios, peisajul lui Friedrich nu este inventat, el pare a se 
defini printr-un scrupulos realism. Prezenţa obsedantă a tablourilor sale se 
datoreşte unei observații pătrunzătoare şi unei fidelități de transpunere rar 
întîlnită. Se ştie, de altfel, că Friedrich a voiajat mult, ca toți romanticii 
germani, şi a desenat neobosit tot ceea ce vedea, adunînd astfel materiale 
documentare pentru elaborarea propriu-zisă din atelier. 

Cele mai multe crochiuri sînt din nordul Germaniei, de la țărmul 
Mării Baltice şi din peisajele sălbatice, puţin explorate, ale Pomeraniei. 
Mănăstirea... nu este nici ea o invenţie, ci reprezintă biserica gotică Eldena 
dintr-o pădure apropiată de satul natal al pictorului, Greijswald. 
Originalitatea sa rezidă tocmai în detaşarea totală de vederile clasice ale 
cîmpiei romane, dominante atunci la Dresda. 

Totuşi, lucrul pe motiv nu reprezintă decît o etapă preliminară în 
realizarea unei opere de către Friedrich. În atelier se produce „uitarea 
studiului asiduu după natură”. Secretul său: „închide ochiul fizic pentru a 
vedea cu cel al spiritului. Apoi, adă la lumina zilei ceea ce ai văzut în 
noaptea ta”. 

Astfel se descoperă „infinitul de dincolo de finit” — obiectiv scump 
romanticilor. Încît operele lui Friedrich nu se rezumă niciodată la o 
reprezentare naturalistă, Ele sînt bogate în simboluri, dar adesea doar 
aluzive, nu sistematice, cum au crezut unii interpreți ai săi. 

Perspectiva liniară cere privitorului să cerceteze depărtările, dar 
orizontul plasat foarte jos şi umbra deasă la sol dejoacă această sugestie. 

Ca mulţi pictori de la începutul secolului XIX, Friedrich a năzuit să 
reînnoiască arta sacră: prin reprezentarea realului, lucrările sale invită la 
contemplarea eternului. Mânăstirea..., plasînd pămîntul și oamenii în 
obscuritate și izolare, propune spectatorului să se concentreze către radiosul 
tărim transcendent, accesibil doar imaginaţiei solid ancorate în 
spiritualitatea religioasă. 

Din acelaşi motiv, autorul se retrage din tablou: el nu le semnează 
niciodată. Mici şi lipsite de senzualitate (strat foarte fin de materie 
picturală), tablourile sale sînt lipsite de detalii (iarbă etc.), încît ochiul este 
trimis direct către esențial. 

În Mănăstire... esenţialul este acel mister pe care îl degajă imaginea 
cu planuri contradictorii — prim-planul sumbru cu morminte, cruci și arbori 
desfrunziți și planul îndepărtat cu o strălucitoare lumină avind o sursă și 
mai îndepărtată, invers adică decît de obicei, 

John Constable, Căruţa de fin 


Influențat la început de Ruisdael, Lorrain şi Gainsborough, John 
Constable (1776-1837) ajunge de timpuriu să-și cîştige renumele de 
peisagist al fermecătoarelor privelişti din Anglia natală. 

Căruţa de fin este o pictură pe pînză, de 131/185cm, elaborată de 
artist în 1821, timp de şase luni, după schițe luate anterior la fața locului 
(Suffolk), ea aflindu-se din 1886 la National Gallery din Londra. 





Făcînd parte dintr-o serie de trei tablouri pregătite special pentru a 
primi consacrarea oficială din partea Academiei Regale, acest peisaj a fost 
conceput pe linia celei mai respectabile tradiții, artistul inspirîndu-se în mod 
deosebit din lucrarea lui Claude Lorrain Hagar și îngerul, admirată de 
Constable în colecția unui prieten. Deşi alege un asemenea subiect banal — 


174 


o căruță trecînd vadul în cîmpia familiară pictorului din Suffolk — Constable 
ambiţionează să îl înnobileze şi să-l înalțe la rangul unui peisaj compus sau 
istoric din marea tradiție. 

Expunîndu-l la Royal Academy sub titlul Landscape: Noon (Peisaj: 
Amiază), artistul a evitat intenționat orice localizare topografică, fapt care 
trădează grija sa pentru integrarea în universalitatea clasică. Semnificativ 
este, de asemenea, şi formatul tabloului, așa-numitul șase picioare, care era 
de obicei rezervat marilor subiecte, precum cele ale picturii istorice. 

Foarte elaborată, cu o succesiune de planuri care conduce privirea 
către depărtările luminoase din fundal, compoziţia peisajului este temeinic 
gîndită. Se ştie că artistul a realizat numeroase studii la fața locului, în 
plein-air, dar şi o schiță pictată la scara tabloului, metodă utilizată în epocă 
pentru marile compoziții. 

Viziunea realistă îl face să transpună pe pînză tot ce vede nu doar în 
primul plan, ci și în depărtare. 

O execuţie de o asemenea minuţiozitate risca să eşueze în artificial, 
să devină rece. Constable evită pe de-a-ntregul acest risc. Dimpotrivă, opera 
degajă un sentiment de armonie, de comunitate fericită cu natura, stimulînd 
meditaţia senină, asemenea celor mai izbutite peisaje ale lui Lorrain. Iar 
aceasta în condiţiile în care Constable nu preia nicidecum universul sensibil 
idealizat al artistului francez, optînd pentru naturalism pur şi simplu. 

Într-adevăr, Căruţa de fin ne înfăţişează o privelişte cît se poate de 
banală: un cîine în prim-plan, a cărui poziţie dirijează privirea spectatorului 
către căruța aflată deja în mijlocul gîrlei. Această scenă conduce spre planul 
îndepărtat, unde spaţiul însorit al cîmpiei domină asupra bolții înnourate. O 
fermă şi un pile de arbori ocupă partea stingă a tabloului, încălcind 
deliberat principiul echilibrului și simetriei, din compoziţia clasică. 

Pe scurt, o natură care nu oferă nimic spectacular: nici o culme 
majestuoasă, nici o deschidere panoramică. Nimic altceva decît orizontul 
neted al cîmpiei de la Suffolk, mai exact împrejurimile familiare lui 
Constable ale morii de la Flatford, căreia artistul îi evocă aici dulcea poezie. 
Într-un asemenea decor, Constable redă aici acţiunile oamenilor în cotidian, 
acțiuni foarte îndepărtate de repertoriul biblic şi mitologic. 

Dar adevăratul subiect este altul — apa, aerul, cerul, cum scria în 
1821 scriitorul romantic francez Charles Nodier. Pentru ca privitorul să 
poată pătrunde lesne în această atmosferă, pictorul a înlăturat orice 
obstacol; cum s-a văzut la analiza cu raze X, un călăreț care fusese inițial 
plasat în prim-planul compoziţiei, a fost eliminat. În schimb, cerul care dă 
tabloului lumina sa perlată, ocupă o mare parte din tablou. 

Valorificînd experiența sa de acuarelist, Constable ştie să redea 
mişcarea şi vibrația: pentru el cerul nu este o simplă draperie albă care se 
întinde peste fragmentul de natură, ci o zonă a compoziției care, printr-un 
uşor contrast, accentuează armonia şi tihna din prim-planul tabloului. În 
perioada efectuării acestui tablou, Constable a efectuat numeroase studii de 
cer, sens în care el introduce termenul skying (a face cer). Aici se află într- 
adevăr „sursa luminii din natură, care guvernează toate lucrurile”. Calitatea 
unui peisaj este dată de această vibrație impalpabilă, de acest freamăt de la 
suprafața lumii, căruia artistul îi acordă un interes nou după ce citește 
lucrările meteorologului I. Howart privind variațiile luminii în funcție de 
schimbările atmosferice, de mişcarea norilor îndeosebi. 

Pentru a le transpune pe pînză, tuşa mîngiie fără a apăsa, ea mai 
mult sugerează decît descrie. 

Uşoare retuşuri de alb subliniază oglindirile, anunțind procedeele 
mai directe ale ultimilor ani — faimoasa zăpadă a peisajului englezesc de 
marcă Constable. Pentru a obţine unitatea imaginii şi vibrația culorilor, el le 
așteme pe acestea peste o preparaţie roşie, ea însăși vibrată prin mişcarea 
energică a pensonului. 

Conform perspectivei liniare, ultimul plan se află foarte departe și el 
devine abia perceptibil din cauza orizontului plasat foarte jos. Este pretextul 
pentru artist să accentueze vivacitatea tuşei în conturarea formelor. Aceeaşi 
factură preimpresionistă este folosită și în schițarea personajului și a carului 
cu fin, fapt care îndreptățește pe deplin aprecierea că adevăratul subiect al 
tabloului este natura și că, în consecință, avem de a face cu un peisaj pur. 

În timp ce în Anglia acest gen de peisaj a fost primit cu oarecare 
răceală, spre decepția pictorului, în Franţa s-a bucurat de un succes prompt. 
Expus la Salonul din 1824 sub un titlu kilometric (O căruță de fin trecînd 
vadul din preajma unei ferme), tabloul a fost primit cu entuziasm de artiştii 
şi criticii francezi în frunte cu Delacroix şi Géricault. Precursorul realiștilor 
de la Barbizon, Paul Huet (1804-1869), rememorînd începuturile sale ca 
pictor și gravor peisagist, mărturisea că a avut o adevărată revelaţie la acest 
salon: „era pentru prima dată cînd se simțea căldura, pentru prima dată cînd 
se vedea o natură luxuriantă, verzulie, fără negru, fără crudități, fără 
manieră” (comparația fiind făcută, desigur, cu peisagiștii clasici, ca 
Lorrain). 

La rîndul său, Delacroix s-a simțit încurajat, văzînd tabloul, în 
căutările sale îndrăzneţe — libertatea tuşei, luminozitatea culorilor etc, 

William Turner, Ploaie, abur şi viteză 


Atras inițial de acuarelă și influențat apoi de Nicolas Poussin, 
William Tumer (1775-1851) devine membru al Academiei Regale din 
Londra la numai 27 de ani. 

Ploaie, abur şi viteză este o pictură în ulei pe pînză, de 91/122cm, 
realizată în 1844 și aflată la National Gallery din Londra. 








Construcţia Marelui Drum de fier al Vestului, Great Western 
Railway, a uimit contemporanii prin viteza de 120km cu care circula trenul, 
cel mai rapid din lume nu numai în 1840, ci şi mulţi ani după aceea. Turner 
şi-a propus, orgolios, să surprindă elanul trenului care se năpusteşte peste 
privitor. Cît de mult i-a reușit aceasta o dovedește şi ideea unui critic cu 
ocazia expunerii tabloului la Royal Academy, de a cere publicului să se 
grăbească să vadă trenul înainte ca acesta să ţişnească afară din pictură. 

Într-adevăr, pornind de la schițele făcute pe platforma locomotivei 
aflate în plină viteză şi marcat de o așa experiență trăită pe viu, Turner 
imprimă acestui peisaj efecte dramatice extrem de pregnante, exploatînd 
mijloacele de expresie plastică. Ca într-o veritabilă viziune apocaliptică, 
locomotiva Great Western-ului „îşi deschide ochii de sticlă roşie în tenebre 
şi trage după ea, ca pe o imensă coadă, şirul de vagoane” (Gautier). Balaur 
de foc străbătînd peisajul ca un cataclism, trenul acesta apocaliptic face ca 
ființele umane să pară semne derizorii abia perceptibile: în dreapta, se 
întrezăreşte vag un muncitor al pămîntului, iar în stînga, la fel de vagi, apar 
siluetele unor navigatori pe Tamisa — mărturii ultime, aproape şterse, ale 
unei lumi revolute, asemenea iepuraşului care aleargă înspăimintat prin fața 
monstrului cuprins de flăcări. Dificultatea de a identifica ce reprezintă 
tabloul este ea însăși simptomatică. Într-adevăr, important de subliniat aici 
este faptul că în acest tablou, ca şi în majoritatea creaţiilor sale (dintre care 
multe sînt inspirate de transformările pe care le suferă natura sub impactul 
progresului), Turner nu povesteşte o peripeţie, ci redă o impresie şi 
urmărește să provoace o emoție. 

În mod deliberat, toate formele care apar în tablou sînt atît de vag 
schițate încît abia dacă se poate ghici ce reprezintă ele. Şuviţele de pastă 
picturală extrem de agitate şi relieful expresiv al împăstărilor sînt menite să 
traducă o atmosferă, creată de către elementele impalpabile — fumul 
locomotivei, rafalele ploii, viteza trenului, toate tratate în culori 
incandescente, așternute pe pînză cu o rapiditate de neconceput înainte de 
Tumer. 

Acest interes deosebit pentru redarea mişcării şi a efectelor 
atmosferice va entuziasma nu numai pe Monet şi Pissarro: cu ocazia primei 
expoziții impresioniste din 1874, Ploaie, abur și viteză este readusă în 
atenția publicului sub forma unei gravuri de Bracquemond, fapt ce 
dovedeşte reverenţa întregii generații impresioniste pentru maestrul englez, 
poate cel mai important dintre precursori. 

Este adevărat că Monet s-a arătat rezervat faţă de romantismul 
exuberant al imaginaţiei lui Turner, dar a apreciat în mod deosebit irizările 
şi efectele de ceață, acele peisaje abstracte care au deschis calea propriilor 
sale cercetări asupra efectelor de lumină şi a influențelor acestora asupra 
formelor, duse adesea pînă la simple structuri cromatice, fără corespondent 
în universul figurativ. 

Cu asemenea lucrări (ne putem gîndi şi la Furtună de zăpadă pe 
mare, pictată cu doi ani mai înainte), Turner face irelevantă noțiunea de 
compoziţie, cel puțin în sensul ei clasic, în timp ce noțiunea de „subiect” al 

tabloului devine o simplă concesie făcută tradiției. Caducă este, în acelaşi 
timp, perspectiva, caduc și clarobscurul, ca procedee de construcție a 
imaginii picturale. Lumina, în schimb, devine principalul mijloc de 
construcţie, alături, desigur, de culoare. Culoarea în nuanțe pure, aprinse, de 
roşu şi galben în special. Mai dense sau mai diluate, culorile par a emana 
ele însele lumina, eliminînd complet umbra. 

Ca tehnică artistică, Turner introduce în pictură procedeele 
acuarelei. După mărturii ale contemporanilor, a pictat acest tablou cu o 
paletă mare şi necurățată, cu pensule scurte şi groase, stînd în picioare și 
aplecat asupra pînzei înclinate pe șevalet! 

Theodore Géricault, Pluta Meduzei 


Clasic prin tehnică și stil, Géricault (1791-1824) este un romantic 
prin subiecte, dar mai ales prin expresia dramatică a formelor şi culorilor la 
care a recurs. 

Între 1816 şi 1817, cu ocazia sejurului în Italia, studiază cu pasiune 
creația clasicilor, influența acestora resimțindu-se în versiunile Cursei cu 
cai de tracţiune. Aceste preocupări preced, cu mai puţin de un an, 
capodopera sa P/uta Meduzei, expusă la Salonul din 1819, care va şoca prin 
realismul să atroce. 





Între 1820-1822 Gericault va prezenta în Anglia, cu un succes 
considerabil, faimoasa sa Meduză. Cu această ocazie el realizează o serie de 
litografii şi va continua să arate interesul său pentru subiecte moderne, 
îndeosebi pentru cursele de cai, care-i vor inspira Derby-ul din Epsom 
(1821). 

Pluta Meduzei, pictată la 28 de ani (1819), este executată în tehnica 
uleiului pe pînză, are dimensiunile de 491/716cm şi se află la Luvru încă 

din 1825. Starea sa de conservare nu e deloc bună datorită faptului că 
pictorul a folosit masiv bitumul pentru a realiza tonalități întunecate, care să 
contrasteze cu cele luminoase; lipsa de sicativitate a bitumului a provocat, 
în timp, grave alterări tabloului. 

Aceste tonalități întunecate obținute prin utilizarea bitumului, 
constituie una din noutăţile introduse de Gericault pentru a crea o atmosferă 
dramatică, în care brunul dominant contrastează cu ocrul-roşu, alte culori 
lipsind cu desăvîrşire. 

Insăşi alegerea subiectului (în iulie 1816, 149 persoane au fost 
înghesuite pe o ambarcaţiune precară, cînd fregata Meduza a eşuat pe 
coasta Africii occidentale; după 12 zile de groază, cu numeroase scene 
atroce, au supraviețuit doar 15 dintre pasageri) era o mare îndrăzneală la 
vremea respectivă, cînd cele mai multe tablouri expuse la Salon erau 
inspirate de teme religioase sau de episoade din istoria Bourbonilor. 

Odată cu subiectul, Géricault schimbă radical şi viziunea, optînd 
hotărît pentru o interpretare realistă. Elaborarea operei a fost îndelungată. 
Din toamna anului 1818 pînă în vara anului următor, Gericault s-a străduit 
să intre în pielea naufragiaților pentru a reda mai convingător drama lor pe 
pînză. 

Ras pe cap, ducînd timp de 8 luni o existență de un ascetism 
monahal, el s-a documentat asiduu asupra circumstanțelor dramei de pe 
Meduza, făcînd chiar şi o machetă a plutei, cu ajutorul unuia dintre 
supraviețuitori. Alți supraviețuitori au fost solicitați să pozeze pentru 
individualizarea realistă a figurilor din tablou. 

Pentru a reda convingător moartea, Géricault a pictat muribunzi la 
spitalul Beaujon, iar în atelier a pictat mîini şi picioare tăiate, în stare de 
putrefacție, Grija pentru autenticitate nu a ocolit nici decorul acţiunii: în 
martie 1819 pictorul a studiat peisajele marine din Le Havre, reproducînd 
plauzibil pe pînză licăririle matinale ale cerului şi valurile care amenință 
ambarcațiunea. 

Efectul realist obținut astfel este accentuat printr-o compoziție 
expresivă, cu un echilibru precar sugerat de diagonala plutei, dar totuşi 
solid din punct de vedere plastic prin dubla piramidă în care sînt organizate 
elementele compoziției. Clasicist este și modeleul corpurilor, ca și 
contrastul dintre lumini și umbre ce amintește de Rondul de noapte al lui 
Rembrandt, în fine, ca şi conturul accentuat al formelor. 

În schimb, tratarea realistă a suferinței umane dusă la extrem şi 
accentul pus pe expresia emotivităţii copleşitoare aliniază această 
capodoperă romantismului francez (o comparație cu romantismul german, 

așa cum se prezintă el în Mănăstirea... lui Friedrich, poate constitui o temă 
interesantă pentru nuanțarea unui curent adesea tratat ca unitar). 

Pe de altă parte, Géricault a eliminat din lucrarea sa orice element 
care ar fi făcut o aluzie explicită la accidentul naval. Eliminînd anecdoticul 
şi pitorescul, artistul obține astfel o noblețe a expresiei care sporeşte 
valoarea operei. Interesant este că Gericault s-a inspirat mai mult din creația 
unor mari maeştri (Michelangelo, cu Judecata de apoi, Rubens, cu Căderea 
damnaților) decît din litografiile publicate de către jurnalele timpului pentru 
a ilustra evenimentul, 

Studiile care au precedat opera probează şi ele că Géricault a epurat 
progresiv compoziţia: uniformele identificabile în unele desene, dispar 
complet în profitul nudității atemporale. Caracterul atemporal este asigurat 
şi de eliminarea oricăror trăsături etnografice ale personajelor (greci? 
romani? francezi? turci? — nimeni nu ar putea răspunde). 

Adevăratul subiect al tabloului este mizeria umană, pentru a cărei 
redare Gericault recurge şi la tonurile întunecate. 

Realismul său ştiinţific manifest încă în studiile realizate la Spitalul 
Beaujon în vederea Meduzei, cunoaşte o ultimă expresie în cele 5 portrete 
de alienați, creaţii halucinante care îmbină o pătrunzătoare observaţie 
psihologică cu emoția umană. Arta sa se întîlneşte, sub acest aspect, cu cea 
a lui Goya, al cărui nume îi era, se pare, necunoscut lui Géricault. 

Meritul lui Gericault este de a fi contribuit la înlocuirea grandorii 
epice cu pictura vieții moderne, influențind mult creația unor importanți 
artişti ai secolului XIX, precum Delacroix, Daumier şi Courbet. 

Eugène Delacroix, Moartea lui Sardanapal 





Deși debutează cu picturi pe teme religioase și neoclasice ca factură, 
Delacroix (1798-1863) ajunge repede, grație lui Géricault, să-și ia libertăți 
tematice şi stilistice care îl vor consacra drept principala personalitate a 
romantismului francez. 





Moartea lui Sardanapal (1827/1828), ulei pe pînză, 395/495cm, 
restaurată încă din timpul vieții lui Delacroix, se află la Luvru din 1921, 
după ce a trecut prin mai multe colecții particulare. 


183 


` 


Inspirată în parte din tragedia lui Byron, Sardanapal, 1821, lucraręa 
reconstituie drama prințului asirian care, asediat fiind, asistă la distrugerea, 
din ordinul său, a tot ceea ce-i aparținea în acel moment: femei, eunuci, cai, 
paji, bogății. Scena se petrece în palatul prințului din Ninive, prințul însuşi 
asistînd întins pe patul instalat pe imensul rug pe care urmează să fie ars 
chiar el, la urmă de tot. 

Subiectul tabloului este, deci, un masacru. Însuşi Delacroix, într-o 
scrisoare, afirmă că este vorba de Masacrul nr. 2, ştiut fiind că Masacrele 
din Chios a fost supranumit de Gros Masacrul picturii. 

Scandalul provocat în 1828 se explică nu numai prin nota 
sîngeroasă a imaginii, ci şi prin absenţa elementelor care să localizeze scena 
în timp şi spațiu. Pictorul pare a semăna confuzie în mod deliberat: figurile 
din primul plan sînt ordonate într-o friză de inspirație clasică, paralelă cu 
suprafaţa pînzei, în timp ce estrada grijuliu cadrilată a primelor planuri, cu 
care David îşi obişnuise privitorul, este înlocuită cu o mare încîlceală de 
corpuri şi obiecte care par să nu aibă nici un punct de sprijin cît de cît ferm. 

În plus, compoziţia sfidează clasicismul prin dezechilibrul ei de 
ansamblu, accentuat de puternica diagonală în care este angajat patul 
prințului. S-a spus, în acest sens, că avem de a face cu o compoziţie axată 
pe o piramidă care se prăbușește spre privitor — mod, desigur, de a sugera 
dinamismul accentuat al imaginii, Se constată, apoi, elemente baroce, unele 
cu trimitere clară la Rubens — torsiunea unor nuduri care se zbat într-o 
echivocă trăire de spaimă şi voluptate, ca și construcția spațialității prin 
culoare, în disprețul perspectivei liniare. 

Confuzia referințelor nu este însă singura care-l dezorientează pe 
privitor. Multiplele acţiuni din imagine solicită privirea în direcții 
divergente, în acelaşi timp. Impresia de violență este susținută şi cromatic, 
pînza fiind inundată de roşul sîngelui şi galbenul aurului. Despre felul în 
care pictorul aşternea culorile, Gautier (unul din cei mai entuziaşti 
susținători ai lui Delacroix) scria că el „arunca găleți de culoare spre pînză, 
picta cu o mătură afumată”. 

Că Gautier exagerează, nu încape îndoială; cert este că maniera lui 
Delacroix de a manipula culorile nu putea stîrni decît stupoare în 1828, cînd 
Ingres mai lucra încă la Apoteoza lui Homer de pe plafonul actualului 
muzeu Luvru, unde linia domina autoritar culoarea. 

Surprins el însuşi de tonul exagerat al criticilor ce i s-au adus, 
îngrijorat de perspectiva ostracizării şi a lipsei de comenzi, Delacroix va 
opta pentru o factură potolită, în creaţiile care urmează. Doar Vinătoarea de 

Jei, pictată în 1854, mai aminteşte de îndrăznelile din Moartea lui 
Sardanapal, care rămîne astfel o lucrare unică în creația artistului. 

Apeciată încă de la început de comentatorii de artă avizaţi (precum 
Victor Hugo, care deplîngea atunci îngustimea „burghezilor”), Moartea lui 
Sardanapal rămîne un reper pentru multă vreme de aici înainte. În 1862, 
Baudelaire scria retoric: „cine ar mai putea picta astăzi tot acest harem de 
frumuseți atît de eclatante, cu acest foc, cu această prospeţime, cu acest 
entuziasm poetic? Şi tot acest lux sardanapalesc care scînteiază în mobile, 
în veşminte, în hamuri, în veselă şi bijuterii, cine, cine?”. Rememorare 
nostalgică, în care transpare și regretul că nici Delacroix, atunci încă în 
viaţă, nu a mai putut depăși izbînda sa din 1827-1828. 

Considerat astăzi un important precursor al Impresionismului, 
Delacroix a impus o concepție artistică opusă clasicismului rece. Sursele 
sale de inspiraţie au fost cu predilecție pasiunea şi imaginația, chiar dacă a 
cultivat adesea şi teme ale clasicismului. El a utilizat culoarea pentru a crea 
o atmosferă, atribuindu-i astfel o semnificație esențialmente nouă, care va 
da un elan decisiv cercetărilor impresioniste. In privinţa tehnicii, renunțînd 
la tonul local, Delacroix a deschis o nouă perspectivă relațiilor dintre formă 
şi lumină, ca şi problemelor culorii şi a variațiilor relative ale acesteia. 
Folosind tonurile pure şi renunţînd la contrastul lumină-umbră, el ajunge să 
formuleze în mod explicit principiul care va ghida multă vreme cercetările 
impresioniştilor: „jocul luminii este materia picturii”, cum scrie undeva în 
jurnalul său. 

Camille Corot, Catedrala din Chartres 


Autor şi al numeroase tablouri mitologice, sau religioase (teme 
abordate, se pare, special pentru a fi trimise la Salon), Jean-Baptiste 
Camille Corot (1796-1875) şi-a cucerit în posteritate un loc distinct în 
istoria artei, grație contribuţiei sale originale în domeniul peisajului: el 
inventează un tip de peisaj care se dispensează de marile efecte specifice 
romanticilor. 





Catedrala din Chartres este un tablou de 51/64cm, dimensiuni la 
care s-a ajuns printr-o uşoară mărire operată de Corot în 1871 (opera fusese 

pictată în 1830). Cu acest prilej, artistul a adăugat personajul masculin din 
stinga şi a modificat pe cel feminin de lingă movila cu pietre. Înainte de a 
intra în colecțiile de la Luvru (1906), tabloul a aparținut lui Alfred Robout 
(biograf al lui Corot) şi a fost foarte prețuit de Marcel Proust, care-l 
aminteşte în Du cote de chez Swan. 

Deşi format în spiritul marii tradiţii clasice franceze şi al cultului 
pentru peisajul istoric insuflat de primul său maestru, Michalon (laureat al 
premiului Romei), Corot nu frecventează deloc muzeele în cursul primului 
său voiaj italian (1825-1828), nu vede nici măcar capodoperele lui Rafael şi 
Michelangelo. Descoperind lumina mediteraneană, el îşi caută inspirația în 
natură şi începe, încă de pe acum să-şi decupeze net planurile în funcţie de 
lumină, cum făceau mulți pictori peisagişti care lucrau acum la Roma, 
Napoli şi în alte centre artistice italiene. 

După revenirea în Franța, acest realism nutrit de calitățile 
clasicismului devine limbajul privilegiat al lui Corot. 

Catedrala din Chartres este pictată chiar la începutul peregrinărilor 
prin Normandia şi alte provincii franceze. El execută mai întîi un desen al 
celebrei catedrale gotice, în care primele planuri sînt vag schițate, în timp 
ce arhitectura monumentului este scrupulos reprodusă. Se poate pune acest 
fapt pe seama fascinației pe care arta medievală o mai exercita încă asupra 
artiştilor timpului. Într-adevăr, cu puţini ani înainte fusese publicată 
culegerea de planşe grafice ilustrînd monumentele Franței Voraje pitoreşti 
şi romantice a baronului Taylor, primul volum fiind consacrat Normandiei 
de Sus (1825). 

În tabloul definitiv însă, pictorul procedează invers: monumentul 
este plasat mult mai în spate, este conturat în linii mai puţin precise, iar 
primul plan este rezervat unei grămezi de pietre reprezentate cu maximă 
meticulozitate. 

Între această grămadă de piatră şi catedrală se interpune o mare 
movilă de pămînt şi cîteva case moderne care maschează partea de jos a 
monumentului istoric, reducîndu-i mult ponderea. Monumentul este astfel 
plasat într-un decor în care îi fac concurență construcţii fără importanță 
istorică sau artistică, elemente de peisaj natural și, mai ales, acea grămadă 
de pietre ostentativ răvăşită. 

În plus, din imagine nu lipsesc mărturiile vieţii cotidiene din 
preajma bisericii: diverse personaje figurate în mişcare sau odihnindu-se, o 
trăsură cu cai etc. 

Acest mod de a pune în pagină motivul decupat probează limpede 
atitudinea polemică a lui Corot faţă de peisajul istoric: gloriosul monument 

devine o componentă oarecare a imaginii, tratat chiar cu mai puțină 
pioşenie decît grămada de pietre plasată semnificativ în prim-plan. Refuzul 
idealizării este astfel principalul element care îl înrudeşte cu reprezentanții 
Școlii de la Barbizon (Millet, Rousseau şi ceilalți). 

Pe de altă parte, silueta catedralei se profilează pe un cer albastru 
striat de nori albi şi gri, un cer aşa cum se vede frecvent primăvara în 
Nordul Franţei, şi care ocupă aproape jumătate din întregul tablou. 

Atmosfera este liniştită, evocarea celebrului monument are o notă 
firească, fără nici o înclinaţie spre emfază: nu se mai regăsește aici acea 
fleşă inimitabilă pe care o exalta Péguy, se sugerează pur şi simplu un 
climat familiar şi tihnit, specific un oraş de provincie al Franţei. 

Astfel concepută, Catedrala din Chartres pare mai apropiată de 
unele scene de gen sau de portretele intimiste pictate uneori de Corot, care 
se situează mai curînd pe linia lui Chardin decit pe cea a secolului XVII 
francez. Caracterul de studiu de moravuri este afirmat, în prim-planul 
tabloului, prin prezența unui bărbat şi a unei femei, la distanță de cîțiva 
metri unul de altul şi în atitudini de iscodiri reciproce (amintim că silueta 
bărbatului a fost adăugată de pictor foarte tirziu), 

Prezenţa acestor personaje incită privitorul să brodeze un întreg 
roman: cine sînt ele? se privesc pe furiş sau fiecare este cufundat în 
gîndurile sale? este un început de idilă sau o tentativă de reimpăcare după 
ceartă? Lăsind abia schiţate aceste personaje, artistul invită spectatorul să-şi 
imagineze ceea ce doreşte — concepție specifică pentru arta modernă. 

Totuşi, aceste implicații moraliste se relevă doar analizelor 
insistente. Corot nu sacrifică nicidecum plasticitatea în beneficiul 
literaturizării. Imaginea trăieşte şi captează în principal prin vigoarea ei de 
ansamblu. Remarcabilă este, mai întîi, unitatea obținută de pictor în 
condițiile alăturării de motive banale unui motiv grandios — catedrala. 
Formal, totul se încheagă într-o structură armonioasă, fără nici o notă 
discordantă sau falsă, ceea ce a făcut pe unii critici să asocieze această 
compoziție cu o simfonie clasică, deşi golul din stînga imaginii naşte 
dezechilibre și asimetrii deloc neglijabile în planul expresiei. 

Dar unitatea imaginii este substanțial realizată prin culoare. Ocolind 
tonurile țipătoare şi contrastele cromatice, Corot recurge la un amestec 
pigmentar extrem de elaborat pentru a obține infinite nuanţe. Aşa este 
albastrul cerului, dar mai ales jumătatea de jos a tabloului, cu amplul 
concert de ocruri şi griuri încălzite de lumina blondă care conferă peisajului 
chartrian acea unică notă de serenitate cvasiparadisiacă. 

Prin paleta sa luminoasă și mai ales prin acuitatea privirii, exersată 
pentru analiza răbdătoare a variațiilor de lumină în diverse ore ale zilei, 
Corot se înscrie între predecesorii impresioniştilor, fără însă a merge alături 
de ei în anii cînd le-a fost contemporan. 

Courbet, Domnişoarele de pe malurile Senei 


Artist care a pus bazele curentului realist în pictura veacului al 
nouăsprezecelea, Gustave Courbet (1819-1877) începe să lucreze în stil 
neoclasic, fapt care-i aduce participarea la Salon foarte de tînăr (1842, cu 
un autoportret). 





După 1855, adoptînd eticheta de realist pe care o respinsese 
anterior, Courbet renunță să mai picteze grațios. Pentru a evita polemicile, 
el se consacră subiectelor fără capcane — peisajul şi nudurile. În fapt, el nu 
va face decît să radicalizeze direcţia în care mergea pînă atunci — detaşarea 
de concepția care judeca pictura după înțelesurile ei mai mult sau mai puţin 
literare. Se va limita să exprime viața puternică a naturii (omul fiind el 

însuşi privit ca un element al acesteia), concentrîndu-se pe meseria de 
pictor, care nici anterior nu-i fusese pusă la îndoială. 

Domnişoarele de pe malurile Senei (1856, ulei pe pînză, 
174/200cm) este o lucrare despre care s-a spus, pe drept cuvînt, că anunță 
Impresionismul! (ea se află în prezent la Muzeul Petit Palais). 

Într-adevăr, obiectivul pictorului nu este atit înfăţişarea unor figuri 
feminine în decor natural, cît redarea unei atmosfere specifice, acea 
atmosferă de toropeală estivală, cînd omul caută umbra cu disperare. Cum 
bine observa Argan, atenția pictorului este orientată spre redarea aspectului 
pur fizic al vieții personajelor şi elementelor naturii, nicidecum asupra 
problemelor de anatomie reproşate de Gautier la vernisaj. 

Cu hainele în dezordine, somnoroase şi greoaie, cele două femei sînt 
toropite de acea trăire confuză specifică zilelor caniculare, în care plăcerea 
simțurilor şi zăpușeala sufocantă se amestecă inextricabil. Pe pajiştea 
înflorită, par ele însele două flori enorme. 

Văzute de sus, cu trupurile lor grele care apasă iarba, personajele nu 
au volume clar decupate în spațiul înconjurător, culorile veşmintelor şi ale 
pielii ior se continuă direct cu verdele în multe nuanțe al peisajului. 

Această viziune apăsat realistă, inspirată poate de fotografie (se ştie, 
de altfel, că artistul a transpus în pictură imagini fotografice) este potențată 
şi de structura compozițională, cu totul nouă față de cea academistă. 

Courbet renunță atit la centrul compoziției, cît şi la axa 
coordonatoare a reprezentării, el nu atribuie figurilor umane o semnificație 
diferită de cea a arborilor, pietrelor, florilor sau a bărcii de la malul apei, cu 
alte cuvinte nu mai abordează pînza în termeni de temă şi fond. 

Totul are aceeaşi importanță, privitorului i se oferă forme şi culori, 
astfel încît ochiul se deplasează cu egal interes de la un punct la altul al 
imaginii. În mod intenționat, Courbet încalcă principiul clasic al unităţii de 
construcție formală, ca şi pe cel al subordonării tuturor elementelor 
compoziţiei unui sentiment dominant. 

Aşa cum, compozițional, imaginea are acea construcție complexă 
conținută de fragmentul decupat din realitate, la fel, în planul semnificației, 
sentimentul care se degajă este confuz, contradictoriu chiar, 

Sentimentul acesta nici nu contează prea mult, în condițiile în care 
artistul face totul pentru a îndrepta atenția privitorului spre materia 
picturală, cu formele şi culorile ei. 





' Albert Châtelet & Bernard Philippe Groslier, Historie de l'art, Larousse, Paris, 1990. 

Compoziția nu respiră, orizontul este atît de înalt încît abia dacă se 
vede o dungă de cer, mascată şi aceasta în mare parte de ramurile copacilor. 

Ceea ce ar fi trebuit să fie fondul, care să dea spațiu și respirație 
compoziţiei, este sufocat de masa deasă a crengilor de arbori şi de pajiştea 
bogată în ierburi și flori de cîmp. 

Privirea este astfel blocată, nu se poate risipi, este constrînsă să se 
fixeze pe acest tot unitar de forme colorate, în care fiecare pată de culoare, 
cu vibrația sa proprie, se impune simultan atenției. Sîntem foarte departe de 
Atelierul (pictat cu numai un an mai înainte!), cu acel energic centru de 
interes reprezentat de pictorul însoțit de modelul nud şi cu jumătatea 
superioară a tabloului aproape goală (goală numai ca figuraţie, nu şi ca 
materie picturală). 

Prin aceasta, Courbet, fără să-și propună, pune bazele viziunii 
impresioniste care, începînd cu Prinzu/ lui Manet, va aprofunda tot mai 
mult studiul realității bazat pe unitatea senzației vizuale, transpusă pe pînză 
în unitatea ei maximă. El deschide o direcţie nouă în pictură, pe care nici 
criticii de seamă ai timpului nu o sesizează ca atare (Maxim Du Camp 
regreta lipsa de grație a domnișoarelor care-i apăreau ca niște „pachete de 
stofe”, iar Théophile Gautier aprecia că tabloul se aseamănă „unui peisaj de 
pe pereții hanurilor de provincie”). 

Novator și în plan tehnic, Courbet recurgea la un cuțit de paletă cu 
ajutorul căruia aplica un strat de pigment pe pînză, cu scopul de a obţine o 
suprafață tactilă, pe care începea apoi compoziția propriu-zisă în care 
recurgea din plin la glasiuri, cum se vede chiar în Domnișoarele.... Este și 
aceasta o achiziție pentru multi dintre pictorii care se vor inspira din metoda 
sa. 

Edouard Manet, Dejunul pe iarbă 


Considerat primul pictor care s-a preocupat în mod sistematic de 
vizibilitatea materiei picturale, Edouard Manet (1832-1883) începe ca 
ucenic al academistului T. Couture, în al cărui atelier lucrează din 1850 
pînă în 1855. 





În 1862, Manet îşi cîștigă faima de Spaniolu] Parisului prin lucrări à 
la Velásquez precum celebra Lola de Valencia, această „bijuterie în roz şi 
negru”, după expresia inspirată a lui Baudelaire. 

Cu aceste începuturi derutante, Manet ajunge brusc în centrul 
atenției amatorilor de artă şi a criticii franceze la faimosul Salon al 
refuzaților din 1863, cînd expune încă mai faimosul Dejun pe iarbă (ulei pe 
pînză, 208/264cm, conservat la Orsay), respins de severul juriu format din 
academiști. 

Lucrat în atelier şi inspirat de iluștrii predecesori (Giorgione şi 
Rafael, care pictaseră Concertul cîmpenesc şi, respectiv, Judecata lui Paris, 
cunoscută doar prin gravura lui Raimondi), acest tablou a scandalizat mai 
întîi prin asocierea cu totul neașteptată a nudului feminin cu bărbaţii în 
costume contemporane. 

Este adevărat că, la vremea aceea, nudul nu era acceptat decît în 
scene mitologice, în care personajele erau zeități. Dar, dacă totul se rezuma 
la atît, este sigur că faptul răminea fără ecou peste ani, cum s-a întîmplat cu 
numeroase alte lucrări care nu erau, la expunere, pe gustul publicului. 

Cu mult mai scandaloasă, pentru juriu şi pentru cei mai mulți dintre 
critici, a fost viziunea de ansamblu şi tehnica în care se concretiza aceasta. 
Folosind perspectiva liniară care sugerează tridimensionalitatea profundă, 
Manet renunță totuşi complet la clarobscur, procedeul prin care se sugera 
pînă atunci volumul personajelor şi lucrurilor, consolidîndu-se iluzia de 
spațiu tridimensional. 

Dimpotrivă, el face trecerea bruscă de la corpul luminos al nudului 
la zonele întunecate şi invers, lăsînd impresia că nu ştie — cum s-a şi spus 
atunci — să utilizeze gradaţiile subtile. 

Aplatizate astfel, personajele par decupate dintr-o suprafață plană, 
iar plasarea lor în spațiu generează o compoziție absurdă, cum scria unul 
dintre comentatori, referindu-se de bună seamă la această sfidare a 
principiilor compoziţiei clasice. 

plan cromatic, el recurge la culori atît de crude încît 
deconcertează şi pe specialişti: „coloritul violent şi agasant intră în ochi ca 
o sabie de oţel” — scria atunci un critic de artă. 

Efectele cromatice decurg însă nu numai din culorile crude, ci și din 
tehnica lui Manet, care era una apropiată de cea a frescei, Anume, pe pînza 
albă acoperită numai cu un strat subțire de clei, artistul aşterne cu pensula 
vopsea fluidă şi grasă. Peste acest strat, înainte de a se usca, el intervine cu 
negrul său specific şi cu demitentele. După ce lucrează personajele şi 
celelalte elemente care reprezintă subiectul tabloului, așteaptă să se usuce şi 
abia apoi definitivează fondul. De aici acele violente contraste cromatice 
care au deranjat spectatorii formaţi în spiritul armoniilor neoclasice. 

Fără să adopte plein-air-ul sau să renunțe la conturul net al 
personajelor și obiectelor, Manet deschide calea impresionismului prin 
freamătul materiei picturale, obținută printr-o pensulație spontană și 
deliberat vizibilă, prin culori pure, saturate, ca şi prin aplatizarea volumelor 
şi prin teme cotidiene. 

Edouard Manet, Bar aux Folies Bergere 


Bar aux Folies Bergère. Pictat în ulei pe pînză, 130/96cm, tabloul a 
fost expus la Salonul oficial din 1882, fără să trezească interes. După ce 
trece prin mai multe colecţii, tabloul intră în 1957 la Courtauld din Londra. 

Considerat un adevărat testament plastic al lui Manet, tabloul este 
într-adevăr o sinteză a întregii sale creații. Sub aparența simplicității, el este 
în fapt foarte elaborat. 

Ca şi în alte lucrări importante, artistul porneşte de la o capodoperă 
a unui maestru din vechime, de la Menine/e lui Velásquez, de unde 
împrumută ideea oglinzii pentru a include pe spectatorul însuşi în tablou. 

Dar, ca întotdeauna cînd se inspiră din creația unui predecesor, 
Manet prelucrează ideea pînă la limita în care sursa devine îndoielnică. 
Aici, el reduce la maximum spaţiul dintre pictor în plin lucru şi oglindă, 
astfel încît acest spaţiu nu mai conţine decît chelneriţa şi tejgheaua cu sticle 
din faţa ei. În rest, tot ce se vede în tablou este reflectarea în oglindă a sălii 
de bar, cu mulțimea de clienți aşezată la mese, cu imensele lustre care 
luminează interiorul, cu picioarele unui trapezist (în stînga sus) şi, 
bineînţeles, cu spatele chelneriţei şi fața pictorului. 

Este evident însă ca acest artificiu de compoziţie, prin care 
privitorul are iluzia că sala de bar se află în spatele său, nu prezintă mare 
importanță pentru pictor. Adevăratul obiectiv al acestei opere este de a 
îmbina estetica realistă, dominantă în anii de tinereţe ai lui Manet, cu 
estetica impresionistă, care s-a impus cu vigoare în perioada cînd artistul se 
afla spre sfîrşitul carierei. 

Astfel, Manet îşi stabileşte ca subiect reprezentarea unei scene din 
viața modernă, alegînd un loc dintre cele mai tipice pentru viața nocturnă a 
capitalei franceze. El respectă structura clădirii de la Folies-Bergere, vastele 
lustre circulare sînt indicate la fel de conştiincios, cu luminatul lor pe bază 
de gaz, sticlele de şampanie şi vin sînt copiate după natură, ca şi cele de 
bere blondă englezească (pe a căror etichetă nu omite triunghiul roşu 
distinctiv) sau flaconul de liqueur. Printre figurile din oglindă, se recunosc 
mai multe personaje mondene ale timpului: Mery Laurent, Jeanne Demarsy. 

Pe de altă parte, grija pentru exactitatea redării unui fragment de 
realitate se împleteşte cu o grijă încă mai mare pentru pictură. Manet nu 
face concurență aparatului fotografic, principala sa preocupare este studiul 
efectelor de lumină şi culoare. Singurele personaje văzute de aproape, nu 
mai sînt portrete psihologice, ele au un chip complet inexpresiv. Restul, de 
ordinul multor zeci, sînt simple pete de culoare. Este limpede că artistul a 
recurs la motivul oglinzii pentru a face pictură impresionistă, adică pentru a 
studia deformarea culorilor plonjate în lumina alburie a gazului: toate par 
mai clare, unele devin atît de eclatante încît se difuzează dincolo de 
conturul formelor (flaconul de liqueur are în jur o aureolă verde, a cărei 
tonalitate se răspîndeşte în marmura tejghelei, în tuşe abia perceptibile). 

Această analiză foarte atentă a culorilor culminează în pictura 
reflexelor, unde artistul combină mai mulți factori — îndepărtarea figurilor 
reflectate, fumul de tutun, albul gazului. Dacă ochiul percepe clar detaliile 

din prim-plan, el nu înregistrează decît cu totul vag pe cele din depărtare. 
Tremurul feţelor şi al costumelor corespunde astfel senzaţiei adevărate pe 
care o are pictorul aflat în ambianța sălii respective. 

Prin aceasta, Manet este contemporan nu numai cu Monet şi 
Pissarro, impresioniştii înclinați să dizolve formele în atmosferă, dar şi cu 
Seurat şi Signac, neoimpresioniştii care tocmai începeau experimentele 
savante de optică, ce vor duce, peste cîțiva ani, la lucrări precum Parada 
circului a lui Seurat. 

Influențat probabil de Ba/ în Montmartre a lui Renoir, Manet crează 
o dublă iluzie a spațialității: pe de o parte, prin respectarea perspectivei 
liniare, dă iluzia de profunzime a spaţiului, pe de altă parte, folosind culori 
intense și strălucitoare pentru planurile îndepărtate, obține o puternică 
contracție a spaţiului, accentuată prin aplatizarea volumelor ca urmare a 
violentelor contraste dintre umbră şi lumină, dintre aplaturile de culoare 
pură şi aplaturi negre, juxtapuse fără zone de trecere. 

Fiind ultima lucrare importantă a lui Manet, Bar aux Folies Bergère 
este, poate nu întîmplător, cea mai impresionistă din opera sa. 

Claude Monet, Impresie, răsărit de soare 


Un pas important spre ceea ce va fi Impresionismul va fi făcut de 
Monet la Bougival, în 1869, cînd pictează La Grenouiliere, lucrare în care 
se vede deja că artistul este preocupat să redea senzația vizuală, nu 
priveliştea efectivă din fața ochilor. 

Un impuls a cărui importanță nu este încă lămurită (în declarațiile 
târzii o va minimaliza în chip suspect) primeşte în acest sens la Londra, în 
1870-1871, prin contactul atestat cu opera lui Turner, Constable şi Old 
Crome. Schiţele cu efect de ceață şi zăpadă executate aici aprofundează 
experimentele începute la Bougival (Parlamentul din Londra, 1871, col. 
Astor, Londra). 





Revenit în Franța și stabilit pentru şase ani la Argenteuil, Monet îşi 
continuă experimentele, în 1870-1871, insistînd în special pe rafinarea 
procedeului virgulelor. 

Suprafața tabloului era astfel acoperită cu o „țesătură vibrantă cu 
mici pete de culoare şi de mici linii, nici una din ele nedefinind prin ea 
însăşi vreo formă, dar fiecare contribuind nu numai la recrearea aspectului 
particular al motivului ales, ci şi a atmosferei însorite din jur care îşi punea 
semnul ei caracteristic pe arbori, pe iarbă, pe case şi pe apă” (John Rewald). 

În acest context, va picta prima variantă a faimoasei Impresie, 
răsărit de soare, expusă la Le Havre în 1872, sub titlul Vedere din Havre 
(ideea de a boteza Impresie varianta expusă peste doi ani la Paris i-a venit 
artistului în timpul panotării de la Nadar). 

Ca subiect, nimic nou. Motivul, abordat şi anterior de Monet, era 
frecvent încă în pictura olandezilor din secolul al XVII-lea, iar în Franţa 
fusese relansat de primul său maestru, Boudin. 

În materie de compoziţie, iarăşi nu se poate vorbi de inovație: 
soarele este plasat de o manieră clasică, aproape de centrul tabloului, în 
timp ce reflexele razelor sale în apă sînt ordonate după o linie dreaptă care 
funcționează ca axă verticală a întregii construcții. Împreună cu soarele, 
barca neagră, vapoarele și macaralele din portul îndepărtat constituie repere 
de construcție a compoziţiei, ele fiind în opoziție de tente în raport cu apele 
învolburate şi cerul uşor înnourat. 

Novator este Monet în planul procedeului pictural propriu-zis. Dacă 
regula tradițională era ca trăsătura de penel să fie mascată sau cel puțin mult 
atenuată prin suprapuneri astfel încît să se elimine orice accident sau relief, 
Monet procedează parcă în ciudă, lăsînd să se vadă foarte clar fiecare tuşă, 
indiferent dacă este vorba de straturile fine de culoare care evocă cerul sau 
de cele care figurează vasele şi bărcile din port sau unduirile apei. 
Împăstarea care constituie discul solar are un caracter grosier, iar striurile 
roşii şi roze care sugerează lumina soarelui spre apus contrastează puternic 
cu tușşele de culori reci-înțunecate, pictate orizontal şi evocînd valurile sau 
barca din prim-plan. Perspectiva liniară abia dacă este sugerată, iar formele 
sînt atît de vagi încît compoziţia se apropie de abstracție. 

În ochii celor mai mulţi dintre contemporani, acest procedeu era 
adecvat pentru o schiţă cu totul sumară, dar nicidecum pentru un tablou 
prezentat în expoziție ca lucrare finită, 

Receptată ca un „afront la bunele moravuri artistice, la cultul 
formelor şi la respectul maeştrilor” (Leroy), lucrarea lui Monet era în fapt 
expresia unei noi estetici, o estetică întemeiată deopotrivă pe renovarea 
viziunii, a subiectului şi a tehnicii artistice, dar mai ales pe transformarea 
culorii şi luminii în adevăratele probleme ale pictorului. 

Aspirînd să trateze scene situate en plein-air, Monet s-a consacrat 
asupra celei mai adecvate modalităţi de a fixa pe pînză variațiile de culoare 
în lumina soarelui sau în umbra unui nor, în funcție de anotimpuri, ore din 
zi sau stări meteorologice. 

După încercări care au durat peste un deceniu, el ajunge la 
convingerea că redarea efectului produs pe retină de un peisaj este posibilă 
numai printr-o mare libertate în dispunerea tuşelor de culoare. In plus, 
culorile nu mai trebuie combinate fizic pe paletă, ci juxtapuse cu pensonul 
direct pe pînză, în stări cît mai pure posibil, urmînd să se „amestece” doar 
optic. 

Toate aceste inovaţii vor avea o influență coviîrşitoare asupra 
artiştilor contemporani. Chiar dacă mulţi nu vor merge cu investigațiile atît 
de departe încît să dizolve formele pînă la limita abstracţiei, ei vor prelua 
fie şi parțial sugestiile sale, schimbînd fundamental înțelesul însuşi al 
picturii. 

Claude Monet, Regate la Argenteuil 


Accentul pus pe redarea senzației vizuale în instantaneitatea sa este 
la fel de vizibil în seria Regatelor de la Argenteuil (1873, Jeu de Paume), de 
48/75 cm. Cum observă Argan, pictorul elimină aici nu numai convențiile 
de atelier, precum perspectiva, clarobscurul etc., ci şi acel atît de decantat 
„sentiment al naturii”. 





Folosind roşul pentru a reda apa, Monet dovedeşte că nu este deloc 
preocupat să redea lucrul, nici măcar percepția lucrului, ci percepția 
reflexului unui lucru, pe care o consideră la fel de reală ca și percepția 
lucrului. Pentru el aşadar, pictura nu trebuie să reprezinte ceea ce se află 
înaintea ochilor, ci ceea ce se află pe retina celui care priveşte. Astfel, 
Monet aprofundează tot mai mult studiul refracţiilor și difracțiilor, al 
reflexiilor și descompunerilor pe care le generează lumina în apă şi în 
atmosfera vaporoasă. 

Fără a mai face deosebire între motiv şi fond, adică între lucruri şi 
ambianța de spaţiu şi lumină în care se află acestea, artistul distribuie 
culorile pe pînză ignorînd intenționat semnificația lor naturală. Imaginea 
devine astfel un fapt interior în raport cu subiectivitatea artistului, separată 
și chiar independentă de exterioritatea care a servit doar ca punct de 
plecare, şi care în Regate... abia dacă mai poate fi identificată, iar mai tîrziu, 
în Nufèri, de exemplu, o face intenționat de nerecunoscut. 

În tot cazul, chiar dacă nu merge atît de departe încât să construiască 
imagini care nu au nici o legătură cu realitatea, Monet opune artei apăsat 
figurative a timpului, o artă a instabilității formelor, inspirată nu doar de 
mişcare, ci mult mai subtil, de atmosferă: freamătul luminii, oglindirea în 
apă, transparența aerului, scînteierea frunzişului, adierea vîntului etc. — tot 
ce intră în raza cîmpului vizual este şi perceput ca atare, fără legătură cu 
ceea ce ştim dinainte. 

Fără a elimina cu totul din tablou formele în mişcare, campionul 
Impresionismului îşi propune să picteze cu precădere lumina, vîntul, frigul, 
ceața — fenomene fără o substanţialitate palpabilă. Este marea noutate, de 
puţini înțeleasă la vremea respectivă, chiar între impresionişti. 

Este motivul pentru care, de aici înainte, Monet pictează aproape 
exclusiv peisaje, adesea abordînd acelaşi motiv la ore diferite, în anotimpuri 
şi stări atmosferice diferite. Încă la expoziţia impresioniştilor din 1877, 
unde participă cu 35 de peisaje, prezintă şapte variante ale gării Saint- 
Lazare, reprezentind în fapt tot atîtea studii de lumină şi culoare. 


203 


Ea Ca: 


Edgar Degas, Dansatoare cu buchet salutînd publicul 


S-a spus despre Degas (1834-1917) că a fost impresionist prin 
viziune, dar un clasic prin tehnică. Într-adevăr, metoda sa de lucru era 
diametral opusă celei a impresioniştilor: pornind de la crochiuri realizate 
după natură, pictorul proceda apoi la o îndelungă elaborare în atelier. 





Ilustrativă în acest sens este Dansatoare cu buchet salutînd publicul 
(lucrată în pastel pe hîrtie, cu dimensiuni de 77/72 cm şi aflată în prezent la 

muzeul parizian Orsay), realizată cu prilejul premierei din 1877 a operei lui 
Massenet, Le Roi de Lahore. 

Ca de obicei, lucrarea se bazează pe observația atentă a unui 
spectacol real. Cu o mare grijă pentru autenticitate, artistul se străduie să 
restituie cu precizie o secvență de viață modernă, cum cerea Baudelaire în 
acei ani. 

În acest scop, el începe prin a executa numeroase schițe la fața 
locului, pe care le analizează apoi şi le aprofundează în liniștea atelierului. 
Trecînd la opera propriu-zisă, Degas desenează pe o foaie dansatoarea, 
după care, prin colaj, extinde suprafața adăugînd alte benzi de hirtie în 
funcție de necesităţile compoziţiei — în total, cinci benzi. 

În acelaşi timp, el corijează diverse detalii, reduce mărimea 
buchetului (enorm în faza inițială), coboară braţul stîng, alungeşte piciorul 
drept. Cînd este mulțumit de imaginea obținută, o transcrie, de pe hirtie pe 
calc, în pastel. 

Se ajunge astfel la o scenă care pare luată pe viu, însă, în realitate, 
efectul este elaborat şi îndelung calculat. Dansatoarea, căreia spectatorii 
i-au oferit buchetul de flori, avansează pînă spre marginea scenei atît de 
mult încît luminile rampei fac să-i strălucească picioarele, rochia şi partea 
inferioară a chipului. În spatele ei, balerinele, ordonate în profunzime în 
cîteva grupuri, îi acompaniază salutul prin paşi uşori de dans. 

La stinga, una dintre balerine pare a se înclina în faţă, dar nu i se 
vede decit o parte a corpului, ieşind din cadru chiar şi capul — parcă spre a 
sfida ostentativ convențiile clasice. 

Mai în spate, se văd limpede patru balerine mişcîndu-se în cadență. 
Şi mai în spate, alte siluete umane abia schițate, între care două care ţin 
umbrelele, nici nu pot fi identificate ca feminine sau masculine, În stilul 
care-i este definitoriu, Degas structurează compoziția de o manieră 
complexă, adăugînd prim-planurilor c/asice un fundal impresionist. 

Aceeași grijă pentru autenticitate explică şi caracterul straniu al unor 
personaje (personajul îmbrăcat în costum indian şi cu turban — prezent 
efectiv în distribuția operei hindou a lui Massenet), accesorii şi costume: 
nimic nu este rodul fanteziei, totul provine din spectacolul reprezentat. 

Punctul de privire plasat foarte sus este de asemenea preluat din 
realitate: el corespunde viziunii uşor plonjantă a spectatorilor reali din 
primul balcon şi din loja situată uşor oblic față de scenă, în partea stingă. În 
fine, geometria şi strălucirea alburie a luminii care învăluie atît de ciudat 
personajele corespund condiţiilor de ecleraj al unei săli de spectacol la acea 
vreme. Balerinele erau, într-adevăr, luminate prin două surse diferite: una 

plasată în fața scenei, jos, alta reprezentată de lămpile înşiruite pe plafoane 
şi pereţi. În 1877 Opera din Paris era luminată cu lămpi de gaz (cea 
electrică a fost introdusă cu peste zece ani mai tirziu), lumină albă care 
înviorează tentele clare ale buchetului şi umbrelelor, conferă pielii o 
aparenţă cretoasă şi suscită reflexe decolorate pe muselinele balerinelor. 

Dansatoare cu buchet... este, pe de altă parte, prima lucrare 
importantă sub aspectul evoluţiei gîndirii lui Degas despre culoare. Ea 
conferă aprecierea relatată de Paul Valery: „Oranjul colorează, verdele 
neutralizează, violetul întunecă” — ar fi spus Degas, poate chiar în timp ce 
lucra la acest pastel. Într-adevăr, aici oranjul conferă cea mai puternică notă 
culorii de pe cele două umbrele şi de pe costumele balerinei din stînga și a 
dansatoarei salutînd publicul. Verdele, mai discret, colorează costumele 
balerinelor din planul îndepărtat şi peisajul sumar care face oficii de decor 
în fundal. În fine, violetul, în diverse nuanţe, corespunde umbrelor — 
întunecă decolteul dansatoarei, delimitează planşeul şi alternează strălucirea 
veşmintelor stacojii cu evantaiele grupului din ultimul plan, furnizînd, 
totodată, contrastul indispensabil cu tenta dominantă a operei — albul, acel 
alb specific luminii de gaz care decolorează tot ceea ce atinge. 

În Dansatoare cu buchet..., prodigiosul desenator care a fost Degas 
rămîne oarecum în umbră, nu în sensul că renunță la desen în conturarea 
formelor, ci în sensul că desenează direct în culoare, procedeu care se 
pretează în excelență tehnicii pastelului. În acest fel, artistul reunește într- 
un singur demers cele două mijloace esenţiale ale artei sale de maturitate, 
linia şi culoarea pură (neamestecată pe paletă). 

Predilecția pentru pastel se explică, de altfel, tocmai prin acest 
dublu obiectiv al artistului. În cazul Dansatoarei... el utilizează pastelul în 
bastoane pulverulente care, mai mult decît uleiul, sugerează fardul 
balerinelor şi luminează precum lămpile de gaz. Sec şi opac, acest pigment 
se definește prin consistență materială, fiind adecvat scopului urmărit de 
Degas. 

Concepţia despre desen şi culoare în anii deplinei maturități relevă 
la Degas o gîndire modernă, care anunță noile cercetări de după 1900. 
Astfel, desenul devine mai sumar, pare incomplet, dar abia aşa cîştigă în 
forță, subliniază elementele cheie ale compoziţiei. 

Un braţ, ferm conturat în partea de sus printr-o linie viguroasă, se 
pierde în partea de jos în fondul tabloului, adesea fără nici un pasaj. Un 
chip se impune printr-o singură trăsătură proeminentă de creion. Asemenea 
resurse expresive ale desenului concis vor fi exploatate sistematic abia de 
Matisse, peste cîteva decenii. 

el, culoarea este un mijloc de a anima suprafața corpurilor, pentru a acroşa 
lumina pe tutu-urile vaporoase ale dansatoarelor şi, nu în ultimul rînd, 
pentru a caracteriza spațiul, un spațiu diferit de cel renascentist şi clasic, 
sugerat prin instrumentarul bine cunoscut (perspectivă liniară, clar-obscur 
etc.). 

În privința compoziției. Degas este între primii pictori care practică 
sistematic  decentrarea şi asimetria, dezechilibrind ostentativ prin 
aglomerarea personajelor în stînga imaginii şi extinderea spațiului gol în 
dreapta. Introduce, de asemenea, planurile tăiate, personaje care ies parţial 
din imagine. 

În planul tehnicii artistice, este primul artist care utilizează pastelul 
pe monotip, asociază pastelul cu guașa diluată în laviu, inventează „pastelul 
umed” prin vapori de apă clocotită, în fine, suprapune straturi de pastel 
fixate pentru a obține adevărate reliefuri pe suprafața bidimensională. 

Cum a observat Galienne Francastel, Degas a presimţit speculaţiile 
asupra spaţiului care vor ocupa un loc de prim-plan în pictura de după 
1900. În lucrări precum Mary Cassat la Luvru, Vicontele Lepic traversînd 
piața Concorde, Coborirea cortinei sau Conversaţia, Degas pregăteşte 
terenul pentru elaborarea noii concepţii despre spațiu a picturii moderne. 

Pierre Auguste Renoir, Ba/ în Montmartre 


Bal în Montmartre (sau Le Moulin de la Galette, 1876 Muzeul 
Orsay, dimensiuni 132/175 cm) este apreciată de Jean Cassou drept „cea 


mai frumoasă” creație impresionistă, iar de René Berger ca „una dintre cele 
mai reuşite”. 





Pictată în ulei pe pînză pe cînd Renoir (1841-1919) avea doar 
treizeci şi cinci de ani, această capodoperă este semnificativă mai întîi 
pentru darul impresioniştilor de a da strălucire oricărui motiv. Aşa cum 
atrăgea atenția Georges Rivière, Le Moulin de la Galette era foarte departe 
de a fi un local de lux: o sală de bal construită din scînduri vopsite într-un 
verde urît, care se prelungea în curtea cu podea din moloz, înconjurată de 
salcîmi sfrijiți — pe scurt, loc de distracție duminicală pentru muncitorimea 
din Montmartre, atracția principală fiind /a galette (o plăcintă ca oricare). 

Și totuşi, tabloul pictat de Renoir după acest motiv degajă o 
impresie de feerie şi lux. Impresia este datorată, neîndoielnic, artei lui 
Renoir, talentului său de a transfigura o privelişte banală, poate chiar 
vulgară, într-un tărim de basm. Salcîmii sfrijiți se preschimbă în vegetaţie 
luxuriantă, molozul de pe jos devine un covor pufos, iar hamalii și 
spălătoresele par personaje din înalta societate. Spre a obţine acest efect 
miraculos, artistul se serveşte doar de instrumentele obişnuite aie pictorului, 
culoarea şi lumina. Mai exact este vorba de cu/oarea-lumină, pentru că, în 
cazul impresioniştilor, cele două mijloace de expresie nu mai pot fi 
despărțite. Culoarea capătă strălucire prin lumină, iar lumina, izvorînd din 
culoare, dobîndeşte o stranie materialitate. Contrar aprecierii lui Berger 
(scena este luminată de un soare de vară), lumina tabloului nu este lumină 
naturală pentru că nu avem de a face cu clarobscur. 

Construind tabloul direct în culoare-lumină, Renoir procedează într- 
un mod aparent contradictoriu. Pe de o parte, el aplică perspectiva liniară, 
micşorînd dansatorii pe măsură ce aceştia se depărtează de trio-ul aflat în 
prim-plan. Pe de altă parte, el menţine aceeaşi intensitate a culorii şi în 
cazul siluetelor cu talie mică din depărtare, devenite simple pete de culoare. 
Iluzia de spațiu tridimensional, generată de perspectiva liniară, este viguros 
contrazisă de perspectiva cromatică răstumată — căci culorile din planul 
îndepărtat par chiar mai intense comparativ cu cele din planurile apropiate, 
ceea ce creează iluzia că vin spre spectator. 

Acest spaţiu nou obţinut de Renoir modifică şi aspectul volurnelor 
care îl populează: rigiditatea contururilor şi a muchiilor este înlocuită 
printr-o plasticitate generală, mai exact, corpurile nici nu par a avea volum. 
Umbrele, care dau consistenţă în pictura tradițională, se dezagregă, devin 
culori ca şi zonele luminate. Astfel, pălăria cea mai mare din tablou este, de 
fapt, un joc de culori calde şi reci, în care dispare orice disociere obişnuită 
dintre umbre şi lumini, mai exact, umbrele sînt integrate, ca şi lumina, în 
aceeaşi ondulație colorată. 

Renunţarea la clarobscur face ca volumele să se aplatizeze 
considerabil şi, în acest fel, impresia de tridimensionalitate este contrazisă 
încă o dată. 

Lipsa de frontieră între elementele tabloului face ca ele să se 
întrepătrundă, ca de altfel şi părțile unui obiect sau personaj. Un rol 
important în acest sens revine tuşei: prin schimbări de pensulaţie, cu o pastă 
atît de fluidă încît pînza pare acoperită cu o peliculă uşoară, tuşa susține 
conturul fără a-l îngroşa şi fără a compromite continuitatea culorii. Prin 

acest procedeu al tușelor dirijate, Renoir descoperă o nouă calitate materială 
a picturii, a culorii în special. 

Culoarea nu mai evocă materialitatea specifică a unui obiect sau 
ființă (suprafața zgrunțuroasă a unui copac, carnaţia unei femei, catifelarea 
unei blăni pufoase etc.), adaptînd calități de ductilitate, transparenţă, 
fluiditate sau sprinteneală, prin care ființele şi lucrurile sînt practic recreate, 
În acest fel, nici spaţiul nu mai este proiecția efectului de perspectivă a 
spațiului real, el devine prin excelență un spațiu plastic, cu proprietăți 
(întindere, adîncime etc.) determinate de culoare, o culoare în game pure şi 
strălucitoare. Personajele şi lucrurile sînt şi ele figuri generate de acest 
spaţiu, de culoarea-lumină. Subiectul tabloului nu mai determină forma, ci 
invers, aceasta evocă un anume subiect, un anume conținut, mai exact spus. 
Pierzindu-și greutatea şi soliditatea, lucrurile şi ființele se refuză tentaţiei 
privitorului de a le atribui semnificaţii decurgînd din realitatea obişnuită; în 
Le Moulin de la Galette, Renoir creează o altă realitate, în care totul este 
culoare şi lumină: pămîntul, lemnul, carnea, sticla, frunzişul şi chiar metalul 
devin suple şi strălucitoare, deopotrivă de permeabile la lumină. Într-o 
scrisoare către Durand-Ruel, Renoir se pronunță explicit pentru acest mod 
de a înțelege pictura: „,... pentru Verlaine şi Mallarmé, poezia nu constă în 
adîncimea gîndurilor, ci în contextul ritmic al sunetelor. Pictorul lucrează 
cu culorile tot aşa cum poetul lucrează cu cuvintele. Natura este un pretext, 
poate un mijloc. Scopul este tabloul: o țesătură deasă, animată, bogată, 
vibrantă de note cromatice pe o suprafață”. Este o anticipare cu peste un 
deceniu a cunoscutei sentințe formulate de Maurice Denis şi socotită azi 
drept motto-ul artei contemporane (pictura este „o suprafață plană acoperită 
de culori într-o anumită ordine”). 

De reținut că, contrar preferințelor sale obişnuite în planul 
cromaticii, dominată de tonuri calde (cu nelipsitul roşu dus spre oranj), în 
Le Moulin de la Galette tonalitatea de ansamblu este violetul închis 
secondat de albastrul deschis, tonalitate pe care o vom mai regăsi doar în 
puţine tablouri din anii următori: Umbrelele (1882, National Gallery, 
Londra), Piaţa Clichy (1880, col. Courtauld, Londra). 

Într-o epocă în care noțiunea estetică de fumos devine indiferentă 
artiştilor sau chiar ostilă (cazul explicit al lui Degas), Renoir continuă să o 
considere ca ideal al picturii sale. Evidentă şi în Le Moulin... această 
aspirație se va accentua în a doua parte a carierei sale, cînd frumuseţea 
corpului feminin va deveni principala temă a tablourilor sale. 

Cezanne, Golful Marsiliei văzut de la Estaque 


Unii cercetători — Lionello Venturi, îndeosebi — delimitează, după 
1878, o perioadă constructivistă în creația pictorului. Deşi, în afară de anul 
1872, cînd romanticul Cezanne rupe cu fantasmele sale şi trece ferm la 
studiul naturii, este greu de operat delimitări categorice în evoluția 
artistului, este cert că, începînd din 1878-1879, acesta s-a străduit mai mult 
ca oricînd să supună culoarea rigorii şi monumentalității geometrice, să 
construiască formele prin culoare (Liliane Brion-Guery extinde pînă în 
1895 această perioadă constructivă). 





Reprezentativă pentru această perioadă este pînza pictată în ulei 
începînd din 1886 şi intitulată Golful Marsilliei văzut de la Estague (80/100 

cm, azi la Art Institute din Chicago). Tema cunoaşte mai multe variante 
(numai în a doua jumătate a anului 1880 va executa peste zece tablouri; 
dintre cîte a pictat pînă în 1890, Liliane Brion-Guerry a identificat 
nouăsprezece) şi, de altfel, împrejurimile Marsilliei au constituit un subiect 
favorit al pictorului după 1880. 

Alegerea acestui motiy se explică prin dificultatea sa, dificultate pe 
care Cézanne o căuta acum obsesiv. Aici, ca mai peste tot în sudul Franței, 
platourile sînt vaste, văile largi, iar orizonturile tăiate de munți. 

Pentru peisagist problemele se complică: motivul nu este dat, el 
trebuie construit şi delimitat. Punctele de privire sînt înalte. Se întîmplă 
adesea, cînd pictorul se plasează la semiînălțime, ca primul plan să se 
proiecteze direct pe ultimul plan. 

Între cele două planuri există întinse suprafețe care nu se văd, dar 
care trebuie avute în vedere. Intră astfel în joc sentimentul spațiului: un 
spaţiu care nu se mai oferă pe tavă pictorului, ca în Île-de-France. 

Existau, însă, la Estaque, şi alte dificultăți incitante pentru Cezanne. 
Intensitatea orbitoare a soarelui, violența culorilor şi complexitatea 
peisajului însuși constituie toți atîția factori care îngreuiază reprezentarea 
acestuia. 

Conștient că are de rezolvat probleme grele de construcție şi spaţiu, 
pictorul s-a plasat undeva deasupra satului şi a uzinelor sale, anume, pe 
colina Nerthe. Şi-a instalat şevaletul într-un punct înalt de unde vederea 
îmbrățişează succesiv casele şi țărmurile de la Estaque, golful, deschiderea 
largă spre Mediterana, malul opus în depărtare, colinele din ce în ce mai 
înalte pe măsură ce ochiul alunecă pe coasta golfului către est. Deasupra 
acestui peisaj luminos şi profund, se află cerul meridional. 

Tabloul este cu atît mai dificil de compus, cu cît privirea nu poate 
îmbrăţişa golful în întregime. Pictorul trebuie deci să-i sugereze forma fără 
a-i putea figura conturul, 

Spre a înfrunta aceste obstacole, Cezanne stabileşte, în centrul 
imaginii privite pe verticală, un plan uniform, al mării, care nu este limitat 
pe laturi decît de cadrele tabloului. Doar restrîngerea suprafeței de apă în 
partea dreaptă indică forma golfului în această parte. 

Odată determinat acest prim reper, pictorul divide peisajul în patru 
zone. Zone şi nu planuri, căci două dintre ele se divid, la rîndul lor, în mai 
multe planuri distincte, 

Prima, cea mai apropiată şi mai accidentată, este ocupată de case şi 
arbori, iar în extremitatea stingă, de un cîmp cu măslini şi bojdeuci. 
Urmează zona marină, în care avansează oblic un vas. Zona a treia este cea 

a colinelor, ordonate în lanțuri paralele, în profunzime. În fine, a patra zonă 
este cea a cerului, pictată în tuşe uşoare de albastru-azuriu și albastru-gri. 

Abstracție făcînd de avansarea cîmpului cu măslini spre golf, în 
stînga, aceste patru zone mai curînd se suprapun decît să se întrepătrundă. 
În acest fel, compoziţia se ordonează urmînd orizontalele paralele şi nu 
după direcții oblice, cum se întîmplă în mai toată pictura de după invenția 
perspectivei renascentiste. Impresia de întindere şi depărtare este totuşi 
păstrată, grație unor soluţii originale: rupturile în scară operate în talia 
obiectelor şi tratamentul particular al culorilor, soluții asupra cărora merită 
să ne oprim mai pe larg. 

Prima soluţie este aplicată în zona satului Estaque, divizată net în 
două planuri. În cel dintîi, casele şi hornurile sînt reprezentate la scară 
mare, ceea ce indică apropierea lor, conform perspectivei liniare. 

Volumele au densitate şi vigoare, suprafețele expuse la soare se 
opun celor situate în umbră, iar muchiile acoperişurilor şi ale pereților sînt 
subliniate prin linii foarte fine. Tuşe de culoare ocru şi brun închis, 
potențate de accente de roşu şi roz, sînt strîns tesute şi înclinate după 
direcţia planului pe care îl colorează, contrastind puternic cu albastrul 
intens al apelor mării. 

O perdea de arbori, modelată prin tuşe suprapuse, serveşte drept 
fond acestui prim fragment de o sculpturalitate frapantă. Imediat în spate, 
clădirea negricioasă a unei uzine atrage atenţia cu atît mai mult cu cît coşul 
său emană un nor de fum colorat care se detaşează net pe fondul albastru al 
apei marine. 

Cealaltă jumătate a satului este cu totul altfel redată de Cezanne: ea 
nu prezintă vederii decît volume simplificate, arbori rezumaţi prin tuşe abia 
distincte şi construcții reduse la paralelipipede, de dimensiuni minuscule şi 
arborii şi construcţiile, spre a se sugera că se află foarte departe de privitor. 

Cezanne procedează la acest partaj accentuat pentru că satul şi 
cîmpul cu măslini se află la altitudini diferite şi la distanţe diferite față de 
observator. Ruptura brutală a planurilor şi simplificarea formelor (case, 
arbori) sînt menite să pună în evidență aceste diferenţe: ele permit privirii 
să situeze exact diversele elemente ale spațiului plastic corespunzător 
reliefului de la Estaque. Din acelaşi motiv, colinele de după golf sînt tratate 
în suprafețe ample şi proiectate decis pe cerul senin. 

Aceste diferențieri de tratare geometrică sînt dublate de Cezanne de 
altele, de ordin cromatic de data acesta, accentuînd încă şi mai mult 
senzația spațialității. 

Între 1872-1874, artistul aprofundase cu toată atenția studiul 
culorilor în aer liber, pe lîngă Pissarro. Aici, el aplică metoda impresionistă, 
amplificînd-o de o manieră care-i este proprie. El rupe imaginea printr-un 
albastru crud, al apelor golfului, pe care îl însuflețeşte prin tuşe orizontale 
de verde şi violet. 

La contactul cu malul din depărtare, apa devine aproape mov și 
aceasta pentru că, potrivit principiilor impresioniste, culorile sînt afectate de 
distanță şi de lumina solară. Unele devin tremurătoare, se modifică fie în 
sensul întunecării, fie, altele, se decolorează. 

În acest fel, schimbările albastrului devin un indiciu al spaţiului 
îndepărtat: impregnînd colinele, el se nuanțează pe pantele lor spre gri sau 
spre azur, trecînd prin turcoaz, spre deosebire de albastrul din apropiere, în 
care modificările de nuanță sînt abia perceptibile. 

Tuşele cele mai vii fac ecou celor rezervate cerului şi care sînt mai 
uşoare şi mai lungi. De la primele planuri, tratate în ocru, galben, roşu şi 
verde, se obţine astfel o progresie cromatică spre ultimile planuri, dominate 
de gama albastrurilor. 

Graţie acestui dublu procedeu, care îmbină construcţia geometrică şi 
dispunerea logică a nuanțelor gamei cromatice, Cezanne restituie în toată 
plenitudinea ei senzaţia produsă de peisajul mediteranian al Estaque-ului, 
dar totodată reconstruieşte peisajul pe planul imaginarului, detaşîndu-se 
sensibil de constrîngerea realităţii luate ca punct de plecare. 

Analizînd comparativ cele nouăsprezece variante, pictate între 
1876-1890, Liliane Brion-Guerry face remarca esențială pentru înțelegerea 
evoluţiei constructivismului lui Cézanne: dacă variantele vechi, precum cele 
de la Metropolitan sau din colecția Tyson — Philadelphia, menţin un 
echilibru perfect între sugestia realului şi transpunerea sa în abstract, odată 
cu varianta de la Chicago acest echilibru este rupt, contururile formale ale 
concretului sînt afirmate prea violent, iar expresia cromatică este prea 
ridicată din punct de vedere valoric, Solicitată din direcţii opuse (realul și 
imaginarul), compoziţia pare a fi pe punctul de a se autodistruge. Planurile, 
în loc să se topească pe măsură ce se desfăşoară în adincime, marchează 
clar distanțele. Spaţiul, a cărui unificare l-a obsedat pe artist începînd cu 
variantele de la Philadelphia şi Sao Paulo (în cele din colecțiile Bernheim 
de Villers Rosengard — Lucerna prim-planul este tratat cu un realism 
minuțios, iar fundalul cu un sintetism larg), apare şi mai unificat, foarte 
aproape chiar de punctul tensiunii maxime. 

De asemenea, compoziția pare şi ea pe punctul de a face explozie. 
Aceasta se întîmplă pentru că Cezanne este încă preocupat de 

corespondența cu universul concret, ale cărui sugestii devin, la acest nivel 
al căutărilor plastice, stînjenitoare. Obsedat de aceste sugestii, Cezanne nu 
este încă pregătit să se detaşeze de ele. 

Abia odată cu peisajele din seria Gardanne (Sazu/ Gardanne, 
Fundaţia Barnes, Merion, Muntele Saint- Victoire la Beaurecueil, col. 
Harriman, New York, Case la Gardanne, col. particulară, New York, 
Munţii din Provence, Muzeul din Cardiff) pictorul se eliberează de 
constringerile motivului şi dă frîu liber posibilităților infinite ale creației 
abstractive. 

Construcția spaţială devine acum expresia unui sistem pur 
speculativ, în care imaginea este fructul unui calcul mental cu totul 
independent de punctul de plecare reprezentat de motivul real (la care, 
trebuie spus, Cezanne nu va renunța, totuşi, niciodată), Faptul că pictorul își 
începe lucrul privind motivul este acum un simplu tribut plătit obişnuinţei. 
În fond, tabloul nu se mai încheagă ca o transpunere armonioasă în 
domeniul abstractului a datelor realității materiale, iar pictorul nu se mai 
raportează neîncetat la ea pentru a menține echilibrul acestui paralelism. 

Cezanne, Muntele Saint- Victoire 






Seria cu Muntele Sainte-Victoire poate fi privită ca o chintesență a 
creației cezanniene, atît în sensul că ea ilustrează toate perioadele din 
evoluţia pictorului (de la înregistrarea scrupuloasă a întregii privelişti, la 
sintetismul sever din anii nouăzeci), cu ezitările şi revenirile atît de 
specifice, cît şi în sensul că l-a solicitat pe artist sub toate aspectele, 
punîndu-i cele mai multe probleme. 





Varianta din 1882-1885 


Regăsim aici, în toată plenitudinea ei, toată libertatea de transpunere 
a realității, dar mai ales de interpretare şi recompunere. Regăsim deopotrivă 
totala libertate în folosirea perspectivei, cu puncte de fugă care se 


216 





multiplică ameţitor sau se schimbă cu bruschețe. Regăsim acea substituire a 
iluziei spațiului real cu un spațiu pe deplin iluzionistic, obținut prin 
nesocotirea distanțelor şi a raporturilor reale dintre elementele peisajului: 
combinînd vederea de sus a platoului din faţa muntelui cu o privire frontală 
a acestuia, artistul, cu obsesia sa volumetrică, creează iluzia unei mari 
depărtări a muntelui şi accentuează totodată impresia de monumentalitate. 

În diversele variante pe această temă, peste cincizeci, Cezanne 
extinde cel mai mult căutările sale în materie de spaţialitate. Masa 
muntoasă se dezvoltă şi se îngroaşă nu numai de o manieră organică înspre 
cerul înalt, ci şi în jos, se înfundă, prinde rădăcini, provocînd încovoieri şi 
curburi ale liniilor zonelor spaţiale. La nivelul solului, liniile deformează 
corpul muntelui, în timp ce sus, în văzduh, acesta este învăluit de straturile 
dense ale aerului. Totul este construit aici în jurul centrului compozițional 
şi generează un efect de rotunjime a spațiului, care înconjură muntele ca un 
vas gigantic. 

Dintre variantele care transpun mai fidel (nu mai realist!) datele 
reale ale muntelui (şi trebuie precizat că aceste variante nu sînt neapărat 
cele mai vechi!) se remarcă cea din 1882-1885 aflată la muzeu! Puşkin din 
Moscova, o pictură în ulei pe pînză, cu dimensiuni de 58/72 cm. 

Tabloul redă un important fragment din cimpie sub un soare de 
vară, dominat la orizont de acest Fuj:-Yama provensal care este muntele 
Sainte-Victoire. Spre pantele stincoase ale colinelor, pictate în tonuri de gri 
şi oranj, înverzesc mărăcini şi arbori. În primul plan, paralel cu linia 
muntoasă de orizont, se întinde banda oranj a unei şosele, În dreapta, se 
înalță o casă reprodusă realist. Este singurul element din acest amplu peisaj 
în care viziunea figurativă apare evidentă, restul (muntele, copacii, drumul), 
pot fi percepute ca simple pete de culoare. Părţile însorite ale planului 
central au o factură păstoasă, în timp ce primul plan şi cerul sînt pictate de o 
manieră lejeră şi fluidă. Spre deosebire de lucrările anterioare, 
impresioniste, planurile sînt aici delimitate net, iar structura materială şi 
volumele componentelor peisajului sînt clar exprimate, Cu volumele reduse 
la esențe, prezentate într-o viziune deja sintetică asupra formelor, lucrarea 
încîntă prin limpezime şi luminozitate, dar mai ales prin bogăţia culorilor 
care îmbină în mod echilibrat tonurile grave de verde și albastru cu cele 
calde presărate peste tot în tablou și în mod compact pe banda lată care 
figurează drumul. 











Varianta din 1886-1887 


Apropiată ca factură este varianta aflată la Colecţia Phillips din 
Washington, pictată în anii 1885-1887, în ulei pe pînză, 60/73 cm. Aici însă 
desfăşurarea în profunzime a registrelor nu mai ascultă de ordinea specifică 
perspectivei clasice; între cei doi pini din prim-plan şi apeductul de la 
poalele muntelui, cuprinderea spaţială a platoului se amplifică nu numai în 
lărgime, cum ar fi normal, ci şi în adîncime prin efectele unei arbitrare 
perspective plonjante, care vine să perturbe ordinea generată de perspectiva 
frontală clasică, folosită pentru redarea primului plan şi a celui din 
depărtare. Ca şi în varianta anterioară, viziunea rămîne totuși apropiată de 
cea tradițională, cu un figurativ chiar mai extins cantitativ, sens în care 
contribuie şi popularea spaţiului cu numeroase clădiri şi lanuri de culturi 
agricole, marcînd distanțele şi reliefînd raporturile. Deși numeroase, 
elementele figurative sunt însă mai sintetice, abia sugerate. Încă mai sumar 
este schițat figurativul într-o variantă realizată către 1890 aflată din anul 
2000 la Muzeul Orsay din Paris (tot pictură în ulei pe pînză, de 65/92 cm). 

Varianta din 1890 


Se distinge prin îmbinarea vederilor fotografice ale peisajului cu sugerarea 
zonelor denivelate, care nu se văd practic, ale terenului. Muntele este mai 
mare decît în variantele anterioare, ceea ce înseamnă că a fost văzut mai de 
aproape, dar apeductul de la poalele sale este prezentat în întregime, lucru 
posibil numai dacă ar fi fost privit de la mare distanță. Ciudăţenia se explică 
prin faptul că Cezanne nu mai ţine cont de distanțele reale, el introduce 
perspectiva subiectivă. Platoul apropiat nu mai are concretețea de altădată, 
formele sale sînt redate prin straturi de culoare mai subțiri şi cu transparențe 
mai pronunțate. Iluzia perspectivică este restabilită prin decizia cu care 
prim-planul este ocupat de paralelipipedul geometric al unei terase, în 
spatele căruia arborii sînt grupați în două grupuri asimetrice de forme 
plastice, modelate în culoare. Preocuparea de a figura ceea ce vede este 
înlocuită cu cea de a compune o structură solidă de pete ferme, cu o 
pensulație foarte depărtată de cea a impresioniştilor. Pe ansamblu, armonia 
cromatică este obținută prin subtile contraste de tonuri calde (în special 
ocruri, care conferă luminozitate compoziției) şi tonuri reci (verdele 
vegetației care reverberează și în înaltul cerului, așa cum albastrul cerului 
se regăseşte și în masa muntelui). 

Varianta din 1896-1898 


O capodoperă a seriei este considerată varianta din 1896-1898, 
aflată la Ermitaj (pictură în ulei pe pînză de 78/99 cm). Totul este aici 
cuprins de dinamismul generat prin tuşele energice, inclusiv vibraţiile 
maselor de aer. Comparativ cu imaginea pe care ar oferi-o aparatul de 
fotografiat plasat în punctul unde a pictat Cezanne, tabloul prezintă o cu 
totul altă vedere. La picioarele muntelui, artistul a plasat o casă care în 
realitate este complet ascunsă de arbori. Muntele este considerabil mărit în 
raport cu văgăunile şi pîlcurile de pini desfăşurate în fața sa. Astfel, pe de o 
parte el pare mult apropiat de privitor, datorită masivității sale, pe de altă 
parte lasă impresia că se află la o distanță inaccesibilă. Enorma panoramă a 
peisajului se integrează în procesul generator de forme, elaborînd o masă 
grandioasă: planurile spaţiale colorate se rotunjesc, curg de-a lungul 
diagonalelor către centru, acolo unde se află ascunsă baza muntelui, dar 
manifest prezentă în spatele arborelui stufos din stînga şi înfundîndu-se 

profund în masa pămîntului. Către acest centru converg de asemenea 
pliurile puternice care brăzdează versantul vizibil al muntelui. Ca o ființă 
veritabilă, cu forțe vitale invizibile, dar viguros sugerate, muntele se înalță 
organic din planurile accidentate. Această îmbinare strînsă, contopire chiar, 
a organicului şi anorganicului, a materiei şi spiritului, pare a fi obiectivul 
ultim al lui Cezanne şi el devine încă mai vădit în seria Marilor 
scăldătoare. 

Ciudată este, în această variantă, ideea de a îmbina figurativul cu 
nonfigurativul: clădirea de la poalele muntelui este redată în mod apăsat 
figurativ, în timp ce, abstracţie făcînd de ea, tabloul poate fi perceput foarte 
bine ca o simplă structură de pete colorate. 





Varianta din 1905 


Totala (aproape totala, de fapt) desprindere de figurativ se constată 
abia în ultima lucrare a maestrului, datînd din 1905, o pictură în ulei pe 

pînză, cu dimensiuni de 60/73 cm, aflată în Muzeul Pușkin. Felul de a 
proceda al artistului pare aici de neînțeles. Într-adevăr, el se aşează ca de 
obicei în fața șevaletului plasat în preajma muntelui, dar ceea ce aşterne pe 
pînză e aproape în întregime pură fantezie. Pe de o parte, el pare a 
transpune cu minuţie tot ce vede şi ştie despre Munte: forma impunătoare a 
acestuia, cu toți arborii şi edificiile de la poalele lui. Pe de altă parte însă, pe 
pînză nu distingem nimic din natură dacă nu ţinem cont că pictorul își 
intitulează tabloul Peisaj din Aix. doar tuşe colorate care se etalează energic 
pe întreaga suprafață a pinzei. Distincția dintre motiv şi fond devine cu totul 
problematică, iar Cezanne pare să fi urmărit în mod expres acest lucru 
reprezentînd cerul printr-un verde asemănător celor ale vegetației. Dacă 
Freud i-ar fi scos din cap obsesia Muntelui, Cezanne nu ar mai fi fost 
nevoit, precum Kandinsky, să răstoarne acest tablou pentru a privi o pictură 
abstractă. Pe deplin abstracte sînt și alte variante ale Muntelui pictate în 
ultimii ani de viață, precum cea de la Kunsthaus-Ziirich (1902-1906) sau 
cea de la Muzeul de Artă din Philadelphia (1904-1906). 


Cézanne, Marele pin de lîngă Aix 


Simbol transparent al suflului vital care străbate şi unifică realitatea 
în toate manifestările ei, Marele pin, de asemenea cu mai multe variante, 
dar conexe seriei Muntelui, reia cu alte mijloace problema sfericității 
spațiului. 





În Marele pin de lîngă Aix (ulei pe pînză, cu dimensiunile de 72/91 
cm, Ermitaj), pictat ca şi sigur către 1900 (deşi Lionello Venturi îl crede 
mai vechi cu peste zece ani), trunchiul arborelui este încadrat din toate 
laturile de un inel cromatic în care tonurile verzi ale acelor de pin şi ale 
ierbii se amestecă cu reflexele albastre-violet ale aerului și ale depărtărilor. 
Regăsim aceeaşi mare libertate în tratarea temei şi aceeaşi impresie de 

profunzime dinamică proprie peisajelor din ultima perioadă a artistuluj, 
Trunchiul pinului se constituie în axa verticală în jurul căreia se dezvoltă 
volumul spațial al tabloului. Marea rețea de ramuri este cea care face 
compoziția mai complexă. Tuşele dezinvolte şi aproape imateriale din 
ultimul plan, perceptibile printre ramurile pinului; evocă o masă spaţială 
mişcătoare, care ba pare a se apropia de privitor, ba se îndepărtează: 
tonurile roşu-oranj ale acestui spaţiu scăldat de soare îl apropie, în timp ce 
albastrul în multe nuanțe îl îndepărtează. Şi aici este utilizat acelaşi 
procedeu de punere în relief întîlnit în cazul fructelor (la piersici îndeosebi); 
la periferia volumului spaţial el acumulează tuşe de tonuri reci și intense şi, 
pe măsură ce pensonul său se deplasează către centrul pînzei, tonurile devin 
mai calde şi se concentrează într-o pată roşie pe acoperişul casei din 
mijlocul compoziţiei. Astfel, modelînd tonul, Cezanne ajunge să ne 
sugereze volumul spaţial ca şi cum peisajul ar fi pictat nu pe o suprafață 
plană, ci pe una convexă, 

Inspirîndu-se probabil din unele experienţe renascentiste şi baroce, 
Cezanne a observat cu atenţie natura şi, meditînd, a ajuns la constatarea că 
toate liniile acesteia se curbează şi se încovoaie, urcă sau coboară. A 
reprezenta aceste linii ca paralele convergente în spaţiu, conform 
principalei tradiții renascentiste, înseamnă atunci „a calchia adevărul după 
un prototip preconceput”, 

Totuşi, trebuie remarcat că nici perspectiva sferoidă şi nici altă 
schemă geometrică bine determinată nu poate fi considerată ca 
fundamentînd singură concepția spaţială a lui Cezanne. În ultimile sale 
lucrări mai ales, el combină în diverse moduri elementele de perspectivă 
sferoidă cu cele ale perspectivei clasice, cu perspectiva inversă şi cu cea 
orientală. Cert este că artistul privilegiază, în cele din urmă, spațiul 
sferoidal, iar aceasta pentru că nurnai aşa reuşeşte să traducă mai bine 
panteismul concepției sale asupra dinamismului specific naturii, proces unic 
ce reuneşte în desfăşurarea sa toate elementele şi aspectele vizuale. 

În lucrarea deja prezentată, Marele pin, sentimentul acestui proces 
unic conceput în sens panteistic, atinge o maximă plenitudine. Materia 
naturală se sublimează pentru a deveni un păienjeniş atmosferic, în timp ce 
aerul atmosferei se materializează în tuşe palpabile, totul fuzionînd şi 
generînd o singură substanță artistică din care, printr-o metamorfoză 
organică, se nasc şi cresc formele naturale. Nu numai îndepărtatul şi 
apropiatul, ci şi susul şi josul devin la Cézanne categorii relative; trunchiul 
pinului, baza şi coroana sa se disipează într-o materie omogenă constituită 
din tuşe verzi, albastre şi violete ce se etalează spre toată periferia tabloului. 

Încarnînd atotputernicia naturii, cu forţele ei regeneratoare, muntele 
ajunge în varianta din 1905 aflată la Muzeul Puşkin (una din ultimile lucrări 
ale pictorului) să închidă complet orizontul imaginii, devenind o prezență 
tiranică, de o geologică compactitate şi de o monumentalitate maiestuoasă. 
Tabloul se prezintă acum ca o halucinantă alăturare de pete şi semne 
cromatice grupate discontinuu şi imprevizibil. Formele din natură sînt în 
aşa măsură abstractizate încît devine cu neputinţă identificarea lor (deşi 
conform obiceiului său, Cezanne a înregistrat cu minuţiozitate nu doar tot 
ce vedea, ci şi tot ce ştia că se află în spațiul cuprins cu privirea — fiecare 
arbore, fiecare casă, fiecare accident de relief etc,). Apare din nou impresia 
contradictorie, de vertiginoasă alunecare spațială spre adîncime, accentuată 
de perspectiva termică obținută prin predominanța ocrului în centru şi a 
nvanțelor de violet spre margini, dar contracarată de prezența neclintită a 
muntelui imens şi de căderea prevalent verticală a tuşelor verzi şi albastre 
care brăzdează văzduhul. Tuşele sînt astfel puse în evidenţă încît par a 
sculpta formele şi construiesc planurile care se retrag sau avansează, 
sugerînd structura spaţială complexă a peisajului. Aplicate cînd vertical, 
cînd orizontal, ele acced spre baza muntelui şi îl înconjură din cele două 
laturi. Tuşele care redau reflexele luminoase şi cele care închipuie 
contraforții, orientate de la dreapta la stinga şi invers, glisează circular de-a 
lungul escarpamentului şi sfîrşesc spre centrul tabloului, generînd impresia 
de spaţiu sferoid. Sub influența mişcării lor energice, totul pare a se învîrti 
în jurul punctului central şi acest vîrtej este aici mai intens ca în oricare altă 
lucrare cezanneană. Efectul de rotire este accentuat şi prin faptul că zona 
centrală acaparează cea mai mare parte a tonurilor calde (oranj în 
principal), care dau impresia că vin în faţă, detaşîndu-se de fondul planului 
îndepărtat. 

Schițată prin tuşe de brun-oranj, zona centrală are un contur care 
pare a fi imaginea inversată a muntelui, ca şi cum umbra intensă a acestuia 
ar acoperi cea mai mare parte a peisajului. Totuşi, împotriva oricăror legi 
ale opticii, această umbră se dovedeşte prea clară şi prea caldă pentru a fi 
proiectată de către munte. Nu este deci o umbră, ci mai curînd o 
reverberaţie a muntelui pe suprafața cîmpiei întinse din preajmă, impresia 
magică a aspectului său transpusă în construcția spațială. Mişcarea 
circulară, orientată în jos prin direcţia tuşelor, se repetă în sus, spre cer, prin 
concentrările și rarefierea ritmică a straturilor de aer care învăluie masa 
muntoasă. Această rotire se propagă pe toată suprafața pînzei, revine la 
punctul său de plecare și se închide în sine, generînd o ciudată senzaţie de 
stabilitate dinamică — stare inerentă şi eternă a naturii. 


225 


Deși pinul din titlu este evident în lucrare și deşi aceasta este clar 
figurativă, Cezanne este şi aici mai preocupat de studiul efectelor de lumină 
și mai ales de disecarea formei naturale prin intermediul abstracției 
geometrice: pinul nu mai apare întreg, ci atît cît trebuie pentru ca ramurile 
sale să figureze o schemă compoziţională uşor decentrată, dar pe deplin 
echilibrată, într-un spațiu unificat şi stabil. 

Cezanne, Femei la scăldat, 1898-1906 


Viziunea panteistă a lui Cezanne, dar cu accentul pus pe sublinierea 
unității armonioase dintre om şi natură, pe linia lui Poussin, care popula 
peisajele sale cu nimfe şi giganți, ni se dezvăluie deopotrivă în seria 
Scăldătoarelor. 





Varianta de la Londra 


Preocupat de această temă tot din anii şaptezeci, artistul a realizat un 
număr la fel de mare de lucrări ca şi în cazul muntelui, în toate perioadele 
creației sale. În ultimele lucrări pe această temă, el îşi propune să rezolve 
problema integrării organice a omului în natură, căutînd în acest scop 
soluţii compoziționale originale de stilizare şi sinteză a formei, imaginînd 
totodată ansambluri cromatice, care să susțină soluțiile compoziționale de 
echilibrare între figurile şi elementele peisajului, astfel încît să rezulte un 
tot unitar. 

Prin aceasta, Cézanne depăşeşte cu mult realismul, ca viziune 
asupra naturii, deschizînd un nou capitol de investigații generațiilor de după 
el. Elementele peisajului şi figurile umane vor avea de acum aceeaşi 

- importanță în structurarea compoziţiei, vor deveni forme şi semne plastice 
ce îndeplinesc roluri impuse de exigenţele integrării unui anumit tip de 
compoziţie, într-un spaţiu plastic complex, dar coerent. 

Este interesant de menționat că şi portretele (în număr foarte mare) 
pe care le realizează în această perioadă le tratează ca naturi moarte, 
alegînd în mod expres acele modele de la care putea obține pasivitatea 
totală în timpul pozării: soția sa, țăranii placizi (pe care îi pune să joace 
cărți în cel puțin cinci tablouri), Gustave Geffroy. 

Semnificativ este şi faptul că portretele din această perioadă sînt de 
fapt compoziții în care, alături de personaj, apar totdeauna şi alte obiecte — 
o masă cu sticle şi fructe, fragmente de tablouri sau oglinzi etc. (Omul cu 
pipă, 1895-1890, Muzeul Puşkin, Fumătorul, 1895-1900, Ermitaj). 

Revenind la motivul Scăldătoarelor semnalăm mai întîi Grupul de 
bărbaţi de la Luvru, pictat în 1890-1892, unde nudurile viguroase se impun 
nu numai prin masivitate, ci şi printr-o lumină mai puternică, dar pregnanța 
lor se transmite zămurişului din jur, rezultînd un spaţiu cu articulare 
polivalentă. 

Mai apropiat de stilul specific căutărilor lui Cezanne din acești ani 
este varianta de la Muzeul Puşkin, unde paleta este mai luminoasă şi este 
dominată de tonuri albastre, maniera de pictare fiind mai liberă şi mai 
transparentă, iar raportul dintre formele umane şi elementele peisajului mai 
echilibrat. 

Dintre cele trei variante tîrzii înfățişînd Femei la scăldat, se 
detaşează varianta din 1895 (National Gallery, Londra, 126/196 cm) şi mai 
ales cea din 1898-1906 (Museum of Art, Philadelphia, 208/249 cm), aceasta 
din urmă rămasă neterminată. Complet dezinteresat de senzualitatea 
corpului feminin, Cezanne se servește de nuduri pentru a construi 
fremătătoare arhitecturi de corpuri feminine, proiectate pe un peisaj natural 
simplificat la maximum pentru a deveni simplu fundal al compoziţiei. 

Sexualității brutale sau rafinate, artistul îi preferă nota de maiestuos 
şi monumental pe care nudul feminin o poate aduce în compoziţie, 
accentuînd soliditatea volumelor care o compun și deci a ansamblului 
imaginii. Cu siluete schițate sumar şi văzute de la distanță, cele peste zece 
femei cu chipuri total inexpresive, se ordonează la fel ca şi trunchiurile 
arcuite de arbori exigențelor de ordin compozițional. De aici, acele 
deformări anatomice şi stingăciile care i s-au reproşat în reprezentarea 

nudului, dar şi amputările: în varianta de la Philadelphia, a doua femeie din 
stinga nu are cap, iar în varianta de la Londra femeia din centru are 
picioarele retezate, ca să nu mai vorbim de gură sau urechi, care dispar 
complet din această anatomie abstractizată. 

Cromatic, totul se topeşte într-o simfonie armonioasă, iar lumina 
rămîne şi ea relativ omogenă, punînd accente fără discriminări între figuri 
umane şi elemente peisagistice. 

Dincolo de aceste aspecte comune, cele două variante ale Femeilor 
la scăldat prezintă și importante particularități. Astfel, varianta londoneză 
are punctul de privire mai apropiat, de unde un plus de monumentalitate a 
nudurilor. Construit preponderent din culoare, spațiul este aici comprimat, 
elași efect al evidențierii purilor feminine. 

Varianta de la Phila. delphia 





În varianta din Philadelphia, spațiul este construit pe baza 
perspectivei liniare, cu o axă centrală care porneşte de la „micul dejun”, 

trece prin femeia din iaz şi prin cele două siluete de dincolo de iaz, sfîrşind 
în castelul din depărtare. Senzaţia de spaţiu deschis este accentuată de 
„catedrala” deschisă sugerată de trunchiurile de arbori care se apleacă unele 
spre altele. O deschidere spre infinit, rar întilnită la Cezanne. 

În privința tehnicii, Cezanne a căutat la fel de mult să se 
perfecționeze ca şi în planul general al viziunii. De altfel, tehnica este latura 
asupra căreia s-a concentrat cu prioritate din jurul anului 1870, convins că 
de aici purcede totul în pictură. In esență, modul său de a proceda consta în 


adăugarea succesivă de planuri cu figuri, pe care le asamblează într-un 
întreg coerent. 

Paul Gauguin, Nevermore 


Cum observă Joseph-Emile Muller şi Frank Elgar, există totdeauna 
în arta lui Gauguin (1848-1903) ceva melancolic, ceva ce trădează un 
sentiment de insatisfacţie a căutărilor. Această caracteristică devine chiar 
dominantă în creaţia de după 1895, lăsînd să transpară o sfişietoare 
anxietate care nu ține atît de planul căutărilor artistice, cît de cel mult mai 
cuprinzător al destinului uman în general. 

Titlurile unor opere din această perioadă sînt simptomatice prin ele 
însele: Nevermore (1897, Courtland Institute, Londra), Singură şi mai ales 
marea compoziţie pe care o pictează după boala gravă ce-l făcuse să vadă 
moartea cu ochii şi să se gîndească la sinucidere: De unde venim? Cine 
sîntem? Încotro mergem? (1897, Museum of Fine Arts, Boston). 





Ca factură, De unde venim? Cine sîntem? Încotro mergem? este una 
din cele mai simboliste lucrări ale lui Gauguin, ea fiind, atît prin schema 


i Joseph-Émile Muller, Un siècle de peinture moderne, Fernand Hazan, Paris, 1966. 

compozițională, cît şi prin subiectul filosofic, inspirată de un tablou al lui 
Puvis de Chavannes. 

Încă mai mult marcată de estetica simbolistă este Nevermore, 
realizat pe un dreptunghi cu lungimea excesivă (60/116 cm) şi tot în ulei pe 
pînză. Într-o scrisoare către prietenul său Monfreid (14 februarie 1897), 
Gauguin precizează că „am vrut, printr-un singur nud, să sugerez un 
oarecare lux barbar de altă dată”. Nota melancolică a tabloului este şi ea 
subliniată, în aceeaşi scrisoare: „Totul este înecat în culori voluntar 
întunecate şi triste”, Cît despre titlu, preluat din textul poemului lui Edgar 
Allan Poe, Corbul, Gauguin îl explică de o manieră pur simbolistă: corbul 
(care este figurat în partea din stînga-sus a tabloului, deşi nu este deloc în 
consonanță cu celelalte elemente ale imaginii) este „ochiul diavolului care 
stă la pîndă”. Motivul diavolului nu era o noutate în pictura sa, el apare într- 
un tablou din 1892 intitulat Propunerile diavolului (National Gallery, 
Washington). 

S-a remarcat (Fride-Carrassat) că, la Gauguin, compoziţia are 
totdeauna ceva insolit. Insolită este aici excesiva lărgime a pinzei față de 
înălțime. 

După forma alungită, compoziţia pare a fi concepută cu unicul scop 
de a pune în evidenţă splendoarea trupului unei indigene dezbrăcate, întinsă 
pe un pat, într-un interior de lux. Nudul ocupă primul plan în întregime şi 
nu încape nici o îndoială că artistul l-a tratat cu toată atenția, executîndu-l 
după un model despre care se presupune că este Pahura, compania sa de 
atunci. Nici un detaliu anatomic nu este trecut cu vederea; evazarea 
şoldurilor, îngroşarea genunchilor, modeleul umărului şi al abdomenului 
etc. Contururile exterioare ale corpului trasează curbe şi sinuozități cum se 
întîmplă frecvent în pictura lui Gauguin, dar — lucru important de reținut — 
tratarea detaliilor nu este sacrificată în beneficiul simplificării şi stilizării. 
Remarcăm aici o importantă deosebire față de maniera lui Cezanne, care, 
preocupat de volumele corpului, nu ţine deloc să evidențieze fiecare formă. 
În reprezentarea corpului uman şi a nudului îndeosebi, Gauguin se apropie 
mai curînd de Degas, dar şi în raport cu acesta apare o deosebire 
importantă: în timp ce Degas îl plasează într-un interior care-i este specific 
(burghez, cel mai adesea), Gauguin nu dă deloc atenție ambianţei sau, mai 
bine zis, construiește un decor nu pe baza observaţiei, ci din imaginaţie, 
ascultînd de propriul său simbolism. 

Din acest motiv, iconografic tabloul este straniu: o femeie goală stă 
întinsă pe un pat într-o cameră deschisă spre un peisaj şi spre cerul albastru, 
în peisaj sînt schiţate alte două figuri feminine, una cu spatele, cealaltă cu o 

expresie de maximă concentrare pe chip, iar decorul exotic include, printre 
multe flori, un corb tratat în albastru închis şi verde. 

Din punct de vedere simbolic, elementele decorative se împart în 
două categorii: cele care sugerează /uxu/ barbar şi altele menite să indice că 
timpul barbar ține de un trecut îndepărtat, 

Luxul barbar este sugerat prin țesăturile înflorite, perna galbenă de 
sub corpul inocentei Eve (sau Olympia oceaniană?) şi de motivele 
ornamentale ordonate în ghirlande de o parte şi de alta a ferestrei şi uşii. 
Unele flori sînt specifice Oceaniei, altele țin însă de flora europeană. Ele 
sînt pictate pe fond brun sau roşu stins, în suprafețe riguros 
compartimentate prin linii drepte ce contrastează puternic cu arabescurile 
unduioase ale nudului, ale patului și ale florilor înseși. 

De remarcat că prim-planul este dominat de efectele de rotunjime 
ale nudului, amplificate de cele ale pernei patului, aşa cum se profilează ele 
în partea dreaptă. Însă această coerență a formelor este tulburată de 
Gauguin prin inserția corbului şi a celor două siluete feminine care, în chip 
evident, nu fac parte din ambianța intimă a nudului: corbul pare că tocmai a 
aterizat pe pervazul ferestrei, iar misterioasele femei se profilează într-un 
spațiu vag definit din prelungirea deschiderii uşii (sau o fereastră mai 
mare?). 

Dacă în privința semnificațiilor legate de prezenţa corbului în 
această imagine gîndul ne duce intenționat la poemul lui E. A. Poe, 
simbolismul celor două siluete feminine nu poate fi decriptat decit prin 
corelare cu alte lucrări din aceeaşi perioadă, precum Cine sîntem? De unde 
venim? Încotro mergem? şi Regina (Te Arii Vahine), unde apare de 
asemenea motivul celor două femei conversînd. În Cine sîntem? ... 
fizionomia lor este aproape identică. În Regina, identic este doar aerul lor 
că poartă o discuţie tainică, ca şi plasamentul în spatele nudului. Despre 
cuplul feminin din Regina, Gauguin afirma că este vorba de „două bătrîne 
care discută despre Pomul Cunoaşterii” — pom, de altfel, sugestiv figurat în 
centrul imaginii, cu şarpele biblic cu tot (încă mai explicit apare această 
simbolistică în Înainte și după). 

Aşadar, aceste două femei simbolizează cunoașterea, dar 
cunoaşterea în sensul ei diabolic, cunoaşterea malignă a şarpelui care 
distruge inocența Evei. În Nevermore, cele două siluete feminine, drapate în 
rochii lungi, sînt figurate într-o postură de conversaţie al cărei subiect nu 
mai este indicat prin vreun element simbolic, dar, oricare ar fi subiectul 
discuţiei lor, este vădit că expresia lor gravă contrastează cu inocența Evei 
ce se odihneşte la cîțiva paşi de ele. Dar, chiar dacă această Evă nu este 

marcată în mod explicit de simbolul tradițional al Păcatului şi nici nu are 
expresia vicioasă a Reginei, ea este, totuşi, o replică tahitiană a O/ympiei lui 
Manet, cu lipsa ei de pudoare şi cu același aer provocator pe care î] 
cunoaștem încă de la Venus din Urbino al lui Tiţian. 

De altfel, trimiterile la Manet sînt mai mult decît transparente pentru 
cel care cunoaște viața lui Gauguin din ultimii ani petrecuți în Franţa. 
Corbul pictat în deschiderea ferestrei aminteşte nemijlocit de cel pe care 
Manet l-a schiţat în litografia prin care, în 1875, ilustra traducerea poemului 
lui Poe cu acelaşi titlul, Nevermore, ca şi tabloul lui Gauguin. Se ştie însă 
că Manet fusese unul din puţinii artişti cunoscuţi care, la începuturile 
afirmării lui Gauguin, i-a recunoscut talentul. 

Traducerea franceză a poemului era semnată de Stephane Mallarme, 
care de asemenea a fost unul din susţinătorii morali ai lui Gauguin şi căruia 
pictorul i s-a arătat recunoscător în 1891, cînd i-a făcut portretul cu un corb 
de umăr. Toate aceste întîmplări sedimentate în memoria artistului se 
articulează într-o complexă trăsătură de semnificații, dînd o pulsație de 
actualitate simbolisticii altfel intelectualiste a tabloului. Cert este că, 
asemenea celui din poemul lui Poe, corbul lui Gauguin simbolizează Răul 
care macină civilizația umană, acel diavol corupător, care-l îndepărtează tot 
mai mult pe om de naturaletea sa primordială și care stă mereu la pîndă, 
chiar cînd ne așteptăm mai puţin, ca în spatele acestui nud. 

Prezența corbului este, într-adevăr, cea care înlătură vălul 
ambiguităţii acestui nud de vahină tahitiană, conferindu-i un sens lămurit. 
Olympia oceaniană a pierdut şi ea inocența de altădată, nuditatea sa a 
încetat să mai fie naturală, privirea sa nu este tocmai candidă, surisul său nu 
exprimă pura desfătare nevinovată. 

Ea se expune însoțită de un simbol mai sofisticat al Păcatului. Dacă 
este o Evă, este Eva alungată din grădina Raiului. Astfel încît, /uxu/ barbar 
nu poate fi de actualitate, de actualitate fiind doar culorile sumbre şi triste, 
căci abia ele corespund realităţii din Tahiti la vremea cînd Gauguin soseşte 
aici (aprecierea culorilor ca „sumbre şi triste” apare în scrisoarea lui 
Gauguin către amicul său Monfreid, dar în tablou lucrurile nu stau chiar aşa 
— vezi galbenul pernei etc.). 

Că Tahiti nu este Edenul visat, Gauguin a înțeles încă de la sosirea 
sa în capitala insulei, în 1891, cînd a fost chiar şocat că, după peste două 
luni de călătorie cu vaporul, ajunge într-un oraş care seamănă mai curînd cu 
unul european, decît cu un pămînt virgin. După o jumătate de secol de 
administraţie franceză, funcționau deja uzanţele şi exigenţele morale din 
metropolă, între care, desigur, şi interdicția de a umbla dezbrăcat şi de a 

practica ritualurile ancestrale, iar oameni care să trăiască la modul primitiv 
în sens strict nu mai existau de mult. 

Nici la patruzeci de kilometri de Papeete lucrurile nu stăteau cu mult 
mai bine din punctul de vedere adoptat de artist. În locul sălbăticiilor 
căutate cu atîta patimă, el descoperă indigeni moralizați după moda 
europeană, denaturaţi adică, victime ale civilizării misionariste care i-a 
învăţat ce este păcatul şi minciuna: NEVERMORE inocență şi puritate la 
falşii primitivi din Tahiti. 

Dincolo de asemenea decepțţii, arta lui Gauguin are mult de cîştigat 
din experiența Tahiti. Cum se observă în Nevermore, el renunţă la tezele 
scumpe ale impresioniștilor precum tuşa fragmentată sau efectele de 
lumină; saturează culori luxuriante, decupează net formele, impune aplatul 
culorii încercuite cu linii nete, adesea cu sinuozități ample, forțează realul 
pentru a răspunde cerințelor unei compoziții imaginare — cu un cuvînt, 
„predă artei moderne libera creaţie” (R. Huyghe). 

Vincent Van Gogh, Biserica din Auvers 


Creaţia lui Van Gogh (1853-1890), din perioada Auvers (21 mai — 
27 iulie 1890) se distinge stilistic prea puțin de cea precedentă. Construcţia 
este acum mai sumară, dar rămîne la fel de bine controlată. Expresivitatea 
şi vigoarea continuă să fie caracteristicile definitorii ale tablourilor sale. 

Biserica din Auvers (1890, Muzeul Impresionismului, Paris), 
considerată de Andre Malraux „unul din cele mai frumoase tablouri ale lui 
Van Gogh”, este una din primele lucrări realizate de pictor după sosirea la 
Auvers, Are 93/75cm, este executată în tehnica ulei pe pînză, se află şi 
astăzi într-o bună stare de conservare. 

Mai vechea obsesie a lui Van Gogh, de a privi lucrurile ca pe nişte 
fiinţe umane, este concretizată în această pînză mai sugestiv ca oricînd. Ca 

şi în cazul Nopţii înstelate din 1889 (Muzeul de Artă Modernă din New 
York), pictorul procedează extrem de meticulos, străduindu-se să transpună 
pe pînză, cu maximă fidelitate, clădirea bisericii şi împrejurimile sale 
imediate. 





Noapte înstelată 


Comparînd tabloul cu o fotografie a bisericii, René Berger remarcă 
o asemănare izbitoare!. Plasîndu-se la o oarecare distanță în faţa absidei, 
pictorul respectă strict atît structura bisericii, cît şi proporțiile dintre părțile 
componente care se văd din punctul ales — clopotniţa, brațele transeptului, 
în dreapta absidiola, contraforți, dintre care cel din stînga, văzut din profil, 
alcătuieşte o masă compactă. 

Cu aceeaşi grijă sînt redate ferestrele, respectîndu-se numărul, 
proporţiile şi tipologia lor — goluri ogivale la absidă şi clopotniță, romanice 


! René Berger, Descoperirea picturii, Meridiane, Bucureşti, 1975. 

la absidiolă. Structura interioară a spațiilor este şi ea uşor de recunoscut — 
absida se continuă cu nava centrală, după care urmează clopotnița 
impunătoare ale cărei ferestre, orologiu şi fronton sînt redate întocmai; cele 
două nave laterale sînt indicate atît prin ferestrele lor dinspre absidă, cît şi 
prin extensiunea acoperişului. Tot ce poate percepe ochiul este prezent în 
tablou, pînă la detaliile vitraliilor. 

La fel procedează artistul şi cu spațiul din jurul bisericii. Pajiştea 
triunghiulară din faţa absidei şi bifurcarea drumului spre biserică astfel încât 
o cuprinde ca într-un cleşte se regăsesc întocmai ca în fotografie. În plus 
față de fotografie este doar silueta feminină ce urcă pe aripa din stînga a 
drumului, căsuţa din dreapta (probabil demolată între timp) şi cei cîțiva 
copaci din stînga bisericii. 

Ca şi în Noapte înstelată, se vede limpede că Van Gogh şi-a propus 
să reproducă fidel ceea ce avea în fața ochilor, numai că, tot ca acolo, el nu 
este interesat de exactitatea fotografică, ci de exactitatea topografică. Cu 
această ultimă precizare se poate spune că spiritul de observaţie dovedit de 
pictor este extrem de pătrunzător şi riguros. 

Cu toate acestea, de asemenea ca în cazul Noptii înstelate, privind 
tabloul lui Van Gogh ai o acută senzație că imaginea este mai curînd 
fantastică decît realistă. Privitorul are ciudatul sentiment că recunoaşte ca 
reale toate elementele care compun imaginea şi totuşi percepția ei în 
ansamblu îl transportă dincolo de real, ca şi cum ar avea o viziune, 

Pentru a obţine acest efect, de strămutare a unui fragment de real pe 
tărîmul fantasticului, Van Gogh recurge, şi de această dată, la mijloace 
extrem de delicate, operează adică o serie de modificări abia perceptibile 
ale datelor realului. 

Astfel, formele bisericii, care în fotografie se încheagă din linii 
drepte sau curbe regulate, în tablou devin uşor contorsionate. Cerul este 
albastru, iarba este verde, dar atît albastrul, cît şi verdele au în tablou alte 
nuanțe decît cele cu care sîntem obişnuiţi. Corelate, asemenea uşoare 
deplasări de accente se dovedesc suficiente pentru a obţine, în locul 
reproducerii fotografice, o operă de artă vie care preia acele emoţii despre 
care artistul spunea, în scrisoarea către Aurier, că „ajung la mine pînă la 
leşin”. 

S-a remarcat adesea, iar Berger insistă asupra acestui aspect, că Van 
Gogh conferă bisericii Auvers un caracter uman. Ea nu mai apare ca un 
obiect ca toate obiectele, ca o aglomerare mai mult sau mai puțin ordonată 
de volume, ci ca o ființă umană care, supusă unor opresiuni multiple, se 
zbate să se elibereze. 

Privitorul este frapat mai întîi de faptul că biserica pare un 
conglomerat de forme care se frîng, dar nu ca o construcție care se 
prăbuşeşte, ci ca o ființă care rezistă printr-o disperată încordare a forțelor 
interioare. De lățime şi grosime inegale, liniile frînte sau torsionate ale 
bisericii lasă impresia că formează un întreg organic, astfel că la 
împingerile exercitate asupra lor ele răspund cu o forță care nu se datorează 
doar inerției materialului, ci mai ales unei substanțe înzestrate cu energie 
proprie. Cum scria Berger, desenul nu mai este destinat să marcheze 
conturul obiectelor, ci să facă sensibil trosnetul interior al unor forme 
animate de voința de a rezista. 

Impresia aceasta de organicitate o lasă biserica lui Van Gogh şi prin 
strîimbarea axelor de construcţie, o strimbare diferită decît cea pe care o 
cunoaştem de la clădirile ale căror verticale şi orizontale sînt afectate de 
timp. În tablou, axele lasă impresia că sînt supuse nu numai unei înclinări, 
ca o clădire supusă legilor gravitației, ci şi unei slăbiri proprii unui 
organism. 

Prin acest dublu efect, al liniilor şi axelor, biserica încetează de a 
mai fi o masă de piatră, desenînd un corp viu. înzestrat cu însuşirea de a 
resimţi durerea opresiunilor exercitate asupra sa. 

lar pentru a face sensibile aceste opresiuni la care este supusă 
biserica sa (care, încă o dată, este, pînă la urmă, esențialmente ala decît cea 
luată ca motiv), Van Gogh recurge iarăşi la mijloace subtile, însă extrem de 
eficace. Astfel, pentru a sugera apăsarea grea de sus în jos, pictorul 
reprezintă cerul printr-un albastru închis şi omogen, care elimină complet 
orice sugestie de transparență şi aerian, lăsînd, dimpotrivă, impresia de 
masă compactă şi ponderală. Pe de altă parte, cele două ramificații ale 
drumului se arcuiesc în așa fel pe lîngă biserică încît privitorul are senzația 
că sînt de fapt braţele unui cleşte gigantic, ale căror strînsoare biserica o 
resimte la fel de dureros ca şi apăsarea cerului de plumb. 

Dar, dincolo de iscusința dovedită de Van Gogh în reprezentarea 
bisericii ca pe o ființă umană aflată într-o situație dramatică (iar, prin 
contrast, pe femeia din prim-plan ca pe un obiect oarecare, pierdut pe 
drum), remarcabilă în această lucrare este polemica implicită a pictorului cu 
viziunea naturalistă şi maniera novatoare probată în folosirea mijloacelor de 
expresie tradiționale. 

Astfel, aşa cum rostul desenului nu se mai limitează la fixarea 
conturului obiectelor, nici culoarea nu mai evocă o anume matenalitate şi 
nici lumina nu mai slujeşte la modelarea volumelor. In mod deliberat, cum 
am spus deja, artistul recurge la un albastru total diferit de cele care 

sugerează transparența cerului. La fel procedează în cazul ierbii şi a] 
zidurilor, alegînd culorile care să nu evoce suplețea celei dintii şi rigiditatea 
celei de-a doua. Cu alte cuvinte, culorile nu se mai conformează obiectelor, 
ci dimpotrivă, le impun propria realitate menită să disloce statutul naturalist 
al obiectelor. 

Lumina nu este nici ea naturală, întrucît nu se observă nici un fel de 
umbre pe corpul bisericii, în tot cazul, nu apar acele efecte de clarobscur ce 
indică o anume sursă luminoasă. Apare, este drept, o masivă bandă de 
umbră la piciorul bisericii, dar ei nu-i corespunde, cum ne-am putea aștepta, 
o sursă luminoasă în partea de sus — acolo este doar albastrul închis şi 
omogen al cerului, care prezintă mai degrabă unele zone de împăstare decît 
texturi rarefiate prin care să se strecoare razele soarelui. 

Este limpede: toate mijloacele de expresie folosite de artist sînt 
solicitate să creeze o altă realitate decît cea naturală. Sîntem, desigur, foarte 
departe de pictura abstractă, dar aceasta numai pentru că imaginea 
construită de pictor rămîne formal în corespondență cu realitatea figurativă. 
O corespondenţă la care, trebuie subliniat, Van Gogh ţinea foarte mult, dar 
este totuşi secundară, am putea spune chiar cu totul secundară, în planul 
semnificaţiilor operei. Pe acest plan, Van Gogh poate fi foarte bine socotit 
un precursor al artei abstracte, iar aceasta într-o măsură cel puțin egală celei 
de precursor al Expresionismului sau Fovismului. 

“Argumente în acest sens sînt oferite şi de modul cum foloseşte 
oricare alt mijloc de expresie. 

Tuşa, bunăoară, are întotdeauna o autonomie a ei, indiferent de 
scopul căruia slujeşte: cînd este pusă să redea drumul care se tot îngustează 
şi pare că se pierde în profunzime conform perspectivei liniare, îşi păstrează 
totuși aceleaşi dimensiuni şi aceeaşi valoare. Procedind astfel, pictorul 
anulează impresia de profunzime a spațiului şi o face intenționat pentru a 
sublinia că avem de-a face cu un altfel de spațiu decît cel natural. 

În privinţa construcţiei tabloului, deşi aceasta are la bază forme 
geometrice elementare (triunghiurile corespunzătoare bifurcaţiei drumului 
şi pajiştei din fața absidei, alte triunghiuri, dreptunghiurile şi cercurile care 
compun edificiul), ea nu este nicidecum una stabilă; pictorul pare să fi 
urmărit în mod expres dezarticularea ei prin sublinierea orientării diferite 
sau chiar contrare a elementelor (vezi, mai ales, dreptunghiurile de la baza 
bisericii). 

Unei asemenea construcţii i se asociază, firesc, un ritm extrem de 
complex, generat de alternanţa relativ regulată a plinurilor şi a golurilor, 
îmbinată cu evitarea sistematică a oricărei simetrii şi a oricărui paralelism. 

Ca şi în oricare din operele sale de maturitate, sensibilitatea lui Van 
Gogh s-a pus în mişcare în fața unui fragment de realitate cu identitate 
precisă, 

Deşi, în principiu, el era împotriva imaginaţiei în creația artistică (de 
unde unul din motivele controverselor cu Gauguin), nimeni nu se îndoiește 
că, odată cu sensibilitatea, se înflăcăra şi facultatea de fantazare a genialului 
artist. 

Reală, fără discuție, obsesia lui pentru exactitate opera pe o realitate 
deja transfigurată de imaginația sa, chiar dacă artistul nu o numea ca atare: 
„Am la idei în cap că nu voi ajunge să le execut niciodată, însă asta nu mă 
supără”, mărturisea odată lui Theo, în ultimul an de viaţă. 

Cum a argumentat Hofmann, o sensibilitate aşa de puternică, care îl 
împingea pe artist la excese şi chiar „pină aproape de leşin”, astfel că 
adesea uita pur şi simplu că picta, nici nu este compatibilă cu descrierea 
realistă a lucrurilor. Ea acționează sugestiv, nu descriptiv. 

Aşa se întîmpla în faza zisă realistă a lui Van Gogh, cum se poate 
deduce din scrisoarea adresată lui Rappard în 1883: „Cînd Tersteag şi 
fratele meu mă întreabă apoi ce este asta, iarbă sau varză? eu răspund: Ceea 
ce mă bucură este faptul că voi n-aţi putut deosebi!”. 

Aşadar, încă din această primă fază a carierei sale, Van Gogh tindea 
să separe forma artistică de cea reală care a inspirat-o şi să o considere ca 
avînd o semnificație proprie, să o elibereze de orice obligaţie a descrierii 
realiste. „Culoarea exprimă prin ea însăși ceva”, spunea el frecvent, iar 
exemplele pe care le dădea i-a făcut pe unii să-l înroleze Simbolismului: 
„Iubirea a doi îndrăgostiţi trebuie exprimată prin căsătoria a două culori 
complementare, prin amestecul lor şi prin completarea lor cu vibrația 
tainică a nuanţelor înrudite; gîndurile unei frunți, prin iradierea unei nuanțe 
deschise pe o frunte întunecată; speranța, printr-o stea oarecare; pasiunea 
unei ființe, prin razele soarelui care apune. Aceasta nu este o copie realistă 
fidelă, dar nu este oare mai esenţială?” (pasajul este din aceeași scrisoare 
către Rappard). 

Ducînd mai departe ideea autonomiei culorii, Van Gogh ajunge 
chiar să schițeze fundamentul picturii abstracte, contopind complet 
conținutul în forma colorată: „Dacă... vara este opunerea a diverse nuanțe 
de albastru unui element de portocaliu din bronzul auriu al grîului, s-ar 
putea picta, exact în acest fel, un tablou cu un conţinut oarecare al culorilor 
complementare roșu şi verde, albastru şi portocaliu, galben și violet, alb şi 
negru, tablou care ar exprima bine atmosfera anotimpurilor”. 

După cum se vede, ceea ce ÎI interesa înainte de toate pe Van Gogh 
era expresia, supremul deziderat căruia îi subordona oricare altă preocupare 
legată de folosirea mijloacelor plastice. O expresivitate exaltată și febrilă 
care se regăsește constant în toate lucrările sale din ultimii ani, indiferent 
dacă este vorba de peisaje, portrete sau, mai rar, naturi statice. 

Aparent fără nici un program estetic, Van Gogh avea în realitate 
convingeri teoretice ferme, dovadă fiind faptul că opera sa practică este 
concordantă cu opiniile formulate în scris, iar uneori, ca în cazul de mai 
sus, ea este chiar devansată. 





Cîmp de grîu cu corbi 


Deşi se consideră fără sens întrebarea privind evoluția pe care ar fi 
putut-o avea un artist mort în plină putere creatoare, în cazul lui Van Gogh 
nu este deloc deplasată ipoteza tendinței sale spre abstracţie. 

Pe lîngă unele opțiuni formulate verbal sau în scris, precum cea deja 
menţionată, pot fi invocate şi unele lucrări din perioada Anvers, în frunte cu 
faimosul Cîmp de grîu cu corbi, unde registrul formelor nu mai aminteşte 
decît cu totul vag de grîu şi corbi (de altfel, în absenţa titlului dat de autor, 
nimeni nu l-ar mai fi putut reconstitui). 

Georges Seurat, Duminică la Grande Jatte 


Deși a trăit doar 32 de ani, Seurat (1859-1891) rămîne în istoria artei 
ca inițiatorul cercetării ştiinţifice asupra fizicii culorii şi luminii. =- 

O duminică la Grande Jatte este o compoziție în ulei pe pînză cu 
dimensiunile de 308/207cm, terminată în 1886 după aproape trei ani de 
lucru extenuant, achiziționată în 1926 de Art Institute din Chicago; unde se 
află şi în prezent. l s 





Încă din vara anului 1884, Seurat a început să facă, timp de luni de 
zile, schițe după peisajul, canotierii şi persoanele aflate la plimbare pe 
insula Grande Jatte din nordul Parisului. Nici atunci şi nici cînd tabloul a 
fost gata nu se gîndea nimeni că este vorba de o capodoperă a picturii 
moderne, lucrare de căpătii a unei adevărate revoluții artistice. 

Expusă în 1886, cu ocazia ultimei manifestări de grup a 
impresioniştilor, compoziția a stîrnit reacții comparabile cu cele prilejuite 
de Dejunul pe iarbă al lui Manet în 1863. Surprinzător, chiar şi unii artişti 

de avangardă şi susținătorii lor au luat în deridere lucrarea lui Seurat, 
Octave Mirbeau, care în nici un caz nu putea fi suspectat de ignoranță în 
materie de pictură modernă (îi susținuse pe Manet, Monet şi ceilalți 
revoluționari), declara că opera lui Seurat este „o oroare”. Alfred Stevens, 
un apropiat al lui Manet, făcea naveta (după relatarea lui Signac) între 
Maison Dorée şi cafeneaua Tortoni pentru a chema cunoscutii să le arate 
„la ce grad de abjecție căzuse amicul său Degas acceptînd asemenea orori”, 
Dintre impresioniştii înşişi, Monet, Renoir, Sisley şi Caillebotte, nereuşind 
să convingă pe Degas şi Pissarro (acesta din urmă fiind principalul 
organizator al expoziţiei impresioniste de adio) să-l excludă pe Seurat, au 
refuzat să mai participe, considerînd neonorantă o asemenea vecinătate. De 
altfel, la panotare, tabloul lui Seurat a fost plasat într-o sală mică şi ferită de 
marele flux al vizitatorilor. 

Trebuie subliniat de la început că acest şoc provocat de Grande 
Jatte nu se datorează subiectului său. Seurat reprezintă o scenă din viața 
obişnuită a loisir-ului parizian (plimbare, pescuit, canotaj). Pajiştea din 
imagine corespunde într-adevăr celei de pe insulă, unde se deconectau mulți 
parizieni la vremea respectivă. Deci subiectul nu se deosebeşte prin nimic 
de cele abordate anterior de Manet, Monet, Renoir şi ceilalți impresionişti. 
Mai mult chiar, asemenea lui Manet, Seurat introduce costumele la modă 
atunci și alte detalii menite să facă adevărată imaginea pictată: un 
remorcher cu vapor pe Sena, canotori antrenîndu-se şi cuplul de burghezi 
însoțiți de o maimuţă şi un câine. 

În privința tehnicii, Seurat a procedat pentru început la fel ca 
impresioniştii, lucrînd în plein-air pe pînză de format mijlociu, după care a 
realizat în atelier compoziţia finală. Cu o scrupulozitate nu mai puțin 
impresionistă, el a reperat locurile şi a studiat îndelung veşmintele şi 
ambarcaţiunile punct cu punct. A dus atît de departe această scrupulozitate 
încît unul din apropiații săi, pictorul Angrand, a ținut să consemneze 
această anecdotă pusă pe seama sa: „Întrucît iarba viguroasă a verii 
devenise foarte înaltă pe taluz şi îl împiedica să vadă o barcă plasată în 
primul plan... am fost nevoit să-i tai iarba, căci nu eram departe de a gîndi 
că ar fi ajuns să sacrifice barca”. 

Aşadar, subiectul era contemporan, grija pentru adevărul motivului 
se manifesta prin această observaţie minuțioasă, deci erau strict respectate 
regulile scumpe impresioniştilor. Nu de aici venea scandalul provocat de 
tablou la expunere. 

Neobişnuit, şocant chiar, era modul de tratare a luminii şi culorii. 
Tocmai acest mod de tratare, care face ca opera să se distingă sensibil de 

cele  impresioniste, este cel care justifică sufixul neo aplicat 
impresionismului lui Seurat de către criticul F. Fénéon (deși Seurat se 
definea doar ca un „impresionist luminist”). 

De altfel, artistul nu a făcut deloc un secret din ceea ce era esenţial 
în opera sa, anume analiza culorii şi a tuşei cu totul altfel decît obișnuiau să 
facă impresioniştii: transcrierii spontane a senzaţiilor imediate, Seurat îi 
opune o transpunere metodică, bazată pe o minuțioasă divizare a tuşei. În 
loc să pună culoarea pe pînză în tuşe neregulate după capriciul motivelor, 
Seurat își impune să lucreze prin tuşe egale şi de foarte mici dimensiuni. 
Sistematizînd şi raționalizînd virgulele şi micile cîrlige, el opune frumoasei 
aproximaţii a naturalului, ordinea unei gramatici formale fără fisură, ce 
poate fi verificată pas cu pas. In acest fel, imaginea nu se limitează să-şi 
revendice dreptul la existenţă, fie şi efemeră, ci vorbeşte un limbaj coerent 
şi elevat. Nici o gestualitate, nici o precipitare nu se poate detecta în tabloul 
lui Seurat. Prin opoziţie cu Monet, care era obsedat să surprindă clipa și, în 
consecință, manevra energic penelul, Seurat procedează prin scurte atingeri, 
ajungînd pînă la mici puncte de culoare complet separate pe pînză (de unde 
şi numele de „pointilism”), dar care, privite de la o anumită distanță, 
formează o imagine închegată, cu umbre şi lumini net disociate. Acest 
calcul strict geometric prin care se conturează formele face ca acestea 
(indiferent că sînt oameni, arbori sau bărci) să lase impresia de imobilitate 
(pînă şi umbrele par incapabile de mişcare — s-a spus). De aici şi efectul de 
monumentalitate al figurilor, indiferent de dimensiunile lor reale, sau acea 
sacralitate a posturilor, cu suspendarea oricărui gest, care aminteşte de 
personajele lui Piero della Francesca. Aceeaşi precizie mecanică regăsim în 
fiecare element, indiferent de natura sa: apa fluviului, hainele personajelor, 
blănurile animalelor, nisipul plajei sau iarba din prim-plan. 

Acest tratament nediferenţiat răspunde ideii majore a esteticii lui 
Seurat: aceea de a fundamenta pe ştiinţă, pe optică, fizică şi chimie, modul 
de a folosi culoarea în lumină. De la savanții care au conceput cercul 
cromatic, pornind de la cele trei culori primare (roşu, galben şi albastru), el 
reține că orice suprafață colorată suscită percepția de către ochi a culorii 
complementare, adică tenta opusă în structura cercului cromatic: galbenul 
provoacă senzația fugitivă de violet, roşul cere să fie echilibrat de către 
verde etc. 

Pentru a ține seamă în domeniul picturii de acest fenomen natural, 
Seurat înțelege să adauge, într-o proporţie slabă, fiecărei suprafeţe colorate 
complementara sa. În acest fel, percepţia va fi completă și justă. 

Dar, pentru a adăuga, este evident că amestecul tonurilor pe paletă 
nu e adecvat, căci în acest fel apare o a treia culoare, falsă și inutilă. 
Amestecului mecanic, Seurat îi substituie amestecul optic. De aici 
necesitatea divizării tuşei. De aici tratamentul metodic al culorii: „Ei văd 
poezie în ceea ce fac. Nu, eu aplic metoda mea şi asta este totul” — replica 
Seurat amicilor care-i lăudau grația stilului. 

Altfel, Seurat a evitat să se implice în discuţiile iscate de tablourile 
sale, chiar şi atunci cînd luau o turnură violentă şi degenerau în injurii la 
adresa sa. Repliindu-se asupra lui însuşi, vorbind foarte puţin atunci cînd 
discuţia nu se menținea la nivel teoretic, Seurat evita să facă destăinuiri 
chiar şi puţinilor săi apropiaţi. 

Faţă de noii adepţi, aduşi în cercul iniţial de neobositul Signac, 
adopta o atitudine sfidătoare. El argumenta deschis că dorinţa sa de a crea 
ceva nou nu se acomodează prea uşor cu zelul pictorilor care îi adoptă 
sistemul şi profită de descoperirile sale. Totuşi, în jurul său s-a închegat un 
mic cerc de adepți, în frunte cu prietenul Signac. Acest cerc îl recunoștea ca 
şef, tratindu-l cu mult respect. 

Asemenea oricărui alt revoluționar de calibru, Seurat era şi el genul 
de artist obsedat de o idee unică şi simplă, iar forța acestei idei depindea de 
îndîrjirea cu care acesta ținea să o concretizeze, Ca şi cum ar fi presimţit că 
zilele sale sînt numărate, Seurat a lucrat într-un ritm diabolic, comparabil 
doar cu al lui Van Gogh în perioadele lui bune. Aceeaşi presimţire l-a făcut 
poate să accepte în vara lui 1890 să sintetizeze şi să ofere spre publicare 
teoria sa asupra concordanțelor între tonuri (întunecate şi luminoase), tente 
(reci şi calde) şi linii (ascendente şi descendente, vesele şi triste). Expozeul 
său nu are nimic din limbajul colorat şi evaziv al pictorilor, ci, dimpotrivă, 
este cît se poate de sec şi precis, ca al unui veritabil om de ştiinţă. 
Principiile sînt formulate distinct pentru planul general al concepţiei despre 
artă şi pentru cel al tehnicii corespunzătoare, 

Prin teoria sa expusă aici succint, Seurat se înrolează indiscutabil în 
zona didactică a dogmei estetice. De altfel, multe din ideile formulate 
eliptic de el nici nu-i aparțin, i-au rămas probabil în memorie după studiul 
asiduu al diverselor tratate şi broşuri teoretice, dintre care Gramatica 
artelor desenului a lui Charles Blanc pare să-l fi încîntat cel mai mult. 
Seurat s-a ocupat, desigur, de aceste formule și principii normative, dar, 
cum s-a remarcat adesea (Hofmann, Francastel şi alți exegeți), el nu le-a 
aplicat niciodată ca atare. O încercare de a verifica gradul de corespondență 
dintre aceste principii şi lucrările sale eşuează de la bun început. Artist de 
geniu, Seurat a ştiut din instinct că domeniul artei scapă oricărei tentative 

de a fi prins în sistem. Unica lucrare în care se observă oarecare supunere a 
formei regulilor privind aplicarea culorilor proprii sistemului este chiar 
Grande Jatte. Se remarcă lesne aici o simplificare geometrică a siluetelor 
umane şi a obiectelor, care ia caracterul unui adevărat stil. În lucrările 
anterioare, această stilizare apare dar nu este dusă atît de departe. După 
Grande Jatte, fără a renunţa deloc la sistem, își aplică principiile de o 
manieră mult mai degajată. 

Grande Jatte trebuie deci înțeleasă mai curînd ca o demonstrație 
(G.C. Argan). O demonstraţie a cărei semnificaţie trebuie reținută dar care, 
ca orice demonstrație din domeniul artei, nu poate fi repetată fără riscul de 
a eşua în convențional şi searbăd. Seurat a fost, cu siguranţă, primul care a 
înțeles acest lucru. Nu însă şi majoritatea prozeliților săi care, aplicîndu-i 
sistemul în literă şi nu în spirit, au făcut, cel mult, figură de simpli epigoni. 

Henri de Toulouse-Lautrec, Moulin Rouge 


Deși se formează la Bele Arte (Paris), Toulouse-Lautrec (1864- 
1901) manifestă repede interes pentru impresioniști şi nabişti, afirmîndu-se 
de tînăr ca un inovator, fiind între primii artiști care au folosit sistematic 
tehnici mixte în artele plastice. 

Pictată în 1892 în tehnica uleiului pe pînză, lucrarea are 
dimensiunile de 134/141 cm și se află în colecțiile Institutului de Artă din 
Chicago. 

Inspirat probabil de Bar aux Folies Bergere al lui Manet, acest 
instantaneu al atmosferei obişnuite de la faimosul local parizian poate fi 
perceput ca un portret de grup. Într-adevăr, în pofida faptului că personajele 
nu se grupează pentru a poza, ele sunt reale, ba chiar au fost ușor de 
identificat de către comentatorii vremii. Astfel, celebra dansatoare roșcată 
Jane Avril este plasată, cum este și firesc, în centrul compoziţiei. În dreapta, 
dar în prim plan, se află May Milton, iar în ultimul plan, prezentat din 
profil, și încă o dată în dreapta Roșcatei este însuși Toulouse-Lautrec. În 
jurul mesei, artistul și-a portretizat prietenii cei mai dragi. 

Pasiunea pentru portret este o constantă a artei lui Toulouse- 
Lautrec. 

În parcurile din preajma atelierului său, pictează numeroase portrete 
de femei în plein-air, după modele şi prostituate pe care nu le ştia decît 
după prenume sau poreclă (Helene Augusta, Gabrielle, Fiica sergentului, 
Berthe surda, Casca de aur, Femeia cu mănuşi etc.), 

Deşi în aceste portrete pictorul se arată foarte grijuliu să 
aprofundeze studiul modelelor pentru a realiza adevărate definiţii 
psihologice individuale sau general umane, prilejul a fost folosit şi pentru a- 
şi pune la punct tehnica picturală. Privind îndelung modelul la lumina 
puternică a soarelui, el se obişnuieşte să-l perceapă în integritatea sa, fără 
umbre de nici un fel. Nu este interesat, ca impresioniştii, să studieze 
variațiile produse de schimbarea luminii asupra obiectelor şi nu recurge 
niciodată la clarobscur. Deoarece curiozitatea sa nu se fixează decît asupra 
fiinţei umane, lumina nu are nici un rol în afara aceluia de a crea impresia 
de spațiu şi libertate. 

A lumina nu va mai însemna, pentru el, a schimba ceea ce este plin 
şi fix. Din acest motiv, va ajunge să creeze acea lumină rece şi ideală care-i 
permite să aprofundeze chipul uman şi să-i smulgă secretele, Va rezulta un 
gen aparte de portret, în care modelul va fi prezentat într-o veritabilă 
nuditate morală şi psihologică. Portretul său nu mai reprezintă purtătorul 
unei funcții sau al unei categorii sociale, ci o ființă al cărei destin apare 
singular în atitudinile sale, cu chipul său. 

Îndepărtînd tot ceea ce este accesoriu, situînd totuşi scena cu 
precizie, Lautrec evită ca decorul să capteze în vreun fel atenţia. 
Dimpotrivă, privitorul este atras , prin mijloace picturale, către principalele 
figuri ale scenei. May Milton atrage prima atenţia prin chipul său verde- 
spectral, în puternic contrast cu roșul buzelor. Jane Avril, deşi cu spatele, 
domină întreaga compoziţie prin roșul incandescent al șevelurii sale. Chiar 

şi personajele care par să fi fost schițate în viteză, au pe chip fizionomii 
bine individualizate şi cu expresii de o mare diversitate. 

Nouă este și această artă a lui Toulouse-Lautrec de a caracteriza o 
persoană cu uimitoare forță deși este privită din spate. O adevărată 
performanţă în acest sens este Roșcata din 1889 (azi la Muzeul Orsay din 
Paris), care apare tot cu spatele şi în Moulin Rouge. Admirabilă este şi 
individualizarea celor două femei pe care abia le vedem în planul 
îndepărtat, dar realizăm repede că este o cochetă (iarăși cu spatele) și o 
placidă. 

Ca şi Renoir în Ba/ în Montmartre, Toulouse-Lautrec respectă întru 
totul perspectiva liniară, dar, tot ca el, păstrează aceeași intensitate şi pentru 
culorile din planurile îndepărtate, comprimînd astfel spaţiul. Culorile sînt 
folosite cu multă libertate, uneori de o factură clasică (chipul său), alteori în 
ciuda clasicismului (chipul verde al Mayei Milton), Recurge la mari 
aplaturi (uşor vibrate, totuși) pentru redarea vestimentaţiei, probînd și în 
acest fel că este interesat îndeosebi de fizionomii. 

Prin îndrăzneala coloritului, prin libertatea liniei și a construcției 
compoziționale, ca și prin forța expresiei imprimată în fizionomii, 
Toulouse-Lautrec va influența pe fovi şi expresionişti, prevestind în acelaşi 
timp mişcarea dadaistă. 

Henri de Toulouse-Lautrec, 
Salonul din strada Moulins 


O lucrare de sinteză în creația lui Toulouse-Lautrec este Salonul din 
strada Moulins (Muzeul Toulouse-Lautrec, Albi). Tabloul, un ulei pe pînză 
de 111/133cm, pictat în 1894, este cel mai notabil dintre numeroasele 
consacrate caselor de toleranță. 





Aici, pictorul redă lumina prin culoare, ca impresioniştii, iar spaţiul 
prin planuri. Ca la Degas, o parte a compoziției este goală, cealaltă fiind 
populată de numeroase personaje şi obiecte. Cele două părți sînt delimitate 
printr-o diagonală descendentă, a cărei semnificaţie clasică este în vădit 
contrast cu buna dispoziție a personajelor. De altfel, apare doar pe chipul 

femeilor, artistul reuşind să-i trădeze falsitatea prin mijloace de mare finețe, 
precum acele impresii care emană din poziția corpului (oboseală, 
indolență), gesturi (plictis, lehamite), îmbrăcăminte (neglijență, nepăsare) 
etc. La fel, aparentul lux al ambianţei este subminat de kitschul lesne 
sesizabil unei analize mai atente. 

Compoziţia este construită cu o extremă rigoare, dar include şi 
ostentative licențe în raport cu principiile clasice (vîrful pantofului unui 
personaj iese din imagine, un alt personaj este tăiat mai bine de jumătate de 
cadrele tabloului etc.). Este vorba, negreșit, de sfidări intenționate ale 
acestor principii, cum am văzut în cazul chipului verde din Moulin Rouge. 

Se remarcă şi aici respectarea perspectivei liniare, dar planurile par 
a veni toate în față, datorită nediferenţierilor de intensitate a culorii. 

Clarobscurul este complet eliminat (apar doar reflexii ale 
vestimentaţiei, vagi și acestea), iar formele sunt nete, adesea avînd conturul 
întărit prin linii negre. Cu toate acestea, personajele lasă senzaţia de volum 
şi greutate, nu par nicidecum decupate de pe o suprafață plană. În cazul 
personajului din prim plan, transpare chiar senzaţia de opulenţă și 
supraponderabilitate, efect puţin obișnuit al grafismului specific lui 
Toulouse-Lautrec, pe cît de sprinten, pe atît de incisiv în construcţia 
formelor. 

Pierre Bonnard, Siesta 


În pofida diversităţii preocupărilor tematice, nudul domină creația 
lui Bonnard, atît în sensul că l-a practicat constant, încă din tinerețe, cît şi în 
sensul că s-a constituit, în cele din urmă, drept genul care a pus în valoare 
cel mai bine idealul de căpetenie al artei sale: acela de a da maximum de 


viaţă unui tablou. 





Siesta 


Aspirînd să capteze emoția şi senzația în profunzimea lor bîntuită de 
incertitudini şi variații imperceptibile, artistul a privilegiat nudul ca 
modalitate de a evoca viaţa în toată intimitatea sa. 

Dintre reprezentările corpului feminin în atitudinile cele mai intime, 
o adevărată capodoperă este Siesta, realizată la numai treizeci şi trei de ani. 

Pictată în 1900 în ulei pe pînză, cu dimensiuni de 130/110cm (în 
prezent la National Gallery of Victoria, Melbourne), Siesta a fost expusă 
pentru prima dată în 1905, trezind un viu interes (între cei care au scris 
atunci despre ea numărîndu-se şi reputatul scriitor Andre Gide, iar ilustra 
romancieră şi colecționară de artă Gertrude Stein a cumpărat-o și a plasat-o 
alături de lucrări de Picasso şi Matisse în dormitor). 

Indiscreţia lui Bonnard este dusă aici foarte aproape de limită, căci 
tînăra femeie este astfel surprinsă încît nu încape nici o îndoială că siesta ei 
este de fapt toropeala instalată imediat după cunoașterea biblică. Ea se află 
întinsă cu fața în jos, pe o canapea desfăcută şi cu cearşafuri şifonate. 

Dezordinea cearşafurilor şi a lenjeriei intime, pe pat şi pe jos, 
amprenta unui al doilea corp în stînga nudului, în fine starea de abandon 
întru voluptate a femeii sînt tot atîtea indicii clare. 

Un cîine liliputan doarme alături, pe covor. În cadrul decupat de 
artist nu se mai află decît o măsuţă cu diverse obiecte în dezordine. 

Patul ocupă mai bine de jumătate din spațiu, în timp ce pereții 
alcovului sînt tapisaţi cu hîrtie pictată, pentru a forma un fond de culoare 
care opreşte privirea şi reduce perspectiva, accentuîndu-se astfel senzația de 
spațiu intim, 

Nudul, natura moartă de pe măsuță şi cîinele formează o privelişte 
interioară văzută dintr-un punct situat mai sus, ca şi cum spectatorul s-ar 
afla în picioare undeva foarte aproape de pat, 

Somnul femeii, ca şi al cîinelui, este atît de adînc încît nimeni nu s-a 
trezit la intrarea spectatorului. 

Surprinde, pentru un postimpresionist, exploatarea în manieră 
renascentistă a efectelor de lumină şi umbră astfel încît să accentueze 
erotismul imaginii: eclatantă pe fese, lumina devine tot mai difuză pe umeri 
şi cap, lăsînd loc umbrei dese în zona neutră erotic a măsuţei, Procedeul 
este folosit în numeroase alte tablouri, fapt care i-a adus pictorului 
renumele de „magician al luminii”. 

Erotismul Sieste devine încă mai frapant dacă ținem seama de 
faptul că face parte dintr-o serie de trei tablouri pe această temă, (Bărbarul 
şi Femeia şi Indolenta, fiind celelalte două). 

Deşi tabloul pare pictural la o primă privire, în realitate liniile sînt cele care 
dau tonul senzualității, într-un sistem calculat de opoziții şi echilibre, Întins 
şi curbat printr-un desen şerpuitor, nudul se articulează în întregime din 
curbe — profilul şoldurilor, rotunjimea umerilor şi curbura spatelui, sfera 
sînului, şuvițele răvăşite ale şevelurii negre. Acestor sinuozități le răspund 

pliurile cearşafurilor şi pernelor care schițează un fel de ghirlandă în jurul 
corpului. 

Indolenta 


| Chiar şi cîinele, afundat în covor, se reduce practic la ondulaţia şirei 
spinării care se prelungeşte în botul întins. Pe peretele din fundal sînt 
| pictate flori care de asemenea se compun din arabescuri, ornamente şi 
i volute care se armonizează cu anatomia uşor stilizată a femeii. 

| În contrast cu acest ansamblu de curbe dominante, Bonnard include 
mai multe linii drepte puternic marcate: mai întîi, cele ale marginii din 
prim-plan a patului, care traversează orizontal aproape întregul tablou, apoi 
cele ale măsuței, formînd un unghi proeminent împreună cu marginea 
patului, în fine, verticalele tapetului de pe peretele din dreapta, care cad 
perpendicular pe orizontalele saltelei. 

Motivul dungilor paralele de pe acest tapet şi care se regăseşte pe 
marginea patului este un procedeu geometric pus la punct de către Bonnard 
în anii anteriori, cînd picta table de şah, bluze în carouri şi tapete 
imprimate. Rigoarea acestor linii drepte contracarează expansiunea curbelor 
şi în acelaşi timp o pune în valoare. Supleţea corpului alungit şi căldura 
animală de care vorbea Gide se percep astfel şi mai pregnant. Acest 
contrast viguros este echilibrat, pe de altă parte, de armonia cromatică a 
tabloului. Aurul corpului nud iradiază în ocrul, albul şi rozul ruginiu din 
jurul său. Rapeluri de tonuri dau unitate rozului şi griului din saltea, pe de o 
parte, şi griului mai pal şi rozului mai viu al florilor. 

Albul este prelucrat în numeroase nuanțe, Bonnard uzind de o 
materie picturală cînd subțire şi netedă, cînd mai groasă şi mai rugoasă. 
Cîteva accente de roşu, pe obrazul şi în părul femeii, sugerează o lumină de 
vară atenuată la perdele şi storuri, potențind senzația de cadru intim. 

În acest fel, prin mijloace pur picturale, Bonnard transpune pe pînză 
totalitatea impresiilor şi senzaţiilor suscitate de o privelişte dintre cele mai 
riscante, cum o probează sumedenii de opere de acest gen ratate de pictori 
cu o sensibilitate rudimentară. 

Dacă în cazul Siestei nu se cunosc studii pregătitoare, se cunosc în 
schimb numeroase fotografii de nud făcute în această perioadă. Cum o 
dovedeşte şi Sresta, pictura are totuşi față de fotografie, avantajul elaborării 
lente şi calculate, care dă posibilitatea unei redări mai complete şi mai 
complexe a secvenței de viață devenită motiv. 

Se poate spune, astfel, că la Bonnard întîlnim un ultim ecou al 
concepției romantice de dizolvare totală a lucrurilor în ambianţă, dar nu 
prin sacrificarea formei în stil impresionist, ci printr-o fluidizare a spațiului 
plastic, cu tot ceea ce cuprinde în el. 

Această preocupare pentru fluidizarea spaţiului l-a condus la o 
inovaţie tehnică: în loc să picteze pe pînze fixate pe şasiu, artistul preferă să 
întindă pe perete o pînză mare, decupînd formatul definitiv doar în 
momentul în care lucrarea era gata. 

a Ce al > 5 E sineD Aiuța 


Constantin Brâncuși, Ciclul păsărilor 
(1910, 1914, 1917, 1923) 





Asemenea multor artişti, Brâncuşi (1871-1957) avea obiceiul de a 
relua de rnulte ori acelaşi motiv, dar numai în cazul său (cel puţin între 
sculptori) se observă că acest obicei devine metodă cu un scop bine 
precizat, anume „abstractizarea” treptată a motivului pînă la obţinerea 
esenței sale. Într-adevăr, în toate ciclurile (aproape întreaga creaţie a lui 
Brâncuşi a fost gîndită în cicluri sau serii) se constată că primele variante se 
apropie mai mult sau mai puțin de principiul reprezentării, pentru ca treptat 
motivul să devină tot mai greu de recunoscut, iar în ultimele variante se 
ajunge la forma abstractă care nu mai păstrează nimic din figurativul 
motivului. 

Un exemplu elocvent al metodei este ilustrat de ciclul Păsărilor. În 
1909 (după alţii, în 1910) Brâncuşi sculptează în marmoră o Pasăre 
măiastră prin care, în răspăr cu sculptorii tradiționali şi cei ai vremii, îşi 
propune explicit să reprezinte nu o pasăre, fie ea şi măiastră, ci — aşa cum 
citim în mărturisirile făcute lui Ionel Jianu — ideea de zbor. Sfidînd de la 
bun început obişnuinţele, artistul îşi concepe compoziția extrem de laconic 
— un prim registru în care modelează sumar un barbat şi o femeie, covîrşiți 
parcă de apăsarea materiei figurată prin cubul aflat deasupra capetelor lor, 
şi un al doilea registru, puternic contrastînd cu primul prin dinamica 

ascensională a formei de pe cub, care este tocmai pasărea măiastră, 
modelată ca pasăre generică accentuat stilizată, avînd corpul oval, gâtul 
mult alungit şi îndreptat în sus, ciocul deschis ca şi cum ar slobozi strigătu] 
de bucurie al eliberării. În fața lucrării finite, artistul are însă senzația că 
formele acestea i-au strivit gîndul, asemenea ca în parabola lui Pîrvan. 

Se va angaja atunci într-o necruțătoare răfuială cu inerția formelor, 
răfuială care va dura peste douăzeci de ani şi care se va materializa în zeci 
de variante, schimbînd cînd materialul (marmora de felurite culori, ghips 
patinat, bronz poleit), cînd tehnica (cioplit, modelaj), cînd şi una şi alta, şi, 
lucru mai important, de fiecare dată viziunea. 

Schimbarea de viziune, care ne interesează aici cu deosebire, se va 
desfăşura în sensul apropierii de esențe, prin eliminarea detaliilor figurative 
şi sublimarea formei din ce în ce mai drastic. 

Astfel, în a doua variantă topeşte figurile umane în masa soclului, 
iar măiastra se îndepărtează şi mai mult de model, accentuindu-i-se în 
schimb sugestia de zbor, În versiunea a treia, din 1914, forma ovoidală a 
măiastrei devine elipsoidală, gîtul îşi pierde curbura, capul dispare, 
subliniindu-se astfel şi mai viguros, mai ales prin contrastul cu soclul, 
zigzagat acum, avîntul zborului. 

Nemulțumit încă de expresivitatea operei sale pe linia urmarită, 
sculptorul revine la forma ovoidală şi la epura modelului generic, mizînd 
însă pe strălucirea bronzului poleit, care antrenează jocul de lumini ca un 
element intrinsec al compoziției. 

Începînd din 1919, conştient de progresele realizate între timp în 
vizualizarea gîndului său, Brâncuşi revine şi asupra acestuia, conferindu-i 
noi valenţe, astfel încît următoarele versiuni îşi vor schimba titlul — Păsări 
în văzduh. De la ideea desprinderii de figurativ se trece acum la ideea 
străpungerii înaltului, formele fiind corespunzător regîndite. 

Elementele figurative devin tot mai atenuate, asemănarea cu 
modelul ajunge cu totul problematică (să ne amintim jenanta situație în care 
au fost puşi funcționarii de la Direcţia Vămilor din Statele Unite în 1927, 
situație cu atît mai semnificativă cu cît ea va angaja, prin procesul de 
pomină ce a urmat, şi specialiştii în materie, în frunte cu sculptorul 
Ingersoll Aitken). 

Renunţînd treptat la tot ceea ce putea deturna atenția de la gîndul 
esențial, genialul sculptor ajunge şi în planul formei tot la esenţă; ideea de 
elan ascensional (nu aş spune „pur”, şi se va vedea îndată de ce) este 
sugerată de un uimitor de simplu volum fusiform, un fel de sabie îndreptată 
spre cer, 

Cum scria A. T. Spear, urmărind simplificările treptate ale Păsării, 
de la prima Măiastră, cu pieptul ei greu şi poziția de echilibru stabil, la 
ultimele versiuni, imponderabile, fluide şi orientate vertical, „îţi dai seama 
că Brâncuşi a redus forma pînă la limita posibilului”. O dată atinsă această 
limită, artistul îşi vede în sfîrşit gîndul obiectivat şi, după cum se spune, ar 
fi exclamat simptomatic: „Zborul, ce fericire!”. 

Dar cazul acestui ciclu al păsărilor nu-i nicidecum o excepţie în 
creația brâncuşiană. În ciclul rmuzelor adormite şi în cel al Sărutului, în 
Prometeu sau în seria coloanelor infinite, Brâncuşi porneşte cu regularitate 
de la individualul împovărat de teluric şi tatonează cu răbdare fazele de 
tranziție spre general, forțind materia să elibereze spiritul pe care îl 
tăinuieşte. Întrupînd în final gîndul în figurații plastice minime, Brâncuşi 
probează că în adevăr simplitatea reprezintă în artă punctul de sosire, la 
care se ajunge fără să-ţi propui numaidecit, „apropiindu-te de sensul real al 
lucrurilor”. 

De adăugat însă că această simplitate este complexitatea însăşi: la 
simplitate nu se poate ajunge decît sublimînd complexitatea, descoperindu-i 
acesteia esența care o demistifică. 

Astfel, dacă după zeci de epurări Pasărea în văzduh semnifică 
simpla idee de zbor, această idee este sugerată într-un chip care nu este nici 
simplu şi nici pur, căci este sugerat zborul spre tănile înaltului, de unde un 
întreg lanţ de aluzii la drama desprinderii omului de lutul materiei telurice 
(Welcker vedea în forma ideală a Păsării în văzduh „expresia înaltă şi mai 
intensă, aluzia cea mai evidentă la o lume suprapămînteană”, în timp ce 
Herbert Read citea „țişnirile spre cer” ale lui Brâncuşi ca „irezistibila 
aspirație a omului spre lumină”). 

Simbolul setei de libertate a fost conexat aceloraşi opere de către 
Jean Cassou şi Gaston Bachelard. 

Dintre exegeții români sau de origine română, au formulat opinii 
asemănătoare Mircea Eliade, George Uscătescu, Ionel Jianu, Constantin 
Noica, Adrian Petringenaru şi mulți alții. 

Constantin Brâncuşi, Muză adormită şi 
Inceputul lumii 





La fel, în ciclul „,muzelor adormite”, pornind de la Adolescenta din 
1906, în care chipul tinerei adormite este redat în manieră cvasirealistă, 
artistul ajunge la Sculptură pentru un orb, simplu ou în aparență, în realitate 
(prin dimensionarea care este a capului omenesc, prin forma sa ciudat 
alungită, ca şi prin poziţia uşor orizontală) trimite încă — chiar fără a-l privi 
ca un punct de sosire al ciclului, la misterul zămislirii viselor şi nu mai 
puțin al gîndurilor, iar prin aceasta, iarăşi la ideea desprinderii de teluric. 
„Toată viața mea am căutat esența zborului” — mărturiseşte Brâncuşi bunei 
sale prietene Giedion — Welcker. 

Similar, în ciclul Foca, realizat mai tîrziu (1924-1942), cînd metoda 
abstractizării era deja bine conturată, Brâncuşi elimină de la bun început 
etapele unei reprezentări fie şi vag naturaliste, trecînd direct la evocarea 
ideii de focă şi ajungînd mai repede la forme pure, la opera de artă 
abstractă, adică. 

Interesant în despărțirea lui Brâncuşi de figurativ este cazul 
Domnişoarei Pogany. Între lunile decembrie 1910 și ianuarie 1911 Margit 
Pogany (tînără artistă maghiară stabilită la Paris) a pozat de mai multe ori 
pentru portretul pe care Brâncuşi i-l promisese încă din vară. În fiecare 
sedință, sculptorul realiza un bust din argilă, pe care îl modela pîna la 
obținerea unei sculpturi clasice perfecte în privința asemănării, deci un 
portret în sensul cel mai tradițional al cuvîntului. 

De fiecare dată însă, Brâncuşi distrugea portretul în argilă, iar 
Margit Pogany părăseşte Parisul fără ca portretul în marmură să fie măcar 
schițat. În 1913, surpriză. Brâncuşi expune portretul în marmură, fără ca 
între timp să o mai fi văzut pe tînara unguroaică. 

Fidel metodei sale de abstractizare, Brâncuşi a eliminat toate 
detaliile modelului său, păstrînd ceea ce i s-a părut esenţial pentru a o 
particulariza între alte tinere: doi ochi mari, figurați prin curbe abia 
perceptibile şi două mîini cu degete prelungi. 

Asemănarea fizică, perfect obținută în lut, nu se mai regăseşte deloc 
în marmură. Mai avem de a face cu un portret? Din moment ce artistul îşi 
intitulează opera Domnișoara Pogany, răspunsul nu poate fi decît afirmativ, 

iar dispunerea ochilor şi a mîinilor par suficiente pentru a ne face o idee 
despre ființa psihică a modelului. 

Numai că Brâncuşi a urmărit şi aici mai mult decît reprezentarea 
unei persoane, anume arhetipul feminin, ideea de feminitate, sugerată nu 
atît prin fizic şi fizionomie, cît mai ales prin forme armonioase şi gingaşe, 
prin curbe şi contururi rotunjite care evocă aluziv corpul în întregul său, 
prin înscrierea întregii structuri într-un ovoid care anunță Începutul lumii 
din 1916 cu trimiteri la fecunditatea feminină şi, pe un plan mai general, la 
formele fundamentale, oul fiind considerat în multe mitologii drept 
principiul elementar al creaţiei (Inceputul Jumui este, la rîndul ei, o variantă 
pe deplin abstractă a Muzei adormite din 1913). 

Pentru a potența aceste sugestii simbolice, Brâncuşi reia motivul 
Domnişoarei Pogany, o dată în bronz polisat şi de culoarea aurului, pentru 
a suscita efectele metalice, altă dată, după 1920, introduce, pe gît şi la 
ceafă, sugestii de volute în spirală care dublează desenul de ansamblu al 
capului amintind vag de idolii feminini arhaici. 

Prin această revenire la formele şi principiile primordiale care animă 
lumea, Brâncuşi revine la reprezentarea realului, dar la un alt nivel, o 
reprezentare care aspiră la redarea lumii în ansamblul ei prin ceea ce are 
esenţial și neschimbător în timp. 

Figurativul de după abstracție, aceasta pare a fi soluţia găsită de 
artistul român aprinsei dispute dintre figurativ şi abstracţie care domină cea 
mai mare parte a artei secolului al douăzecilea, 

Marcel Duchamp, Date fiind : 1. Căderea de 
apă; 2. Lampa de gaz 


Rolul jucat de Duchamp în evoluţia artei din ultimul secol este unul cu totul 
aparte, dat fiind faptul că, prin creațiile sale şi deopotrivă prin discursurile 
sale, a stimulat aprofundarea unor direcții radical divergente, 
conceptualismul şi „retinismul”. 

Dacă pentru conceptualişti esențialul în artă rezidă în ideea care 
precede întruparea în materie a operei, pentru direcția opusă esenţialul este 
la vedere (cu vorbele lui Warhol, „nu există nimic în spatele tablourilor 
mele”). 

Prin ultimele sale creații, Duchamp sugerează că opera de artă 
trebuie să împace aceste tendințe aparent contradictorii. Este cazul acelui 
straniu „environnement? numit de artist „aproximare demontabilă” şi 
intitulată derutant Fiind date: 1. Căderea de apă, 2. Lampa de gaz, la care 
acesta a lucrat în secret din 1946 pînă în 1968 (în prezent, opera se află în 
colecțiile muzeului de artă din Philadelphia). 

Oferă privirii de primă instanță o uşă de hambar străveche pe care se 
observă două găuri mici dispuse astfel încît să putem privi prin ele; în spate, 
la o distanță apreciabilă, unde se vede un zid de cărămidă cu o spărtură prin 
care se vede îndeajuns de departe încît să nu mai fim siguri de ceea ce 
vedem, o femeie complet goală întinsă pe spate pe o grămadă de vreascuri 
şi cu picioarele desfăcute provocator parcă pentru voiorişti împătimiți. 

La o primă abordare ai crede că Duchamp ne îndeamnă, asemenea 
lui Warhol, să privim doar (o dată prin ușă, încă o dată prin zid). Dar ceea 
ce vedem în planul îndepărtat al operei pluteşte într-un vag profund, realul 
nu mai poate fi disociat de părere: femeia este aievea sau este doar o 
sculptură hiperrealistă de-a lui Duane Hanson? 

Este o femeie care face plajă în intimitatea grădinii sale sau, dat 
fiind tufişul în care pare aruncată, este vorba de o crimă care tocmai s-a 
produs? Diverse alte presupuneri rămân posibile şi privitorul nu se va linişti 
pînă nu găseşte o interpretare plauzibilă, pentru că ceea ce vede nu este de 
natură să-l lase indiferent. 

În plus, ca şi în Marea sticlă unde privitorul caută zadarnic 
„logodnica” şi „celibatarii” anunţaţi în titlu, titlul „aproximaţiei” face şi mai 
dificilă descifrarea operei pentru că „lampa de gaz” şi „căderea de apă”, 
deşi se văd în lucrare, sporesc misterul, în loc să-l facă transparent. 
Recurgind frecvent la titluri cît mai discordante cu imaginea, artistul 
urmărea deliberat să accentueze misterul operei şi să sfideze astfel 
spectatorul clasic care caută să prindă cît mai repede „înțelesul” operei. Prin 
ingenioasa-i „aproximare”, Duchamp intensifică în spectator atît ipostaza 
de privitor, cît şi ipostaza de hermeneut, de căutător al unor sensuri şi 
semnificații aflate dincolo de ceea ce opera oferă percepției vizuale. 

Această poziție pe care o sugerează Duchamp în ultimii ani ai vieții 
este mai complexă decît cea din perioada în care propunea „ready-made”- 
uri pentru că atunci miza doar pe ideea că privitorul este cel care îşi face 


264 


opera trecînd repede de la ceea ce vede el la ceea ce „ascunde” opera, în 
vreme ce acum privirea continuă să fie din plin solicitată şi în timp ce 


mecanismele reflecției funcționează din plin. 

Marea sticlă 


De altfel, concepția după care opera de artă trebuie să fie „pe 
jumătate înțeleasă” pare să fi fost conturată în mintea lui Duchamp încă în 
! 1923, doar cînd s-a decis să nu mai termine Marea sticlă prin adăugarea 

unor elemente precizate în jurnalul său (un „tobogan”, o „luptă de box”, un 
tablou cu „umbre purtate” etc.). 

Aşa neterminată, Marea sticlă (pe care se află pictate figuri 
imaginare şi dispersate, unele dublate prin efectul de oglindă) nu se oferă 
niciodată în sine privitorului, pentru că jocul de lumini şi umbre ale 
spaţiului în care este expusă şi reflexele obiectelor din jur o fac mereu alta. 

Cu Duchamp, asistăm nu numai la „anti-pictură” şi „anti-tablou”, 
dar şi la „anti-operă” sau „anti-artă”. Considerînd epuizate formele 
tradiționale ale creaţiei artistice (pictura şi sculptura îndeosebi), Duchamp, 
inclusiv prin gestul său de a se consacra şahului mulți ani după 1923, va 
determina pe artiştii noilor generaţii să-şi analizeze cu maximă luciditate 
crezurile şi paradigmele însuşite în anii de formare, să evite rețetele de-a 
gata şi să se implice în riscantul efort de căutare a unor noi mijloace și 
forme de expresie artistică, 


266 





Jackson Pollock, Ursa mare 


Datînd din anul 1947 şi aflată în prezent la Stedlijk Museum din 
Amsterdam, această pictură în ulei (111/92 cm) întruneşte toate cele trei 
caracteristici ale fazei de maturitate din creația americanului Jackson 
Pollock (1912-1956): dripping, action painting şi all-over. 





Experimentată încă din 1942 de către suprarealistul Max Ernst şi, 
poate chiar mai devreme, de către Hans Hofmann (pictor german stabilit în 
America dupa 1932), dripping-ul devine metoda sistematică în creaţia lui 
Pollock începînd din 1946- 1947, Această tehnică a „picurării” constă în 

curgerea pastei colorate de pe pensoane de diverse mărimi sau direct din 
cutii sparte în mod expres, pe pînza întinsă la orizontală, pe podea. 

Action painting, cunoscută mai curînd sub numele de pictură 
gestuală, a fost introdusă ca sintagmă de criticul Harold Rosenberg şi ea 
defineşte perfect modul de lucru al lui Pollock pentru care pînza este înainte 
de toate un cîmp de acţiune: renunțind complet la schițe și desene 
pregătitoare, artistul începe a lucra fără să aibă în minte o imagine care 
urmează să fie transpusă pe pînză. Ţinînd cutia de vopsea într-o mînă şi un 
penson în cealaltă, el incepe a împroşca pînza prin mişcări energice după 
care, în special prin scurgeri din cutia găurită, organizează suprafața 
picturală cu o densă rețea de curbe care se aglomerează în disprețul oricărei 
idei de formă. Pictura este acțiune în deplinul înţeles al cuvîntului, pentru 
că, artistul, lucrînd cu pînze de mari dimensiuni, este nevoit să urce pe 
pînză şi să se deplaseze în jurul ei, pentru a obține în final un labirint cu 
zone inegale ca densitate, multicolor şi fulgurant. 

All-over reprezintă un nou tip de compoziţie (o anticompoziţie de 
fapt, în raport cu ceea ce numim compoziția clasică), care decurge 
inevitabil din dripping şi action painting: traseele de culoare se desfăşoară 
haotic pe toată suprafaţa pînzei, se intersectează și se suprapun fără nici o 
regulă, ating frecvent marginile suportului; dispare, altfel spus, orice 
delimitare între fondul şi componenta iconografică a lucrării. 

Cu asemenea premise, creația lui Pollock pare a se ralia organic 
principiilor automatismului suprarealist, cu ai cărui reprezentanți a şi 
cochetat de altfel, artistul american. În fapt însă, Pollock s-a detașat în mod 
explicit, forțînd chiar nota, el pretinde că, de la un capăt la altul în procesul 
elaborării tabloului, păstrează controlul în fiecare moment al închegării 
imaginii, imagine care, trebuie să recunoaştem, iradiază o armonie 
cromatică ce aminteşte de marii colorişti renascentişti. Acest refuz al 
inconştientului este și motivul pentru care, chiar şi în absența elementelor 
figurative, a ținut totuşi să dea titluri lucrărilor care sugerează un anumit 
referent din realitate: Catedrala, Ritmul toamnei sau, în cazul de față, Ursa 
Mare. 

Disociindu-se de artiştii care optează pentru rolul decisiv al 
raționalului în creație, ca Matisse, ca şi de cei care se încred in forțele 
inconştientului, ca Miro, Pollock face parte egală celor două resurse ale 
creativităţii, calculul cerebral şi spontaneitatea, mizează pe inspiraţie, dar o 
provoacă şi o dirijează. 

Elaborindu-şi lucrarea fără o idee preconcepută, Pollock cere și 
receptorului să procedeze la fel: să cerceteze în tablou ce propune acesta, nu 

să aştepte de la tablou o confirmare a ceea ce ştie deja, Această cerință a lui 
Pollock este de mare însemnătate pentru că readuce în discuție problema tot 
mai spinoasă astăzi a criteriilor estetice în temeiul cărora evaluăm creaţiile 
artistice. Deşi pare de neacceptat, se impune tot mai mult teza că nu ne 
putem baza decît pe un singur criteriu atunci cînd ne aflăm în fața unei 
opere de o radicală noutate, iar acest criteriu poate fi aflat doar prin analiza 
operei respective. 

Ar mai fi de observat că refuzul lui Pollock de a se abandona 
inconştientului conduce la ceea ce am putea numi ordinea din dezordinea 
anticompozițiilor sale. Cum au remarcat Rene Berger şi Umberto Eco, 
gestualismul lui Pollock distruge forma în înțelesul ei clasic, dar forma în 
sensul larg al termenului nu poate fi eliminată, oricît de haotică ar părea 
împroşcarea pînzei. Absența contururilor de elemente figurative incită 
privitorul să stabilească el însuşi o anumită structurare a petelor şi direlor 
de culoare, iar aceasta chiar şi în absența sugestiei din titlu (Ursa Mare, 
aici). Inclus de obicei în curentul artistic numit Arta informală, Pollock a 
practicat, cel puțin în ciclul de picturi reprezentat de Ursa Mare, mai curînd 
„opere deschise” în accepțiunea lui Umberto Eco. Informalul din Ursa Mare 
nu urmăreşte nicidecum să elimine cu totul forma din pictură, ci să impună 
o înțelegere mai cuprinzătoare a noțiunii de formă, aşa cum anticompoziția 
conduce la o mai suplă noțiune de compoziție. 

Se înțelege, revenind la receptarea operelor de această factură, că 
Pollock invită privitorul să colaboreze cu el la „închiderea operei”. Nu la 
contemplare ne invită, ci la implicare activă în decuparea Urser Mari pe 
copleşitoarea boltă cerească a nopților senine de septembrie. Nici la 
interpretări pregătite „de acasă” şi impuse cu forța tabloului, ci la acea 
deschidere a percepției care să facă posibilă iradierea estetică a tensiunii 
induse de artist în tablou. 

Richard Hamilton, Ce face ca interioarele noastre de 
astăzi să fie atît de diferite, de seducătoare? 





Născut în 1922, Hamilton debutează ca gravor, dar, între 1950-1953 
practică pictura, realizînd compoziții abstracte, în care grafismul sever 
trădează experiența sa de gravor şi designer. In 1953, îl descoperă pe 
Marcel Duchamp, urmarea fiind reonentarea sa către problemele mişcării şi 

ale maşinii. Introduce fotografia în compoziţii în care apar deopotrivă 
elemente abstracte şi figurative, dar care relevă uneori epura imaginarului. 

Valorificînd diversele experiențe cu mijloacele de reproducere 
tehnică şi cu privire la influenţa lor asupra obişnuințelor vizuale, Hamilton 
realizează acel afiş pentru expoziția Acesta este miine din 1956, care 
inaugurează o nouă concepție artistică. Conceput ca un colaj, afişul are un 
titlu împrumutat din publicitate: Ce face ca interioarele noastre de astăzi să 
fie atit de diferite, de seducătoare? (Kunsthalle, Tübingen). De dimensiuni 
mici (26/25 cm), acest fotomontaj adoptă nu doar imageria urbană 
dominantă în epică, dar şi limbajul afişismului cotidian. 

Conţinutul are ca sursă o mulțime de clişee, astfel prelucrate încît 
individualitatea obiectelor şi a personajelor dispare în mozaicul unei 
amenajări interioare care le transformă în deşeuri pasive ale unui puzzle 
cultura]. 

Ca în întreaga creaţie de mai tîrziu, Hamilton combină simboluri şi 
simple produse, progresul şi nostalgia într-o manieră deopotrivă intelectuală 
şi senzuală. 

În supraaglomerarea interiorului este integrată și o vedere a străzii 
prin fereastră, vedere ea însăşi sufocată de publicitate, 

Ansamblul apare haotic şi inconfortabil, totul inspiră agresivitatea 
kitsch-ulu: specific epocii. Substratul ironic al mesajului este mai mult decît 
transparent. De altfel, Hamilton nici nu-şi propune altceva decit persiflarea 
gustului contemporanilor britanici, fiind între primii promotori ai creației 
artistice efemere. Gindul ca această „glumă” va deveni piesă de muzeu şi că 
va fi reprodusă de toate tratatele de istoria artei, ca punct de reper pentru 
începuturile unui nou curent artistic, Pop-Art-ul, îi era, cu totul străin în 
1956. 

Robert Rauschenberg, Charlene 


Înțelegînd că tehnicile colajului prilejuiesc asociații semnificative şi 
o iconografie simultană de o uimitoare bogăție, Rauschenberg se consacră 
tot mai mult acestuia. 





În lucrările din 1953-1955 utilizează cele mai diverse materiale, 
precum scaune, sfori, păsări împăiate, cauciucuri, cartoane etc., fixate pe 
imagini pictate, obţinînd astfel aşa-numitele combine paintings. Una din 
aceste picturi combinate sugerează prin titlu maniera metaforică în care 
trebuie citite ele: Rebus (1955). 

Este vorba de montaje a căror tramă încrucişează vectori de sens la 
niveluri nonfigurative. 

Valoarea şi identitatea lor sînt reconsiderate, totul fiind supus 
multiplicării prin privirea nouă asupra a ceea ce este arătat. Lumea 

experienţei personale este pusă în raport cu semnele și obiectele societății 
de consum. 

Simbolurile sînt extrase din nivelurile de realitate cît se poate de 
îndepărtate între ele şi combinate de o manieră asociativă şi raţională 
extrem de bogată: deşeuri, gunoaie, oase etc. sînt puse în raport cu 
prezentul cotidian (politică, aparate, muncitori etc.). 

Prin această nouă incitare a privirii, artistul transpune conținuturile 
pe planuri semnificative superioare. 

Reprezentativă în acest sens este pictura combinată intitulată 
Charlene (1954, Stedelijk Museum, Amsterdam). Cu dimensiuni de 
3,20/2,25 m, lucrarea impresionează prin marea varietate a elementelor 
colate şi prin inventivitatea asocierii lor; o umbrelă de mătase aplatizată 
astfel încît aminteşte de o rozasă gotică, fotografii vechi lipite pe fragmente 
de mobilă şi mai veche, obiecte de iluminat pe fond zdrenţe de veşminte viu 
colorate etc., totul integrat şi legat prin picturi în ulei şi acrilice. 

Se dovedeşte, astfel, cu totul neîntemeiată aprecierea, destul de 
răspîndită în anii şaptezeci, după care combine paintings, ca şi întreaga 
tehnică a colajului, nu ar încorpora nici un mesaj, nici un sens filosofic 
(vezi, de exemplu, Matew Baigell, A History of American Painting, New 
York, 1971). Împreună cu J. Johns, Rauschenberg a reacționat contra artei 
abstracte în temeiul a două argumente foarte precise. Mai întîi, ei au reținut 
că din moment ce pictura abstractă nu comunică un sens, ci îl aşteaptă de la 
privitor, nu se mai justifică limitarea la suprafața bidimensională, linii şi 
culori. 

În al doilea rînd, fixarea unui obiect în tablou înseamnă eliberarea 
acestuia de funcția şi semnificația pe care le-a avut în contextul său utilitar, 
ceea ce înseamnă că privitorului i se sugerează să descopere un nou sens 
obiectului respectiv, imaginii obținute de artist prin asemenea combinații. 

Cum a remarcat G.C. Argan, adevăratul punct de plecare al lui 
Rauschenberg este pictura acţiune, numai că artistul nu se limitează să 
traseze semne pe suprafața pînzei, ci, mişcîndu-se în jurul acesteia, îşi 
apropie ceea ce atinge şi introduce în tablou. 

Tabloul încetează astfel să mai fie un plan de proiecție, un spaţiu 
imaginar, devenind un cîmp magnetic ce atrage şi reține. Magnetismul 
tabloului este determinat de acțiunea artistului. 

Culorile nu mai au funcţia tradițională, de a contura prin ele însele 
forme, ci acționează ca o materie viscoasă care unge şi reține obiectele 
agățate de artist din ambianță. 

Este drept, uneori culoarea nu are destulă putere, şi atunci artistul 
leagă obiectele de tablou cu aţă sau le fixează în cuie. 

Astfel, pictura se prelungeşte mult dincoace de planul tabloului, 
invadează realmente spaţiul şi devine ambient. Această asamblare oarecum 
haotică generează configurații coloristice şi structuri volumetrice, dar, prin 
alăturările de obiecte reale, declaşează şi asociații mintale mai mult sau mai 
puţin controlate, incită fantezia, răscolesc memoria, provoacă sensibilitatea. 

Deloc întîmplător, în 1955, Rauschenberg realizează celebrul său 
Pat, o pictură combinată care se prezintă ca ceva intermediar între tablou şi 
pat, un pat răvăşit şi murdar datorită unui îndelung şi neglijent uzaj. Un 
asemenea pat este şi conştiinţa noastră, pe care se aşează la întîmplare 
imaginile emise non-stop de publicitate, televiziune, ziare, cinematografe. 

Chiar dacă ne repugnă, aceste imagini rămîn, într-un fel sau altul, în 
patul care sîntem fiecare, se adîncesc în magma vîscoasă a subconştientului 
şi curînd nu mai ştim cum au ajuns acolo, dar vom constata cu surprindere 
că ele ne determină reacțiile, atitudinile, opțiunile. 

Sau, şi mai rău, ajungem să fim manipulaţi de ele, să adaptăm fără 
să ştim comportamentul determinat de aceste depuneri şi aluviuni. Acesta 
pare a fi sensul picturilor combinate, dar şi al Pop Art-ului, în general. 

Andy Warhol, Marilyn x 25 


Avînd faima de copil teribil al Pop Art-ului, Andrew Warhol (1928- 
1987) a lăsat, în anii maturității depline, o succintă caracterizare a operei 
care l-a făcut celebru: „Ador America, iar tablourile mele reprezintă cîteva 
comentarii asupra acesteia. Imaginile pe care le propun sînt formule ale 
produselor impersonale şi ale obiectelor de un materialism ţipător pe care 
sînt clădite astăzi Statele Unite. Este o proiecţie a tot ceea ce poate fi 
cumpărat sau vîndut, simboluri pragmatice şi efemere din care ne nutrim cu 
toții”. 





Reprezentativă pentru acest crez care oscilează între glorificarea şi 
critica culturii de masă, lucrarea intitulată initial 25 Colored Marilyns 
datează din 1962, an în care artistul expune pentru prima dată lucrări 

realizate printr-o adaptare personală a tehnicii serigrafice. Cu dimensiuni de 
209/169, 5 cm şi realizată în culori acrilice pe carton, ea se află în prezent la 
Muzeul de Artă Modernă din Forth Worth, Texas, 

Adaptarea tehnicii serigrafice i-a fost inspirată de reproducerile din 
ziare care maltratează imaginea inițială, efect combinat de artist cu subtile 
intervenții cromatice menite să dejoace impresia de multiplicare mecanică 
pe care o are privitorul la o primă abordare a operei. Indusă şi de 
monocromia suprafeței pe care sînt profilate cele 25 de portrete ale starului 
de cinema, aparenta monotonie de ansamblu este încă o dată subminată de 
recursul neaşteptat la procedeul renascentist al clar-obscur-ului, procedeu 
astfel folosit încît ne lasă impresia că fiecare din cele 25 de portrete are o 
altă sursă de lumină. De reținut este şi faptul că, în intervenţiile sale 
cromatice, artistul foloseşte zemuri foarte subțiri, astfel încît atenţia 
privitorului este deplasată de la materia picturală la sufocanta prezenţă a 
starului divinizat de mass media. De altfel, într-o altă versiune a lucrării, 
aflată la Londra (colecţia Saatchi) şi realizată tot în 1962, Warhol ridică la 
100 numărul portretelor, accentuînd fantasmatic senzaţia de invazie a 
chipurilor actriței. | 

Din punct de vedere compozițional, regăsim aceeaşi ambiguitate. 
Dacă ne reține atenţia diferențierea cromatică a imaginii de ansamblu (mai 
accentuată în Autoportretul din 1966), nu ezităm să o receptăm ca o 
compoziţie cvasiclasică, cu evidente efecte de armonie şi contraste 
cromatice. Dacă însă ne frapează faptul că un acelaşi modul este reluat de 
nenumărate ori (lucru iarăşi accentuat în Autoportretul din 1966 prin 
recursul la procedeul casetării), sîntem tentaţi mai curînd să vedem aici o 
anticompoziţie tipică pentru estetica serialității destul de răspîndită în arta 
postbelică. 

Ca tehnică artistică, lucrarea este reprezentativă şi pentru ceea ce s-a 
numit, după Duchamp, dispariția (sau măcar retragerea) artistului din actul 
creației. Odată aleasă fotografia de ziar, ea era proiectată de n x n ori pe un 
suport (pînză, de obicei) tencuit cu un strat fotosensibil, după care se trecea 
la intervențiile cromatice sau la clar-obscurul prin care se estompa logica 
serialitații. La o adică, toate aceste operațiuni puteau fi încredințate unor 
tehnicieni, ceea ce Warhol a şi făcut ceva mai tîrziu, cînd a renunțat să mai 
intervină în procesul de elaborare a lucrărilor, limitindu-şi aportul la 
indicații date asistenţilor săi din Factory, uzina înființată de el însuşi în 
acest scop (desigur, cu multiple activităţi — teatru, muzică, presă etc). 

Subsumată scopului urmărit, acela de a focaliza atenţia nu pe 
lucrarea ca atare, cît pe chipul starului, gama cromatică este una vie şi 

strălucitoare, dominată de galbenul incandescent al bogatei podoabe 
capilare. În contrast cu această exuberanță de primă instanță, şochează 
negrul care se extinde amenințător peste roșul buzelor, sugerînd poate că 
moartea stă la pîndă chiar şi atunci cînd viața se află la zenitul său. Ideea 
este şi mai transparentă în versiunea intitulată Diptyque (Tate gallery, 
Londra), realizată după moartea artistei (2 august 1962): prima jumătate (25 
Marilyn) este imprimată în culori strălucitoare de neon, iar a doua (tot 25 
Marylin) în cerneală de un negru profund, contrast care simbolizează viața 
şi moartea. 

De altfel, acest artist care a avertizat de cîteva ori să nu căutam 
înțelesuri ascunse dincolo de ce se vede în tablourile sale, rămîne totuşi un 
filosof al imaginii: Marilyn, ca şi cutiile de supă Campbell, Liz Taylor, ca şi 
sticlele de Coca-Cola, au aceeaşi pertinență ca materie primă pentru artist, 
cum aceeasi importanță au in imageria consumului nostru curent simboluri 
pe cît de pragmatice, pe atît de efemere ale abordării cantitative a vieții. 

